
Lucian Blaga (Lancrăm-Sebeş, 9 mai 1895-Cluj, 6 mai 1961). 
Face şcoala primară la Sebeş (1902-1906) şi liceul „Andrei 
Şaguna" la Braşov (1906-1914). Debutează în ziarele arădene 
Tribuna cu poezia „Pe ţărm" (1910) şi în Românul cu studiul 
„Reflexii asupra intuiţiei lui Bergson" (1914). Urmează cursu¬ 
rile Facultăţii de teologie din Sibiu şi Oradea (1914-1916). Stu¬ 
diază filozofia şi biologia la Universitatea din Viena (1916-1920), 
obţinînd titlul de doctor în filozofie şi biologie. Revine în ţară 
în ajunul Marii Uniri. Publică la Sibiu placheta de versuri Poe¬ 
mele luminii şi culegerea de aforisme Pietre pentru templul meu 
(1919). Prima dramă, Zamolxe, apare în ziarul Voinţa (1921). 
Academia Română îi decernează Premiul Adamachi pentru 
debut (1921). Universitatea din Cluj îi premiază piesa Zamolxe 
(1922). I se tipăresc primele traduceri de poezie în revista cer- 
năuţeană Die Briicke (1922). Redactor la ziarele Voinţa şi Patria, 
membru în comitetul de direcţie al revistei Cultura, colabora¬ 
tor permanent la publicaţiile Gândirea, Adevărul literar şi artistic 
şi Cuvântul (1922-1926). Ataşat şi consilier de presă la Varşo¬ 
via, Praga şi Berna (1926-1936), subsecretar de stat la Mi¬ 
nisterul de Externe (1936-1938) şi ministru plenipotenţiar al 
României în Portugalia (1938-1939). Academia Română îi 
decernează Marele Premiu C. Hamangiu pentru „opera dra¬ 
matică şi poetică" (1935). Este ales membru activ al Academiei 
Române (1936). După Dictatul de la Viena se află în refugiu 
la Sibiu, însoţind Universitatea din Cluj (1940-1946). Con¬ 
ferenţiază la Facultatea de litere şi filosofie (1946-1948). 
Cercetător la Institutul de istorie şi filosofie (1949-1951). 
Bibliotecar-şef (1951-1954) şi director-adjunct (1954-1959) la 
filiala clujeană a Bibliotecii Academiei. Este înmormîntat în 
satul natal. 

Opera nebeletristică (volume de articole, eseuri şi studii) 
în ordinea apariţiei: Cultură şi cunoştinţă (1922), Filosofia stilu¬ 
lui (1924), Fenomenul originar, Feţele unui veac (1925), Ferestre 
colorate, Daimonion (1926), Fonul dogmatic (1931), Cunoaşterea 
luciferică (1933), Censura transcendentă (1934), Orizont şi stil, 
Spaţiid mioritic (1936), Hagiul satului românesc, Geneza metafo¬ 
rei şi sensul culturii (1937), A rtă şi valoare (1939), Diferenţialele di¬ 
vine (1940), Despre gândirea magică (1941), Religie şi spirit, Ştiinţă 
şi creaţie (1942), Despre conştiinţa filosofică (1947), Aspecte antro¬ 
pologice (1948), Gîndirea românească în Transilvania în secolul 
al XVIII-lca (1966), Zări şi etape (1968), Experimentul şi spiritul 
matematic (1969), Isvoade (1972), Fiinţa istorică (1977). 

NOTĂ ASUPRA EDIŢIEI 


Despre conştiinţa filozofică cuprinde materia cursului 
ţinut de Lucian Blaga la Facultatea de litere şi fi- 
losofie din Cluj în anul universitar 1946-1947. 

Două fragmente din capitolul „Autonomia fi¬ 
lozofică şi creaţia metafizică" apăruseră în revis¬ 
ta sibiană Sceculum, condusă de Lucian Blaga, şi 
anume articolele „Neopozitivismul" şi „Kant şi 
metafizica", tipărite în secţiunea „Note" în nume¬ 
rele 6/1943, pp. 94-95, şi 1/1944, pp. 75-77. 

Prima ediţie, cea din 1947, reprezentînd manu¬ 
scrisul dactilografiat al cursului, a fost litografiată 
sub egida Centrului studenţesc din Cluj, circulînd 
sub formă de fascicule broşate sau volum legat. 
Ediţia a doua, îngrijită de Dorii Blaga şi Ion Ma¬ 
xim, a apărut la Editura Facla din Timişoara în 
1974. Respectînd testamentuP autorului, ediţia a 
treia reia textul în 1983, în volumul 8 al seriei de 
Opere, îngrijită de Dorii Blaga la Editura Miner- 
va din Bucureşti, tipărindu-1 în fruntea primei Tri¬ 
logii, a cunoaşterii, ca „un fel de introducere în 
filozofie în general"* **. 

Incadrînd în această Trilogie şi suplimentul Ex¬ 
perimentul şi spiritul matematic, „Blaga a transformat-o 


* Vezi mai jos, p. 201. 

** Vezi mai jos, p. 204. 

oarecum în pe n ta log ie"*, fără să epi ulzeze ' n limite¬ 
le ei fenomenul cunoaşterii** * . 

Ediţia de faţă rezultă în urn aa confruntării 
cursului litografiat (232 p. dactilc 5 ) cu manuscri¬ 
sul autograf (192 file mss r/v), arabele materiale 
aflate în custodia Muzeului Literat :ur b Române 
MLR: 16415/doc. şi MLR: 26773. 

Cu acordul dnei Dorii Blaga, ec^4i a de faţă pu¬ 
blică în Addenda volumului Test amen t u l edito¬ 
rial al filozofului, redactat la Clidj î n 25 august 
1959, urmat de Anexa la Testament reprezentînd 
paginile dictate soţiei. Cornelia Bl a S a - Cele două 
documente, păstrate în arhiva familie^ fixează de¬ 
finitiv, „pe tomuri", planul de puP^care a operei 
filozofice. 

Addenda reproduce integral, î n continuare, 
cele 22 pagini mss, intitulate „Schiţ a une ' autopre- 
zentări filozofice", preluate din 1984 în Fondul Lu¬ 
cian Blaga al Muzeului Literaturii Române MLR 
26804. Este, probabil, textul primei 3 dintre cele 
patru**** prelegeri care au urmat lecţiei de des¬ 
chidere a cursului de Filosofia cultuf 4 ţinută la Uni- 


* Cf. Cristian Petru, „Trilogia cuno a 9 te ™ ' * n i° n ^ a ' 
noşi (coord.). Dicţionarul operelor filozofice rom dneşti, Huma- 
nitas. Bucureşti, 1997, p. 256. 

** Vezi scrierile publicate în faza de p ,re găli re a concep¬ 
ţiei sistematice, reunite în Zări şi etape (1944/1968), şi volu¬ 
mul Ştiinţă şi creaţie (1942), aşezat pe prir ml ' ' n h ilogia 
valorilor. 

"■'‘Vezi Lucian Blaga, Corespondenţă Edlliua 

Universal llalsi. Bucureşti, 2001), p. 83. Si :rl »oarea «minată 
în 18 noiembrie 1988 face referire la et*l"<nnţi citită în 


aceeaşi zi. . 

Iun Bălti, ViafnlulLuclăH f/4f#, VBli2 ‘ 11 
bra. Bucureşti, 1996, p. 22ă. 



versitatea din Cluj în 17 noiembrie 1938. „Schiţa" 
a apărut iniţial în revista clujeană Apostrof, în nr. 
3/2003, pp. 11-14. 

Transcrierea textelor s-a făcut potrivit norme¬ 
lor în uz astăzi, păstrîndu-se cele mai multe dintre 
formele de limbă caracteristice perioadei, precum 
şi ideolectele autorului. Cuvintele/expresiile în 
limbi străine sînt redate în cursive. Inadvertenţele 
de redactare şi de punctuaţie au fost îndreptate 
tacit. 

Mulţumirile Editurii se adresează Muzeului Li¬ 
teraturii Române, care a permis consultarea ma¬ 
terialelor mai sus citate, şi dnei Dorii Blaga, pentru 
contribuţia d-sale la această ediţie. 

REDACŢIA 



CONSIDERAŢII INTRODUCTIVE 


Oricine e înzestrat cu aptitudinile spirituale ne¬ 
cesare, receptive şi de spontaneitate, poate să ajun¬ 
gă, încetul cu încetul, la înjghebarea unei conştiinţe 
filozofice. In domeniul filozofiei, situaţia nu ni se 
pare să fie deosebită de aceea ce ne întîmpină în 
ţinuturile artei, unde, prin deprinderea puterilor 
şi prin familiarizarea cu operele, poţi, pe temeiul 
înnăscut al unei sensibilităţi fireşti, să-ţi constitui 
o conştiinţă artistică. înfiriparea unei conştiinţe 
specifice este condiţionată, atît în domeniul filo¬ 
zofic, cît şi [în] cel artistic, de o îndelungată ex¬ 
perienţă prin ţinuturile corespunzătoare, adică de 
un contact asiduu cu modul marilor creatori, de 
un susţinut efort de asimilare a operelor existen¬ 
te, dar, pe cît cu putinţă, şi de un exerciţiu pe mă¬ 
sura lor, a facultăţilor spirituale angajate de la sine 
în atari preocupări. 

Evident, orice luare în considerare a „conştiin¬ 
ţei filozofice" în vederea unei lămuriri a aspecte¬ 
lor ei posibile devine operantă numai dacă pornim 
de la convingerea că gîndirea filozofică îşi are, 
printre celelalte preocupări ale spiritului omenesc, 
autonomia şi fiinţa ei aparte. „Conştiinţa filozo¬ 
fică" trebuie s-o înţelegem într-un fel ca o răsfrîn- 
gere în spirit, mai mult sau mai puţin lucidă, a 
situaţiei în chestiune. Cel ce şi-a alcătuit, cu sufi- 

cient discernămînt şi datorită unui proces multi¬ 
plu condiţionat, o conştiinţă filozofică ştie foarte 
bine că filozofia, într-o cuprindere de ansamblu, 
îşi are „fiinţa" şi „autonomia" ei. Acestei autono¬ 
mii şi acestei fiinţe vom încerca să-i dăm un relief 
în paginile de faţă. Ne vom strădui, cu alte cuvin¬ 
te, să scrutăm structura intimă a gîndirii filozofi¬ 
ce, şi aceasta călăuziţi în primul rînd de ţinta de 
a înlesni şi celor cu mai puţină umblare prin acest 
domeniu constituirea unei conştiinţe filozofice. 

Ţinem departe de noi orice gînd de a echivala 
în vreun sens oarecare gîndirea şi preocupările fi¬ 
lozofice cu ceea ce am hotărît a numi „conştiinţă 
filozofică". Conştiinţa filozofică o socotim doar ca 
un „joc secund", ca un apendice foarte treaz al fi¬ 
lozofiei sau, altfel spus, ca o sumă de acte ale aces¬ 
teia, reflectate asupra ei înseşi şi intrate, fireşte, în 
sînge sub înfăţişarea unor atitudini bine consoli¬ 
date. Filozofului şi celui ce se ocupă cu filozofia 
nu le incumbă numaidecît datoria de a-şi alcătui 
şi o „conştiinţă filozofică"; ei pot să neglijeze pînă 
la un punct această tovarăşă cu putinţă a spiritului 
în exerciţiul său filozofic şi să se încreadă în in¬ 
stinctul lor. Totuşi „conştiinţa filozofică" va fi uti¬ 
lă celui ce şi-o însuşeşte exact în măsura în care, 
bunăoară, conştiinţa artistică este de un ideal folos 
creatorului de artă şi celui ce vrea să se bucure de 
diversele valori obiectivate în opere. Conştiinţa fi¬ 
lozofică creează inteligenţelor şi spiritelor recep¬ 
tive cel mai prielnic climat pentru aprecierea justă 
a unei filozofii oarecare, dar poate, în acelaşi sens, 
să călăuzească, în cercetările, analizele, sintezele, 
intuiţiile şi construcţiile sale, şi pe filozoful de vo¬ 
caţie, dîndu-i o pondere în tot ce întreprinde. 


10 



Drept puncte de reper în cercetarea noastră cu 
privire la fiinţa şi autonomia gîndirii filozofice ne 
vor servi momentele cele mai importante şi cele 
mai rodnice din istoria filozofiei. Nu vom cere ni¬ 
mănui să opteze în prealabil pentru o anume fi¬ 
lozofie. Nu vrem să închidem zările cu o asemenea 
„fixare". Din contră, ne vom impune tot timpul 
atitudinea de a fi cît mai neutri în aprecierea di¬ 
verselor concepţii filozofice, în cadrul unor criterii 
foarte largi şi elastice, şi făcînd oarecum aproape 
o totală abstracţie de valabilitatea aşa-zisă „obiec¬ 
tivă" a lor. Vom privi concepţiile filozofice ca pro¬ 
duse ale spiritului, cu acel interes ce trebuie să-l 
acordăm în general productivităţii în sine, inde¬ 
pendent de orice raportare prea strictă la „reali¬ 
tate". In considerarea concepţiilor filozofice nu 
vom arăta preferinţe şi nu vom rosti verdicte ce 
ar implica acte de necondiţionată adeziune sau non- 
acceptare. în cursul istoriei spiritului uman au 
apărut cele mai diferite gînduri filozofice, cînd în- 
tr-o formă mai rapsodică, cînd în forma accentuat 
sistematică a unor „discipline" particulare sau a 
unor viziuni complexe asupra lumii şi vieţii. Le 
vom privi ca atare, ca apariţii istorice , şi privindu-le, 
nu ne vom lăsa conduşi de alte măsuri de preţui¬ 
re decît de acelea de care e călăuzit în general, să 
zicem, un istoric al filozofiei. Cu toate acestea, in¬ 
tenţia noastră nu este cîtuşi de puţin aceea de a 
face în vreun chip oarecare istorie a filozofiei, nici 
măcar în racursi. Nu. Ne simţim îndrumaţi spre 
scrutarea unei fiinţe şi a unei autonomii, în vede¬ 
rea constituirii unei „conştiinţe". 

Intenţia noastră este aceea dea asigura, din cît 
mai multe puncte de vedere, temeiul „conştiinţei 
filozofice" şi, prin urmare, de a lămuri în preala- 

bil structura gîndirii filozofice, figura şi profilul 
ei, care, datorită felului lor sui-generis, pot alcătui 
piatra unghiulară a unui asemenea temei. O ata¬ 
re lămurire cere, fireşte, o documentare cît mai am¬ 
plă şi în acelaşi timp cît mai impersonală. O 
documentare amplă şi impersonală. Ce înseam¬ 
nă aceasta? Aceasta înseamnă că va trebui să ne 
ferim de a imita procedarea atîtor filozofi care, vor¬ 
bind despre fiinţa gîndirii filozofice, polarizează 
totul în jurul propriei lor „metode". Aceşti filozofi 
prezintă abaterile şi mişcările pline de sinuozităţi 
şi de accidente ale filozofiei ca tot atîtea convulsii 
prin care gîndirea omenească a trebuit să treacă 
pînă să ajungă a naşte metoda „absolută", proprie 
fiecăruia dintre ei. Astfel, Hegel vedea în peripe¬ 
ţiile filozofiei strădaniile acesteia de a da la lumi¬ 
nă metoda dialectică cu care, după opinia sa şi de 
la el începînd, filozofia se va identifica pînă în vea¬ 
cul veacului. La fel, Bergson va dibui în istoria fi¬ 
lozofiei — şi prin desişurile ei — trecînd un singur 
elan, care va culmina, după părerea sa, în elabo¬ 
rarea metodei intuiţiei, singura menită să ne salte 
în „absolut". Cu atari „polarizări", cauza filozo¬ 
fiei, şi mai ales a „conştiinţei filozofice", rămîne 
prea puţin servită. Dacă dorim să învederăm fi¬ 
inţa şi autonomia filozofiei, trebuie să dăm isto¬ 
riei o mai mare şansă de a se pronunţa. Numai 
această cale deschide speratele orizonturi pentru 
cercetarea ce ne-am propus. Substanţele şi moti¬ 
vele filozofiei sunt atît de variate, şi gîndirea fi¬ 
lozofică a înflorit şi a dat în pîrg în atîtea chipuri, 
încît istoria ei nu ni se pare, în esenţă, mult mai 
puţin bogată decît istoria artelor, de pildă. Cu ar¬ 
gumentele ce ni le pune la îndemînă desfăşurarea 
atît de amplă şi de spectaculoasă a gîndului filo- 

zofic după locuri şi timpuri, vom constrînge re¬ 
pede la amuţire orice subiectivism egocentric al 
gînditorilor care au căutat să definească filozofia 
în lumina unor criterii prea personale. Însărcinîn- 
du-ne să determinăm miezul şi confiniile filozofiei, 
va trebui, mai mult decît în orice altă împrejura¬ 
re, să ne punem la încercare elasticitatea spiritului. 

Să facem un mic efort de a ne apropia de su¬ 
biectul nostru. E cazul, poate, să vorbim mai îna¬ 
inte de orice despre sentimentul cel mai intim pe 
care gîndirea filozofică, ce prinde înfăţişare într-o 
concepţie nouă, e în stare să ni-1 comunice la cea 
dintîi luare de contact cu ea. Cititorii îşi aduc de¬ 
sigur aminte de cuvintele memorabile pe care Im- 
manuel Kant le-a însemnat în una din cărţile sale 
cu privire la geneza filozofiei sale „critice". Kant 
mărturiseşte că, pînă la un moment dat, el, ca gîn- 
ditor, era îmbrobodit de un „somn dogmatic" din 
care l-a „trezit" întîlnirea norocoasă cu opera fi¬ 
lozofului englez David Hume. Kant rezumă în 
cele cîteva cuvinte o situaţie în care se găsea şi sen¬ 
timentul ce l-a stîrnit în el gîndirea unui filozof 
de seamă şi într-un anume chip orientat al epocii. 
Fără îndoială că semnificaţia concretă a cuvinte¬ 
lor lui Kant e legată de o împrejurare istorică pre¬ 
cisă. Se ştie că edificiile metafizice, cu care atîţia 
şi atîţia filozofi prekantieni sperau să convertească 
misterul existenţei în sisteme de concepte, au fost 
construite fără de o cercetare prealabilă a posibi¬ 
lităţilor de cunoaştere proprii spiritului uman. Cu¬ 
noaşterea conceptuală, cu procedeele ei intrinsece, 
fusese pusă în deprindere şi silită la lucru fără de 
controlul necesar al mijloacelor întrebuinţate de 
ea. Se făcea caz, bunăoară, de ideea de „substanţă" 
sau de ideea de „cauzalitate", cu o încredere in- 

genuă în caratele lor fireşti, şi se opera cu ele ca 
şi cum mintea omenească ar fi deţinut, cu aceas¬ 
ta, înseşi pîrghiile lumii şi ale ideaţiei divine. Da- 
vid Hume şi-a îndreptat atenţia tocmai asupra 
conceptelor de temelie de care se foloseşte inteli¬ 
genţa umană în cele mai grave demersuri ale ei 
şi a căutat să le arate structura şi limitele fireşti. 
Metafizicienii dinainte de Kant utilizau concep¬ 
tele în chestiune într-un fel dogmatic, adică fără 
de luciditatea necesară a uzajului lor şi, prin ur¬ 
mare, cu o bună doză de iresponsabilitate. Hume 
întreprinde un examen menit să ducă la o nouă 
şi foarte supravegheată conştiinţă cît priveşte pri¬ 
za şi valabilitatea conceptelor. In această împre¬ 
jurare istorică, plină de un latent dramatism, Kant 
încearcă sentimentul unei „treziri" dintr-un „somn 
dogmatic". Dar cuvintele lui Kant despre somnul 
în care plutea şi despre „trezirea" ce-i deschidea 
o nebănuită zarişte sunt susceptibile de o genera¬ 
lizare, trecîndu-se de la situaţia concretă a lui Kant 
la toate situaţiile de răscruce din istoria filozofiei. 

Celebrele cuvinte autobiografice ale lui Kant se 
referă, ce-i drept, la un anume „somn" spiritual 
şi indică o stare precară a spiritului, ce permitea 
metafizicii cea mai necontrolată şi mai arbitrară 
eflorescenţă. De asemenea, şi termenul de „tre¬ 
zire" se referă la ceva precis, şi anume la o nouă 
luciditate de natură „critică". Remaniind întru cît- 
va semnificaţiile, putem proceda la o generalizare 
a cuvintelor lui Kant. „Somnul" spiritual nu e tot¬ 
deauna de natură „dogmatică" — şi nici trezirea 
nu e totdeauna de natură „critică". „Trezirea" na¬ 
turală dintr-un somn natural nu are nici ea un efect 
critic, şi totuşi această trezire o experiem în fiecare 
dimineaţă. Să trecem de la cuvintele la figurat ale 

lui Kant la acest fapt de experienţă intimă, acce¬ 
sibil oricăruia dintre noi, adică la faptul somnu¬ 
lui şi trezirii ca atare, luate ca trăiri imediate în 
toată nuditatea lor organică-psihologică. Intorcîn- 
du-ne astfel la semnificaţiile curente ale cuvintelor 
„somn" şi „trezire", să ne întrebăm dacă proce¬ 
sul de scuturare şi iluminare, în care ne transpune 
o filozofie ce-şi merită cu adevărat numele, nu pre¬ 
zintă oarecari similitudini cu această experienţă 
organică-psihologică. Cînd încercăm să ne dăm 
mai de aproape seama de efectul de dezmeticire 
ce-1 datorăm în general filozofiei, ni se pare indi¬ 
cat să recurgem la înţelesul mai obişnuit al cuvin¬ 
telor „somn" şi „trezire". Nu ne facem iluzia că 
am descris cu aceasta în chip desăvîrşit efectul în 
chestiune. Ne dăm perfect seama că şi noi operăm, 
ca şi Kant în propoziţiile autobiografice, tot cu un 
transfer de termeni din viaţa naturală în sfera spi¬ 
rituală. Şi atunci, apropierea, de intenţii mai mult 
sugestive, ce-o facem între iluminarea prin filozo¬ 
fie şi trezirea din somn impune şi unele distincţii. 
Intr-adevăr, în viaţa organică-psihologică, starea 
de somn este total înlocuită prin starea de trezie; 
şi invers, potrivit unui anume ritm circular. Cînd 
vorbim însă despre somnul spiritului, starea aceas¬ 
ta urmează să ne-o închipuim ca o stare funciară, 
adîncă şi infinită, în care starea de trezie nu va înlo¬ 
cui niciodată mai mult decît un plan sau un sec¬ 
tor al stării funciare. Aici, în cadrul spiritului, 
„trezia" nu se substituie somnului în toată nemăr¬ 
ginirea sa, ci desfiinţează somnul doar parţial. 
Aici, în cadrul spiritului, starea de trezie tinde apoi 
să-şi sporească volumul în dauna stării infinite, 
care este somnul spiritului. Sentimentul de „ trezire" 
ce ni-l comunică orice mare gînd filozofic corespunde 
unui asemenea spor de volum al conştiinţei. 

Pentru verificarea celor spuse, îndrumăm citi¬ 
torii spre ceea ce, desigur, ei înşişi au încercat răs¬ 
foind cu zăbava necesară şi cu suficient interes o 
istorie a filozofiei. Intr-adevăr, cel ce se iniţiază în 
istoria filozofiei face experienţa unei treziri spiri¬ 
tuale din ce în ce mai largi. Experienţa trezirii de¬ 
vine deosebit de vie mai vîrtos în faţa începutu¬ 
rilor de curente sau lîngă momentele de cumpănă 
ale istoriei gîndirii filozofice. Vom evoca un ase¬ 
menea început. 

Pînă în veacul VII î.Cr., seminţiile greceşti an¬ 
tice erau dominate de viziunea homerică asupra 
lumii, de un caracter mitologic nu prea îngrădit 
în spontaneitatea sa. Celelalte popoare, cum au 
fost, bunăoară, egiptenii sau puternicele seminţii 
ce s-au succedat în Babilon, avînd în urma lor un 
trecut de cultură cu vreo 3000 de ani mai vechi 
decît al grecilor, erau stăpînite de mitologii şi cos¬ 
mologii de factură mai arhaică, mai hieratică. Ori¬ 
cum, lumea lor, atît a popoarelor arhaice, cît şi a 
grecilor, seamănă foarte mult cu cea a basmelor 
noastre. Intr-o ambianţă spirituală astfel orienta¬ 
tă, apare la un moment dat în Milet, în peisajul 
unei anume seminţii greceşti, un gînditor care re¬ 
uşeşte să schimbe radical perspectivele spiritului 
asupra realităţii înconjurătoare. Este vorba despre 
Thales, unul dintre legendarii înţelepţi cu care is¬ 
toriografii ţin să înceapă istoria filozofiei. 

Cîteva importante gînduri ne-au rămas de la 
Thales. Printre altele, ideea că substanţa unică din 
care ar fi făcute toate lucrurile ar fi apa. Pînă atunci, 
spiritul omenesc şi-a umplut zarea cu diverse ima¬ 
gini despre „lume". Cea mai organizată dintre 
aceste imagini aparţine culturii babiloniene. Lu¬ 
mea era închipuită ca fiind alcătuită dintr-un pă- 

mînt cu înfăţişare de turn, ce iese în terase din 
oceanul terestru, acesta înconjurat de diguri şi 
munţi. Peste pămînt şi peste oceanul terestru erau 
imaginate trei bolţi cereşti suprapuse, cu imperi¬ 
ile şi cetăţile lor astrale, iar sub pămînt şi sub ocea¬ 
nul terestru, alte trei tărîmuri, în cel mai adine 
întinzîndu-se împărăţia morţilor. Toată această lu¬ 
me, cu etajele ei, era, potrivit concepţiei babilonie- 
ne, înconjurată de toate părţile de oceanul cosmic. 

Cosmografia homerică va simplifica imaginea 
babiloniană fără de a modifica prea mult structura 
etajată a lumii. Imaginaţia arhaică şi cea homeri¬ 
că mai populau, fireşte, „lumea" lor cu toate fiin¬ 
ţele văzute şi, mai presus de toate, cu seminţiile 
nevăzute ale zeilor şi demonilor. In atmosfera 
aceasta de basm se iveşte aşadar Thales. E sigur 
că el substituie cosmografiei şi geografiei mitolo¬ 
gice alte imagini, care pregătesc viziunea specific 
grecească despre lume, de mai tîrziu. Mai impor¬ 
tantă însă decît viziunea sa cosmografică este ne¬ 
îndoios teza, ce el o enunţă, că apa ar fi substratul 
tuturor lucrurilor. Cu aceasta, spiritul omenesc 
proiecta întîia oară în cosmos ideea unei substanţe 
unice. Pentru identificarea substanţei universale 
cu „apa", Thales îşi va fi avut motivele sale. El tră¬ 
ia lîngă Mare şi va fi fost desigur impresionat de 
puternicia, de aluviile şi produsele ei. Acestei ex¬ 
perienţe personale a lui Thales i se mai adăuga, 
fără îndoială, şi oarecare tradiţie, căci în cosmo- 
logiile şi cosmogoniile arhaice, apei îi revenea un 
rol precumpănitor. Am arătat că „lumea" în cos¬ 
mologia babiloniană era privită ca un spaţiu în¬ 
chis, înconjurat pretutindeni de oceanul cosmic. 
Nimenea nu se gîndise însă înainte de Thales că 
originea şi chiar temeiul tuturor lucrurilor ar pu- 

tea să fie o singură substanţă universală. Din cli¬ 
pa în care Thales a dat grai unei asemenea idei, 
s-a declanşat o nouă problematică pentru spiritul 
omenesc. Se cuvine să nu trecem cu vederea că as¬ 
tăzi, după 2500 de ani, ştiinţa şi filozofia se găsesc 
în căutarea „substanţei". Fapta lui Thales a trebuit 
să aibă, pentru el însuşi şi pentru semenii săi, sem¬ 
nificaţia însoţită de puternice rezonanţe a unei 
mirate „treziri". Spiritul omenesc se deştepta, de- 
păşindu-şi somnul mitic. El lua act de o nouă po¬ 
sibilitate a sa de a se apropia de taina existenţei. 
Formulînd, aşa stîngaci cum se întîmplă, ideea 
substanţei universale, gîndirea abstractă, raţiona¬ 
lă, se declara ca un incendiu ce nu va mai fi nici¬ 
odată stins sau localizat. Gîndirea raţională, aservită 
pînă atunci imaginaţiei divinatorii de natură mi¬ 
tică, intra în exerciţiul autonomiei sale. 

Prin asemenea „treziri" a trecut spiritul ome¬ 
nesc de cîte ori un mare filozof a venit cu „lumina" 
sa în cosmos. Orice filozofie, ce nu-şi dezminte 
intenţia intrinsecă ei, echivalează cu un adaos de 
luciditate. O similară „trezire" a avut loc cînd Ana- 
xagora propunea ideea unui „spirit" sau a unei 
„raţiuni" care ar organiza toate lucrurile. Un mare 
simţămînt de „trezire" comunica Platon semeni¬ 
lor săi cînd îşi desfăşura vederile despre o exis¬ 
tenţă clădită în coordonate complexe, faţă de care 
omul putea să-şi lămurească aşa de categoric pro¬ 
priile sale elanuri, atît de confuze încă pînă atunci. 

„Trezirile" se pronunţă atît în cazul unor con¬ 
cepţii metafizice de natură constructivă, cum sunt 
cele amintite ale lui Thales, Anaxagora sau Pla¬ 
ton, cît şi în cazul unor concepţii de natură mai 
mult analitică-critică, menite să lămurească, bună¬ 
oară, aptitudinile cognitive ale spiritului omenesc 

— sau chiar existenţa şi esenţa ca atare ale spiritului 
omenesc. De la Socrate, care dibuieşte funcţia con¬ 
ceptelor în economia spiritului omenesc, pînă la 
actualii existenţialişti, care vivifică însăşi conşti¬ 
inţa existenţei umane, omul se tot „trezeşte". 

O concepţie metafizică e destinată astfel să dea 
o transparenţă mai întîi figurii şi articulaţiilor gra¬ 
ve ale existenţei, să pună în lumină coordonatele 
fundamentale ale tainei cosmice, să reveleze osa¬ 
tura şi arhitectura secretă ce o bănuim în fiinţa Ma¬ 
relui Tot din care facem parte. Ca atare, orice gînd 
metafizic aspiră să-şi aducă lumina sa în noaptea 
mare în mijlocul căreia suntem puşi. Metafizica e 
o lansare de făclii aprinse în ultime abisuri şi se 
repercutează în noi ca o „trezire". Noaptea din afa¬ 
ră nu e însă totul. Mai este şi o noapte lăuntrică 
a propriei noastre fiinţe. Cînd ochiul filozofic s-a 
îndrumat spre lăuntrul omului, s-a ajuns de ase¬ 
menea la înţelegeri care, indiferent de priza lor sub 
raport absolut, au devenit şi ele tot atîtea „treziri" 
pentru spiritul omenesc. 

Dacă punem în mişcare panorama şi lăsăm să 
se perinde prin faţa noastră figurile filozofiei, re¬ 
marcăm două coloane de gînditori: una mai mult 
vizionar-constructivă, alta mai curînd analitică-cri- 
tică. Intîia coloană e atentă îndeosebi la priveliş¬ 
tea totală a existenţei, pe cîtă vreme a doua îşi are 
interesul aţintit mai ales asupra omului. Cîteva 
nume proeminente din coloana vizionar-construc¬ 
tivă: Thales, Pitagora, Anaxagora, Parmenide, He- 
raclit, Platon, Aristotel, Plotin, Nicolaus Cusanus, 
Giordano Bruno, Descartes, Spinoza, Leibniz, 
Fichte, Schelling, Hegel, Schopenhauer, Bergson. 
Cîteva nume din coloana analitică-critică: sub anu¬ 
me aspecte ale sale, Parmenide, apoi sofiştii, So- 

erate, Platon, Aristotel, scepticii, Montaigne, Des- 
cartes. Hume, Kant, fenomenologia şi existenţia¬ 
lismul contemporan. Unele nume ilustrează am¬ 
bele coloane. 

în aceste consideraţii introductive, am relevat 
unele laturi de lumină ale filozofiei. Să nu uităm 
nici umbrele. în faţa multitudinii soluţiilor pe care 
gîndirea filozofică le preconizează şi a antagonis¬ 
melor derutante de care ea este străbătută de la 
un capăt la altul, cei ce frecventează istoria filozo¬ 
fiei recoltează adesea un sentiment de nedume¬ 
rire. Neapărat că orice laic are dreptul să se întrebe 
care sunt, în definitiv, rezultatele certe pe care le-a 
adus filozofia. Interesant este însă că tocmai o ase¬ 
menea întrebare stinghereşte foarte puţin pe unul 
care şi-a însuşit o conştiinţă filozofică. în princi¬ 
piu, o asemenea întrebare e susceptibilă de nenu¬ 
mărate răspunsuri, şi aproape orice amator de 
filozofie va găsi un număr oarecare de teze, sau 
poate chiar un corp de teze, care i se vor părea un 
bun cîştigat. Dintr-o anume prudenţă ce ne-o im¬ 
pune însuşi punctul de plecare al cercetărilor de 
faţă, noi ne vom feri să stabilim un atare patrimo¬ 
niu sau inventar de pretinse certitudini. în privin¬ 
ţa aceasta — şi faţă de accidentele intermitente ale 
filozofiei — suntem de părere că trebuie să adop¬ 
tăm o atitudine de supremă precauţie. Socotelile 
ce se pot face ni se par foarte diferite şi fără nu¬ 
măr. Să calculăm însă, pentru simplificarea situa¬ 
ţiei, cu cazul cel mai grav. Să presupunem că, în 
cele din urmă, soluţiile ce le oferă filozofia ar fi, 
sub raportul certitudinii, nule, absolut toate. Ar 
putea oare o asemenea presupunere să ne ducă 
Ia o decepţie atît de gravă, îneît să dorim un act 
de abolire a filozofiei? Sau poate că tocmai un ase- 

menea calcul şi atari consideraţii au darul de a face 
posibilă o neaşteptată punere în lumină a celui mai 
sigur folos ce-1 putem culege pe urmele filozofiei? 
în cumpăna acestei alternative decisive, avem pu¬ 
tinţa de a mobiliza un argument în stare să pro¬ 
voace un deznodămînt în avantajul filozofiei. Să 
admitem, aşadar, că soluţiile filozofiei sunt anta¬ 
goniste şi iluzorii, fără deosebire. O legitimare to¬ 
tuşi s-ar găsi şi în această ipoteză preocupărilor 
filozofice şi eforturilor cheltuite pe drumurile lor 
în chiar împrejurarea de netăgăduit că însăşi pro¬ 
blematica spiritului omenesc devine tot mai adîncă 
şi mai complexă datorită soluţiilor pe rînd absor¬ 
bite de ea. Soluţiile filozofiei sunt frunzele ce cad 
ca să îngroaşe şi să fertilizeze huma în care rădă¬ 
cinile problematicii spirituale se vor întinde tot 
mai vînjoase şi cuprinzînd încetul cu încetul tot 
mai mult spaţiu. 

Gîndirea filozofică, prin construcţiile şi dărîmă- 
rile ei, prin amăgirile şi dezamăgirile ce ni le pri- 
cinuieşte, prin bănuielile şi presimţirile ce ni le 
comunică, prin tot mai adîncile problematizări ce 
le prilejuieşte şi le îmbie, va însemna astfel pen¬ 
tru genul uman un necurmat spor de luciditate, 
etapele ei echivalînd cu tot atîtea „treziri" din som¬ 
nul infinit în care fiinţa noastră pluteşte. 



AUTONOMIA FILOZOFICĂ 
ŞI CREAŢIA METAFIZICĂ 


Filozofia o socotim, printre celelalte preocupări ale 
spiritului uman, ca un domeniu autonom în sen¬ 
sul deplin al acestui cuvînt. Filozofia este ea în¬ 
săşi. Pentru a se legitima, ea nu are nevoie nici de 
prestigiul, condiţionat de diverse calităţi, revenind 
ştiinţei, nici de demnitatea, condiţionată şi ea de 
realizarea unor anume valori, ce este proprie ar¬ 
tei. Gîndirea filozofică se afirmă în cadrul spiri¬ 
tului într-un fel ireductibil, ea implică valori pro¬ 
prii, orizonturi care sunt ale ei şi numai ale ei, 
mijloace ce-i aparţin în exclusivitate şi procedee 
care o singularizează. S-au depus, desigur, în ul¬ 
timele decenii unele strădanii de a întemeia o fi¬ 
lozofie ca „ştiinţă severă". Amintim încercarea lui 
Husserl, care spera să pună temeiurile unei filo¬ 
zofii als strenge Wissenschaft. Pentru a-şi duce la ca¬ 
păt încercarea, merituoasă şi de mare răsunet, fără 
îndoială, Husserl a fost însă nevoit să nesocoteas¬ 
că tocmai ceea ce noi considerăm ca finalitate a 
filozofiei: metafizica. El a nesocotit creaţia meta¬ 
fizică, dar în cele din urmă, el însuşi nu s-a putut 
dezbăra de procedee metafizice, cu deosebire cînd 
a voit să dea vederi de ansamblu. Cazul dovedeş¬ 
te o dată mai mult că filozofia fără idei metafizi¬ 
ce rămîne un aluat ce nu dospeşte. La extrema 

opusă aceleia de a înţelege filozofia ca „ştiinţă" 
se situează încercările de a o prezenta ca „artă". 
Un Hermann Keyserling rămîne ilustrativ pe aceas¬ 
tă linie, cu ambiţia sa de a funda filozofia pe in- 
tropatie. Nici cei ce se căznesc, fără succes, de alt¬ 
fel, să prefacă filozofia în „ştiinţă", nici cei ce vor 
s-o legitimeze ca „artă" sau ca „poezie de concep¬ 
te" nu respectă autonomia reală de care filozofia, 
în strălucitele ei momente, a dat atîtea dovezi. Fi¬ 
lozofia în marile ei momente: adică filozofia pre¬ 
socratică, filozofia lui Platon şi Aristotel, a unui 
Plotin, filozofia lui Descartes, Spinoza, Leibniz, a 
unui Kant, a lui Fichte, Hegel, Schelling, Schopen- 
hauer sau Bergson. 

Simpatia faţă de obiect, ce prinde aşa de bine 
pe orice cercetător — şi, în cazul de faţă, simpatia 
faţă de momentele de evidentă şi viguroasă eflo- 
rescenţă ale filozofiei — ne sfătuieşte să identifi¬ 
căm rostul filozofiei în primul rînd în funcţia ei 
creatoare de metafizică. Aşa a fost înţeleasă gîn- 
direa filozofică în toate timpurile ei de afirmare. 
Metafizica, în desfăşurarea ei, este plină de idei 
adînci sau înalte ca atare, de viziuni care pot să 
ne angajeze conştiinţa şi existenţa. Pentru a pre¬ 
veni orice neînţelegere, vom nota numaidecît că 
o idee poate să fie adîncă sau înaltă şi fără de a fi 
obiectiv valabilă. în cele din urmă, valabilitatea 
ideilor metafizice nu poate fi în nici un chip con¬ 
trolată şi verificată printr-o confruntare directă cu 
realităţile transcendente pe care ea le vizează. La 
o întîie vedere, o asemenea situaţie pare precară, 
mai ales dacă nu ţinem seama de împrejurarea că 
ideile metafizice îşi răscumpără o asemenea de¬ 
ficienţă în atîtea feluri ce rămîn să fie arătate. Im- 

posibilitatea de verificare directă a ideilor metafi¬ 
zice — sau chiar o acuzată inadecvaţie a lor în ra¬ 
port cu realitatea — nu ne dă încă vreun drept de 
a trata plăsmuirile metafizicii ca simple închipuiri 
fără noimă. Este unul din simptomele cele mai im¬ 
presionante ale autonomiei filozofice faptul că 
ideile, plăsmuirile metafizice, pot fi apreciate în 
ele însele, ca viziuni de sine stătătoare, pentru lo¬ 
gica lor interioară, pentru sugestiile revelatorii ce 
se degajează din ele, pentru presimţirile ce ele le 
stîrnesc în noi în raport cu transcendenţa. Orice 
autentică ideaţie metafizică îşi are logica sa, osatu¬ 
ra şi articulaţiile arhitectonice prin care ea rezis¬ 
tă ca un întreg. O viziune metafizică reprezentînd 
un întreg trebuie judecată în propriile ei perspec¬ 
tive; şi dacă e să i se aplice o critică, atunci aceasta 
este şi trebuie să fie în primul rînd o critică ima¬ 
nentă. E foarte greşit să te apropii de o concepţie 
metafizică numai cu idei din afară de ea. Numai 
criticii fără suficientă sensibilitate metafizică şi fără 
de-o conştiinţă filozofică propriu-zisă procedează 
astfel. O critică imanentă ţine seama totdeauna de 
criteriile intrinsece ale unui sistem sau ale unei 
concepţii metafizice, şi acestea sunt îndestulătoare 
atît pentru a pune în relief valoarea în sine a con¬ 
strucţiei, cît şi pentru a-i scoate la iveală locurile de 
minoră rezistenţă. O critică filozofică ce nu ştie să 
se adapteze la criteriile lăuntrice ale unei concep¬ 
ţii metafizice rămîne, în fond, inoperantă. 

în creaţia metafizică, noi vedem aşadar însăşi 
încoronarea gîndirii filozofice. Nu vom ocoli nici 
o osteneală pentru a pleda în favoarea unei ase¬ 
menea aprecieri. Metafizicianul este autorul unei 

lumi. Un filozof care nu ţine să devină autorul 
unei lumi îşi suspendă vocaţia; el poate fi orice, 
chiar un genial gînditor cîteodată, dar rămîne un 
adept al neîmplinirii. Lumea unui metafizician 
este în primul rînd o lume a sa; datorită adînci- 
mii şi măreţiei viziunii, datorită argumentului şi, 
cîteodată, datorită sugestiilor proprii cuvîntului 
ce ştie să-l aleagă, metafizicianul are însă posibi¬ 
litatea de a-şi impune şi altor muritori lumea sa. 
Desigur că o viziune metafizică nu este niciodată 
ceva definitiv, adică o izbîndă ce ar face de pri¬ 
sos orice altă încercare. O viziune metafizică re¬ 
prezintă un moment istoric, ceea ce înseamnă că, 
într-un fel, caducitatea ţine chiar de condiţiile şi 
structura ei. Dar caducitatea oricărei tentative me¬ 
tafizice nu este un aspect ce ne-ar putea speria. 
Trebuie să ne obişnuim să privim concepţiile me¬ 
tafizice şi sub alt unghi decît al regretului că ele 
sunt perisabile. Urmează să ne însuşim, cu alte 
cuvinte, acea particulară sensibilitate care cîntăreş- 
te o viziune metafizică după profunzimea şi armo¬ 
nia intrinsecă vedeniilor ce ni se propun. Repetăm: 
cînd e vorba de judecarea unei concepţii metafi¬ 
zice, se cere mai presus de orice punerea în exerci¬ 
ţiu a unei critici imanente, generoasă prin definiţie, 
într-o asemenea bătaie de lumini, vremelnicia de 
care este stigmatizată orice concepţie metafizică 
dobîndeşte o înfăţişare de fatalitate inerentă chiar 
şi celor mai evidente reuşite ale spiritului uman. 

Nu acestea au fost punctele de vedere din care 
a înţeles Kant să privească metafizica. Atitudinea 
lui Kant faţă de metafizică are, din nefericire, multi¬ 
ple aspecte, unele echivocuri şi oarecare labilitate. 
Integrîndu-se într-o tradiţie de două ori milenară. 

Kant profesa credinţa într-un ideal de cunoaştere 
ce îngăduie formule necesare şi general valabile, 
în lumina acestui ideal, prinde în gîndirea lui Kant 
să se reliefeze tot mai mult deosebirea de natură 
între „metafizica" ce se făcuse pînă la el şi „ştiinţa" 
constituită de la Galilei şi Newton încoace în corp 
pretins intangibil. Kant a căutat secretul valabili¬ 
tăţii ştiinţei exacte în modul de aplicare a concep¬ 
telor asupra intuiţiei. El s-a străduit să arate că şti¬ 
inţa ia fiinţă prin aplicarea categoriilor intelectuale 
asupra unui material luat în primire prin simţuri. 
Ştiinţei i se oferă toate şansele pe care ea le visea¬ 
ză, prin aceea că ea îşi delimitează obiectul în sfe¬ 
ra fenomenalului, adică într-o sferă de convergen¬ 
ţă a simţurilor cu conceptele. Metafizica 
speculativă se mişca însă, după părerea lui Kant, 
pe o linie care sfidează această convergenţă prin 
salturi dincolo de „fenomen". Saltul în transcen¬ 
denţă nu poate duce, după Kant, decît la construc¬ 
ţii contradictorii, la teze antinomice sau la teze 
atinse de alte metehne logice, în consecinţă, incon¬ 
sistente şi efemere. De fapt, pretinsa stabilitate a 
ştiinţelor exacte şi vremelnicia metafizicilor de 
pînă atunci l-au îndrumat pe Kant spre examenul 
critic al facultăţilor cognitive ale spiritului ome¬ 
nesc şi la stabilirea unui postulat de colaborare a 
acestor facultăţi în zona „experienţei". Criticismul 
pe care-1 inaugura a făcut din Kant un adversar 
al metafizicii în accepţia ce se acordase acestui ter¬ 
men: de speculaţie, vizînd regiunile ce depăşesc 
simţurile. în faţa cîntecului de sirenă al „transcen¬ 
denţei", Kant a hotărît să se lege singur de catarg. 
Metafizica constructivă urma să fie interzisă, fiind¬ 
că, cu mijloacele şi în condiţiile ei, ea nu ar putea 

sa dea decît forme ce se anulează reciproc.* înde- 
i >sebi antinomicul, cu consecinţa lui, caducitatea 
logică atribuită concepţiilor metafizice, constituie 
pretextul argumentaţiei kantiene împotriva me- 
l.ifizicii constructive şi a legitimităţii ei. Să măr- 
1 11 risim că acest fel de a argumenta nu prea are da¬ 
rul de a ne îndupleca. Mai întîi: gîndirea metafizică 
iui ni se pare că ar duce totdeauna şi inevitabil la 
construcţii antinomice. Argumentele posibile în fa¬ 
voarea tezei şi cele cu putinţă în favoarea antite¬ 
zei nu au o stringenţă logică de netăgăduit ca să 
se poată afirma că teza şi antiteza se impun cu ega¬ 
lă putere şi în chip necesar. O afirmaţie metafizi¬ 
că se sprijină de altfel întotdeauna numai pe o ar¬ 
gumentare aproximativă şi nici nu poate să ridice 
alte pretenţii. Al doilea: chiar dacă gîndirea meta¬ 
fizică s-ar revărsa inevitabil în antinomii, rămîne 


* Iată cîteva din antinomiile relevate de Kant: 

I. Teză: Lumea are un început în timp şi este limitată cît 
priveşte spaţiul. 

Antiteză: Lumea nu are început şi limite în spaţiu, ci 
este temporal şi spaţial infinită. 

II. Teză: Orice substanţă compusă din lume constă din 
părţi simple, şi nu există nicăiri decît simplul sau ceea ce este 
compus din simplu. 

Antiteză: Nici un lucru compus din lume nu constă 
din părţi simple, şi, în general, nu există nimic simplu. 

III. Teză: Cauzalitatea după legi ale naturii nu este sin¬ 
gura din care derivă fenomenele lumii. Trebuie admisă în chip 
necesar şi cauzalitatea prin libertate pentru explicarea aces¬ 
tor fenomene. 

Antiteză: Nu există libertate, ci numai fapte determi¬ 
nate de legi ale naturii. 

IV. Teză: De lume ţine ceva ce, fie ca parte a ei, fie ca o 
cauză a ei, este o fiinţă necesară. 

Antiteză: Nu există nicăiri o fiinţă absolut necesară, 
nici în lume, nici în afară ca o cauză a ei. 

încă o problemă, dacă această situaţie atinge de 
nulitate rezultatele gîndirii, deoarece s-ar putea ca 
însuşi aninomicul să fie pozitiv-utilizabil în for¬ 
mulările cunoaşterii. O dovadă elocventă ni se ser¬ 
veşte în această privinţă chiar în domeniul ştiin¬ 
ţei exacte, şi anume în microfizica de astăzi, care 
s-a hotărît să facă uz de formulări antinomice în 
teoria corpuscular-ondulatorie a luminii.* Şi al 
treilea: caducitatea concepţiilor metafizice, oricare 
ar fi motivele ei, nu este un suficient temei pentru 
a tăia elanul creaţiei metafizice fundat în necesi¬ 
tăţi structurale ale spiritului omenesc. Cert, Kant 
a întrezărit mai limpede decît înaintaşii săi deo¬ 
sebirea dintre metafizica curentă şi ştiinţă, dar el 
s-a grăbit să măsoare metafizica după criterii „şti¬ 
inţifice". Era inevitabil să se ajungă astfel la sfa¬ 
tul castrării. Deosebirea de natură între metafizi¬ 
că şi ştiinţă este însă, după părerea noastră, aşa 
de mare, că trebuie să aplicăm fiecăreia propriile 
ei criterii. Autonomiile lor comunică, dar nu se 
confundă. 

Spuneam că atitudinea lui Kant faţă de meta¬ 
fizică nu este lipsită de echivocuri. Nu încape în¬ 
doială că Tmmanuel Kant aducea în filozofie o răs¬ 
turnare de perspective. Un contemporan, speriat 
de revoluţia la care trebuia să privească, intrigat, 
dar dezarmat, a numit pe Kant „atoatedistrugă- 
torul". Acest epitet, ce se potriveşte zeului Siva din 
trinitatea mitologică a seminţiilor indice, nu are 
darul de a caracteriza prea fericit revoluţia kan¬ 
tiană. Căci dacă e adevărat că Immanuel Kant adu¬ 
cea o răsturnare a perspectivelor filozofice, tot atît 


* A se vedea Louis de Broglie, Matiere et lumiere, Editions 
Albin Michel, Paris, 1937. 

<U' adevărat este că marele gînditor avea un res- 
I >ect excesiv faţă de corpurile spirituale constitui¬ 
ţi'. Un asemenea corp spiritual era pentru el, de 
exemplu, ştiinţa (newtoniană). Dar la fel, şi cîte- 
v.i idei filozofice ale raţionalismului deist (Dum¬ 
nezeu ca fiinţă supremă, ca bun absolut, nemuri¬ 
rea sufletului, ideea libertăţii), pe care el nu s-a 
j;îndit nici un moment să le modifice în conţinu- 
lul lor ca atare, ci doar să le învestească cu o nouă 
funcţie în economia spirituală a omului. Kant, după 
ce a făcut tot ce i-a stat în putere să submineze ori¬ 
ce metafizică speculativă, se declara astfel, pe altă 
cale, deplin satisfăcut de cîteva din ideile (pe care 
le credea necesare şi general valabile în felul lor), 
ale teologiei raţionaliste. Aspiraţiile metafizice ale 
lui Kant se împotmoleau astfel într-o teologie „eti¬ 
că", de idei conformiste. Acelaşi respect faţă de 
corpurile spirituale constituite, care îl făcea să crea¬ 
dă că ştiinţa newtoniană este, omeneşte vorbind, 
ceva intangibil, îl îndruma şi spre recunoaşterea 
intangibilităţii unor anume idei teologice curente. 
O mai cruntă răzbunare a metafizicii nici nu se 
poate imagina. Kant profesa abstinenţa metafizică 
pentru ca să-şi satisfacă foamea metafizică cu su¬ 
rogate la dispoziţia oricui. Rămîne un merit al me¬ 
tafizicienilor postkantieni de a fi dovedit prin 
„construcţiile" lor că spiritul omenesc poate ori- 
cînd să creeze noi idei metafizice, spărgînd lan¬ 
ţurile oricărui conformism. 

Mai tîrziu, o nouă mişcare antimetafizică, mai 
radicală decît cea kantiană, a înflorit sub diversele 
forme ale pozitivismului, de la acela al lui Auguste 
Comte pînă la neopozitivismul unor gînditori din 
zilele noastre. Se susţine în aceste cercuri sau şcoli 
filozofice că metafizica ar circumscrie preocupări 

în general perimate, reprezentînd o fază depăşi¬ 
tă a civilizaţiei. Don Quijote, cavalerul tristei fi¬ 
guri, umblă pe drumurile Europei în ipostază de 
„pozitivist" fanatic. De astă dată, el va rupe lănci 
împotriva metafizicii. Filozofia ar urma să renun¬ 
ţe la orice creaţie deschizătoare de noi orizonturi şi 
să se mulţumească cu organizarea sistematică a 
ştiinţelor, în calitate de administratoare a acestor 
domenii, dar nu de stăpînă. Pentru gîndirea filo¬ 
zofică, această situaţie ar însemna în fapt o nouă 
robie, asemenea celei medievale, cînd ea se com¬ 
plăcea în rolul cenuşiu de slujnică a teologiei. Re¬ 
prezentanţii tuturor modurilor pozitiviste, de la 
Comte la Mach şi de la acesta la neopozitivismul 
contemporan, s-au rostit împotriva metafizicii, 
căznindu-se să arate că plăsmuirile acesteia ar fi 
simple năluci ce nu aduc nici un folos şi nici nu 
ar răspunde măcar vreunei serioase exigenţe a spi¬ 
ritului omenesc. Ca şi cum orizonturile spirituale 
ar putea să fie comprimate la acela al concretului 
şi al utilului. în ciuda tuturor caznelor pozitiviste, 
exigenţele metafizice ale omului rămîn totuşi un 
fapt fundamental şi ireductibil. Binevoitorul sfat 
pozitivis t de a se renunţa la metafizică e, desigur, 
tot atît de eficace ca sfatul „să nu iubeşti" pentru 
sufletele înzestrate cu un puternic instinct erotic. 
Asemenea sfaturi sunt bune pentru cei lipsiţi de 
instincte — ceilalţi le aud, surîd şi purced spre 
aventură. 

Poate că după cele spuse în legătură cu filozofia 
lui Kant, nu ne-am mai pierde timpul pomenind 
de poziţia antimetafizică a pozitivismului unui 
Comte sau Emst Mach, căci ideile acestora îşi dorm 
somnul unde e ţărîna uşoară. Dar aceeaşi atitu- 

dine metafizică ne întîmpină şi la unii gînditori 
contemporani, care se găsesc în treabă combinînd 
pozitivismul „senzaţiei", al lui Mach, cu preocu¬ 
pări „logistice". N-avem nimic de spus contra lo¬ 
gisticii cît timp ea rămîne în limitele stricte ale 
preocupărilor ei, care înfrăţesc domeniul logicii şi 
al matematicii, tinzînd spre constituirea unor for¬ 
mule implicate de ambele tărîmuri. Dar logistica 
ţine de la o vreme cu orice preţ să intervină în cele 
mai grave probleme ale spiritului omenesc. Şi 
acest lucru se întîmplă mai ales de cînd logistica 
a intrat în mezalianţă cu pozitivismul. Neopozi- 
tivismul Şcolii de la Viena (un [Moritz] Schlick, 
un [Rudolf] Carnap, un [Hans] Reichenbach) se 
străduieşte să dea pozitivismului senzualistal lui 
Mach un spor de exactitate şi de precizie, combi- 
nîndu-1 cu metode şi formule logistice. Reprezen¬ 
tanţii acestui neopozitivism pretind că „adevărul 
ştiinţific" se reduce la judecăţi întemeiate pe „sen¬ 
zaţii", la propoziţii subordonate unui conţinut 
senzual şi la prelucrarea acestora potrivit legilor 
logistice. Orice propoziţie care nu poate fi exact 
coordonată unui conţinut de senzaţii ar fi o pro¬ 
poziţie „fără de sens". Dar după doctrina neopo- 
zitivistă, nu numai metafizica, ci şi toată filozofia 
sunt alcătuite din atari propoziţii „fără de sens" 
şi de probleme iluzorii. De unde concluzia că filo¬ 
zofiei nu i-ar mai rămîne decît actul de autoanu- 
lare. Cum neopozitivismul, el însuşi, fără să vrea, 
e un fel de filozofie, s-ar putea spune că neopo¬ 
zitivismul ambiţionează să fie actul de sinucidere 
al filozofiei. 

Ni s-a dat să citim un studiu în care un neo- 
pozitivist german examina în lumina criteriilor 
proprii Şcolii unele din propoziţiile fundamenta- 

le ale lui Heidegger (celebrul gînditor existenţia¬ 
list). Neopozitivismul ajungea în toate cazurile la 
rezultatul derutant că propoziţiile lui Heidegger 
ar fi pur şi simplu lipsite de „sens". Dar să ni se 
dea voie să ne întrebăm: Ce ar mai rămîne din toa¬ 
tă cultura omenească dacă am încerca să supunem 
toate propoziţiile rostite vreodată de spiritul ome¬ 
nesc aceluiaşi examen neopozitivist? Fără îndo¬ 
ială că neopozitivistul pune în exerciţiu o agerime 
ce nu e de dispreţuit, dar această agerime se do¬ 
vedeşte aproape stupid mărginită, cînd se opinea¬ 
ză că numai subordonarea la „senzaţie" ar fi în 
stare să garanteze o judecată şi o problematică pli¬ 
ne de sens. Avem de-a face aici cu o rizibilă su¬ 
praevaluare a senzaţiei ca fundament de mişcare 
al spiritului şi cu o exaltată supravieţuire a regu¬ 
lilor logistice ca singur justificat resort al proce¬ 
selor spirituale. Fapt e că aplicarea consecventă a 
criteriilor neopozitiviste ar sfîrşi printr-o golire to¬ 
tală a spiritului de creaţiile de cultură. Procedeul 
echivalează cu o sterilizare integrală a spiritului. 
Purismul logicist s-a dovedit nu o dată nimicitor 
de cultură. Cînd logicismul se angajează în sluj¬ 
ba unui pozitivism al senzaţiei, se ajunge inevi¬ 
tabil la o negare chiar a resorturilor esenţiale şi 
intime ale creaţiei de cultură. Invităm cititorii să 
facă o încercare de a aplica criteriile neopozitiviste 
asupra propoziţiilor ce alcătuiesc o poezie, orice 
poezie care, întîmplător, le-ar satisface gustul. Ci¬ 
titorii s-ar convinge degrabă că orice propoziţie 
poetică e, după aceste criterii, lipsită de sens. 

în ce măsură criteriile neopozitiviste pot fi fer¬ 
tile în cadrul ştiinţei este o chestiune aparte, ea în¬ 
săşi puţind să dea loc unor aprige discuţii. Ne-am 
ocupat de această chestiune în unele lucrări ale 

mostre*, arătînd îngustimea de orizont a poziti¬ 
vismului în general. De astă dată, fie-ne permis 
s.‘i amintim doar că Max Planck, marele fizician, 
mlemeietorul teoriei cuantelor, teoreticianul care 
a revoluţionat ca nimenea altul fizica modernă, s-a 
pronunţat categoric împotriva adoptării criterii¬ 
lor neopozitiviste din partea „ştiinţei". în verdic¬ 
tul dat de Max Planck, în a cărui prestigioasă 
personalitate întrezărim o excepţională întrupare 
.1 conştiinţei ştiinţifice, trebuie să vedem chiar re¬ 
fuzul „ştiinţei" de a-şi încorpora criteriile pentru 
a căror impunere pledează neopozitivismul. Max 
Planck, atît ca experimentator, cît şi ca teoretician, 
îşi va fi dat seama suficient de clar de căile şi nor¬ 
mele cărora ştiinţa le dă urmare prin propria ei 
putere de mişcare şi în virtutea unui spirit con¬ 
stituit timp de secole şi care şi-a dat, şi continuă 
să-şi dea, roadele sale. Reacţia lui Max Planck faţă 
de pretenţiile neopozitivismului de a călăuzi cu 
postulatele sale activitatea ştiinţei este pentru noi 
aproape un argument. Căci dacă aplicabilitatea cri¬ 
teriilor neopozitiviste rămîne discutabilă chiar în 
domeniul ştiinţei căruia ele îi erau hărăzite, atunci 
ce credit s-ar mai putea acorda aceloraşi criterii 
nepozitiviste cînd solicită o încetăţenire în filozo¬ 
fie, ţinut pe a cărui măsură ele, din capul locului, 
nu au fost făcute? 


*Ase vedea Trilogia cunoaşterii („Cunoaşterea luciferică"). 
Trilogia valorilor („Ştiinţă şi creaţie"). [Cele două trilogii apă¬ 
ruseră în volum la Fundaţia pentru literatură şi artă „Regele 
Carol II", Bucureşti, 1943 şi 1946 ( n.red .).] 

FILOZOFIA ŞI SIMŢUL COMUN 


Autonomia filozofică cere să fie hotărnicită din 
mai multe părţi. Una din cele dinţii întrebări, pe 
care orice încercare de a delimita modul filozofic 
le actualizează în planul atenţiei noastre, este ur¬ 
mătoarea: Cam ce raport s-ar putea stabili între 
filozofie şi simţul comun? 

Spre a putea răspunde, trebuie să vedem mai 
întîi ce accepţie urmează să acordăm termenului 
de „simţ comun" în cadrul circumscris de între¬ 
barea noastră. 

Simţul comun apare ca o realitate psihologică 
spirituală. Simţul comun reprezintă o medie just 
echilibrată de reacţii intelectuale proprii unei co¬ 
lectivităţi umane, aceasta înţeleasă mai curînd ca 
masă omogenă, difuză şi fără limite precise, decît 
ca o organizare diferenţiată şi de un profil deplin 
caracterizat. Simţul comun se constituie, în virtu¬ 
tea unor idei asimilate de individul uman, încetul 
cu încetul, prin convieţuirea cu semenii săi. Sim¬ 
ţul comun este deci în individ un exponent al so¬ 
ciabilităţii acestuia şi se manifestă într-o seamă de 
atitudini şi judecăţi ce implică anume norme 
adoptate de colectivitatea umană. Colectivitatea 
se supune unor astfel de norme, de obicei, fără a-şi 
da seama de ele. Cu cît normele implicite ale reac¬ 
ţiilor intelectuale angajează o colectivitate mai vas- 

I.i, cu atît simţul comun devine un factor mai 
redutabil în viaţa de toate zilele a individului 
uman ce face parte din colectivitate. Recunoscînd 
mdutabilitatea simţului comun, nu rostim încă nici 
o judecată cu privire la legitimitatea sa. In fond, 
simţul comun ar putea să fie, în totalitatea sa, un 
eorp de prejudecăţi pe care însă individul confor¬ 
mist, perfect intrat în colectivitate, nu le va des¬ 
coperi niciodată ca atare. E bine să ne dăm seama 
de această situaţie înainte de a vorbi despre rup¬ 
tura pe care filozoful o efectuează în omogenita¬ 
tea simţului comun. 

Un filozof este, de obicei, un om care-şi pro¬ 
clamă independenţa faţă de factorul anonim, fi¬ 
ind gata de a sfîşia spectacolul unităţii difuze a 
colectivităţii şi de a demasca realmente drept pre¬ 
judecăţi una sau mai multe din ideile şi reacţiile 
fundamentale ale simţului comun. Sub acest ra¬ 
port, filozoful intervine în peisajul cu unde liniş¬ 
ti Ic al simţului comun mult mai elementar, mai 
radical şi mai pustiitor decît omul de ştiinţă. Ade¬ 
vărat e că şi omul de ştiinţă cade foarte adesea la 
dezbinare cu simţul comun, dar totdeauna numai 
din pricina unor „prejudecăţi" cu totul speciale, 
pro“supuse ca fiind apanajul acestuia din urmă. 
„Prejudecăţile" luate la ochi de omul de ştiinţă au 
de obicei drept obiect fenomene concrete precis 
delimitate. Ca să dăm exemple. Omul de ştiinţă de¬ 
mască prejudecata simţului comun că pămîntul ar 
fi plan, orizontal întins pînă la apele lumii, şi pune 
tn loc ideea despre configuraţia sferică a pămîntu- 
lui. Omul de ştiinţă înlătură prejudecata simţului 
comun că aerul n-ar avea „greutate". Filozoful ra¬ 
dicalizează la extrem această atitudine de luare în 
răspăr a simţului comun. Nu există filozofie care 
să nu ajungă undeva, prin vreuna din afirmaţiile 

sale, în gravă adversitate faţă de simţul comun, dar 
nu în ceea ce priveşte cunoştinţele şi credinţele in¬ 
ventariate de acesta, ci în ceea ce priveşte chiar 
echipamentul acestuia. Orice filozofie violentează 
sau ia ă rebours simţul comun, dar nu sub rapor¬ 
tul „prejudecăţilor" sale concrete, ci sub raportul 
prejudecăţilor sale constituţionale. Intr-o asemenea 
perspectivă, s-ar putea risca afirmaţia că simţul co¬ 
mun, cu înclinările sale cele mai înrădăcinate, re¬ 
prezintă într-un fel însăşi materia pe care o macină 
filozofia spre a-şi face loc în lume. Nu există struc¬ 
tură fundamentală, identificabilă ca element al sim¬ 
ţului comun de pretutindeni, pe care filozofia să 
nu fi încercat s-o desfiinţeze pentru a-şi crea un 
spaţiu pentru propriile ei puncte de vedere. Nu 
există nici un aspect constitutiv al simţului comun 
pe care filozofia să nu se fi căznit a-1 anula într-un 
chip sau altul, spre a face loc propriilor ei înte¬ 
meieri. 

Istoria filozofiei abundă în exemple ce ilustrea¬ 
ză situaţia, In general, simţul comun se călăuzeşte, 
în judecăţile, aprecierile şi demersurile sale, de ati¬ 
tudinea unui realism ce acordă simţurilor o nemă¬ 
surată, naivă încredere. In raport cu lumea concretă, 
simţul comun se comportă receptacular, într-atît 
că nici nu vrea să admită că, în procesul de luare 
în primire a lumii, ar fi implicată şi vreo activi¬ 
tate a subiectului uman. Simţul comun are despre 
sine conştiinţa pe care, în relaţie cu lumea concre¬ 
tă, ar avea-o o oglindă, dacă în oglindă fenome¬ 
nele de răsfrîngere ar fi însoţite de actele unei 
lucidităţi. In consecinţă, simţul uman va aprecia 
că tot ce se comunică subiectului uman prin fe¬ 
restrele suficient deschise ale simţurilor „există" 
aidoma. înduplecat de simţuri şi aservit lor, sim- 

Ini comun acceptă ca atare tot ce putem distinge 
m noi şi în afară de noi cu ajutorul simţurilor, adi¬ 
că o pluralitate cînd mai conturată, cînd mai puţin 
conturată de lucruri, de permanenţe şi prefaceri, 
de fenomene ce apar, durează şi dispar, de cor¬ 
puri în mişcare dintr-un loc într-altul, de aspecte 
şi calităţi ce stăruie sau se schimbă. Simţul comun 
se supune fără discuţie acestui mod de a vedea 
multiplicitatea lucrurilor, permanenţa şi preface¬ 
rea, starea pe loc sau mobilitatea lor: aici este 
această vatră în care arde focul, dincolo sunt unel¬ 
tele folositoare traiului, aici sunt eu, dincolo, tu 
şi el, afară sunt casele care stau şi norii care pri¬ 
begesc. Zeci de mii de ani, simţul comun a văzut 
şi a apreciat astfel. Iată însă că, la un moment dat, 
apare o şcoală filozofică ce-şi propune să suspen¬ 
de tocmai această înclinare funciară a simţului co¬ 
mun de a se încrede în simţuri ca izvor posibil de 
cunoaştere. Ne referim la aşa-numita şcoală elea¬ 
tă, cu reprezentanţi ca Parmenide şi Zenon (se¬ 
colele VI şi V î.Cr.). Aceşti gînditori au devenit 
celebri prin una din cele mai temerare încercări 
din cîte înregistrează istoria filozofiei. Eleaţii exal¬ 
tă virtuţile gîndirii logice, ai cărei exponenţi plini 
de forţă trebuie să-i socotim. Conduşi de princi¬ 
piul noncontradicţiei, inerent raţiunii, eleaţii în¬ 
treprind o „critică" destinată să submineze creditul 
pe care simţul comun îl acordă simţurilor. între¬ 
prinderea lui Parmenide avea semnificaţia unei 
tentative de a arăta cum se prezintă „realitatea" 
unui gînditor care-şi închide simţurile, fiind con¬ 
vins că nu „există" decît ceea ce poate fi gîndit 
conceptual, logic, fără contradicţie. Parmenide va 
căuta un concept susceptibil de a fi cît mai rod¬ 
nic exploatat potrivit postulatului său metodolo- 

gic. El se va fixa asupra conceptului de „existen¬ 
ţă" şi-i va arăta atributele logic posibile şi realmen¬ 
te necesare, neţinînd seamă de nici o sugestie ce i-ar 
veni din partea simţurilor. Menţinîndu-se incorup¬ 
tibil în sfera logicului, Parmenide se va opri la în¬ 
cheierea că „existenţa" ar fi unică, indivizibilă, 
finită, sferică, plină, solidă, neschimbată şi nemiş¬ 
cată. Caracteristic pentru gîndirea lui Parmenide 
este saltul nemijlocit de la metodă la obiect şi de 
la obiect la metodă. Gîndirea raţională este, după 
Parmenide, gîndirea „existenţei", a existenţei care, 
la rîndul său, în eterna sa imobilitate şi unicitate 
indivizibilă, rămîne singurul lucru ce se poate 
gîndi „logic". Nonexistenţa nu există; contrarul 
acestei propoziţii ar cuprinde o contrazicere, ceea 
ce, după Parmenide, ar fi cel mai cert indiciu al 
iluzoriului şi al caducităţii. Logica lui Parmenide 
este, desigur, impresionantă. Elogiul îl condiţio¬ 
năm însă de împrejurarea că ne aflăm în faţa ce¬ 
lui dintîi mare raţionalist. Nu e mai puţin 
adevărat totuşi că demersurile logice ale lui Par¬ 
menide nu sunt scutite de erori. în speculaţiile sale 
se furişează falsa identificare şi falsa deducţie. 
Imaginaţia lui Parmenide rămîne încă prea vie 
pentru planul abstract al gîndirii pe care s-a în¬ 
demnat să-l respecte, şi astfel el comite, bunăoară, 
greşeala de a identifica „existenţa" cu „plinul", şi 
„nonexistenţa" cu „golul" — de unde o seamă de 
deducţii întortocheate şi intenabile cu privire la 
înfăţişarea pretins „plină", „finită" şi chiar „sfe¬ 
rică" a existenţei. 

Zenon se ocupă îndeosebi de problema „miş¬ 
cării", a cărei realitate el o neagă, sprijinit pe o se¬ 
rie de argumente elocvente, dar rătăcitoare. Ideile 
şi argumentele eleaţilor, neapărat subtile, rămîn. 

în ciuda erorilor furişate în corpul lor, orice s-ar 
spune, un model care totdeauna va ispiti pe orici¬ 
ne s-ar strădui să convertească misterul lumii în 
concepte de superlativă abstracţie şi potrivit prin¬ 
cipiului că nu există decît ceea ce se poate gîndi 
logic. In perspectiva ce ne-am deschis şi în cadrul 
gîndurilor formulate la începutul capitolului, filo¬ 
zofia eleată apare ca o extraordinară violentare a 
simţului comun, care crede în existenţa schimbării 
şi a mişcării, [precum] şi a pluralităţii lucrurilor 
din univers. Se va remarca şi numai din acest prim 
exemplu cu care ilustrăm tendinţa a rebours a filo¬ 
zofiei în raport cu simţul comun că gîndirea filo¬ 
zofică radicalizează această tendinţă mult dincolo 
de ceea ce ştiinţa ar fi dispusă să facă în condiţiile 
metodologice adoptate de ea. în fond, omul de şti¬ 
inţă se declară, explicit sau implicit, de acord cu 
„aproape" toate structurile şi aspectele constitutive ale 
simţului comun şi se mulţumeşte să înlăture numai 
prejudecăţi speciale ale acestuia, referitoare la feno¬ 
menele concrete ca atare. Nici un om de ştiinţă nu 
s-a gîndit vreodată să tăgăduiască, bunăoară, exis¬ 
tenţa schimbării şi a mişcării în univers, [precum] 
şi a pluralităţii lucrurilor. 

Să ne întoarcem privirile spre alte meleaguri, 
unde filozofia a înflorit cu o energie fără seamăn: 
spre India. Cam în acelaşi timp cu eleatismul grec 
— sau dacă vrem să fim mai precişi, ceva mai cu- 
rînd — are loc şi în spiritualitatea indică un act 
de violentare a simţului comun dintre cele mai pli¬ 
ne de urmări. în faza de auroră a gîndirii indice, 
în cadrul textelor upanişadice, atît de bogate în noi 
idei şi motive filozofice, apare doctrina despre 
identitatea dintre Brahman şi Atman. Brahman e 
Dumnezeu, Atman e „şinele" omului. Să ne trans¬ 
punem în atmosfera epocii, să conturăm prin tră- 

săturile necesare concepţia despre identitatea din¬ 
tre Brahman şi Atman şi să confruntăm concepţia 
aceasta cu simţul comun. Alături de nenumăra¬ 
tele prejudecăţi, mai mult întîmplătoare şi care va¬ 
riază după locuri şi timpuri, ale simţului comun, 
intervin în ţesutul acestuia şi atîtea convingeri ce 
se bucură de o răspîndire largă, uneori chiar uni¬ 
versală. Astfel, nu încape îndoială că simţul co¬ 
mun de pretutindeni crede într-o pluralitate de 
„euri" risipite ca seminţele în lume. Credinţa că 
„eu" exist, că „tu" exişti, că „el" există, că „noi", 
nenumăratele „euri", existăm era, desigur, curentă 
şi printre inzii din epoca pe care o evocăm. Con¬ 
ştiinţa existenţei eului individual se impune su¬ 
biectului uman în chip, s-ar zice, imediat şi cu forţă 
de evidenţă. Şi totuşi! Printr-o uluitoare detaşare 
de evidenţele simţurilor, anume gînditori inzi şi-au 
luat însărcinarea de a coborî în propriile lor adîn- 
curi sufleteşti pînă la un punct de confluenţă a tu¬ 
turor eurilor individuale. Aici, dintr-o dată, li se 
arăta gînditorilor că, în dosul eului lor, ca şi al ce¬ 
lorlalte euri, exista un singur eu. Şinele, care este 
Atmnn, care este identic cu Brahman-Dumnezeu. 
Cu aceasta, perspectiva asupra lumii se schimbă: 
toate eurile concrete, omeneşti, decad la rangul 
unor simple manifestări vremelnice — sau chiar 
iluzorii — ale lui Atman-Brahman. Singur cu ade¬ 
vărat „existent" ar fi eul divin, în noi. Această fi¬ 
lozofie upanişadică-vedantistă, ce şi-a găsit formula, 
oarecum rezumativă şi magic-incantatorie, în cu¬ 
vintele „tat twam asi"* înfruntă şi desfiinţează una 
dintre cele mai adînc înrădăcinate convingeri ale 
simţului comun universal, convingerea despre plu- 


* în trad.: „acela eşti tu" ( n.red .). 

ralitatea indefinită a eurilor individuale. Şi dacă 
ideea eleată despre existenţa unică şi imobilă nu 
a depăşit sfera de influenţă proprie unei şcoli fi¬ 
lozofice, ideea despre identitatea dintre Atman şi 
Brahman a devenit nucleul unei doctrine religioa¬ 
se care a luat şi a reluat timp de veacuri şi mile¬ 
nii lupta cu simţul comun. 

Ne vom îndruma acum atenţia spre un alt mo¬ 
ment de un deosebit interes, aparţinînd preocu¬ 
părilor filozofice europene moderne. Unul dintre 
conceptele cele mai importante cu care simţul co¬ 
mun şi-a declarat dintotdeauna deplina solidari¬ 
tate este acela al „cauzalităţii". în orice act de 
explicare a realului, simţul comun se conduce de 
credinţa în obiectivitatea de nediscutat a concep¬ 
tului de „cauzalitate". Acest concept, cu pretinsa 
sa obiectivitate sau priză transcendentă, poate fi 
socotit ca un organ de care simţul comun nu se 
poate dispensa. E de presupus că o eventuală pro¬ 
blematizare mai acută a conceptului ar putea să 
provoace în sfera simţului comun o adevărată cri¬ 
ză. Dar o asemenea problematizare s-a încercat. 
Şi încercarea, chiar eşuată, rămîne nu mai puţin 
ca un document grăitor, care arată pînă la ce punct 
filozofia îşi împinge uneori adversitatea faţă de 
simţul comun. Pregătiri în vederea problematiză¬ 
rii conceptului de cauzalitate s-au înfiripat într-un 
domeniu cu totul special şi restrîns de relaţii, ce 
păreau „cauzale". E vorba despre domeniul inter- 
relaţiilor dintre suflet şi corp. Ocazionaliştii, de- 
gajînd consecinţele fireşti din definiţia carteziană 
a „substanţei", au găsit că, în domeniul raportu¬ 
rilor dintre suflet şi corp, cauzalitatea nu ar fi cu 
putinţă. Ceea ce în acest domeniu pare cauzali¬ 
tate naturală ar fi, în fond, un miracol. Mai tîrziu. 

un Spinoza, reluînd problema, va susţine că, în 
ceea ce priveşte raporturile dintre corp şi suflet, 
conceptul de cauzalitate trebuie înlocuit prin ace¬ 
la de „identitate" şi de paralelism al modurilor. 
Fenomenele fizice şi cele psihice reprezintă numai 
„aspecte" diferite ale aceleiaşi existenţe; aici nu in¬ 
tervine, prin urmare, nici o „cauzalitate". Se înţe¬ 
lege de la sine că în aceste filozofii nu poate fi 
vorba de o adevărată problematizare a conceptu¬ 
lui de cauzalitate, ci numai de o restrîngere a apli¬ 
cabilităţii sale. Astfel, în filozofiile în chestiune, 
conceptul de cauzalitate îşi păstrează încă, în afa¬ 
ră de reducţia de aplicare la care e constrîns, toate 
valenţele ce i le atribuie simţul comun. 

Intr-o asemenea situaţie teoretică apare Leibniz. 
El va pune pe un vast plan metafizic însăşi proble¬ 
ma cauzalităţii. înăuntrul acestui concept, Leibniz 
întrezăreşte, ca şi înaintaşii săi pomeniţi, o seamă 
de dificultăţi metafizice, pe care însă el le îngroaşă, 
scoţînd în relief greutăţile de înţelegere ce le în- 
tîmpină îndeosebi ideea de „influx" de putere, in¬ 
trinsecă oricărei pretinse cauzalităţi. Rezultatul 
examenului avea să fie, dacă nu convingător, cel pu¬ 
ţin senzaţional: Leibniz se hotărăşte să substituie 
conceptului de „cauzalitate" o idee metafizică: ideea 
de armonie prestabilită între lucruri. E îndeobşte 
cunoscută viziunea metafizică despre „monade", 
pe care Leibniz o îmbie aprecierii noastre în do¬ 
rinţa de a lămuri supremele probleme ale existen¬ 
ţei. Concepţia leibniziană reduce cosmosul la o 
infinitate de existenţe particulare de natură psi¬ 
hică, numite „monade". Monadele ar fi un fel de 
atomi de natură psihică. Activitatea fiecărei mo¬ 
nade consistă în aceea de a-şi reprezenta, din 
propria sa perspectivă, întregul univers. Aceste re- 

prezentări se produc însă chiar în monade şi din 
ele, fără de a fi stîrnite realmente de „universul" 
din afară, căci între monade nu ar exista nici o re¬ 
laţie de natură „cauzală", cu acel influx de puteri 
de la una la alta, cum îl presupune conceptul de 
cauzalitate. Monadele n-au ferestre. In fiecare mo¬ 
nadă e prefigurată dintotdeauna toată activitatea 
sa viitoare, şi fiecare îşi îndeplineşte, cu precizie 
de ceasornic absolut, rolul ce i-a fost dat dintru în¬ 
ceput. Intre activităţile infinit variate ale tuturor 
monadelor există o potrivire, o armonie, un con¬ 
sens din eternitate şi pentru eternitate. Totul se pe¬ 
trece ca la teatru. Un actor cade pe scenă, împuşcat 
fiind de altul. De fapt, el nu cade fiindcă a fost re¬ 
almente împuşcat, ci fiindcă aşa „îi este rolul". E 
aici una din imaginile la care se poate recurge spre 
a se face mai accesibilă concepţia leibniziană. Re¬ 
gizorul suprem a distribuit şi monadelor, ca unor 
actori într-un teatru, cele mai variate „roluri". Mo¬ 
nadele îşi joacă rolurile ascultînd numai de tex¬ 
tul lor, iar nu de îndemnuri sau de constrîngeri 
exterioare. Monadele alcătuiesc lumea, în virtu¬ 
tea unei armonii prestabilite şi fără de a se influen¬ 
ţa una pe cealaltă, cum actorii alcătuiesc pe scenă 
o piesă. Astfel, în cele din urmă, ceea ce în univers 
pare „cauzalitate" nu este decît armonie presta¬ 
bilită între activităţile, cu totul independente una 
de cealaltă, proprii monadelor, cărora de la început 
li s-au înmînat rolurile ce sunt chemate să le re¬ 
prezinte. Cu această viziune despre o universală 
armonie prestabilită încearcă Leibniz să înlocuias¬ 
că orice pretinsă cauzalitate ce ar avea loc în uni¬ 
vers. în atare chip, Leibniz va desfiinţa, dacă nu 
realmente, cel puţin sub modul posibilului, unul 
din conceptele fundamentale ale simţului comun. 

Şi putem adăuga că, mai înainte ca David Hume 
să fi problematizat conceptul de cauzalitate pe te¬ 
meiul unor analize psihologice şi gnoseologice, 
Leibniz suspenda din funcţia sa acest concept în 
chip metafizic. Nu există filozofie care să nu dete¬ 
rioreze, într-un chip sau altul, simţul comun. Simţul 
comun manifestă însă faţă de asemenea deteriorări 
o extraordinară putere de restaurare. 

Cert, o afirmaţie de sensul aceleia ce o facem 
cu privire la raportul dintre filozofie şi simţul co¬ 
mun cere o documentare cît mai amplă. E drept 
că filozofia nu se consumă în eforturi de atare na¬ 
tură, dar istoria ei abundă în exemple ce eviden¬ 
ţiază şi acest aspect în lumina căruia gîndirea 
filozofică, de cîte ori îşi ia în stăpînire energică fi¬ 
inţa şi nu evită propriul spirit de consecvenţă, iz¬ 
buteşte în cele din urmă să ia în răspăr simţul 
comun. Să ne mai oprim cîte puţin şi prin preaj¬ 
ma altor similare tentative. O idee dintre cele mai 
fundamentale cu care operează simţul comun este 
aceea a obiectului în general. Notăm că şi această 
idee de „obiect" posedă pentru simţul comun o 
eminentă priză transcendentă. Simţul comun îşi 
întemeiază modurile, în mare parte şi în chip apă¬ 
sat, pe ideea că obiectul există independent de îm¬ 
prejurarea că există şi vreun subiect care ia act de 
el sau nu. Simţul comun stă sau cade în funcţie 
de un asemenea postulat. Dar şi în legătură cu 
această idee a avut loc o faimoasă răsucire de per¬ 
spective. Operaţia, care virtualmente echivala cu 
o sugrumare a simţului comun, a fost efectuată de 
gînditorul Johann Gottlieb Fichte, întemeietorul 
aşa-numitului „idealism subiectiv". în concepţia 
lui Fichte, ideea de obiect îşi pierde aura şi suve¬ 
ranitatea ce i-o atribuie simţul comun. Gîndirea 

I ui Fichte reculează într-o perspectivă unde totul 
se problematizează în afară de spontaneitatea ori¬ 
ginară a spiritului. Funciarmente, nu există pentru 
lăchte decît activitatea gînditoare şi imaginativă a 
spiritului, înţeles la singular ca „eu" absolut. „Eul" 
absolut pune din însăşi iniţiativa sa „obiectul", care 
iniţial nu este. „Eul" absolut produce obiectul, pre- 
cipitîndu-1 în propria sa sferă spirituală şi delimi- 
tîndu-1 ca o parte din sine, ca „noneu". Eul, spre 
a ajunge la conştiinţa de sine, spre a intra în exer¬ 
ciţiul total al fiinţei sale, care este eminamente ac¬ 
tivitate, are nevoie de o limitare, de o rezistenţă. 
Eul îşi pune în faţă un „obiect", dar obiectul e 
„pus" ca un pretext, ca un mijloc de incitare la o 
tot mai complexă şi mai definită afirmare a eului. 
Spiritul are nevoie de un material asupra căruia să 
se poată exercita în calitatea sa originar-activă — 
şi-şi produce acest material proiectînd în faţa sa un 
„obiect", un „noneu". Va înţelege oricine că aceas¬ 
tă filozofie idealistă anulează maiestatea şi suve¬ 
ranitatea obiectului, întronînd în locu-i subiectul, 
căruia i se atribuie un primat de natură divină. încă 
o dată simţul comun a fost nevoit să îndure o sfî- 
şiere şi o măcinare gata să-l curme. 

Dar care dintre ideile ce alcătuiesc patrimoniul 
certitudinilor — sau care rezumă reacţiile struc¬ 
turale ale simţului comun — nu a fost cel puţin 
o dată luată în răspăr de către o filozofie oarecare? 
Anevoie se va găsi o asemenea idee. Ce pare, bu¬ 
năoară, simţului comun mai cert decît tendinţa de 
autoconservare atribuită lucrurilor, aspect fără de 
care însăşi aplicarea practică a principiului de bază 
al logicii, adică aplicarea principiului identităţii, 
ar deveni inoperantă? Şi totuşi, chiar şi această tră¬ 
sătură, ce conferă osatura necesară tuturor exis- 

tentelor, a fost constrînsă din partea gîndirii filozo¬ 
fice să-şi consume şi ea criza sa. încă din Antichi¬ 
tate, un Heraclit problematiza orice atribut static 
al existenţei, incit imobilitatea era declarată o sim¬ 
plă amăgire, fie a minţii, fie a simţurilor. Reală este 
pentru Heraclit numai devenirea, curgerea, insta¬ 
bilitatea. Paradoxalul gînditor încerca să impună 
lucrurilor perspectiva devenirii, şi aceasta cu atî- 
ta insistenţă, încît îşi îngăduia să afirme că nici soa¬ 
rele nu este acelaşi de la o zi la alta. El susţinea 
că soarele se alcătuieşte în fiecare zi din nou din 
exalaţiile luminoase ale mării. 

Cu totul în alt sens decît Heraclit îşi avea şi Des- 
cartes nedumeririle metafizice cu privire la „con¬ 
servarea" lucrurilor. Dacă pentru Heraclit lucrurile 
nu „sunt", ci numai „devin", găsindu-se în necurma¬ 
tă schimbare, pentru Descartes lucrurile „sunt", 
dar ele nu pot să fie nici un moment fără de pu¬ 
terea lui Dumnezeu, care le creează din nimic în 
fiecare clipă, iarăşi şi iarăşi. Descartes nu poate în¬ 
ţelege altfel conservarea lucrurilor decît ca o per¬ 
manentă creaţie din partea divinităţii. Dumnezeu 
creează lumea în fiecare moment. De fapt, în lu¬ 
mina viziunii carteziene, principiul de conservare 
al lucrurilor este înlocuit prin acela al creaţiei per¬ 
petue. E şi aici vorba despre o perspectivă posibilă, 
ce se substituie unei obişnuinţe cu care s-a soli¬ 
darizat simţul comun în cursul mileniilor. 

Trecem mai departe, ca să pătrundem în căma¬ 
ra cea mai secretă şi cea mai bine păzită a simţului 
comun, unde găsim etalate principiile şi valorile 
sale cele mai dragi. în fiinţa sa, simţul comun ade¬ 
ră din plin, fără de nici o rezervă, la logica numită 
curent „tradiţională". Despre logica tradiţională 
ştim că îşi are principiile ei, dintre care unul sta- 

hi Ieste că „ceva" nu poate să fie egal cu contrarul 
său. In virtutea acestui principiu, gîndirea tinde 
să elimine orice „contradicţie" ce s-ar instala într-o 
judecată ca un simptom precis de inadecvaţie în 
raport cu „realul". Ce pare simţului comun mai 
evident decît această situaţie ce-şi găseşte expre¬ 
sia în logica zisă „tradiţională". Dar nici chiar 
această logică nu constituie un fort inatacabil pen¬ 
tru gîndirea filozofică. Iată că Hegel proclamă că 
un concept conţine totdeauna, în chip latent, con¬ 
trarul său, pe care aspiră de altfel să-l dea la ivea¬ 
lă şi într-o formă explicită. Dacă logica simţului 
comun, pe care a codificat-o Aristotel, are prilejul 
de a vorbi despre contradicţie numai ca principiu 
de eliminare, deci negativ, logica lui Hegel îşi asi¬ 
milează contradicţia ca un principiu pozitiv şi pro¬ 
pulsiv. In definitiv, dialectica hegeliană este rodul 
de circumstanţă al unei sfidări şi bravuri, căci ea 
nu este decît logica ce transformă într-o virtute 
ceea ce nu poate să fie nici măcar o „licenţă". Şi 
totuşi, o asemenea logică dialectică ar fi, după opi¬ 
nia autorului ei, expresia cea mai fidelă şi exhaus¬ 
tivă a „realului". Dialectica lui Hegel şi-a întemeiat 
imperiul violentînd în chipul cel mai grav legile 
logice de care este guvernat simţul comun. Cazul 
învederează o dată mai mult că filozofia nu se 
mulţumeşte să remanieze numai anume opinii, 
izolabile, concrete, ale simţului comun. Prin vigoa¬ 
rea eforturilor sale, filozofia ia la ochi însăşi struc¬ 
tura acestuia. 

Filozofia nu respectă nici suprema valoare sub 
scutul căreia se aşază simţul comun. Şi acum ne 
referim chiar la conceptul de „adevăr", de care pare 
cîrmuit simţul comun. Pentru simţul comun, „ade¬ 
vărul", ca valoare, implică, fără îndoială, sensul 

unei adecvări între realul concret al simţurilor şi 
imaginea conceptual-organizată ce şi-o face despre 
real subiectul conştient. Oglinda ce reflectă cit mai 
fidel un obiect oferă modelul potrivit căruia se 
constituie conceptul de „adevăr" al simţului comun. 
Foarte devreme, filozofia a început să impună ade¬ 
vărului alte accepţii. Cînd, bunăoară, Parmenide 
se încă.păţîna să susţină că „adevărate" sunt nu¬ 
mai conceptele ce se pot gîndi „logic", [el] efectua 
o mişcare împotriva simţului comun, a simţului 
comun ce operează şi cu atîtea şi atîtea concepte 
care absorb în conţinutul lor şi iraţionalul simţuri¬ 
lor. Condus de o definiţie a adevărului pe măsura 
purismului logic, Parmenide degrada la rang de 
simple amăgiri cam toate „adevărurile" simţului 
comun. De acest eleatism se mai resimte întru cîtva 
şi Plafon cînd, într-o situaţie filozofică nouă şi mai 
complexă, va încerca să impună adevărului con¬ 
diţiile sale. „Adevărul" devine la Plafon un rod po¬ 
sibil doar al puterii ideative a spiritului şi numai 
al acesteia, căci numai mulţumită acestei predis¬ 
poziţii spirituale am fi în stare să cuprindem Idei¬ 
le, singurele lucruri care „există" realmente. Simţul 
comun cu „adevărurile" sale e şi de astă dată pus 
la o parte ca o infirmitate a genului uman. 

Dar pe drumul, veşnic reluat de la capăt, spre 
„adevăr", aproape orice mare metafizician îşi va 
avea cuvîntul său, care nu este cuvîntul simţului 
comun. Aşa Fichte, aşa Schelling, aşa Hegel, aşa 
Schopenhauer, aşa Bergson. Iar filozofii care scru¬ 
tează chiar aptitudinile cognitive proprii spiritu¬ 
lui uman nu se lasă nici ei mai prejos. Un Kant, 
ca exponent al criticismului, defineşte altfel „ade¬ 
vărul" şi-i impune alte norme decît Ernst Mach, 
reprezentant al empirismului pur. De amintit este 

ciî misticii din toate timpurile şi-au avut şi ei „ade¬ 
vărul" lor. Minunate şi vrednice de reţinut sunt 
cele cîteva cuvinte despre „adevăr" ale lui Lao Zi, 
gînditorul mistic chinez. In aforismele sale, Lao Zi 
vorbeşte îndeosebi despre sensul divin al lucruri¬ 
lor, despre tîlcul ultim, înmuiat în taină, al exis¬ 
tenţei, despre Dao. Răsfoind aforismele lui Lao Zi, 
simţi printre rînduri că, după părerea sa, „ade¬ 
vărată" poate fi numai intuiţia divinatorie care [îl] 
cuprinde, sub o latură sau alta, pe Dao. Dar în cu¬ 
vintele obişnuite ale simţului comun, fiinţa lui Dao 
nu poate fi rostită decît ca paradox. Adevărul ar 
fi deci totdeauna paradoxal. Sau, precum Lao Zi 
însuşi spune: „Cuvintele adevărului par întoarse 
pe dos." 

După toate cele arătate, vedem că nu e nepotri¬ 
vit să susţinem că gîndirea filozofică izbuteşte, 
prin mişcări ce-i simt caracteristice şi care îi relie¬ 
fează profilul, să violenteze simţul comun, să-l 
suspende, să-l deruteze — şi anume nu simţul co¬ 
mun sub forma conţinuturilor sale accidentale, ci 
simţul comun sub aspectul structurilor sale fun¬ 
damentale. în lumina celor desfăşurate în capitolul 
de faţă, a filozofa înseamnă, aşadar, a te păstra dis¬ 
ponibil pentru moduri de a gîndi care structural 
nu sunt proprii simţului comun; şi în lumina ace¬ 
loraşi consideraţii, filozofarea rămîne pentru sim¬ 
ţul comun o durere, o suferinţă. 

In cîteva rînduri, am subliniat că ştiinţa nu se 
lansează în operaţiuni atît de radicale împotriva 
simţului comun ca filozofia. într-adevăr, ştiinţa se 
declară deplin satisfăcută în aspiraţiile ei cînd par¬ 
vine să înlăture anume prejudecăţi concrete ale 
simţului comun, dar ea nu atacă înseşi structurile 
fundamentale ale acestuia. Cînd, uneori, ştiinţa 

răstoarnă perspective şi idei ce ţin chiar de fiinţa 
simţului comun, cum s-a întîmplat, bunăoară, cînd 
Copernic şi-a impus inversiunea astronomică sau 
cînd Einstein a propus teoria relativităţii, păşim 
pe un teren ce aparţine tot aşa de mult filozofiei, 
ca şi ştiinţei. După cum ne-o dovedesc îndeajuns 
nenumăratele discuţii suscitate de teoriile în ches¬ 
tiune în ambele domenii. 



FILOZOFIE, ŞTIINŢĂ, EXPERIENŢĂ 


Ridicînd chestiunea de mare importanţă a unei de¬ 
limitări între filozofie şi ştiinţă, ni se pune numai- 
decît şi următoarea întrebare de un deosebit 
interes: Ce raport s-ar putea stabili între experien¬ 
ţă şi filozofie — şi ce raport există între experienţă 
şi ştiinţă? Răspunsul la această întrebare, vizînd 
într-unul din punctele într-adevăr decisive distinc¬ 
ţia de care sunt susceptibile cele două domenii, 
trebuie cîntărit cu toată grija. înainte de a contura 
mai apăsat şi mai clar termenii chestiunii, vom 
nota că, oricît de angajată pe drumul spontanei¬ 
tăţii s-ar dovedi filozofia prin cele mai multe din 
încercările ei de a converti misterul cosmic şi al 
existenţei în general în ansambluri bine legate de 
concepte şi de viziuni abstracte, ea nu se poate dis¬ 
pensa de experienţa simţurilor nici în problematica 
ce o pune, nici în soluţiile ce le propune. Desigur 
că obiecţiile, atîtea şi atîtea, ce se pot ridica împo¬ 
triva simţurilor, ca eventual izvor de cunoaştere, 
nu au fost încă dezarmate şi continuă să neliniş¬ 
tească conştiinţa filozofică; totuşi, oricare ar fi ca¬ 
renţa simţurilor, evidentă sau numai bănuită, rămîne 
în picioare un fapt: nu ne putem lipsi de acest iz¬ 
vor! Şi nu ne putem lipsi de un atare izvor din mai 
multe motive. Mai întîi, simţurile furnizează ma¬ 
terialul ce urmează să-l organizăm cu ajutorul mij- 

loacelor inerente inteligenţei noastre. în al doilea 
rînd, simţurile ne dau cel puţin unele indicii cu pri¬ 
vire la tainele ce urmează să le convertim în ter¬ 
meni de cunoaştere conceptuală şi de înţelegere 
proprie spiritului omenesc. în afară de acestea, tot 
simţurile ne îmbie şi elementele la care spiritul 
face apel în chemarea ce şi-o atribuie de a tălmăci 
fenomene de un anume aspect concret prin ima¬ 
gini şi scheme împrumutate altui domeniu de fe¬ 
nomene: de exemplu, fenomenele acustice sunt 
tălmăcite prin imagini împrumutate din domeniul 
optic, prin „unde". întrebarea de la care pornim 
în acest capitol — şi care aşteaptă un răspuns — 
cere unele lămuriri prealabile, căci nu mai depar¬ 
te decît chiar termenul de „experienţă" atrage 
după sine varii controverse. Vom încerca să sim¬ 
plificăm situaţia, aşezîndu-ne în afară de contro¬ 
versele la care ne referim, fără de a pierde însă din 
vedere posibilitatea şi legitimitatea lor. 

Prin cuvîntul „experienţă" se înţelege de obi¬ 
cei totalitatea materialulu i concret pe care spiritul 
şi-l însuşeşte cu ajutorul simţurilor. Că în consti¬ 
tuirea „experienţei" intră, în afară de senzaţiile 
simţurilor, şi anume funcţii ale inteligenţei chema¬ 
te să instituie o ordine e clar. în problema aceasta 
s-a declarat, precum se ştie, între filozofi o deose¬ 
bire de vederi, dar nu atît în ceea ce priveşte faptul 
în sine, cît în ceea ce priveşte dozajul de „senza¬ 
ţii" şi de „funcţii intelectuale", destinate să alcătu¬ 
iască împreună „experienţa". în general, kantie- 
nii admit colaborarea unui important număr de 
funcţii intelectuale la constituirea „experienţei", 
cîtă vreme pozitiviştii încearcă să reducă la un mi¬ 
nim aceste funcţii intelectuale, fără de a pretinde 
totuşi că s-ar putea dispensa de ele cu totul. Pen¬ 
tru a putea proceda la examinarea problemei ra- 

I mi tului dintre filozofie şi experienţă şi a rapor¬ 
tului dintre ştiinţă şi experienţă, nu se cere nea¬ 
părat să ne dăm în prealabil verdictul în marea 
controversă: în ce chip urmează să colaboreze in¬ 
teligenţa şi simţurile spre a da împreună „justa" 
r xperienţă ? în chestiunea ce ne preocupă, defini- 
ţia experienţei nu ne va deranja prea mult dacă, 

II dată fixaţi, ne vom ţine de ea. Cu această condi¬ 
ţie, putem alege oricare definiţie dintre cele mul¬ 
ţi' care joacă între postulatul kantian şi postulatul 
pozitivist purisim. Rezultatul analizelor noastre 
nu va fi întru nimic modificat prin aceea că vom 
opta fie pentru una, fie pentru alta dintre nenu¬ 
măratele definiţii ce încap între maximalismul 
kantian şi minimalismul pozitivist — şi dintre care 
fiecare stabileşte în felul său aportul funcţiilor in¬ 
telectuale la constituirea experienţei prin simţuri. 

Se admite în general, fără multe discuţii, că în¬ 
tre ştiinţă şi experienţa empirică există o foarte 
strînsă relaţie. Vom concede însă că o anume rela¬ 
ţie există şi între filozofie şi experienţa empirică, 
întrebarea e numai dacă şi în ce măsură raportul 
dintre filozofie şi experienţă se deosebeşte de ra¬ 
portul dintre ştiinţă şi experienţă. Anticipăm că 
deosebirea e considerabilă. 

Filozoful aspiră să devină autor al unei lumi, 
cîtă vreme omul de ştiinţă îşi asumă rolul de cer¬ 
cetător al unui domeniu delimitat din cîmpul in¬ 
finit al fenomenelor. Filozoful se îndeamnă să con¬ 
vertească în termeni de înţelegere umană un mister 
amplu şi adînc ca toată existenţa. Omul de ştiin¬ 
ţă se străduieşte şi el să convertească în termeni 
mai apropiaţi înţelegerii sale un mister, dar un 
mister circumscris şi desfăşurat mai mult orizon¬ 
tal decît pe dimensiunea adîncului. Filozoful îşi 

articulează problematica în legătură cu un Tot ce 
depăşeşte orice limită inerentă experienţei — şi 
anume nu numai în sens extensiv, ci şi vertical, în 
înalt şi în adînc. Omul de ştiinţă taie sectoare din 
corpul vast al experienţei şi-şi constituie o proble¬ 
matică ce nu ţine să epuizeze substraturile, trep¬ 
tat mai profunde, ale fenomenelor luate în consi¬ 
derare. Omul de ştiinţă scrutează, bunăoară, 
fenomenele pur mecanice sau fenomenele optice, 
sau fenomenele electrice. De fiecare dată, el se 
mulţumeşte să stabilească unele principii, reguli 
sau legi — şi să imagineze eventual unele modele 
de existenţă care, proiectate în dosul aspectelor 
sensibile, fac mai limpede însuşi modul de func¬ 
ţionare a principiilor, regulilor, legilor. Omul de 
ştiinţă se mulţumeşte deci să stabilească în meca¬ 
nică, bunăoară, principiul perseverinţei — sau în 
optică el se mărgineşte, bunăoară, să închipuie te¬ 
oria undelor; cit priveşte adîncimea problemati¬ 
cii sale, omul de ştiinţă se socoate cu aceasta ajuns 
la limita accesibilului. Filozoful, conştient de vo¬ 
caţia sa, îşi îndreaptă atenţia şi puterea de inter¬ 
pretare spre Tot, iar cînd îşi circumscrie, ceea ce 
de asemenea se întîmplă foarte adesea, interesul 
la un anume cîmp de fenomene, el adînceşte nu- 
maidecît problematica acestui cîmp, intr-un sens 
că, prin soluţiile ce le dă, deschide ferestre, intr-un 
fel sau altul, şi spre Totul existenţei. Soluţiile şti¬ 
inţei, luate fiecare în parte, nu au această rezonan¬ 
ţă largă, nu răspund în existenţa privită ca Tot. 

Din cele arătate, rezultă că filozoful va privi ex¬ 
perienţa simţurilor într-un fel, şi omul de ştiinţă, 
intr-altul. Pentru filozof, experienţa simţurilor este 
absorbită într-o vastă interpretare ce are în vedere 
întregul existenţei. Din contră, pentru omul de şti- 

iuţii, experienţa simţurilor devine o zonă de rigori 
cu constrînge activitatea teoretică la diverse limi- 
1.1 ri. Vom reprezenta grafic şi schematic această si- 
I naţie: 



Linia dreaptă, nepunctată A-B reprezintă 
experienţa empirică. Linia curbă, punctată 
A-B reprezintă „teoria filozofică". 


B 


'V-V 


Linia dreaptă, nepunctată A-B reprezintă experienţa 
empirică. Liniile curbe, punctate c-d, e-f, g-h 
reprezintă „teoria ştiinţifică". 

Filozoful este, prin intenţie, autor al unei lumi. 
Prin aceasta se lămureşte de la sine cum se face 
că, în cuprinsul filozofiei, experienţa şi construc¬ 
ţia teoretică se declară, în general, amestecate în 
alt dozaj decît în cuprinsul ştiinţei. Pentru filozof, 
experienţa în totalitatea ei este un pretext pentru 
o interpretare de extremă, superlativă amploare, 
care rămîne ţinta demersurilor sale. 

Pentru omul de ştiinţă, experienţa în totalitatea 
ei devine un prilej de diviziune a muncii; el se si¬ 
tuează într-un sector al experienţei — şi aici, în 
aCCSt cadru, el completează teoretic anume goluri 
pe care gîndirea le descoperă, rămînînd ca aceste 
completări să fie verificate ulterior, direct sau in¬ 
direct, tot prin experienţă. Omul de ştiinţă îşi în¬ 
frânează activitatea teoretică pe măsura experienţei 
ce şi-a ales-o spre examinare. Experienţa este pen¬ 
tru el „instanţă", atît o primă, cît şi o ultimă instan¬ 
ţă. Filozoful interpolează experienţa în masive 
preocupări teoretice; omul de ştiinţă interpolează 
adele teoretice în masa experienţei. Experienţa do- 
bîndeşte, aşadar, un anume rol în filozofie şi un 
altul în ştiinţă. în filozofie avem de-a face cu o ex- 
perienţă-pretext, în ştiinţă, cu o experienţă-instan- 
ţu. Pentru filozof, experienţa apare în ansamblul 
ei exclusiv ca un pretext de interpretare — şi atît: 
fiindcă el urmăreşte o anume ţintă; filozoful va fi 
autor al unei lumi. Faţă de un asemenea obiectiv, 
experienţa rămîne inevitabil în urmă; ea se revarsă 
de toate părţile în interpretare. A cere filozofului 
să-şi modeleze construcţia teoretică pe calapodul 
experienţei şi să-şi consume interesul în verificări 
directe sau indirecte asupra experienţei ar însemna 
să i interzici menirea pentru care el se simte che¬ 
mat, căci pe măsura simplă a experienţei nu se 
poate croi o haină destinată existenţei ca Tot. Omul 
de ştiinţă se menţine, chiar şi prin actele sale te¬ 
oretice, în zona experienţei, al cărei subaltern el 
se consideră şi în raport cu care el caută să devină 
cel mult un organ de corectare şi de completare 
marginală. In general, filozoful se situează excen¬ 
tric faţă de experienţă, proiectînd asupra acesteia 
înţelesurile ce le îmbracă pentru spiritul său zona 

Ir.iascendenţelor. Evident, filozoful ar cultiva spi¬ 
ni ul teoretic pînă la paroxism dacă, într-un chip 
oarecare, n-ar primi şi el, din cînd în cînd, avertis¬ 
mentele experienţei. Căci pînă la un punct, e şi el 
eonstrîns să ţină seama de experienţă. Filozoful 
captează experienţa ca să-şi alimenteze cu ea vi¬ 
ziunea ale cărei semnificaţii îmbrăţişează Totul 
existenţei. în filozofie, experienţa este asimilată te¬ 
oriei, în ştiinţă, dimpotrivă, teoria este asimilată 
experienţei. Teoria sau interpretarea filozofică, vi- 
zînd un spaţiu ce depăşeşte enorm planul expe¬ 
rienţei, se înţelege de la sine că nu poate avea în 
raport cu experienţa stringenţa sui-gencris ce re¬ 
vine actelor teoretice la care procedează omul de 
ştiinţă. Teoria sau interpretarea filozofică echiva¬ 
lează cu o ordine ideală doar posibilă, care izbuteşte 
să anexeze sferei sale şi experienţa. Rămîne tot¬ 
deauna un fapt deosebit de palpitant să urmăreşti 
cum, faţă de o atare ordine teoretică posibilă, în¬ 
săşi experienţa ia o înfăţişare deosebit de plasti¬ 
că, acceptînd să i se imprime tîlcuri care, cel mai 
adesea, se afirmă şi se menţin doar în virtutea unei 
logici interioare. Situîndu-se, cu alte cuvinte, ex¬ 
centric faţă de experienţă, filozoful va avea, în ge¬ 
neral, o atitudine mult mai degajată faţă de ea 
decît omul de ştiinţă. 

Din atitudinile diferite pe care filozoful şi omul 
de ştiinţă le ia, atît în raport cu experienţa, cit şi 
faţă de spiritul teoretic, se desprind interesante con¬ 
secinţe cît priveşte desfăşurarea istorică a gîndirii 
filozofice şi a gîndirii ştiinţifice. Raportul aparte 
între experienţă şi teorie, ce-1 descoperim în gîn- 
direa filozofică, şi raportul, pe deplin conturat în 
felul său, între experienţă şi teorie, ce-1 constatăm 
în gîndirea ştiinţifică, ne permit unele conjecturi 

cu privire la un anume joc şi la o anume tensiune, 
totdeauna cu putinţă în ambele domenii, între 
ideile vechi şi ideile noi. Vom vedea că jocul la care 
facem aluzie ia un caracter mult mai dramatic în 
desfăşurarea filozofiei decît în desfăşurarea ştiin¬ 
ţei. Ce vrem să spunem cu aceasta? 

Să presupunem că, la un moment dat, expe¬ 
rienţa umană se lărgeşte cu noi şi importante des¬ 
coperiri. In faţa experienţei lărgite, filozoful este 
invitat să-şi spună cuvîntul. Gîndirea filozofică are 
latitudinea de a imagina, de a născoci o nouă or¬ 
dine teoretică posibilă, în care experienţa lărgită 
ar putea să se intercaleze fără de nici o dificultate, 
în cazul acesta, experienţa a luat asupra sa o func¬ 
ţie eliminatorie în raport cu vechile ordini teoreti¬ 
ce posibile ale filozofiei şi a devenit un prilej istoric 
pentru crearea unei noi ordini filozofice. Dăm un 
exemplu. La sfîrşitul veacului XVIII şi apoi în pri¬ 
mele decenii ale veacului XIX, experienţa umană 
se îmbogăţeşte cu neaşteptate descoperiri în do¬ 
meniul biologic. Materialul de observaţie se am¬ 
plifică de toate părţile. Se studiază cu asiduitate 
crescîndă formele şi structurile vieţii. Se clasifică 
speciile, se pun în lumină, după noi criterii, mai 
esenţiale, asemănări şi deosebiri între fiinţele vii. 
Mai mult: se dă la iveală fauna şi flora fosilă din 
alte ere ale pămîntului. Această lărgire a experien¬ 
ţei ia proporţii, încît nu mai poate să rămînă fără 
de serioase repercusiuni în gîndirea filozofică. Fi¬ 
lozoful se vede, aşadar, pus înaintea unor date de 
observaţie inedite pe care urmează să le interpo- 
leze într-o ordine teoretică posibilă. Ideea „evo¬ 
luţionistă" îşi face apariţia, cu sfială la început, 
pentru ca apoi un Lamarck s-o constituie în teorie, 
iar mai tîrziu un Darwin, un Spencer, un Bergson 

H,i i dea amploare de universală ordine posibilă. 
(> experienţă sporită cu noi observaţii a dus la o 
i anI iii nare de perspective. In ideaţia umană s-a 
pmdus cu aceasta o revoluţie. Faţă de mersul tri¬ 
umfal al doctrinei evoluţioniste, vechea viziune 
despre formele statice ale vieţii şi despre pereni- 
lalea speciilor părea definitiv compromisă. Am fi 
insă nedrepţi şi nu tocmai obiectivi dacă am re¬ 
duce ideaţia filozofică la atît cît am arătat. Intr-ade¬ 
văr, o experienţă lărgită, chiar radical lărgită, ne 
duce în chip necesar la o nouă viziune filozofică. 
() experienţă sporită îngăduie cel mai adesea să 
I ie interpolată şi într-o ordine teoretică ce pare de¬ 
păşită. Cu o condiţie: dacă se recurge la idei su¬ 
plimentare, destinate să netezească asperităţile 
ivite între experienţă şi teorie. Un Cu vier, natu¬ 
ralistul căruia nimenea nu-i va contesta geniali¬ 
tatea, a recurs la acest procedeu pentru a salva 
vechea concepţie teologică despre imutabilitatea 
formelor vieţii. Pentru a interpreta experienţele noi 
în cadrul vechii ordini teoretice, Cuvier va încerca 
să ajusteze şi să completeze această ordine. După 
teoria sa. Dumnezeu nu a creat o singură dată via¬ 
ţa pe pămînt, ci în repetate rînduri — şi anume 
de cîte ori geneza a devenit necesară după cîte o 
uriaşă catastrofă geologică ce a distrus formele mai 
complexe ale vieţii. Prin teoria repetatelor „crea- 
ţiuni" ale unor diverse forme de viaţă pe pămînt, 
Cuvier readaptează vechea concepţie teologică la 
noi necesităţi. Cu aceasta, el o credea pusă pe picioa¬ 
re şi pe deplin aptă de a face faţă sporului de ex¬ 
perienţă. încercări de această natură, destinate să 
salveze vechi teorii, se întreprind în filozofie şi şti¬ 
inţă la fiecare pas, căci orice act teoretic poate 
provoca o reacţie. în ştiinţă însă, antagonismul în- 

tre ideea nouă şi ideea veche nu ia forme atît de 
vizibile şi de acute ca în cadrul filozofiei. Gîndi- 
rea ştiinţifică al cărei model aproape ideal îl în¬ 
trezărim realizat în ştiinţele experimentale, cum 
ar fi fizica şi chimia, se ţine, în construcţiile sale 
teoretice, foarte strîns pe urmele experienţei. Să ne 
gîndim în privinţa aceasta la alcătuirea, încetul cu 
încetul, potrivit indiciilor culese din experienţă, 
a teoriei celei mai recente despre natura şi struc¬ 
tura interioară a atomilor. Pentru omul ce lucrea¬ 
ză în cîmpul ştiinţei, experienţa şi teoria prezintă 
rigori de interdependenţă atît de severe, încît aici 
nu este posibil un joc atît de dramatic între revo¬ 
luţie şi tradiţie ca în gîndirea filozofică. 

Filozoful, avînd la dispoziţie un spaţiu teoretic 
neasemuit mai vast decît omul de ştiinţă, găseşte 
şi pentru spontaneitatea sa teoretică mult mai mul¬ 
te posibilităţi de mişcare. De asemenea, filozoful, 
punînd accentul pe o preocupare teoretică faţă de 
care experienţa nu este atît o instanţă de control, 
cît un pretext de declanşare a actelor de interpre¬ 
tare, nu e de mirat că, în gîndirea filozofică, în¬ 
drăzneala anticipaţiilor şi persistenţa viziunilor 
vechi sunt mult mai hotărîte decît în gîndirea şti¬ 
inţifică. In filozofie, anticipaţiile înnoitoare sunt 
mai radicale, dar şi perseverinţa ideilor şi a per¬ 
spectivelor vechi sau chiar arhaice, mai încăpăţî¬ 
nată decît în ştiinţă. 

In consideraţiile de mai sus despre diferenţa ce 
ar exista între filozofie şi ştiinţă, în ceea ce priveşte 
raportul dintre „experienţă" şi „teorie", şi în cele 
ce am arătat cu privire la consecinţele ce se des¬ 
prind dintr-o atare situaţie, am examinat unele 
stări de fapt, fără de a ridica în chip ostentativ pro¬ 
blema legitimităţii acestor stări. Ne-am străduit. 

( ii nlte cuvinte, să relevăm comportamentul de fac¬ 
la al filozofului şi pe acela al omului de ştiinţă. 
N am întreprins însă descrierea şi analiza acestor 
slari şi procese cu intenţia de a ne interzice orice 
aprecieri — şi încheind, vom spune că în aceste 
-.lari şi procese noi vedem, fireşte, simptomele pre¬ 
cise ale unor autonomii. Simptomele în chestiu¬ 
ni' pun în relief, una faţă de cealaltă, autonomia 
I i lozofică şi autonomia ştiinţifică, luminînd încă 
o dată şi sporind cu noi detalii profilul particular 
al fiecăreia. 



PROBLEMA FILOZOFICĂ 
ŞI PROBLEMA ŞTIINŢIFICĂ 


Autonomia gîndirii filozofice ş autonomia ştiin¬ 
ţei sunt susceptibile de diverseconturări. Filozo¬ 
fia şi ştiinţa îşi dobîndesc, precum am văzut, 
relieful particular datorită, în parte, unor atitudini 
distincte faţă de experienţă. Fibzofia şi ştiinţa se 
deosebesc însă şi prin problematica lor, şi aceas¬ 
ta într-un sens ce aduce în discuţie nu numai ex¬ 
tensia problemelor, ci şi modulau?/ se „pune" în 
general o problemă şi modul cian se „soluţionea¬ 
ză" o problemă pusă. 

Se poate vorbi, fără îndoială, despre o Logică 
a Problemei ca despre o disciplină posibilă. O ase¬ 
menea disciplină ar arăta, cu documentarea nece¬ 
sară, cum se pune şi cum se rezolvă o problemă. 
Disciplina posibilă ar examina, cu alte cuvinte, în¬ 
săşi articulaţia interioară a „problemei", adică a 
problemei în general, ca fapt şi ca act spiritual. Sub 
un asemenea unghi de vedere, ni se pare că filozo¬ 
fia şi ştiinţa prezintă profunde diferenţe ce soli¬ 
cită toată atenţia noastră. E din capul locului de 
presupus că atît filozofia, cît şi ştiinţa îşi au, fiecare, 
felul propriu de a pune şi de a rezolva o problemă. 

Apropierea de un ţinut atît de abstract cum este 
acela al logicii problemei nu e cazul să ne sperie. 
In cercetarea ce o avem în vedere, vom înainta cu 
grija de a nu ne pierde prin desişuri inextricabi- 

le sau printre minuţiozităţi ce nu sunt nimănui de 
vreun folos. Ne vom menţine în zona de clarităţi 
a unei atari discipline posibile. Pentru scopul ce-1 
urmărim, e suficient, credem, să arătăm în cîteva 
cuvinte modul cum o eventuală Logică a Proble¬ 
mei ar putea să-şi articuleze obiectul. 

Orice viitoare disciplină ce-şi va lua însărcinarea 
de a clădi o logică a problemei va începe, probabil, 
prin recunoaşterea unei prime şi mari distincţii ce 
trebuie făcută în corpul problemei ca ansamblu de 
acte spirituale. In corpul unei probleme deosebim, 
chiar de la întîia vedere, termenii prin care se pune 
o problemă şi termenii prin care se rezolvă proble¬ 
ma. Această întîie repartiţie de termeni ne oferă 
totuşi încă prea puţine puncte de sprijin pentru 
cercetarea noastră. Trebuie să ne străduim spre o 
articulare anatomică mai conturată a „problemei". 
De operaţia aceasta, nu tocmai uşoară, întrucît cere 
explicitarea unor forme şi acte implicate de ale spi¬ 
ritului, nu ne putem scuti cititorii. Facem un apel 
şi la un efort din partea lor. 

Orice punere a unei probleme este punerea 
unei întrebări; orice soluţionare echivalează cu un 
răspuns. Cu această remarcă nu intenţionăm decît 
să ne retragem pe poziţii iniţiale clare. Remarca 
e simplisimă şi se reduce aproape la o lămurire 
verbală. Situaţia începe a deveni mai interesantă 
pentru noi în momentul cînd observăm că, totdeau¬ 
na, în punerea unei probleme se anticipează în¬ 
tru cîtva asupra soluţiei ce i se va da. Cert, o proble¬ 
mă nu-i alcătuită niciodată numai din anume date 
obiective, pe care un abstract semn de întrebare 
le-ar îmbrăca în atmosfera semnificaţiei sale inte¬ 
rogative. întrebarea inerentă problemei nu este nu¬ 
mai expresia unei pure atitudini de curiozitate ce 

vrea să ghicească, de nedumerire ce caută un dez- 
nodămînt, de mirare ce aspiră spre dezmirare, de 
căutare ce se doreşte mîntuită în finalul unei găsiri, 
întrebarea ce formează resortul unei probleme nu 
este numai atitudine luată faţă de date obiective, 
ci vine şi ea cu termenii ei, cu un conţinut intelec¬ 
tual al ei, iar aceşti termeni prefigurează într-o mă¬ 
sură răspunsul. în punerea unei probleme vom 
distinge aşadar anume date obiective care prile¬ 
juiesc spiritului această „punere". „Obiective" pot 
fi numite datele la care ne referim numai în sen¬ 
sul că ele sunt la început exterioare problemei şi 
în sensul că problema îe absoarbe ca un receptacol 
al lor. Totalitatea acestor date obiective o vom numi 
„aria" problemei. în punerea unei probleme re¬ 
marcăm însă, precum spuneam, totdeauna şi 
prezenţa unui factor ce nu face parte din ceea ce 
designăm prin cuvintele „date obiective" ale pro¬ 
blemei. E vorba, de astă dată, de un conţinut idea- 
tiv care ne va conduce în procesul problematiză¬ 
rii şi care, din pricina aceasta, va hotărî, cînd în 
mai mare, cînd în mai mică măsură, însuşi conţi¬ 
nutul soluţiei ce se va da problemei. Conţinutul 
ideativ al întrebării, conţinut ce nu-1 găsim prin¬ 
tre datele obiective ale problemei şi care prefigu¬ 
rează pînă la un punct însuşi răspunsul, conferă 
problemei o anume „zare interioară". Aceste as¬ 
pecte de articulare, pe care orice eventuală logi¬ 
că a problemei se va simţi îndrumată să le sesi¬ 
zeze în actul problematizării, aspecte pe care le 
numim „aria" problemei şi „zarea interioară" a 
problemei, ne vor oferi serviciile lor cu totul se¬ 
rioase în operaţia ce o întreprindem în vederea 
unei mai clare distincţii ce urmează s-o facem în¬ 
tre modul filozofic şi modul ştiinţific. Reprezen- 
tînd situaţia grafic, obţinem o schemă menită să 

m‘ întipărească imaginaţiei mai pregnant decît o 
i-xpunere abstractă: 



în orice problemă, atît filozofică, cit şi ştiinţi¬ 
fică, putem lesne separa punerea problemei de so¬ 
luţionarea problemei, dar numai aceste noi puncte 
de reper, care sunt „aria" problemei şi „zarea in¬ 
terioară" a problemei, ne dau o posibilitate mai 
rodnică de a deosebi modul filozofic de a pune o 
problemă de modul ştiinţific de a pune o proble¬ 
mă şi de a o soluţiona. Vom lămuri cele arătate în 
chip abstract asupra unor exemple concrete. 

Thales, pornind probabil de la observaţia cu¬ 
rentă că, sub schimbarea accidentală a diverselor 
însuşiri, lucrurile îşi păstrează totuşi un anume 
substrat, îşi pune întrebarea: Ce este lumea, în to¬ 
talitatea ei atît de diversă şi de variabilă ca aspec¬ 
te, ce este lumea în substanţa ei? Şi răspunde: apă. 
Totalitatea datelor obiective la care se referă „pro- 

blema" este lumea. „Lumea" cu 1 toate ale ei, con¬ 
stituie, aşadar, „aria" problemei jpusă de filozoful 
ionian. Ca om teoretic, Thales se 6 apropia de aria 
datelor sale cu o întrebare. întrebarea sa nu este 
însă, cum s-ar părea, o simplă atitudine de aştep¬ 
tare curioasă a unui conţinut intelectual ce va să 
vină ca să astupe un gol spiritu, la ^ întrebarea lui 
Thales nu este lipsită de conţinut- Io punerea pro¬ 
blemei, Thales operează cu o idee,- cu ideea de „sub¬ 
stanţă". Apropiindu-se de aria întrebării sale cu o 
idee, Thales anticipează asupra răspunsului, în sen¬ 
sul unei dibuiri, al unei afirmaţii schiţate — sau cel 
puţin în sensul unei judecăţi posibile datorită că¬ 
reia se admite de la început că „lu im ea" ar putea să 
aibă o „substanţă". Această idee <a „substanţei", pe 
care spiritul şi-o ia ca îndreptar îr 1 punerea proble¬ 
mei, face ca soluţia problemei să' căutată într-o 
anume direcţie. Datorită ideii de substanţă, proble¬ 
ma lui Thales dobîndeşte o „zare interioară". 

Alt exemplu. în istoria ştiinţelor se pune, la un 
moment dat, problema „sunetului" sub raportul 
fiinţei sale fizice. Mai înainte de £ se ridica această 
problemă, fizicienii se ocupaseră desigur îndelung 
cu studierea legilor proprii feno men elor mecani¬ 
ce ale corpurilor materiale în mP care şi, fără în¬ 
doială, şi cu studierea aspectelor proprii mişcări¬ 
lor de care sunt apte fluidele. î n cele din urmă, 
fizicienii au izbutit să se familiarf zeze cu acest do¬ 
meniu şi să formuleze, chiar în principiile ei, meca- 
nicitatea, înţeleasă ca tip de fenomene matematic 
determinabile. Ei „pun" apoi „problema" sunetu¬ 
lui. Fizicienii, dînd grai întrebări i: Ce este în fiinţa 
sa sunetul?, nu fac o încercare va gă de sondare 
nelimitată în adîncime. Ei vin cd ° idee complexă 
şi conturată, cu care prefigurează într-o mare mă- 

sură însiuşi conţinutul soluţiei ce o vor da proble¬ 
mei. Care este această idee, menită să devină fac¬ 
tor călăuzitor, o punte spre soluţie? E ideea de 
fenomen mecanic, matematic determinabil. Fizi¬ 
cienii, abordînd problema sunetului, sunt purtaţi 
de gîndul unui arhetip, al unui model la care ei 
ţin să reducă fenomenele. In consecinţă, ei vor exa¬ 
mina sunetul din toate acele unghiuri de vedere 
care ar putea să înlesnească reducţia fenomenu¬ 
lui la modelul ales. Ei vor examina sunetul în va¬ 
riaţiile sale condiţionate de diverse împrejurări 
(sunet înalt, adînc), ei vor examina sunetul în po¬ 
sibilităţile sale de propagare prin diverse medii. 
Soluţia ce se va da problemei va fi: sunetul este în 
fiinţa sa mişcare vibratorie a unui mediu material 
(aer, apă etc.); variaţiile de înălţime ale sunetului 
sunt variaţii de frecvenţă în unitatea de timp. Cu 
aceasta, fizicienii au izbutit să realizeze teoretic re¬ 
ducţia fenomenelor acustice la modelul anticipat 
în punerea problemei şi să dea astfel problemei 
puse o soluţie în limitele fixate dinainte, dincolo 
de care orice interes de sondare pare sugrumat. 
Aria problemei o constituie datele obiective: sune¬ 
tul cu toate particularităţile sale, fenomenele acus¬ 
tice cu condiţionarea lor fizică. Modelul, arhetipul 
(ideea mecanicităţii matematic determinabile) cu 
care fizicienii prefigurează conţinutul răspunsului 
constituie zarea interioară a problemei. 

Pentru ilustrarea conceptelor de „arie" şi de „zare 
interioară" am ales într-adins o problemă filozo¬ 
fică şi una ştiinţifică. In problema lui Thales, filo¬ 
zofică mai ales sub aspectul punerii ei, avem de-a 
face cu o „arie" care este echivalentă cu „Totul", 
cu „lumea", şi avem de-a face cu o „zare interioară" 
(ideea abstractă de substanţă), foarte vag contu- 

rată, aproape indeterminată. în problema ştiinţi¬ 
fică a „sunetului" avem de-a face cu o „arie" pre¬ 
cis circumscrisă (fenomenele sunetului) şi cu o 
„zare interioară" complex determinată prin ideea 
mecanicităţii. După ce am analizat cele două 
exemple, ne vom tăia drum spre unele afirmaţii 
de natură mai generală. Ne dăm desigur perfect 
de bine seama că nu am avea nici un drept să proce¬ 
dăm la generalizări pe temeiul numai al exemple¬ 
lor analizate. Exemplele spicuite, unul din istoria 
filozofiei şi al doilea din istoria ştiinţei, nu le-am 
ales însă la întîmplare. Orice cititor, întru cîtva 
obişnuit cu modul filozofic şi cu cel ştiinţific, va 
înţelege fără greutate că cele două cazuri analiza¬ 
te sunt într-adevăr „exemplare", ele putînd să ţină 
loc de nenumărate altele. Afirmaţiile generale asu¬ 
pra cărora dorim să ne fixăm sunt acestea: aria unei 
probleme filozofice o constituie totdeauna, fie explicit, 
fie implicit, Totul existenţei (lumea), iar zarea interioa¬ 
ră a unei probleme filozofice rămîne totdeauna într-un 
mare grad indeterminată; din contră, o problemă ştiinţi- 
fică are totdeauna o arie circumscrisă şi o zare interioa¬ 
ră complex determinată. 

Afirmaţiile de mai înainte cer încă o seamă de 
lămuriri suplimentare. Spuneam aşadar că aria 
unei probleme filozofice o constituie Totul exis¬ 
tenţei, fie implicit, fie explicit. Aceasta înseamnă 
că aria problemelor filozofice este sau Totul exis¬ 
tenţei, vizat ca atare în termeni precişi (sau prin 
unul din aspectele sale generale şi de ansamblu), 
sau o „parte" a existenţei, în sens de fragment tă¬ 
iat din corpul universal. Cînd se abordează nu¬ 
mai o parte a existenţei — cum ar fi „cunoaşterea", 
„morala", „viaţa" etc. —, gîndirea filozofică des¬ 
chide problema într-un fel ca această parte să im- 

plite lotul sau să atragă după sine anume rapor¬ 
tări la Tot. De aceea, remarcăm că o problemă fi¬ 
losofică se referă, dacă nu totdeauna explicit, atunci 
cel puţin implicit, la Totul existenţei. Spre deose¬ 
bi re de acest mod, gîndirea ştiinţifică, „punînd" 
o problemă, îşi îngrădeşte aria la anume feno¬ 
mene, făcînd abstracţie de tot ce depăşeşte aceas¬ 
tă arie. 

Mai apăsam în afirmaţiile făcute asupra împre- 
j urării că zarea interioară a unei probleme filozofi¬ 
ce ar fi în mare grad indeterminată. Intr-adevăr, 
în punerea unei probleme filozofice, spiritul caută 
parcă să anticipeze cît mai puţin asupra soluţiei, 
iar ideile, ce devin factori propulsivi în problema- 
lica filozofică (de la datele obiective spre soluţie), 
sunt totdeauna foarte abstracte, aproape impon¬ 
derabile. S-ar zice că filozoful ar fi condus de do¬ 
rinţa secretă de a-şi pune problemele uzînd de o 
întrebare cît mai pură, cît mai despuiată de orice 
conţinut. E aici o simplă impresie: filozoful se com¬ 
portă ca şi cum ar dori aceasta. întrebarea pură e 
însă o utopie, o imposibilitate. Filozoful intervine, 
prin urmare, în problematica sa cu anticipaţii ex¬ 
trem de abstracte, care aproape niciodată nu ies 
din cercul acelor noţiuni ce, pentru natura lor ire¬ 
ductibilă şi pentru eminentul lor rol în economia 
inteligenţei umane, au fost numite „categorii". Pu¬ 
nînd problema lumii sau a existenţei în totalitatea 
sa, filozoful se întreabă care este „substanţa" ei sau 
„cauza" ei, dacă în esenţă ea este „una" sau „plu- 
rală", dacă ea este dominată de „cauzalitate" sau 
de „finalitate", dacă în ea stăpîneşte „necesitatea" 
sau „libertatea", dacă ea „este" sau numai „pare 
a fi" etc. în punerea problemei filozofice se recurge 
aşadar la anticipări ideative strict necesare pen- 

tru a închega în general o într'ebare, la anticipări 
de un conţinut minim, ce permit sondări fără capăt, 
iar aceste anticipări coincid ce‘1 mai adesea cu în¬ 
seşi conceptele fundamentale ai le inteligenţei. Pro¬ 
blematica filozofică se constituie aşa, că se face uz 
de una sau de alta din categoriile inteligenţei ca 
de idei propulsive. Nu e lipsit de interes să ne 
amintim că un Aristotel a remarcat şi a relevat ro¬ 
lul ontologic al categoriilor, ca rioţiuni supreme că¬ 
rora li se subsumează toate celelalte noţiuni*, şi că, 
pe urmele sale, scolasticii vorţbeau despre aceste 
concepte, împărţindu-le în transcendentale şi pre- 
dicamente, într-un cadru încă fot ontologic. Mult 
mai tîrziu apoi, Kant se va str'ădui să evidenţie¬ 
ze rolul lor gnoseologic, de funcţii menite să orga¬ 
nizeze întregul material receptat prin simţuri.** 
Ceea ce am arătat noi cu privire 1 la rolul ce-1 dobîn- 
desc uneori „categoriile" ca idei propulsive în „pro¬ 
blemele" mai ales de natură filozofică este un nou 
aspect sau, mai precis, o nouă funcţie ce o iau asu¬ 
pra lor categoriile, devenind adevărate centre de pre¬ 
cipitare „ problematică" în desfăşurarea culturii umane. 
în filozofie, oricît de avansat af fi momentul isto¬ 
ric pe care l-am lua în consider are, problemele se 
constituie în jurul unor idei propulsive pe care 
uşor le identificăm printre categoriile abstracte ale 
inteligenţei: în jurul conceptului de „existenţă" la 
Parmenide, în jurul conceptelor de „existenţă" şi 


* Categoriile enumerate de Aristotel sunt: substanţa, can¬ 
titatea, calitatea, relaţia, locul, timpub situarea, posesia, ac¬ 
ţiunea, pătimirea. 

** Kant stabileşte sistematic douăsprezece categorii: uni¬ 
tatea, pluralitatea, totalitatea, realitatea, negaţia, limitarea; 
substanţa, cauzalitatea, eficienţa reciprocă; posibilitatea, exis¬ 
tenţa, necesitatea. 

„devenire" la Platon, în jurul conceptului de „im- 
detenminat" la Plotin, în jurul conceptului de „sub¬ 
stanţă" la Spinoza, în jurul conceptului de „aclt" 
la Fichte etc. 

In ştiinţă, operaţia de punere a unei probleme 
se efectuează într-alt chip: aici „aria" e dată de uin 
grup de fenomene de un anume tip, suficient cir¬ 
cumscris, iar ideea propulsivă datorită căreia pro¬ 
blema evoluează de la „punere" spre „soluţie" este 
un model complex. Acesta e cazul nu numai în şti¬ 
inţa modernă de tip matematic-experimental, ci 
şi în ştiinţa antică de tip organic sau calitativ. In 
ştiinţa antică, de exemplu, în fizica lui Aristotel. 
Acest fizician tratează mişcarea corpurilor pornind 
de la modelul mişcării fiinţelor însufleţite. In fizica 
lui Aristotel, mişcările „naturale" ale corpurilor 
sunt privite ca perspectivă finalistă, după mode¬ 
lul complex al mişcărilor animale: piatra tinde spre 
centrul pămîntului „ca paserea spre cuibul ei", 
fiindcă acolo este locul ei „natural". Situaţia este 
aceeaşi şi în ştiinţă, care, prin felul ei, continuă mo¬ 
delul ştiinţific al Antichităţii, cum ar fi, de exemplu, 
ştiinţa practicată de naturaliştii mistici medievali 
sau aceea a lui Goethe. Goethe pune, bunăoară, 
în osteologie problema originii şi naturii oaselor 
craniene ale mamiferelor. El se opreşte la soluţia 
că oasele craniene ar fi vertebre modificate. Ca să 
ajungă aici, Goethe s-a folosit, în trecerea de la „pu¬ 
nerea" problemei la „soluţie", de o idee propulsivă 
foarte complexă, de ideea metamorfozei organice, la 
care el ajunsese după îndelungă familiarizare cu 
fenomenele vieţii. 

Modurile deosebite de a „problematiza", pro¬ 
prii filozofiei şi ştiinţei, nu rămîn fără de ample 
consecinţe, destinate să singularizeze aceste do¬ 
menii. In filozofie, spiritul, călăuzit în probleme- 

le ce şi le pune numai de idei de ultimă abstracţie, 
şi operînd deci într-o zare în mare grad indeter- 
minată, îşi păstrează o extraordinară „spontanei¬ 
tate" în ceea ce priveşte soluţionarea problemelor. 
Omul de ştiinţă e îngrădit de o zare determinată 
şi nu poate să ajungă, în consecinţă, decît la so¬ 
luţii care sunt intens prefigurate chiar în ideile pro¬ 
pulsive cu care el operează în punerea problemei. 
Libertatea de mişcare a spiritului apare în soluţi¬ 
ile ştiinţei mult mai limitată de linii date dinainte 
decît în soluţiile filozofiei. 



FILOZOFIE ŞI METODĂ 


(.indirea filozofică, a cărei încoronare o bănuim 
iii creaţiile metafizice, se vede adusă din cînd în 
und, iarăşi şi iarăşi, în condiţia de a se „întemeia" 
«lin nou. Desfăşurarea, reluată de la capăt, ţine 
probabil de natura ei. Această autoîntemeiere in¬ 
termitentă se încearcă prin aceea că gîndirea filo¬ 
zofică caută să se situeze în condiţii optime pentru 
realizarea ţintei sale — a ţintei sale care rămîne 
revelarea misterului existenţei în totalitatea sa. 
I’rintre condiţiile optime, numim în primul rînd 
căutarea şi găsirea unei „metode". Nu există filo¬ 
zof care să nu fie preocupat „în prealabil", într-un 
chip sau altul, de metoda de urmat. Spre deosebi¬ 
re de oamenii de ştiinţă, care se găsesc angajaţi în- 
tr-un sistem de procedee înjghebat încetul cu 
încetul prin colaborarea de sute de ani a genera¬ 
ţiilor de înaintaşi, spre deosebire de încrederea ce 
omul de ştiinţă o acordă metodei constituite prin 
eforturile celorlalţi, orice filozof îşi pune problema 
metodei încă o dată. Rămîne o trăsătură din cele 
mai caracteristice ale gîndirii filozofice această re- 
culare în sfera prealabilului, această reîncepere 
gravă în vederea unei autoîntemeieri, sarcină de 
care omul de ştiinţă se simte scutit, întrucît se so- 
coate o simplă verigă într-un lanţ, un organ inte¬ 
grat într-un sistem de lucru acceptat ca atare şi 

care fiinţează mai presus de el şi independent de 
el. Orice filozof se simte dator, faţă de propria sa 
conştiinţă, să-şi ia singur în stăpînire imperiul, adi¬ 
că să-l reîntemeieze. S-a remarcat, nu o singură 
dată, foarte just că orice filozofie începe printr-o 
învîrtire în cerc. Nu prea vedem cum ar putea să 
fie altfel. Cert, în chip ideal, o filozofie oarecare 
aspiră să se „întemeieze" fără premise, ceea ce în¬ 
seamnă şi fără de acceptarea unei metode luate 
de-a gata. Procedînd însă la autoîntemeiere, orice 
filozofie recurge eo ipso la anume premise şi pro¬ 
cedee, condiţie fără de care ea nu poate să prin¬ 
dă fiinţă. Orice filozofie, oricît ar recula în sfera 
prealabilului, spre începutul Absolut, caracterizat 
prin „absenţa" oricărui alt implicat, trebuie să se 
hotărască undeva să înainteze din nou, căci o în¬ 
drumă la aceasta chiar chemarea ei pozitivă. Ori¬ 
ce filozofie va sări de pe linia regresivă, infinită, 
unde-şi încearcă jocul autoîntemeierii, printr-un 
act de optare ce echivalează cel puţin cu o anticipa¬ 
ţie de natură metodologică. Filozoful e adus, prin 
chiar forţa împrejurărilor, în situaţia de a nu putea 
începe fără de un atare vîrtej iniţial. La origine, nici 
un filozof nu poate să-şi justifice metoda decîtîn- 
tr-un chip suficient de precar. Metoda se justifică 
doar ulterior, prin însăşi punerea ei în exerciţiu. 
Metoda se legitimează mai mult de fado, prin pu¬ 
terea ei de a organiza datele cunoaşterii şi de a 
clădi o lume. 

Trecînd în revistă diversele sisteme ce-au apărut 
în istoria filozofiei, gîndirea filozofică în plenitu¬ 
dinea ei, adică acea gîndire ce se simte îndruma¬ 
tă şi spre creaţia metafizică, a procedat în actul de 
autoîntemeiere în foarte felurite chipuri, ce se aşa- 
ză, toate, sub arcul antagonist a două extreme: s-a 

crezut, pe de o parte, că o mai sigură întemeiere 
se poate efectua numai printr-un purism metodo¬ 
logic — şi s-a crezut, pe de altă parte, că o certă 
întemeiere e garantată numai printr-o expansiune 
metodologică ce şi-ar asimila un maximum de pro¬ 
cedee diferite. 

Căile ce stau la îndemîna cunoaşterii şi a crea¬ 
ţiei filozofice sunt, fără îndoială, mai multe. Filo¬ 
zoful are latitudinea de a se întreba care dintre ele 
duce mai sigur la ţintă. Dacă e vorba de alegere, 
atunci natural că se impune o examinare a meto¬ 
delor sub raportul eficacităţii lor, adică a şansei 
ce ele o oferă de a ne deschide marea fereastră spre 
„ceea ce este". La o extremă a multiplelor căi dis¬ 
ponibile apare adesea în istoria filozofiei strădania 
spre metoda pură, ceea ce înseamnă spre singura 
metodă căreia să i se poată concede supremele 
daruri. O asemenea metodă ar fi exclusivă, şi fi¬ 
inţa ei, degajată de orice amestec tulburător cu alte 
metode. 

Această tendinţă spre metoda pură s-a afirmat 
cu hotărîre încă din Antichitate. Amintim exem¬ 
plul lui Parmenide, cel mai de seamă reprezentant 
al şcolii eleate. înaintea sa, o seamă de flozofi ai 
naturii s-au aplecat să lămurească rădăcinile, obîr- 
şia şi compunerea naturii. Toţi aceşti gînditori, în- 
conj uraţi de un nimb aproape legendar, precum 
Thales, Anaximene, Anaximandru, Pitagora şi alţii, 
s-au lăsat conduşi în cercetările şi tîlcurile lor de 
criterii răsărite din temeiuri foarte eterogene — şi 
astfel, în alcătuirile lor converg datele simţurilor 
şi gîndirea raţională; de asemenea, imaginaţia con¬ 
structivă, dar şi anumite înclinări animiste proprii 
gîndirii mitice. Ei îşi făuresc viziunile filozofice 
aproape fără de a se întreba în ce măsură izvoare- 

le de cunoaştere implicate sunt sau nu legitime. 
Intr-o asemenea situaţie teoretică de încredere 
excesivă, acordată unei serii întregi de metode 
aplicate instinctiv şi în devălmăşie, se iveşte Par- 
menide. Idealul purităţii metodologice îşi face apa¬ 
riţia în istoria gîndirii greceşti. Parmenide va pune 
în lumină că simţurile sunt supuse celor mai gro¬ 
solane erori. Cu atît mai puţin ar putea gîndirea 
mitică să ne călăuzească în chip sigur, deoarece 
miturile diferă de la popor la popor. Parmenide 
găseşte că singură gîndirea logică, raţională, prin 
concepte, ar fi metoda absolut legitimă şi calea ce 
ar duce la o certitudine absolută în sfera cunoaş¬ 
terii. Parmenide e atît de profund încredinţat de 
izbînda posibilă a metodei raţionale, încît susţi¬ 
ne, într-un exces de zel de puritate, că numai ceea 
ce se poate gîndi logic „este" cu adevărat. Ceea ce 
e susceptibil, cu alte cuvinte, de a fi gîndit prin 
concepte ce nu includ nici o contradicţie — „exis¬ 
tă"; ceea ce nu se poate gîndi în acest chip — „nu 
există". Lumea concretă a simţurilor, transforma- 
bilă şi multiplă, este o iluzie egală cu nonexisten- 
ţa. Existenţa adevărată, singura care se poate gîndi 
„logic", este unitate neschimbată, eternă, finită, ro¬ 
tunjită în sine. 

Pe temeiul purismului metodologic al lui Par¬ 
menide şi al postulatului relativ la echivalenţa din¬ 
tre „logic" şi „existenţă", Zenon, alt gînditor din 
aceeaşi Şcoală, va arăta că orice încercare de a gîndi 
„mişcarea" sfîrşeşte în contradicţii — de unde în¬ 
cheierea că mişcarea nu există. Existenţa ar fi imo¬ 
bilă, şi tot ce apare ca mişcare nu ar fi decît o 
amăgire a simţurilor. în expunerile acestea ale 
noastre ne interesează atitudinea şi tezele funda¬ 
mentale ale eleaţilor ca exponenţi ai unui evident 

purism metodologic. Nu vom urmări, prin urma¬ 
re, în ce măsură gîndirea pretins logică a eleaţilor 
a fost într-adevăr logică. Nu e cazul de a supune 
unui control critic atari detalii, putînd eventual să 
ne aducă unele surprize. Rămîne un fapt istoric 
că eleaţii au căutat o unică metodă, conduşi de ela¬ 
nul spre puritate, şi că, faţă de pretinsa metodă 
pură, toate celelalte metode îndură în faţa conşti¬ 
inţei lor critice o discreditare. Purismul lui Parme- 
nide a devenit pentru gînditorii de mai tîrziu un 
fecund prilej de preocupări. Una din replicile cele 
mai faimoase ce i s-au dat ne transpune dintr-o 
dată în contemporaneitate. 

Se ştie că filozoful francez Henri Bergson s-a 
îndeletnicit şi el prin părţile locului, ocupîndu-se 
cu insistenţă şi pasiune de atitudinea eleaţilor faţă 
de fenomenul mişcării. Dar Bergson izbuteşte să 
ia o atitudine diametral opusă celei eleate şi ajunge 
astfel, la rîndul său, să preconizeze o altă metodă 
pură, pe care o doreşte rezervată filozofiei. Filozoful 
francez, demascînd toate erorile în care inteligen¬ 
ţa umană cade datorită faptului că ea spaţializează 
„durata", afirmă că mişcarea este „act" şi, ca ata¬ 
re, nu poate fi cuprinsă decît printr-o transpunere 
a noastră în fiinţa ei — pe cale intuitivă. Mişcarea 
nu este ceva ce s-ar compune din stări pe loc, cum 
nici devenirea, în general, nu este susceptibilă de 
a fi redată prin concepte rigide. Mişcarea ar fi ac¬ 
cesibilă numai unei intuiţii pure ce se leapădă de 
toate conceptele făcute pe măsura spaţiului. De 
aici apoi o întreagă metodă şi o metafizică în con¬ 
secinţă. Cîtă vreme Parmenide, în hiperzelul me¬ 
todei sale pure ce cultivă conceptul, susţinea că 
nu există decît ceea ce se poate gîndi logic, Berg¬ 
son, în hiperzelul metodei pure a intuiţiei, afirmă 

că ceea ce există este numai „durata", „actul", „miş¬ 
carea", „devenirea". Inteligenţa, cu conceptele ei 
congelate, n-ar face decît să taie porţiuni din du¬ 
rata reală şi să descompună mişcarea în instanta¬ 
nee potrivit unui procedeu cinematografic propriu 
fiinţei sale. Inteligenţa falsifică deci realitatea, care, 
în sine, ar putea fi atinsă numai printr-o particu¬ 
lară intuiţie. Iată cum, după opinia lui Bergson, 
în lume există într-un fel numai ceea ce nu se poa¬ 
te gîndi prin concepte logice: durata, actul, 
mişcarea, devenirea. Pentru a ilustra strădania spre 
purismul metodologic, am ales două exemple ex¬ 
treme ca sens, unul de la începuturile filozofiei şi 
al doilea dintr-o fază mai recentă. Situaţia ne per¬ 
mite încheierea că tendinţa spre purismul meto¬ 
dologic apare în felurite chipuri, şi adesea 
diametral opuse, menţinîndu-se însă cu obstina¬ 
ţie de-a lungul istoriei. 

Ne vom opri puţin şi asupra elocventului exem¬ 
plu ce ni-1 îmbie metafizica lui Hegel cu metoda 
sa dialectică. Hegel s-a ostenit şi el să introducă 
în filozofie o metodă unică, absolută, care, deşi 
complexă în sine, rămîne totuşi un exemplu de pu¬ 
rism. Metoda recomandată de Hegel nu este gîn- 
direa raţională, logică, obişnuită, nici intuiţia. E 
vorba la Hegel de o logică specială, care-şi înglo¬ 
bează contradicţia ca un principiu constitutiv al 
ei, de o raţiune ce operează cu concepte, dar care 
îşi asimilează şi ceva din iraţionalul concretului. 
Metoda lui Hegel este „gîndirea concretă" şi se nu¬ 
meşte dialectică. Situîndu-se ca pretenţie într-un 
misterios punct de coincidenţă cu existenţa, „gîn¬ 
direa concretă" ar fi, după părerea lui Hegel, echi¬ 
valentă însuşi procesului real-metafizic al lumii. 
Gîndirea concretă consistă în desfăşurarea concep- 

ti’lor potrivit unor inerente posibilităţi, prin faze 
necesare. Fiecare concept are o fază în care el este 
Însuşi (teza), dar fiecare concept conţine în sine. 
In chip latent, şi elemente datorită cărora el se 
1 1 a nsformă de la sine în antiteza sa, pentru ca apoi 
după ce a ieşit din sine — conceptul, îmbogă¬ 
ţi I cu aventura alterităţii, să se întoarcă la sine, con- 
sliluind o a treia stare, în care teza şi antiteza se 
unesc într-o sinteză. Conceptul fundamental de 
„existenţă", care îşi subsumează sub formă abs¬ 
tractă tot ce există, este în acelaşi timp un concept 
.itît de abstract, că pare golit de orice conţinut, ca 
.ilare, fiind egal cu nimicul. „Existenţa" ca teză în¬ 
cearcă aventura ieşirii din sine sub forma antite¬ 
zei, dezvelindu-se în fiinţa ei ca „nimic", ca neant. 
Aceste două momente „dialectice" ale aceluiaşi 
concept se unesc apoi „sintetic" în conceptul de 
„devenire". Devenirea este sinteza nimicului şi a 
existenţei. Potrivit acestui model dialectic, Hegel 
dezvoltă o imensă suită de concepte, trecîndu-le 
totdeauna prin aceleaşi variaţii în tact de trei. Im¬ 
presia cu care ne alegem este aceea a unei logici 
constructive, a unei ţesături de concepte abstrac¬ 
te ce par a rezulta unul din celălalt. 

Logica aceasta, ca sistem abstract, reprezintă, de¬ 
sigur, cu totul altceva decît fusese logica aristote¬ 
lică. Ea are un aspect constructiv. Contradicţia, 
care pentru Aristotel este egală cu anularea logi¬ 
cului, devine la Hegel un principiu constitutiv al 
logicii. Ideea logică, amplificată ritmic, crescînd 
prin sine şi din sine, cucereşte la un moment dat 
o plenitudine, încît va ieşi din sine realizîndu-se 
ca „Natură", sub înfăţişare materială, organică, su¬ 
fletească. După ce şi-a încercat alteritatea ca Natu¬ 
ră, Ideea se realizează sub formele spiritului, ca 

sinteză între idee şi natură. Pe linia unei extraor¬ 
dinare consecvenţe metodologice, Hegel va da în¬ 
tregul sistem al existenţei, al celei abstracte, al celei 
naturale şi al celei spirituale, alcătuindu-1 printr-o 
infinită punere în funcţie a triadei sale. îndeosebi 
istoria umanităţii va deveni un cîmp de aplicare 
din cele mai seducătoare a dialecticii. Să fim lă¬ 
muriţi: toate cele trei domenii ale existenţei (logi¬ 
cul, naturalul, spiritualul) sunt străbătute la 
Hegel de duhul dialecticii. Şi astfel, logica lui 
Hegel nu este atît o logică ce ne-ar angaja mintea 
în chip funcţional, cît o viziune metafizică — pre¬ 
cum istoria universală nu este numai viziune, ci 
şi logică. în orice caz, dialectica hegeliană este, prin 
exclusivitatea şi consecvenţa cu care a fost apli¬ 
cată, o metodă ce nu suportă alte metode pe lin¬ 
gă sine. Ea e suficientă sieşi pentru a construi o 
lume. Exemplu dintre cele mai impresionante de 
„purism", metoda lui Hegel e cu totul diferită atît 
de gîndirea raţională a lui Parmenide, cît şi de in¬ 
tuiţia lui Bergson. 

Dacă într-o seamă de încercări filozofice-me- 
tafizice descoperim tendinţa de a restrînge pe cît 
cu putinţă numărul metodelor sub auspicii puris¬ 
te, într-o mulţime de alte încercări ne întîmpină 
mai mult o strădanie contrară. Tendinţa merge de 
astă dată spre o maximă expansiune metodolo¬ 
gică. Vom alege pe doi dintre metafizicienii An¬ 
tichităţii, şi anume pe Platon şi Plotin, pentru 
exemplificarea şi explicitarea tendinţei în chestiune. 
Platon, în a cărui filozofie converg toate curentele 
de gîndire anterioare lui, este autorul unei vaste 
concepţii metafizice. Cum s-a procedat la clădi¬ 
rea ei? Pe cale dialectică (cuvîntul are la Platon 
încă sensul originar), adică, printr-o colaborare 

dialogată între mai mulţi gînditori, se elaborează 
prin poziţii succesive, adesea diametral opuse, şi 
prin examen comparativ şi analitic, concepte gene¬ 
ral valabile, aceasta atît cu privire la fiinţele şi lu¬ 
crurile lumii, cît şi cu privire la valorile spirituale. 
Irecînd dincolo de aceste operaţii, Platon va dibui 
apoi, printr-o intuiţie vizionară, obiectele ideale 
plastice şi perfecte care ar sta la baza conceptelor. 
Am numit Ideile. In doctrina lui Platon, Ideile sunt 
supremele existenţe care alcătuiesc o lume trans¬ 
cendentă, mai presus de spaţiu şi timp. Ele repre¬ 
zintă modelele desăvîrşite după care sunt făcute 
lucrurile şi fiinţele lumii sensibile în care trăim. 
Lucrurile şi fiinţele din lumea pe care o cuprin¬ 
dem cu simţurile sunt copii imperfecte ale Ideilor 
şi, în comparaţie cu Ideile, n-au decît o semiexis- 
tenţă: ele sunt şi nu sunt; ele sunt doar un fel de 
umbre. Lucrurile şi fiinţele din lumea sensibilă re¬ 
prezintă realizarea nedesăvîrşită a Ideilor în „ma¬ 
terie". Autorul acestor semiexistenţe umbratice 
este Demiurg, un suflet universal care copiază în 
materie „Ideile". Implicaţiile lumii sensibile sunt 
aşadar Ideile, o materie şi Demiurg. Ce este însă 
materia? Materia, susceptibilă, după concepţia lui 
Platon, de diverse stări, este la început, prin lip¬ 
sa ei de determinaţii, aproape identică cu spaţiul, 
care este un principiu al neexistenţei. Apoi mate¬ 
ria ia forme, alcătuindu-se în mici corpuscule pla- 
te-triunghiulare; din aceste „triunghiuri" se ajunge, 
prin compunere, la corpuscule de variate forme 
regulat-geometrice, precum cubul, dodecaedrul, 
icosaedrul etc. Materia ia toate formele geometrice 
tridimensionale tipice care se pot înscrie într-o sfe¬ 
ră. Din asemenea corpuscule cristaline se alcă¬ 
tuiesc apoi elementele: adică apa, focul, pămîntul, 
aerul şi eterul. Aceasta este materia, cu stările ei. 

ce stă la dispoziţia lui Demiurg ca material de mo¬ 
delat potrivit Ideilor localizate în regiuni trans¬ 
cendente. Urmează din toate acestea că lumea 
platonică reprezintă o viziune foarte complexă. în 
vederea cunoaşterii acestei lumi complexe, e firesc 
ca Platon să recurgă, de fapt, la o mulţime de „me¬ 
tode". Mai întîi, lumea transcendentă a Ideilor 
este, după credinţa filozofului, singura cu adevă¬ 
rat şi în sens deplin „existentă". Celelalte regiuni 
au numai o existenţă degradată, dar fiecărei re¬ 
giuni îi corespunde un anume mod de cunoaştere. 
O cunoaştere absolută, certă, permanent aceeaşi, 
nu permite decît lumea Ideilor. Metodele pentru 
cuprinderea ei sunt cea dialectică şi cea intui¬ 
ţi v-vizionară. 

Pentru cunoaşterea lumii sensibile sub aspec¬ 
tele ei mobile, schimbăcioase, avem la dispoziţie 
o cunoaştere degradată pe măsura vremelniciei şi 
spaţialităţii, adică o cunoaştere prin simţuri, care 
nu poate duce decît la „păreri". Pentru cunoaşte¬ 
rea formelor ce le îmbracă materia în stările ei pre- 
elementare, avem la dispoziţie unele concepte ce 
le elaborează cunoaşterea matematică-geome- 
trică. Cu aceasta n-am istovit complexitatea viziu¬ 
nii platonice. în sfera cu niveluri şi articulaţii atît 
de divers gradate a existenţei, pe care Platon o di- 
buieşte pe atîtea căi, mai găsim şi unele locuri 
foarte obscure, unde se pare că, după părerea filo¬ 
zofului însuşi, nu s-ar putea pătrunde decît cu 
darul ghicirii. Cînd încearcă lămuriri cît priveşte 
aceste locuri tenebroase ale problematicii ce i se 
deschide în faţă, Platon recurge la o metodă foar¬ 
te adecvată obscurităţii în sine a acestora: la me¬ 
toda mitică. Evocăm pentru ilustrare splendidul 
mit al „reamintirii". Sufletul individual al omului 

nt .ivea o existenţă şi înainte de naştere. Suflete¬ 
le in faza de preexistentă trăiesc în cercul supra- 
n'i'rsc al Ideilor, unde ele văd aceste Idei în toată 
perfecţiunea lor. Intrupîndu-se pe pămînt, sufle- 
lele uită ce au văzut în spaţiul nespaţial al exis¬ 
tentelor desăvîrşite. O dată întrupate, pe pămînt, 
sufletele vor lua prin simţuri contact cu lucrurile 
şi fiinţele concrete din lumea aceasta. Cu acest pri¬ 
lej, ele îşi vor aminti vag Ideile văzute altădată. 
Ideile pe care aceste lucruri şi fiinţe le „îngînă". 
( unoaşterea prin concepte a lucrurilor şi fiinţe¬ 
le >r este în fapt o „re-cunoaştere", o „amintire". Ne 
găsim de astă dată în faţa unei încercări sui-gene- 
ris pe care Plafon o întreprinde în vederea unei „lă¬ 
muriri". El „lămureşte" cu mijloace mitice procesul 
obscur al cunoaşterii lucrurilor şi fiinţelor sensi¬ 
bile, prin concepte ale căror obiecte adecvate nu 
se găsesc în lumea simţurilor. Concepţia filozofi- 
că-metafizică a lui Plafon abundă în asemenea mi¬ 
turi, care se enumeră, de fapt, printre cele mai 
splendide creaţii ale geniului omenesc. Miturile 
lui Plafon nu sunt luate de-a gata din patrimoniul 
mitologic al poporului, ci sunt creaţii ale geniu¬ 
lui său. 

Acestea ar fi, în vasta lor convergenţă şi orches¬ 
traţie, variile metode cu ajutorul cărora Plafon şi-a 
constituit concepţia filozofică-metafizică. E aici 
metoda dialectică şi intuitiv-vizionară, e aici me¬ 
toda matematică-geometrică, e metoda empirică, 
e metoda mitică. Platonismul reprezintă cea mai 
susţinută încercare de expansiune metodologică 
a Antichităţii. Numai Plotin îl depăşeşte, fără însă 
a dovedi aceeaşi vigoare în aplicarea tuturor aces¬ 
tor procedee. Plotin depăşeşte, ce-i drept, plato¬ 
nismul, întrucît admite încă o regiune, şi mai înaltă 

decît a Ideilor, aceea a Unicului, a nucleului supra- 
categorial, originar, din care emană cascada celor¬ 
lalte existenţe şi cvasiexistenţe. Omul ar dispune 
de căi şi metode adecvate tuturor regiunilor, adi¬ 
că de tot atîtea mijloace succesiv degradate sub 
unghiul semnificaţiei ca şi regiunile însele. Pen¬ 
tru supracunoaşterea Unicului, omului i-ar sta la 
îndemînă, în momente rare de purificare spiritua¬ 
lă, extazul. In extaz, omul ajunge la starea de uni¬ 
une cu Unicul divin. In extaz, subiectul se identifică 
cu obiectul său pînă la anularea oricărei distinc¬ 
ţii. E aici o metodă în plus faţă de registrul plato¬ 
nic — dar atît, căci Plotin se dovedeşte a fi mai 
puţin viguros şi mai puţin personal decît Platon 
tocmai în aplicarea metodelor pe care Platon le-a 
armonizat în concepţia sa. 

Mai tîrziu, în Evul Mediu şi apoi în timpurile mo¬ 
derne, metafizicile scolastice, creştine (în primul 
rînd, a lui Toma d'Aquino) se clădesc pe implica¬ 
ţii metodologice de o extremă variaţie. Nu în aceeaşi 
măsură, dar reprezentative pentru rîvna lor expan¬ 
sivă sub raport metodologic, rămîn apoi filozofia 
unui Descartes, a unui Spinoza sau Leibniz. 



DIMENSIUNILE VIZIUNII FILOZOFICE 


[n filozofie se vorbeşte adesea despre idei „adinei", 
„înalte", „plate". îndeosebi în polemicile dintre ei, 
filozofii îşi aruncă mingea unui calificativ, cum ar 
fi peiorativul „plat", spre deosebire de „adine" sau 
„înalt". Şi deoarece filozofii se găsesc, precum se 
ştie, aproape în permanenţă într-o stare de pole¬ 
mică, urechea noastră e adusă să audă foarte ade¬ 
sea aceste sunete. Se remarcă, aşadar, în literatura 
filozofică o tendinţă de a se atribui unei idei sau 
unei viziuni, îndeosebi metafizice, anume dimen¬ 
siuni. Spiritele de rînd vorbesc, e drept, şi ele une¬ 
ori despre o idee adîncă sau înaltă, mai vîrtos 
atunci cînd vor să spună că ideea în chestiune este 
anevoie de atins sau chiar inaccesibilă priceperii 
profane sau simţului comun. O atare accepţie a vo¬ 
cabulelor rămîne însă mai mult expresia unei de¬ 
ficienţe pe care simţul comun sau profanul sunt 
gata să şi-o recunoască atunci cînd orgoliul nu le 
retează sinceritatea. O asemenea accepţie nu ne 
va reţine atenţia, căci ea nu este uzitată printre fi¬ 
lozofi. Spuneam însă că obişnuinţa de a nota idei¬ 
le prin epitete dimensionale o întîlnim şi printre 
filozofi, adică printre oamenii familiarizaţi cu di¬ 
ficultăţile inerente domeniului şi despre care nu 
putem presupune că apucă spre atari cuvinte nu¬ 
mai ca să-şi mărturisească o carenţă spirituală. De 

multe ori, gînditorul cu simţul cel mai educat în 
raport cu gravitatea şi subtilităţile proprii unui 
gînd filozofic spune despre ideile altui filozof că 
sunt „adînci" sau „înalte". Vedem în această îm¬ 
prejurare o elocventă dovadă şi mărturie cu privire 
la legitimitatea unui asemenea gen de calificative. 
Spirite foarte avizate atribuie aşadar uneori, în tex¬ 
te de prudent cîntărită expertiză, anume dimen¬ 
siuni unei idei sau viziuni filozofice în sine, 
independent de dificultăţile ce ele le pricinuiesc 
aptitudinilor de înţelegere ale acelora care vor să 
şi le însuşească. Şi dacă situaţia este aceasta, ne în- 
tîmpină sarcina de a scruta care este substratul real 
ce-1 oferă ideile sau viziunile filozofice pentru a 
putea fi calificate dimensional prin epitete precum 
„adînci", „înalte", „plate". 

Un răspuns lămuritor la întrebarea ce ne îngă¬ 
duim nu este tocmai lesnicios, căci nu există ni¬ 
mic mai imponderabil în nuditatea sa decît o idee 
sau o viziune filozofică. De fapt, întrebarea ne in¬ 
vită la o incursiune printr-un tărîm neumblat, căci 
după a noastră ştiinţă, nici un filozof nu s-a căz¬ 
nit încă să limpezească mai de aproape impresia 
de „dimensionalitate" ce o dau ideile şi viziunile 
filozofice, desigur, în virtutea unor însuşiri intrin¬ 
sece, dar deloc măsurabile după vreo scară, ale lor. 
Ne vom strădui în cele ce urmează de a da, dacă 
nu tocmai un răspuns, atunci cel puţin cîteva su¬ 
gestii în vederea unui răspuns la întrebarea de care 
chiar filozofii par a se feri cu oareşicare sfială. 

în prealabil, o precizare. Evident, cînd se vor¬ 
beşte despre o idee „adîncă" sau „înaltă", îşi dă 
seama oricine că expresiile se întrebuinţează la fi¬ 
gurat. Căci o idee sau o viziune nu participă cu 
nimic la dimensiunile palpabile ale unor realităţi 

spaţiale. Aplicate asupra unor idei sau unei vi¬ 
ziuni, expresiile de „adine" sau „înalt" păstrează 
doar virtuţi simbolice. Ele simt menite să circum¬ 
scrie, de bine, de rău, unele particularităţi şi va¬ 
lori spirituale pentru designarea cărora suntem 
nevoiţi să recurgem la termeni împrumutaţi din 
lumea spaţiului. Să punem în lumină condiţiile ce 
fac posibil un asemenea transfer. Investigaţia spre 
care mînecăm nu e uşoară, căci va trebui să ne miş¬ 
căm printr-un ţinut de realităţi şi de nuanţe pur 
spirituale, imponderabile totdeauna, inefabile 
cel mai adesea. Terenul e incert şi ni se cere să pro¬ 
cedăm cu grijă şi prin etape. 

O idee sau o viziune filozofică nu au în sine, 
aşadar, nimic dimensional în sensul propriu al cu- 
vîntului; ele se referă totuşi la „ceva" ce s-ar putea 
clădi pe anume axe imaginare care implică un sus, 
un jos, un mijloc. Ce este acest „ceva" susceptibil 
de a fi clădit pe atari axe imaginare, în spaţiul că¬ 
rora epitetele dimensionale ar fi perfect aplicabile? 
Acest „ceva" este însăşi Existenţa în totalitatea sa. 
Orice viziune filozofică despre Existenţă în ansam¬ 
blul ei se alcătuieşte într-un spaţiu simbolic, ima¬ 
ginar, după chipul şi asemănarea lumii concrete, 
sensibile. E lămurit lucru că sugestiile lumii sen¬ 
sibile îşi exercită înrîurirea asupra imaginaţiei 
noastre cu o insistenţă şi cu o putere ce nu pot fi 
îndeajuns subliniate, cu o insistenţă şi o putere de 
care nu scăpăm decît cu condiţia că am renunţa 
la orice plăsmuiri ale gîndirii imaginative. Cum 
însă la asemenea plăsmuiri spiritul nu renunţă, 
deoarece îi repugnă mortificarea, se va înţelege de 
la sine de ce, în procesul intim de alcătuire a viziu¬ 
nilor filozofice, sugestiile lumii sensibile se fac tot¬ 
deauna puternic simţite. 

Vom desena spaţiul simbolic în care se plasează 
gîndirea filozofică şi vom arăta în ce fel axele unui 
atare spaţiu ne pot servi unele puncte de orien¬ 
tare cînd căutăm să caracterizăm o idee sau o vi¬ 
ziune drept „înaltă", „adîncă" sau „plată". 



Imaginăm o sferă transparentă cu axele ei: două 
orizontale şi o verticală. Sfera aceasta imaginară 
reprezintă spaţiul simbolic în care gîndirea filo¬ 
zofică îşi clădeşte „lumea" sa. înăuntrul sferei in¬ 
dicăm, prin circumferinţa sa, o secţiune plană 
ecuatorială, văzută pieziş. Această secţiune pla¬ 
nă simbolizează, în cadrul consideraţiilor de faţă, 
lumea concretă-sensibilă. Notăm că în spaţiul ima¬ 
ginar filozofic reprezentat prin sfera de mai sus, 
lumea sensibilă (cu spaţiul ei tridimensional) 
ocupă numai un plan orizontal, lipsit de o a treia 
dimensiune. Acest plan orizontal, prin care simboli¬ 
zăm locul ce-1 ocupă în sfera filozofică lumea concre¬ 
tă, a experienţei prin simţuri, serveşte ca bază pentru 
clădirea diverselor viziuni filozofice. In sfera imagi¬ 
nară se pot înscrie nenumărate piramide de diver¬ 
se înălţimi, cu vîrful în sus sau cu vîrful în jos. 

Fiecare piramidă ar închipui o viziune filozo¬ 
fică. Dar încă un cuvînt explicativ: piramidele indi¬ 
cate în graficul nostru reprezintă tot atîtea viziuni 

posibile ; aceste viziuni se înscriu în sfera imaginară 
ale cărei dimensiuni indică simbolic dimensiunile 
existenţei, nu ale existenţei date, concrete-sensi- 
bile, ci ale existenţei în totalitatea sa, privită ca 
„mister" ce urmează să ni-1 revelăm prin acte te¬ 
oretice. Sau, cu alte cuvinte, sfera indică spaţiul 

imaginar în care se situează gîndirea filozofică 
cînd procedează la convertirea misterului existen¬ 
ţei în „viziune". 

O ideaţie filozofică, ce se clădeşte exclusiv în 
jurul experienţei prin simţuri sau a planului ori¬ 
zontal ce taie sfera imaginară în care se instalea¬ 
ză, într-un chip sau altul, orice gîndire filozofică, 
o resimţim de obicei ca fiind „plată". 

Concepţia filozofică a naturalistului [Ernst] 
Haeckel, spre pildă, ce abundă în clasificări pur 
descriptive, după modelul celor ce se găsesc în 
manualele de zoologie, şi excelează printr-o no¬ 
menclatură aidoma celor uzitate în tratatele de 
medicină, fără de a deschide însă undeva perspec¬ 
tive spre înalt sau în adîncime, ar putea să ser¬ 
vească drept ilustrare. Această concepţie este un 
conglomerat de concepte abstracte, dar neconstruc¬ 
tive. Avîndu-şi acoperirea în experienţă, se pare că 
ea nici nu ambiţionează la alt titlu decît la acela 
al unei panorame a naturii văzute. în zădar această 
concepţie îşi asimilează uneori şi noţiuni superla¬ 
tiv abstracte: ea e neclădită, n-are verticală arhitec¬ 
tonică, n-are stratificări, nici articulaţii. în zădar 
această concepţie îşi caută ascendenţa în spinozism, 
căci ea evită să exploateze în vreun sens implica¬ 
ţiile de adîncime cuprinse în definiţiile şi axiome¬ 
le spinoziene şi asimilează valorile metafizice ale 
acestui sistem numai într-o formă degradată, pe 
măsura unei mentalităţi strict „naturaliste". 

In schimb, ideaţiile filozofice, precum sunt ale 
lui Platon, Plotin, Leibniz, Fichte, ale sistemului Ve- 
danta, includ, desigur, planul orizontal, dar în to¬ 
talitatea sa, fiecare din ele ni se înfăţişează ca fiind 
clădită şi pe o axă „verticală". Fiecare din aceste 
sisteme reprezintă o arhitectură cu terase şi încă¬ 
peri, cu forme ce se leagă armonic în varietatea 


90 



lor, cu turnuri de unde îţi plimbi privirea peste 
vaste privelişti, cu labirinte, subterane uneori, în 
care se adună ecourile adîncului. Aceste viziuni 
pot să fie „înalte" sau „adînci", sau şi „înalte, şi 
adînci", în orice caz, verticale. Că o asemenea vi¬ 
ziune e numită „înaltă" sau „adîncă" depinde, în 
cele din urmă, de modul cum îi priveşti verticala, 
iar pentru modul de a privi verticala e neîndoios 
că, cel mai adesea, însăşi viziunea oferă unele su¬ 
gestii. Cînd dispunem de o sensibilitate suficient 
încercată în acest sens, vom surprinde în orice vi¬ 
ziune ce-şi merită numele un nucleu din care ira¬ 
diază lumina ce dă unitate întregului, un centru 
în jurul căruia se articulează toate accesoriile clă¬ 
dirii. Locul ideal unde este situat acest nucleu faţă 
de axele posibile ale oricărei viziuni ne îndrumă 
de obicei să numim o viziune fie „înaltă", fie „adîn¬ 
că". Bunăoară, în viziunea platonică, nucleul în 
chestiune îl identificăm în motivul Ideilor, al Idei¬ 
lor înţelese ca singurele existenţe desăvîrşite, pure, 
faţă de care lucrurile sensibile, concrete din lumea 
noastră reprezintă simple umbre. însuşi Platon ne 
spune că ideile trebuie imaginate ca populînd ce¬ 
rul supraceresc. Descoperim în tot sistemul pla¬ 
tonic o dominantă felurit verificabilă a „înaltului". 
De asemenea, şi viziunea lui Plotin, cu exaltarea 
Unicului mai presus de orice categorii, din care 
ar deriva în cascadă toate celelalte existenţe, e clă¬ 
dită pe verticală şi are ca dominantă „înaltul". în 
tot sistemul plotinian întrezărim schema unei că¬ 
deri din înalt, pe trepte tot mai joase, şi a unei ri¬ 
dicări inverse, spre unul şi acelaşi izvor suprem. 
Puţin mai altfel se prezintă lucrurile cînd luăm în 
considerare sistemul Vedanta sau al lui Fichte. De 
astă dată, perspectivele asupra existenţei, ca în¬ 
treg, se deschid nu din regiuni situate într-un înalt. 

ci din regiuni care zac în abisul individualilor, în 
adîncul lor interior, adică în şinele impersonal al 
fiinţelor, înţeles ca existenţă divină, sau în eul ab¬ 
solut spre care trebuie să cobori ca spre un ultim 
străfund. In viziunea Vedanta şi în viziunea lui 
Fichte domină dimensiunea „adîncului". Motive 
de acest gen ne sfătuiesc să vorbim fie despre vi¬ 
ziuni înalte, fie despre viziuni adînci. Iar dacă e 
vorba să dăm un exemplu de viziune verticală ce 
are darul de a fi atît înaltă, cît şi adîncă, e suficient 
să amintim monadologia lui Leibniz. Viziunea ar¬ 
hitectonică, ierarhică, treptată a monadelor, cu ale 
lor niveluri diferite de desăvîrşire, este „înaltă". 
Tronează deasupra tuturor monadelor suprema 
monadă: Dumnezeu. Aceasta, pe de o parte. Pe 
de altă parte, concepţia leibniziană despre natu¬ 
ra fiecărei monade, în particular, ni se pare „adîn¬ 
că". Potrivit acestei concepţii, fiecare monadă ar 
cuprinde în sine o reprezentare sui-generis a între¬ 
gului univers şi, de asemenea, şi textul trecutu¬ 
lui şi viitorului, ale sale şi eo ipso ale universului, 
din eternitate în eternitate. O privire exterioară 
asupra monadelor în tot ansamblul lor duce gîn- 
dul spre înalt, o privire interioară asupra mona¬ 
delor ne mînă în adînc. 

Cu cele arătate mai sus, nu am istovit însă toate 
chestiunile ce se ridică în legătură cu dimensiu¬ 
nile posibile ale unei viziuni filozofice. Sunt cazuri 
cînd punctul de vedere relevat adineaori este in¬ 
suficient şi, prin urmare, inoperant. La o mai aten¬ 
tă luare în considerare, trebuie să recunoaştem că 
viziunile filozofice nu oferă totdeauna un miez atît 
de clar raportabil la axele posibile ale unei viziuni 
în general, încît calificarea de „înaltă" sau „adîncă" 
să se impună de la sine. în cazurile cînd aprecierea 

rămîne îndoielnică, vor interveni însă alte sugestii, 
spre a ne înlesni totuşi rostirea unei judecăţi. Da¬ 
torită unui proces psihologic ce nu trebuie lămu¬ 
rit numaidecît mai de aproape, „înaltul" şi „adîn- 
cul", ca dimensiuni posibile ale unei lumi, se 
solidarizează în imaginaţia noastră şi cu alte mo¬ 
tive decît cele desfăşurate mai sus. Astfel, nu în¬ 
cape îndoială că „înaltului" îi asociem aproape in¬ 
voluntar însuşiri precum aceea a luminozităţii, a 
seninului, a raţionalului sau supraraţionalului, a 
chemării mîntuitoare ce trezeşte în noi aspiraţii to¬ 
nifiante; iar „adîncului" îi asociem motive precum 
al obscurului, al tulburelui, al tragicului, al iraţio¬ 
nalului, al refuzului ce trezeşte în noi stări depre¬ 
sive. Cînd luăm atingere cu o idee sau cu o viziu¬ 
ne ce ne comunică una sau mai multe impresii şi 
stări pe care, în chip nemijlocit, le solidarizăm cu 
„înaltul", e foarte probabil că le vom numi „înalte". 
Şi acelaşi e cazul şi cu sugestiile ce alcătuiesc alaiul 
„adîncului"; ele ne vor îndupleca pînă la urmă să 
vorbim despre o idee sau o viziune „adîncă". 

Iată o seamă de exemple destinate să ilustreze 
situaţia. Concepţia filozofică despre lume a lui He- 
gel, cu afirmaţia ei fundamentală că tot ce există 
e raţional şi că tot ce-i raţional există, ni se oferă 
ca mărturie pentru întîia clasă de viziuni. Din con¬ 
vingerea funciară ce străbate întregul sistem -— că 
totul are un drum ascendent, că în lumea spiritu¬ 
lui nimic nu se pierde şi că formele acestuia de¬ 
vin tot mai complexe şi mai lucide — se degajă o 
atmosferă de copleşitoare stimulare, ce ne con- 
strînge să numim concepţia hegeliană „înaltă". 
Concepţia metafizică implicită, pe canavaua că¬ 
reia s-au brodat operele poeţilor tragici greci, ne 

lasă să bănuim în dosul frămîntărilor omeneşti un 
fundal întunecat, de cumplită discrepanţă între 
soartă şi om. Soarta e înfăţişată ca o putere ce nu 
ţine seama de vrednicia oamenilor şi care prăpă¬ 
deşte tocmai pe cei aleşi. Concepţia ce atribuie zei¬ 
lor o invidie, ce stă la pîndă ca să lovească tocmai 
virtutea şi eroismul, ne comunică prin motivele 
sale iraţionale sugestia gravă a tragicului ca sub¬ 
strat ultim şi ireductibil al existenţei. O asemenea 
concepţie poate fi numită „adîncă", dar nu „înaltă". 

Sau alte două exemple ce-şi ţin cumpăna în ace¬ 
laşi sens. Concepţia iraniană înţelege existenţa ca 
o luptă între principiul binelui, al luminii, şi prin¬ 
cipiul răului, al beznei. Această concepţie, cu esca- 
tologia ei, care admite în cele din urmă un triumf 
total al Binelui asupra Răului, un deznodămînt su¬ 
prem luminos, în stare să incite inimile omeneşti 
pe linia unei promovări cît mai grabnice a mă¬ 
reţului final, ne apare, fără îndoială, ca o viziune 
„înaltă". Şi iarăşi, pe de altă parte, concepţia lui 
Schopenhauer, punînd accentul pe străfundul ira¬ 
ţional, tulbure, obscur, al voinţei universale care se 
macină singură fără de nici o noimă, e susceptibi¬ 
lă de a fi calificată drept „adîncă", nu însă „înaltă". 

Spectacolul ce-1 desfăşoară o viziune filozofică 
nu este totdeauna atît de fără echivoc. Şi recunoaş¬ 
tem că uneori se vorbeşte despre o viziune sau de¬ 
spre o idee „adîncă" sau „înaltă" fără a se ţine 
seama de vreunul din motivele sau sugestiile ce 
ne-am străduit să le degajăm în cele de mai îna¬ 
inte din chiar cuprinsul concepţiilor. S-a văzut care 
sunt aceste motive şi sugestii, identificabile în 
chiar ocolul unei viziuni filozofice. Ele stau în legă¬ 
tură cu situarea miezului unei viziuni în raport 
cu axele posibile ale unei filozofii în general şi cu 

însuşiri precum acelea ale luminozităţii sau întu¬ 
necatului, raţionalului sau iraţionalului etc. Vom 
observa că atunci cînd astfel de criterii de califi¬ 
care nu ni se îmbie, se procedează de obicei mai 
sumar. Se constată simplu numai faptul că o con¬ 
cepţie e clădită vertical şi că o asemenea dimen¬ 
siune simbolică îi revine indiscutabil. Că pe urmă 
concepţia, evident clădită pe axa verticală, este nu¬ 
mită „înaltă" sau „adîncă" nu mai depinde de alte 
motive ce ar putea fi recunoscute şi precizate, ori¬ 
ce calificare în acest sens fiind rezultatul doar al 
unui joc de perspectivă. Mai frecventă rămîne în 
aceste cazuri echivalarea verticalului cu „adîncul". 
Concepţia kantiană, bunăoară, despre „libertate", 
ca mod de existenţă al fiinţei noastre numenale, 
îndeplineşte tocmai şi numai condiţiile spre a pu¬ 
tea fi invocată ca ilustrare a ceea ce dorim să ară¬ 
tăm. într-adevăr, spre a ne face drum pînă la ideea 
de numenon, trebuie să străbatem printr-o seamă 
de stratificări şi forme, printr-un adevărat labirint, 
atît de propriu de altmintrelea întregii construc¬ 
ţii filozofice kantiene. Spre a ajunge la nivelul sau 
la planul existenţei unde palpită bănuita libertate 
numenală, suntem nevoiţi să parcurgem mai în- 
tîi toate gangurile atît de întortocheate ale monu- 
menului kantian. Numai la urmă de tot, avînd în 
vedere drumul parcurs ca o premisă, ghicim ceva 
din sensul acelei „libertăţi". Concepţia despre li¬ 
bertate a lui Kant e numită „adîncă" în raport cu 
astfel de motive de arhitectonică verticală şi labi¬ 
rintică. La fel, concepţia lui Hegel cu privire la 
„cursa raţiunii universale" poate fi invocată ca 
exemplu în acelaşi sens. Potrivit filozofiei profesa¬ 
te de Hegel, raţiunea universală, ce se realizează 
în istoria omenirii prin etape succesive, dialectice. 

îşi urmăreşte scopurile sale, pe care ea singură le 
domină. Pentru realizarea scopurilor sale. Raţiu¬ 
nea se foloseşte de oameni — de obicei, de oamenii 
„mari". Raţiunea universală pune în mişcare pa¬ 
siunea şi energia oamenilor mari, făcîndu-i să crea¬ 
dă că ei lucrează pentru interesele personale, 
egoiste, ale lor, pentru mărirea lor, în timp ce ei 
sunt, de fapt, aserviţi scopurilor absolute ale ei. 
Cu aceasta. Raţiunea universală izbuteşte să-şi rea¬ 
lizeze cu un maximum de eficacitate ţintele ei. 
Ideea hegeliană despre şiretenia Raţiunii univer¬ 
sale este de natură labirintică. Trebuie să-ţi faci ac¬ 
ces la ea, cutreierînd toate gangurile pline de 
sinuozităţi ale arhitecturii hegeliene. In jocul de 
perspectivă al drumului ascuns şi anevoios, par¬ 
curs pînă să dai faţă cu ea, ideea aceasta face in¬ 
contestabil o impresie de „adîncime". 

Afirmam în consideraţiile introductive ale lu¬ 
crării de faţă că o idee poate fi „adîncă" sau „înal¬ 
tă" şi fără de a fi „adevărată". Circumscriam cu 
acele cuvinte suspendate în vag un gînd ce s-ar 
fi cerut mai de aproape lămurit. înţelegerea aces¬ 
tui gînd, căruia îi dăm oareşicare importanţă pen¬ 
tru constituirea unei „conştiinţe filozofice", 
presupunea însă o pregătire pe îndelete. Cititorii 
au remarcat, desigur, că nici în acest capitol n-am 
judecat „adîncimea", „înălţimea" sau „platitudi¬ 
nea" unei idei sau a unei viziuni în funcţie de o 
pretinsă valabilitate a lor în raport cu ceea ce este 
sau poate să fie realul în sine. Dacă ar fi să judecăm 
dimensiunile în chestiune ale unei idei sau viziuni 
în funcţie de o atare valabilitate ce vizează de-a 
dreptul adecvaţia cu realul, n-am putea niciodată 
să decidem şi să ne exprimăm asupra lor din pri¬ 
cină că, pentru aceasta şi în vederea unei confrun- 

i.iri, ar trebui să avem desfăşurat în faţa noastră, 
i a o magnifică şi absolut neîndoielnică revelaţie 
i li vină, chiar realul în sine. S-a văzut însă că tot 
Iimpui noi am căutat posibilitatea de a vorbi de¬ 
spre dimensiunile unei idei sau viziuni făcînd abs¬ 
tracţie de raportarea cu totul problematică la un 
real în sine şi ţinînd seama numai de anume în¬ 
suşiri intrinsece ale ideilor şi viziunilor. 

Din cele expuse, se desprinde de la sine înche¬ 
ierea că filozofia urmează să o socotim, printre al- 
lele, şi ca o pepinieră de idei şi de viziuni ce-şi au 
dimensiunile lor intrinsece, putînd fi apreciate în 
ele şi pentru ele. O „conştiinţă filozofică" pe cale 
de a se înjgheba e bine să-şi însuşească şi un ase¬ 
menea punct de vedere, ce-i va prilejui nebănuite 
satisfacţii în faţa spectacolelor filozofice pe care i 
le oferă istoria gîndirii umane. 

Despre ideile pur ştiinţifice, anevoie s-ar putea 
afirma că sunt „adînci" sau „înalte" în accepţia ce 
am văzut că aceste cuvinte o pot lua asupra lor 
cînd e vorba despre idei filozofice şi mai vîrtos me¬ 
tafizice. Ideile ştiinţifice îşi au măsura lor proprie 
şi se situează din capul locului în afară de crite¬ 
riile aplicabile filozofiei. Cel ce ţine cu orice preţ 
să le aprecieze „dimensional" va găsi că ideile şti¬ 
inţifice, ivindu-se şi menţinîndu-se, în general, în 
vecinătatea „experienţei" (prin simţuri), nu pot să 
fie decît „orizontale". Fireşte că această perspec¬ 
tivă nu este nici exhaustivă, nici tocmai cea mai 
potrivită pentru caracterizarea virtuţilor prin care 
se afirmă o idee ştiinţifică. 

Există însă şi anume „filozofii" care ţin să imite 
atitudini şi metode „ştiinţifice" şi care, în consecin¬ 
ţă, nu se depărtează prea mult de „planul orizon¬ 
tal" al sferei imaginare în care se situează gîndirea 

filozofică de mare şi autentică putere constructi¬ 
vă. Asupra acestor „filozofii" de orientare „scien¬ 
tistă", criteriile dimensionale proprii filozofiei rămîn 
perfect aplicabile, dar într-o asemenea perspecti¬ 
vă, aceste filozofii scientiste îşi vor descoperi toată 
carenţa dimensională. In asemănare cu plenitudi¬ 
nea dimensională prin care marile filozofii îşi do- 
bîndesc impozante reliefuri, concepţiile filozofice 
de orientare „scientistă" se vor dovedi cel mai ade¬ 
sea plate. 



DESPRE SCIENTISM 


Prin termenul de „scientism" designăm o anoma¬ 
lie a spiritului ştiinţific. A vorbi despre anume 
anomalii ale spiritului ştiinţific nu înseamnă nu- 
maidecît a fi un detractor sau chiar un adversar 
al ştiinţei. Spre a preîntîmpina orice greşită inter¬ 
pretare a atitudinii ce ne îndrumă să vorbim în 
acest capitol despre „scientism" ca despre o caren¬ 
ţă, se cuvine, poate, să facem o declaraţie prelimi¬ 
nară prin care ne recunoaştem entuziasmul pentru 
tot ce ştiinţa a izbutit să realizeze spre folosul 
omenirii pînă în clipa de faţă. Sublime roade a dat 
ştiinţa în curs de cîteva secole, reuşind să dezmăr- 
ginească orizonturile genului uman şi, în multe 
privinţe, să schimbe chiar faţa pămîntului. Dar ori¬ 
cine a urmărit istoria spiritului ştiinţific îşi dă de¬ 
sigur seama că ştiinţa şi-a deschis drumul spre 
atîtea izbînzi datorită, în primul rînd, împrejurării 
că şi-a delimitat demersurile la cercetări într-o arie 
unde ea este cu adevărat stăpînă şi „acasă". Spi¬ 
ritul ştiinţific îl considerăm „acasă" atunci cînd se 
menţine cu stricteţe în domeniile sale legitime, adi¬ 
că în limitele ştiinţelor. Suntem gata de a recu¬ 
noaşte fiecărei ştiinţe un fel de imunitate a casei 
sale. Aici orice amestec din afară devine inopor¬ 
tun. Fiecare ştiinţă are dreptul să se gospodăreas¬ 
că singură şi să-şi apere corpul spiritual constituit 

încetul cu încetul printr-un îndelung contact cu 
un anume cîmp de fenomene. Rar se va găsi un 
filozof care să nu respecte „spiritul ştiinţific" ce 
dă dovezi că este conştient de cîmpul său şi care 
caută totdeauna justul echilibru între modul par¬ 
ticular al cîmpului său de fenomene şi metodele 
de aplicat întru cercetarea acestora. Respectul ce-1 
datorăm spiritului ştiinţific pentru imensele sale 
reuşite nu poate să constituie însă o piedică atunci 
cînd e vorba de o eventuală semnalizare a unor 
anomalii. Iar o asemenea anomalie rămîne, orice 
s-ar spune, „scientismul". în ce împrejurări se pro¬ 
duce această anomalie a spiritului ştiinţific? 

Anomalia scientistă ia fiinţă, în general, prin aceea 
că spiritul ştiinţific devine ofensiv dincolo de limi¬ 
tele sale fireşti. Se întîmplă uneori ca spiritul şti¬ 
inţific, fie în forma specifică, proprie unei ştiinţe 
oarecare, fie în forma sa generală, proprie tuturor 
ştiinţelor, să fie cuprins de ispita unei expansiuni 
şi să încerce a lua în stăpînirea sa teritorii care prin 
însăşi natura lor îi sunt exterioare. Anomalia scien¬ 
tistă revine în esenţă la o depăşire a limitelor ce i 
se impun oricărui om de ştiinţă, fie ca exponent 
al cîmpului său particular de cercetare, fie ca re¬ 
prezentant al ştiinţei în general. Omul de ştiinţă, 
închinat explorării unui cîmp de fenomene, ajunge 
cu timpul să se statornicească în anume atitudini 
şi perspective; el îşi alcătuieşte unele idei în jurul 
cărora îşi va clădi problematica sa, el îşi înfiripă 
metode şi o tehnică a sa. Toate acestea în virtutea 
unei încete şi foarte precaute familiarizări cu natu¬ 
ra specifică a cîmpului de fenomene căruia el îi 
dedică tot interesul. Limitele, de la sine înţelese, 
ce îngrădesc activitatea omului de ştiinţă pot fi de¬ 
păşite fără îndreptăţire în două feluri: 1. prin aceea 

< ă omul de ştiinţă efectuează un transfer de ati- 
lndini, perspective, metode şi idei dintr-un cîmp 
de cercetare în alt cîmp, care îşi reclamă propriul 
său canon ştiinţific; şi 2. prin aceea că omul de şti¬ 
inţă mută atitudini, perspective, metode şi idei din 
cîmpul său ştiinţific în ţinuturi care, prin tot fe- 
I ul lor, sunt eminamente filozofice. 

Despre anomalia scientistă se vorbeşte cu ose¬ 
bire în acest ultim caz, cînd ea apare, de altmin¬ 
trelea, sub aspecte din cele mai vizibile. Cu o 
anomalie fără doar şi poate avem de-a face şi în 
primul caz, dar aceasta nu este atît de gravă; şi, de 
obicei, o asemenea depăşire a limitelor rămîne o 
infracţiune ce o pun la punct oamenii de ştiinţă 
chiar ei între ei. Astfel, în biologie se resping, ia¬ 
răşi şi iarăşi, încercările acelor oameni de ştiinţă 
care vor să reducă fenomenele specific biologice 
la fenomene pur fizico-chimice. Astfel se retează, 
iarăşi şi iarăşi, entuziasmul acelora care ţin să trans¬ 
pună în sociologie perspective şi idei pur meca¬ 
niciste sau pur biologice. îngustimea de perspectivă, 
nepotrivita atitudine, reacţia ideativă improprie 
şi materialitatea prea pronunţată a metodelor şi 
ideilor, însuşiri ce alcătuiesc împreună acea vicio- 
zitate a spiritului denumită „scientism", se mani¬ 
festă în forme deosebit de grave mai ales cînd 
această aplecare răbufneşte în domenii de natură 
filozofică. „Scientismul" în acest ultim sens, este, 
prin aspiraţia sa, el însuşi un gen de filozofie, dat 
fiind că abordează probleme ce ţin de un atare do¬ 
meniu. „Scientismul" nu izbuteşte să-şi întreacă 
condiţia deplorabilă de hibrid, întrucît el se lasă 
călăuzit de credinţa în anume avantaje ce le-ar 
avea spiritul ştiinţific faţă de cel filozofic şi întrucît. 

în consecinţă, el va invada împărăţia de cucerit, 
păstrîndu-şi echipamentul de om de ştiinţă. 

Orice filozof, dotat cu suficientă răspundere 
spirituală şi care a reuşit să-şi înjghebeze o con¬ 
ştiinţă filozofică, va respecta autonomia ştiinţelor, 
cu rezultatele lor, dar ca exponent al autonomiei 
gîndirii filozofice, el se va opune „scientismului". 

Dăm u n exemplu d e „scientism" d e ultimă oră, 
pe care ne simţim datori să-l demascăm, în ciuda 
faptului că infracţiunea „scientistă" la care ne re¬ 
ferim poartă girul uneia din cele mai mari perso¬ 
nalităţi din lumea ştiinţifică. Putem, fără îndoială, 
să ne entuziasmăm fără de nici o rezervă în faţa 
teoriei relativităţii, a lui Lorentz-Einstein-Min- 
kowski, dar aceasta nu ne obligă să aderăm şi la 
toate elucubraţiile cărora li se dedă un fizician cînd 
ţine cu orice preţ să facă filozofie în perspective 
şi după metode proprii fizicianului. Filozofemele 
în care se complace un fizician sunt cel mai adesea 
produse ale „scientismului". Fizicianul îşi are me¬ 
todele sale de cercetare, consolidate şi subţiate 
timp de trei-patru secole. Fizicianul ştie că trebuie 
să facă experimente şi să aplice matematica asu¬ 
pra fenomenelor observate. Făcînd uz de mijloa¬ 
cele fizice, el experimentează cu aparate mult mai 
controlabile decît aparatul sensibil propriu psiho- 
fiziologiei umane, garantînd deci rezultate de 
superioară precizie. Pus în faţa fenomenelor, fizi¬ 
cianul ştie că trebuie să măsoare, căci măsurarea 
i-a prilejuit atîtea succese. Trăgînd concluzii din 
situaţia metodologică experimentală a fizicianului, 
Einstein formulează la un moment dat teza că spa¬ 
ţiul şi timpul nu ar fi medii absolute, ci relative, 
căci aşa sunt ele pentru orice încercare de a le de¬ 
termina şi de a le măsura în condiţii şi cu mijloace 
pur fizicale. Sub unghi strict fizical, Einstein ju- 

deca just. Sub auspiciile acestui punct de vedere, 
el a putut să clădească grandioasa concepţie fizi- 
cală care circulă sub numele de „teoria relativită¬ 
ţii". Einstein nu se mulţumeşte însă totdeauna cu 
emiterea unor teze de natură pur fizicală. Uneori 
el mai face şi incursiuni în filozofie. Şi aici se în- 
tîmplă, bunăoară, ca el să afirme că în lume nu 
există decît ceea ce se poate înregistra şi măsura cu 
aparate fizicale şi cu mijloace fizicale. în emfaza 
unui atare enunţ, Einstein uită să intercaleze un 
singur cuvînt, dar un cuvînt foarte important. Fi¬ 
zicianul are, din punctul său de vedere, dreptul 
să afirme numai atît: „Pentru mine, ca fizician, nu 
există în lume decît ceea ce se poate măsura." Iată 
un punct de vedere pe care ne-am luat angajamen¬ 
tul să-l respectăm. Intenţiile lui Einstein depăşesc 
însă fizicalul, afirmaţia sa vizează existenţa în ge¬ 
neral: „Nu există decît ceea ce se poate măsura în 
chip fizical." De astă dată, Einstein trece dincolo 
de tărîmul ce şi-a ales spre cercetare şi peste care 
geniul său va pluti în neasemuită glorie. Einstein 
începe, adică, să facă „filozofie" cu mijloace ex¬ 
clusiv „ştiinţifice". Qr, din punct de vedere filozo¬ 
fic, afirmaţia că nu ar exista în lume decît ceea ce 
se poate măsura este o teză pur şi simplu lamen¬ 
tabilă. Einstein se încumetă a rezolva prin această 
afirmaţie o problemă „filozofică" (aceea a „exis¬ 
tenţei") prin mijloace şi într-o perspectivă de fi¬ 
zician. Einstein n-a înţeles că pentru asemenea 
întreprindere trebuia să-şi păstreze cadrul proble¬ 
matic neatins de nici un punct de vedere fizical. 
Procedeele şi uneltele ce l-au servit pe eminentul 
savant de atîtea ori şi în chip admirabil în fizică 
erau, de astă dată, condamnate să eşueze prin ceea 
ce se dovedea, încă o dată, că un mare fizician nu 
este eo ipso şi un strălucit filozof. 

Dar să vedem în ce variante tipice poate să apa¬ 
ră „scientismul", şi anume scientismul cu aspiraţii 
filozofice. Căci de scientismul cu aspiraţii ştiinţi¬ 
fice trebuie să facem abstracţie, cazul prezentînd 
un interes doar pentru oamenii de ştiinţă. 

Indrumîndu-ne interesul spre „scientismul" de 
veleităţi filozofice, ne vom opri mai întîi asupra 
acelei forme tipice în cadrul căreia se consumă 
încă foarte multe naive elanuri. Există un scien¬ 
tism filozofic de provenienţă laică şi cu temeiul 
în mecanică, cea mai acaparantă dintre ştiinţele 
oficiale constituite în timpurile modeme, de la Ga¬ 
biei şi Newton încoace. împrejurarea de o deosebi¬ 
tă importanţă, ce a promovat din cale-afară nu 
numai progresul real al atîtor ramuri ale fizicii, ci 
şi unele erori „scientiste", s-a produs, credem, prin 
enunţarea postulatului cartezian cu privire la pri¬ 
matul mecanicităţii în lume. Postulatul lui Des- 
cartes cerea ca toate fenomenele de înfăţişare 
materială din lume să fie reduse la un model me- 
canic-matematic. Acest postulat a favorizat enorm 
nu numai dezvoltarea pe diverse linii, într-ade- 
văr fertile, a fizicii şi chimiei, ceea ce corespunde 
întocmai aparenţelor cu care Descartes îşi lansa lo¬ 
zinca, ci a favorizat, din nefericire, şi un gen fa¬ 
tal de „scientism", ce depăşeşte orice intenţii care 
se pot atribui în chip onest lui Descartes. Mate¬ 
rialismul metafizic din secolul XVIII (francez în¬ 
deosebi) şi apoi materialismul metafizic din 
secolul XIX (german îndeosebi) sunt produse ale 
acestui „scientism laic" ancorat în modelele me¬ 
canicii. 

Materialismul metafizic nu mai vede în lume 
decît atomi materiali în mişcare şi jocul orb al aces- 

fora, dominat de legile mecanicii.* De asemenea, 
psihologia asociaţionistă (ocupînd un sector filo¬ 
zofic) se învederează aşijderea ca un produs al 
„scientismului". Psihologia asociaţionistă îşi ia 
modele de gîndire din mecanica galileo-newtonia- 
nă şi priveşte viaţa sufletească sau procesele de 
conştiinţă ca fiind constituite din ultime elemen¬ 
te rigide (reprezentările), ce s-ar comporta exact 
ca nişte atomi materiali care, prin asocierea şi di¬ 
socierea lor, ar produce toate fenomenele naturale. 
Mai departe, doctrina transformistă a lui Darwin 
şi mai ales doctrina lui Spencer sunt apariţii acu¬ 
zat scientiste, întrucît ar dori să rezolve probleme¬ 
le mari ale filozofiei imitînd întocmai procedeele 
„ştiinţelor" deja constituite. Cînd afirmăm aces¬ 
tea despre doctrinele lui Darwin şi Spencer, nu ne 
gîndim la ideea „evoluţionistă" pe care ei o profe¬ 
sează — şi care este de obîrşie vădit filozofică —> 
ci la teoria „selecţiei naturale", destinată să expli¬ 
ce în chip pur mecanic originea speciilor biologice. 


* Ne referim aici la materialismul metafizic, iar nu la „ma¬ 
terialismul dialectic". In „materialismul dialectic", care s-a 
exprimat de altfel categoric împotriva materialismului me¬ 
tafizic, nu vedem un produs al „scientismului", căci ideea 
sa fundamentală, „dialectica", este o idee de provenienţă emi¬ 
namente filozofică, iar ideea de „materie" are aici o accep¬ 
ţie deschisă, ce îngăduie interpretări de asemenea strict 
filozofice. In orice caz, ideea dialecticii are un trecut filozo¬ 
fic milenar, căci fără concursul unor gînditori ca Heraclit, Pro- 
clos, în Antichitate, a unui Kant, Fichte, Goethe, Schelling, 
Hegel, în timpurile noi, nici nu ne-o putem imagina. „Scien¬ 
tiste" sunt acele filozofii care îşi au temeiul în transpunerea 
unor perspective şi metode din domeniul specific al unei şti¬ 
inţe, consacrate şi verificate ca atare. Materialismul metafi¬ 
zic rămîne un exemplu. 

Sau ne gîndim la ideea evoluţionistă exprimată de 
Spencer în termeni asemănători celor ştiinţifici. 
Monismul materialisto-energetic al lui Haeckel şi 
monismul pur energetic al lui Wilhelm Ostwald 
reprezintă o ideaţie de certă provenienţă scientistă. 

Prin toate aceste exemple, şi altele similare, 
„scientismul" apare ca rezultat al unor deforma¬ 
ţii profesionale dobîndite în exerciţiul unei voca¬ 
ţii străine de cea filozofică. Problematica filozofică, 
îndeobşte de supremă abstracţie, îşi are proprii¬ 
le zări interioare, şi întru soluţionarea lor, filozofii 
recurg la metode şi idei de extremă subtilitate, în 
orice caz, foarte eterate în asemănare cu mijloa¬ 
cele la care apelează, atît de oportun, de altfel, pen¬ 
tru tărîmurile lor, diversele ştiinţe specializate. 
Omul de ştiinţă, venind în filozofie cu vederi achi¬ 
ziţionate în cîmpul său de activitate, se compor¬ 
tă în ţinuturile invadate ca un elefant într-o vitrină 
— şi nici măcar ca un elefant într-o vitrină cu por¬ 
celanuri, cum sună zicala, ci ca un elefant într-o 
vitrină cu vase alcătuite din sunet îngheţat, din te¬ 
nebre şlefuite sau din eter cizelat. Departe de noi 
gîndul de a nega valabilitatea modelelor de gîn- 
dire de care pare posedat omul de ştiinţă: aceste 
modele sunt fecunde în ştiinţă, dar ele rămîn prea 
grosolane şi hilare, intr-un fel, cînd solicită intrarea 
în sfera filozofiei. Apucăturile, atitudinea, judecă¬ 
ţile, aprecierile „scientistului" în filozofie seamă¬ 
nă cu acelea ale unui critic de artă nechemat, care 
ar cumpăni calităţile imponderabile şi valoarea es¬ 
tetică a unui tablou, măsurînd cu toată precizia 
dimensiunile exterioare ale tabloului şi transpu- 
nînd armonia şi contrastul culorilor în raporturi 
numerice, iar intensitatea culorilor, în cifre ce ar 
indica frecvenţa undelor electromagnetice cores¬ 
punzătoare senzaţiilor în ordine fizicală. E natural 

< .î filozoful de vocaţie să încerce faţă de pretenţi¬ 
ile nelaloc ale scientistului sentimentul că acesta 
nc * comportă anapoda. Filozoful nu-şi poate înfrîn- 
ge sentimentul că scientistul calcă în străchini, dat 
fiind că, între cîmpul de cercetare filozofic şi me¬ 
lc idele scientiste, incompatibilitatea e desăvîrşită. 
Materialismul metafizic susţine, bunăoară, cu toată 
seriozitatea că întocmai cum ficatul produce fiere, 
creierul produce idei. E aici o apreciere ale cărei 
lare scientiste le sesizează oricine. O comparaţie 
zgrunţuroasă, cu totul deplasată şi căreia îi este 
oricum preferabil vidul absolut, dobîndeşte pen¬ 
tru gînditorul scientist virtuţi de argument, fiind¬ 
că gînditorul scientist e obişnuit prin învăţăturile 
meseriei să cugete numai în asemenea tipare. 

Prin „scientism" se va înţelege aşadar, în chip 
curent, mai ales această anomalie datorită căreia 
spiritul ştiinţific ţine să „filozofeze", umblînd prin 
făgaşe confortabile, date dinainte, şi care nu-1 mai 
obligă la nici un efort şi la nici o nouă supleţe. E vor¬ 
ba în acest gen de „scientism" despre o filozofare 
în termeni improprii, după metode inadecvate 
obiectului şi în perspective piezişe, luate toate de-a 
gata din ştiinţă şi aplicate automat în domenii care, 
privite drept în faţă, ne solicită spiritul prin cu 
totul alte aptitudini decît cele puse în exerciţiu de 
omul de ştiinţă. 

Este oare just să se vorbească despre anomalia 
scientistă numai de cînd există ştiinţe exacte şi na¬ 
turale deplin consolidate? 

întrebarea ne aţine calea cu insistenţă, căci ni 
se pare că ar putea să existe şi un „scientism" care 
nu-şi are rădăcinile în spiritul ştiinţelor exacte şi 
naturale. în Antichitate, în epoca orfică, în timpul 
helenismului, al culturii alexandrine şi apoi în tot 

cursul Evului Mediu, pe urmiă în epoca roman¬ 
tismului, iar în cercuri mai resltrînse chiar în tim¬ 
purile noastre, se mai constaltă şi un alt fel de 
„scientism", un scientism care îşsi ia tiparele de gîn- 
dire din pretinse ştiinţe oculte. Nu vom nega întot¬ 
deauna obiectul acestor ştiinţe :şi nici posibilitatea 
ştiinţifică de a-1 cerceta. O vast# experienţă arată, 
cu destul de convingătoare prdbe, că există atîtea 
fenomene paranormale, ca hipnoza, transa, tele- 
patia, clarviziunea, şi poate că şi anume fenomene 
fizice neobişnuite ce s-ar petrece? uneori în preajma 
mediumurilor şi printre care s-ar putea aminti 
eventual şi mirabilele fenomene de materializare. 
Evident că şi asemenea fenomene, învăluite încă 
în pîclă deasă, sunt susceptibile de cercetare din 
partea unor oameni de ştiinţă de bună-credinţă. 
Deocamdată, în jurul acestor fenomene înfloresc 
însă astăzi, ca şi în alte vremi, ştiinţele oculte, care 
se întemeiază pe „interpretări" spiritiste sau pe exe¬ 
geze ce mobilizează toate puterile magice ale bas¬ 
mului. Ocultismul de diverse nuanţe, pentru a-şi 
apropia fenomenele în chestiune, nu se sfieşte să 
recurgă la ipoteza unor energii personificate în- 
tr-un fel de arhaic şi nu repudiază rituale şi ex¬ 
perienţe în consecinţă. Cu o pasiune vrednică de 
cauze mai bune, ocultismul invocă spiritele mor¬ 
ţilor sau ademeneşte din tărîmuri supra- sau sub¬ 
lunare şi alte presupuse puteri, care îşi dezmint 
prestigiul ce li se atribuie tocmai prin aceea că se 
arată atît de dispuse să fie amestecate în cele mai 
meschine şi prea omeneşti treburi. Uneori, inte¬ 
resaţii ocultismului izbutesc să dezlănţuie feno¬ 
mene mediumale neobişnuite care, în loc de a fi 
prefăcute în pretext de investigaţie, sunt privite 
ca argumente peremptorii în favoarea unor ipo- 


108 



teze ce nu mai fac cinste nici imaginaţiei copiilor. 
In cadrul acestor preocupări, s-au ivit în cursul 
timpurilor felurite doctrine, cel mai adesea de 
obîrşie iniţiatică, care ţin să lichideze toate întrebă¬ 
rile şi toate secretele filozofiei cu ajutorul unor idei 
şi al unor imagini luate din domeniile „oculte". E 
vorba şi de astă dată tot de un fel de „scientism", 
dar acest scientism nu-şi mai procură modelele de 
gîndire din mecanica galileo-newtoniană, ci din 
ştiinţe ale „ocultului". Dăm ca un exemplu de „scien¬ 
tism ocult" doctrina cea mai baroc dezvoltată pe 
această linie: antropozofia lui Rudolf Steiner. 

Antropozofia angajează în doctrina ei o ierar¬ 
hie întreagă de corpuri spirituale, de materii diafa¬ 
ne, accesibile, zice-se, numai unor simţuri îndelung 
şi într-adins deprinse şi puse la caznă spre un atare 
scop. Nu avem nici un motiv să fim mai cruţători 
cu fantasmele vizionare ale „scientismului ocult" 
decît ne-am arătat faţă de modelele prea palpabile 
ale „scientismului laic" — şi vom denunţa drept 
naiv sau grosolan acest mod de a soluţiona pro¬ 
blemele filozofice fundamentale ale genului 
uman. Pentru un filozof care şi-a însuşit modul 
abstract şi uneltele subtile ale filozofiei, „scientis¬ 
mul ocult", oricît de diafane i-ar fi fantasmele, 
operează cu modele de o palpabilitate încă tot 
vrednică de dispreţuit. Filozoful, care are conştiin¬ 
ţa vocaţiei şi răspunderii sale, va lua act de rezul¬ 
tatele oricăror cercetări serioase cu privire la atîtea 
fenomene paranormale ce nu pot fi tăgăduite, dar 
el îşi va păstra luciditatea în faţa lor, căutînd să 
soluţioneze în felul său problemele pe care ase¬ 
menea fenomene le pun. Nu vom aţîţa aşadar ne¬ 
încrederea faţă de fenomenele paranormale într-atît 
ca să le negăm a priori existenţa. Lucrurile trebuie 

cercetate, căci după cuvîntul lui Shakespeare, exis¬ 
tă în cer şi pe pămînt atîtea pe care înţelepciunea 
scolastică nici nu le visează. Nu e, desigur, cîtuşi 
de puţin indicat să urmăm exemplul excesiv de 
care s-a făcut culpabilă Academia Franceză care, 
pe la 1800, încă se mai încăpăţîna să reziste „su¬ 
perstiţiei" că ar exista „pietre ce cad din cer". Ex¬ 
cesul de neîncredere a priori e tot atît de puţin 
recomandabil şi tot atît de condamnabil ca şi cre¬ 
dulitatea frenetică ce dă urmare tuturor superstiţi¬ 
ilor. Cîmpurile de cercetare ale omului de ştiinţă 
trebuie să rămînă „deschise", căci numai aşa vom 
afla că există realmente şi pietre ce cad din cer. 
Filozoful se va menţine, fireşte, în sfera autono¬ 
miei sale şi nu se va lăsa derutat de nimic: nici de 
teorii acreditate, nici de experienţa unor fenome¬ 
ne, fie acestea oricît de neobişnuite. Filozoful va 
şti că fenomenele oculte sau aşa-zise paranormale 
nu sunt mai aproape de străfundurile metafizice 
ale existenţei decît cele normale şi cotidiene. Fi¬ 
lozoful va refuza deci să acorde vreo preferinţă fe¬ 
nomenelor paranormale atunci cînd caută să se 
salte în transcendenţă. Numai printr-o asemenea 
atitudine, el se va pune la adăpost de toate con¬ 
jecturile intenabile ale „scientismului" de prove¬ 
nienţă ocultă. 



MITICUL ŞI MAGICUL ÎN FILOZOFIE 


(iîndirea mitică şi gîndirea magică intervin cu va¬ 
rii motive în alcătuirile filozofice. Faptul nu este 
ignorat de cei ce frecventează sistemele filozofi¬ 
ce. învederată este prezenţa elementelor mitice, 
mai ales în filozofia lui Platon, care a născocit el 
însuşi atîtea mituri filozofice, în felul lor foarte 
treaz gîndite — şi aceasta fie pentru a da o mai 
agreabilă plasticitate unor abstracţii, fie pentru a 
exprima o seamă de lucruri de-abia bănuite şi 
foarte greu de rostit într-alt chip. Asemenea en¬ 
clave mitice, accesorii şi uşor identificabile, nu ne 
vor reţine prea mult atenţia în rîndurile de faţă, 
dat fiind că ne găsim în căutarea unor filoane mi¬ 
tice şi magice mai adînci şi mai secrete. într-ade- 
văr, ceea ce ne determină să vorbim în capitolul 
acesta despre mitic şi magic este convingerea că 
atît unul, cît şi celălalt intră chiar în constituţia in¬ 
timă a unei filozofii mai adesea decît se crede de 
obicei. Miticul şi magicul îşi fac loc într-o filozo¬ 
fie uneori făţiş şi decorativ, alteori în mod deghi¬ 
zat, dar în acelaşi timp într-un sens cu atît mai 
structural. Magicul şi miticul, cînd sunt elemen¬ 
te camuflate, dar de structură, ale unei filozofii, 
trebuie adulmecate şi dibuite după faţada ce le 
acoperă. Degajarea lor din textura dată devine cî- 
teodată o operaţie destul de anevoioasă. Opera- 

ţia se cere însă făcută, căci numai aşa vom îmbo¬ 
găţi cu noi criterii conştiinţa filozofică la a cărei 
înjghebare dorim să colaborăm. 

Nu ne ascundem intenţia de a proceda la o 
scrutare cît mai stringentă a stărilor de fapt, la o 
scrutare care, prin materialul ce şi-l alege, să de¬ 
vină cît mai concludentă pentru sistemele meta¬ 
fizice în general. Ne vom opri într-adins asupra 
unor cazuri metafizice pe care le recunoaştem a 
fi condiţionate de o atitudine cît mai depărtată, 
adică asupra unor cazuri ivite din ambiţii şi sub 
auspicii strict „raţionaliste". Prezenţa, nu necin¬ 
stit camuflată, ci ascunsă oarecum prin forţa îm¬ 
prejurărilor, a magicului şi a miticului, tocmai în 
sistemele raţionaliste, ar putea să ne furnizeze un 
argument destul de decisiv că, fără de atari moti¬ 
ve, nici nu se prea poate clădi o metafizică. Ale¬ 
gem pentru microscopia ce o avem în vedere cîte 
un punct dificil din filozofia lui Spinoza şi a lui 
Leibniz. 

începem cu metafizica lui Spinoza, una dintre 
cele mai consecvent raţionaliste din cîte cunoaşte 
istoria. în sistemul spinozian. Dumnezeu sau Na¬ 
tura, adică unica substanţă absolută, este înţeleasă 
ca ens absolute indeterminatum, ca entitate infinită 
şi indeterminată. Că Spinoza acordă o asemenea 
semnificaţie „substanţei" rezultă din afirmaţiile ri¬ 
sipite prin sistem — printre altele, din afirmaţia 
că orice determinare înseamnă o negare. „Substan¬ 
ţa", ca paroxism al afirmării, nici nu ar putea fi, 
prin urmare, decît „entitate absolut indetermi¬ 
nată". Acestei substanţe Spinoza îi atribuie totuşi, 
chiar în preambulul sistemului, infinit de multe 
atribute, adică determinaţii. Fiecare dintre aceste 
atribute este, în accepţia spinoziană, infinit în sine 

şi susceptibil de a exprima sub unghi sui-gejieris 
însuşi absolutul substanţei unice. Orice „atribut" 
exprimînd absolutul într-un chip infinit îşi este su- 
I icient sieşi. Atributele nu se condiţionează în nici 
un fel unul pe celălalt şi sunt concepute ca deter¬ 
minaţii reale ale substanţei. Spinoza susţine că, în 
realitate, din fiinţa lui Dumnezeu, infinitul rezul¬ 
tă în chip necesar în infinit de multe feluri, deci 
că Dumnezeu, sau Natura în sine, este o existenţă 
cu infinit de multe atribute, dintre care fiecare e 
infinit în sine şi pentru sine. Dintre atributele in¬ 
finit de multe ale Substanţei, noi, oamenii, nu cu¬ 
noaştem decît două: cugetarea şi extensia. 

Ne găsim aici în faţa punctului cel mai obscur 
din metafizica spinoziană: de ce cunoaştem numai 
două atribute — şi tocmai pe acestea? Sistemul lui 
Spinoza apare ciuruit de lacune tocmai în ceea ce 
priveşte această chestiune, deosebit de importantă, 
a „atributelor". Să încercăm totuşi a lămuri, dacă 
nu pe temeiul unor texte precise, cel puţin potrivit 
spiritului spinozian, situaţia. Dumnezeu ca sub¬ 
stanţă unică, absolută, cu totul indeterminată, are 
putinţa de a se privi pe sine însuşi din nenumă¬ 
rate puncte de vedere. Din fiecare punct de vedere. 
Dumnezeu se vede cu totul altfel: aceste „vederi" 
ale sale se prefac de la sine în determinaţii, adică 
în aspecte reale ale Substanţei, în „atribute". Dacă 
interpretăm astfel şi nu bănuim cum ar putea-o 
în alt chip, atunci devine clar că într-un punct dintre 
cele mai critice ale sistemului spinozian se ope¬ 
rează cu un salt „magic". „Autovederea" lui Dum¬ 
nezeu e prefăcută într-un fel magic în atribut al 
Substanţei. Atributul, ca aspect real al Substanţei 
divine, implică un salt magic de îndată ce-1 închi- 

puim produs de împrejurarea că Dumnezeu se 
vede aşa pe sine însuşi dintr-un anume punct de 
vedere. De la un fapt pur spiritual se trece aici, în 
chip miraculos, la existenţa obiectivă. Să vedem 
acum cam în ce fel s-ar putea lămuri întru cîtva 
chestiunea „cugetării" şi a „extensiei", adică a celor 
două atribute ale Substanţei, presupuse ca fiind 
singure accesibile omului? Nici potrivit textelor 
spinoziene şi nici spiritului ce domină aceste texte, 
nu se poate da un răspuns satisfăcător. Ne găsim 
aici în faţa unei afirmaţii faptice. Cînd Dumnezeu 
se priveşte prin modul „om", nenumărate puncte 
de vedere din care el se poate privi se reduc dintr-o 
dată la două. De ce la două şi de ce tocmai la aces¬ 
tea nu ştim, dar Spinoza acceptă aceasta ca un fapt 
de empirie. Reducţia nu-şi găseşte în sistem nici 
o explicitare stringentă. 

In toată deducţia spinoziană a atributelor, s-au 
strecurat, precum se învederează, o seamă de ob¬ 
scurităţi. Obscură este mai întîi reducţia la „două" 
atribute la care parvine omul, reducţie ce ar per¬ 
mite eventual să fie lămurită prin însăşi finitudinea 
omului ca „mod". Al doilea loc obscur e circum¬ 
scris de întrebarea: Cum se ajunge de la entitatea 
absolut indeterminată a lui Dumnezeu la Substan¬ 
ţa cu infinit de multe atribute, fiecare atribut fi¬ 
ind şi el infinit în felul său? Acest de-al doilea loc 
obscur e mai grav decît întîiul, căci aici intervine 
în chip deghizat „magicul", ca factor precipitant in¬ 
terpolat între ens absolute indeterminatum şi Substan¬ 
ţa cu infinit de multe atribute. Cu aceste observaţii, 
am relevat intervenţia factorului magic într-o 
structură de temei a sistemului spinozian. Opera¬ 
ţia, recunoaştem, am dus-o la capăt într-un spaţiu 

tenebros — şi nu ne-a fost cu putinţă decît pe baza 
unor „interpretări" ce ne-am permis în marginea 
sistemului. 

Mai învederat şi mai semnificativ decît magicul 
participă miticul la clădirea sistemului spinozian. 
Cînd afirmăm aceasta, vom adăuga numaidecît că 
ne referim la teoria spinoziană potrivit căreia ori¬ 
ce mişcare corporală, orice eveniment spaţial vă¬ 
zut lăuntric, ar fi „cugetare". A presupune că orice 
accident faptic, orice mişcare ce are loc în spaţiu, 
ar fi în acelaşi timp şi „cugetare" revine în esenţă 
la o generalizare uşor raţionalizată a animismului 
mitic primitiv. Aceasta o poate recunoaşte degrabă 
orice observator. Cert, în cadrul sistemului spino¬ 
zian, generalizarea animismului mitic se efectuea¬ 
ză în spiritul unei consecvenţe mult mai dîrze 
decît l-a putut avea vreodată gîndirea mitică. Atîta 
consecvenţă gîndirea mitică n-a avut nici chiar în 
faza sa eminamente mitologică. Spinoza se încu¬ 
metă la acest act, călăuzit de lozinci raţionaliste! 

Să aplicăm aceeaşi microscopie şi filozofiei lui 
Leibniz. în monadologia lui Leibniz, Dumnezeu 
este conceput ca existenţă nu identică cu Natura, 
ca la Spinoza, ci mai presus de Natură, ca existenţă 
supremă, absolută. La început şi mai înainte de 
timp. Dumnezeu vede toate lumile posibile pe 
care el ar putea să le creeze. Dintre lumile posi¬ 
bile, el alege pe cea mai bună şi îi dă „realitate". 
Această întîie lume Dumnezeu o întoarce pe toate 
părţile şi o priveşte, obţinînd după fiecare aspect 
deplin al lumii cîte o „vedere". Dumnezeu, vari- 
indu-şi după plac actul spectacular, dobîndeşte in¬ 
finit de multe „vederi" asupra lumii, cu care prilej 
fiecare din aceste vederi se preface de la sine în- 
tr-o „substanţă", adică în cîte o „monadă". Nenu- 

măratele vederi asupra lumii se transformă în infi¬ 
nit de multe monade care reflectă, fiecare în felul 
său, lumea. Astfel se realizează „lumea", alcătuită 
din infinit de multe monade. Aceasta este una din 
încercările imaginate de Leibniz pentru a lămuri 
geneza. 

Unii critici au văzut o dificultate logică în îm¬ 
prejurarea că Leibniz admite, pe de o parte, că 
Dumnezeu a creat printr-un act iniţial lumea şi, 
pe de altă parte, că la urmă, ca final al tuturor ac¬ 
telor creatoare, apare iarăşi lumea. Dificultatea e 
numai aparentă, căci lumea pe care Dumnezeu o 
creează la început este o singură monadă, care re¬ 
prezintă lumea numai lăuntric prin viziunea sa. 
Această monadă iniţială Dumnezeu o priveşte, 
efectuînd întoarceri sub diverse unghiuri, ca să 
ajungă la o variaţie infinită de „vederi", care vederi 
se prefac apoi în tot atîtea substanţe-monade. Iz- 
bînda ultimă este lumea — nu ca o singură mo¬ 
nadă prefigurativă, ci lumea aievea, alcătuită din 
nenumărate monade reale. Greutatea, inerentă 
unei atari speculaţii, nu este, aşadar, un presupus 
viciu de logică. Leibniz operează, ce-i drept, cu 
conceptul de „lume" în premisele explicative ale 
lumii, dar aceste lumi nu sunt identice. Universul 
iniţial este o monadă-model, universul împlinit 
este un ansamblu de infinit de multe monade, re¬ 
alizate după „vederi" asupra monadei-model. 

O dificultate apare însă în alt loc al speculaţiei, 
şi anume acolo unde se spune că fiecare „vedere" 
luată asupra monadei iniţiale se preface de la 
sine în cîte o substanţă, adică în cîte o monadă. Aici 
intervine saltul magic. Iată aşadar că nici Leibniz 
nu poate evita acest salt. Dacă la Spinoza, actul 
spectacular al lui Dumnezeu dintr-un anume punct 


116 



de vedere se preface în atribut real al substanţei 
absolute indeterminate, la Leibniz, acest act spec¬ 
tacular se preface chiar în substanţă de sine stă¬ 
tătoare. 

Miticul, pe de altă parte, este, la rîndul său, şi 
el prezent cu motive evidente în sistemul lui Leib¬ 
niz. Să ne amintim că fiecare „monadă" este con¬ 
cepută ca un mic Dumnezeu, suficient sieşi, care 
imaginează întregul univers şi care cuprinde în 
sine toate infinitele posibilităţi ale activităţii sale 
viitoare. în vederea .construcţiei sale metafizice, 
Leibniz pune, desigur, în mişcare toate procedeele 
raţionaliste, dar a compune lumea numai din dum¬ 
nezei (de diverse grade) şi din nimic altceva în¬ 
seamnă totuşi, în cele din urmă, a depăşi orice 
raţionalism şi a ancora în fantasticul cel mai în¬ 
tortocheat şi mai demăsurat. Leibniz nu izbuteşte 
să înlăture miticul din filozofie, ci dimpotrivă, el 
saturează filozofia cu elemente mitice într-o for¬ 
mă camuflată. 

In două dintre sistemele cele mai raţionaliste 
ce s-au ivit în istoria gîndirii umane descoperim 
astfel prezenţa magicului şi a miticului, şi aceasta 
nu pe la marginea sistemelor sau ca motive de 
decor, ci chiar pe la încheieturile esenţiale ale lor. 
Remarca aceasta are darul de a trezi în noi o ne¬ 
dumerire, nedumerirea dacă, în general, raţiona¬ 
lismul este sau nu în stare să creeze un sistem 
metafizic fără de a recurge în ideaţia sa la salturi 
magice şi, la fel, dacă raţionalismul, în rîvna sa 
spre viziunea de ansamblu, se poate sau nu dispen¬ 
sa întru totul de motive mitice. Dar s-ar putea ridi¬ 
ca obiecţia că metafizica lui Leibniz, deşi raţionalistă, 
ar fi totuşi structural prea împletită cu elemente 
imaginative, încît asimilarea unor motive mitice 
şi magice să-i fie foarte firească şi în perfect acord 

cu profilul ei. Nedumerirea rostită adineaori, cu 
privire la o eventuală neputinţă congenitală a ra¬ 
ţionalismului de a crea numai prin procedee strict 
raţionale o metafizică, ar putea să cadă, şi aceasta 
cu atît mai mult cu cit şi ceea ce am arătat despre 
metafizica lui Spinoza se face în legătură cu unele 
locuri obscure şi pe temeiul unor „interpretări", 
poate că nu întru totul lipsite de arbitrar. Pentru 
a da nedumeririi noastre energia necesară, se cu¬ 
vine deci să mai analizăm, din aceleaşi puncte de 
vedere, încă o metafizică, raţionalistă şi aceasta. 
Vom atrage în cîmpul examenului nostru metafi¬ 
zica lui Hegel. 

S-ar crede că filozofia lui Hegel, care lucrează 
principial numai cu concepte abstracte şi care evită, 
de exemplu, ideea unui Dumnezeu ca persoană, 
ca animal vivens, ca fiinţă însufleţită, ar fi scutită 
de alesăturile mitice atît de frecvente în viziunile 
metafizice. S-ar crede, de asemenea, că filozofia lui 
Hegel, plasînd toate momentele existenţei în ţesă¬ 
tura unui determinism dialectic atotstăpînitor, e 
mai ferită şi de motivele magice care abundă în 
alte sisteme. Dar aceasta este numai o primă im¬ 
presie. Nu trebuie să uităm că Hegel înscăunează 
în centrul viziunii sale Ideea, care, oricît de imper¬ 
sonală ar fi, rămîne totuşi o mărime de natură spi¬ 
rituală, putînd ca atare să aibă atîtea şi atîtea puncte 
de incidenţă cu elementele ce ne interesează pe 
noi. La o mai atentă analiză, se observă că Ideea 
obţine în concepţia lui Hegel o seamă de ciudate 
particularităţi, printre care şi în dosul cărora infil¬ 
traţiile şi zăcămintele mitice şi magice nu sunt 
greu de întrezărit. Şi nici nu s-ar putea altfel. Orice 
gîndire metafizică vizează Totul existenţei, iar 
această ţintă obligă întru cîtva spiritul la concesii 

în avantajul miticului şi magicului. Fără de anu¬ 
me „licenţe" pe care şi le permite cu de la sine pu¬ 
tere, gîndirea n-ar putea niciodată să treacă de la 
elementele şi motivele date, ale existenţei, la Totul 
acesteia. Or, miticul şi magicul sunt tocmai mij¬ 
loacele cele mai la îndemînă, care îngăduie gîn- 
dirii saltul mai lesnicios de la „parte" la „Tot". Că 
prin concesii făcute miticului şi magicului cădem 
inevitabil pradă unor „antropomorfisme" este clar. 
Dar spiritul n-are alte posibilităţi de depăşire a 
fragmentului şi de ancorare în Tot, spiritul n-are 
alte vaduri spre viziunea de ansamblu decît cele 
pe care le are. Întrucît spiritul e dominat de un 
apetit metafizic, el n-are de ales decît între resem¬ 
nare şi afirmare. Evident, spiritul poate, printr-un 
fel de autocastrare, să renunţe la metafizică, com- 
plăcîndu-se în melancolia neputinţei sau consolîn- 
du-se cu speranţa că odată, la capătul unui drum 
proiectat în utopia unui viitor infinit depărtat, se 
va găsi datorită unei rîvne „ştiinţifice", mereu spo¬ 
rită, în faţa unei viziuni despre Tot, desăvîrşit ga¬ 
rantată şi pe măsura unei raţiuni fără prihană. 
Totuşi melancolia neputinţei nu este decît o melan¬ 
colie a neputinţei şi nimic altceva, iar speranţa că 
alţii se vor sătura cîndva, peste milioane de ani, 
nu domoleşte foamea nimănui. Oricum, prin re¬ 
nunţare la metafizică, spiritul nu face decît să-şi 
mutileze fiinţa — sau cel puţin să se priveze de 
atîtea creaţii cu putinţă care i-ar putea prilejui to¬ 
tuşi unele satisfacţii. Neapărat că şi programul 
renunţării e perfect realizabil: mijlocul cel mai re¬ 
comandabil pentru aceasta rămîne, fireşte, eva¬ 
cuarea cavităţii craniene de substanţa cenuşie. E 
limpede, pe de altă parte, că spiritul poate să aleagă 
şi altfel: el are şi latitudinea de a da urmare ape- 

titului metafizic. Nu ne ascundem nici una din la¬ 
turile precare ale situaţiei şi ţinem să arătăm că, 
în acest caz, spiritul devine „licenţios", fiind con- 
strîns să recurgă, fie lucid, fie inconştient, printre 
altele şi la oficiile miticului şi ale magicului. 

Rămîne să dovedim acest lucru examinînd şi 
alte exemple spicuite din istoria filozofiei. Deose¬ 
bit de concludentă în această privinţă ni se pare 
filozofia lui Hegel. Marele gînditor german a am¬ 
biţionat să construiască un sistem pur conceptual, 
cu mijloace strict filozofic-ştiinţifice şi repudiind 
miticul şi magicul ca moduri aparţinînd unor faze 
depăşite ale gîndirii. Spre a-şi clădi lumea, Hegel 
este însă nevoit să-şi supună „conceptele" unor 
alterări de natură vădit mitică şi magică. Această 
denaturare la care se dedă Hegel echivalează cu 
o renunţare la definiţia clasică a conceptului. De¬ 
finiţia clasică delimitează conceptul ca o alcătui¬ 
re abstractă ce exprimă esenţa unor concrete. După 
ceea ce logica, teoria cunoaşterii şi psihologia ne 
spun, orice concept este un elaborat relativ static 
cu care operăm în judecăţile noastre. Conceptu¬ 
lui îi revine un anume grad de abstracţie în cadrul 
unei imense multitudini de alcătuiri de aceeaşi na¬ 
tură. Conceptele posedă, prin conţinutul şi sfera 
lor, grade de înrudire între ele şi anume posibili¬ 
tăţi logice de a-şi subsuma alte concepte sau de a 
fi, ele, subsumate altora. Celor ştiute încă din An¬ 
tichitate despre concept li se pot aduce corecturi 
şi adăugiri. Desigur că ştiinţa despre concepte e 
susceptibilă de modificări şi încă nu şi-a stins toate 
controversele. E chiar de prevăzut că dezbaterile 
vor dura încă mult timp şi că însuşi conceptul 
despre „concept" va suferi nuanţări, după cum 
filozoful înclină să vadă spiritul mai mult func- 

jional-dinamic sau mai mult static-substanţial. Nă¬ 
zuind să construiască o metafizică pe bază pur „con- 
11 ‘ptuală", Hegel s-a văzut însă îndrumat să modifice 
radical însuşi sensul şi natura „conceptului". 

Să vedem ce devine conceptul la Hegel. Expuse 
succint, alterările la care ne referim sunt urmă¬ 
toarele: 

1. Faţă de situaţia sa de elaborat relativ static 
al spiritului nostru, „conceptul" devine la Hegel 
un factor eminamente autonom şi dinamic. Hegel 
atribuie conceptului o existenţă ce nu ar depinde 
de nimic altceva şi în acelaşi timp o „automişca- 
re". Conceptul e privit ca şi cum el însuşi ar fi un 
subiect de sine stătător şi cu posibilităţi de a se 
transforma. Cu aceasta, Hegel „animă" conceptul. 
Ceea ce revine la o alterare de natură „mitică" a 
fiinţei conceptuale. 

2. Conceptul ar cuprinde în sine şi un conţinut 
latent, în contradicţie cu conţinutul său nativ. în 
filozofia lui Hegel, conceptul apare astfel oarecum 
„însărcinat" cu un concept tocmai opus lui. Con¬ 
ceptul „naşte" din sine un concept opus. Concep¬ 
tul este înţeles ca un organism sui-generis care are 
gestaţii. Conceptului i se atribuie particularităţile 
unui „organism" şi, în afară de aceasta, chiar par¬ 
ticularităţile unui organism de basm. Căci cele 
două concepte, unul părintesc şi altul filial, se văd 
dintr-o dată unite şi alcătuind un al treilea. Cu 
aceasta, conceptul dobîndeşte virtuţile de meta¬ 
morfoză ale unui organism mitologic. 

3. Filozofia lui Hegel conferă conceptului (Ideii) 
la început o existenţă pur logică. Datorită mişcării 
sale autonome, conceptul ar deveni tot mai com¬ 
plex, pînă cînd, la un moment dat, ar începe să se 
realizeze şi în planul Naturii. Dar această presu¬ 
pusă „realizare" a Ideii în sfera Naturii, adică tre- 

cerea Ideii din planul existenţei pur logice în pla¬ 
nul existenţei naturale, rămîne în filozofia lui Hegel 
un proces de neînţeles în chip raţional, un proces, 
cu alte cuvinte, magic. în orice caz, cu nimic mai 
puţin magic decît procesul ce-1 închipuia vechiul 
egiptean cînd afirma că întîiul Zeu s-a realizat din 
şi prin „numele" său. La început ar fi fost numai 
„numele" Zeului; pe cale magică, adică datorită 
unei puteri misterioase inerente „numelui", a prins 
apoi existenţă Zeul însuşi. în punctul cel mai cri¬ 
tic al sistemului hegelian, adică acolo unde ni se 
vorbeşte despre trecerea din planul logic, al con¬ 
ceptelor, la planul realităţii, al Naturii, filozoful 
presupune, fără a-şi da seama de acest lucru, un 
proces explicabil doar printr-o putere misterioasă 
conferită Ideii în sine — şi pe care n-am putea-o 
numi altfel decît „magică". 

4. Magismul hegelian nu se reduce însă la atît. 
Conceptul iniţial al filozofiei sale, acela al „exis¬ 
tenţei", este socotit ca fiind la început atît de gol, 
de anemic, încît, după propria părere a lui Hegel, 
conceptul este echivalentul „nimicului". Totuşi con¬ 
ceptul de existenţă (înţeles ca fiind egal cu nimi¬ 
cul) sporeşte pe urmă prin automişcare, devenind 
tot mai complex, pentru ca la sfîrşit să dea ca re¬ 
zultat Totul realităţii naturale şi Totul lumii spiri¬ 
tuale. Această fantastică creştere, această progresivă 
exuberanţă, complicare şi împlinire a existenţei la 
rădăcină, cu faţă atît de ştearsă încît pare însuşi 
neantul, această creştere din sine şi prin sine în¬ 
săşi, nealimentată cu nimic substanţial din afară, 
nu este oare tot un proces magic? Ideea lui Hegel 
creşte întocmai ca şi cînele drăcesc pe care Faust 
l-a cules de pe cîmp şi l-a adus în camera sa de 
lucru în ziua de Paşti. 

5. După ce s-a realizat ca „Natură", Ideea mai 
are o etapă în faţa sa, de împlinire desăvîrşită: este 
etapa întoarcerii la sine însăşi în formă conştientă. 
Întorcîndu-se la sine însăşi, ideea ajunge la ipos¬ 
taza în care prinde conştiinţă de sine. Este aici un 
proces, pe care Hegel îl înţelege, involuntar, fireşte, 
de asemenea în sens mitic. Ideea e închipuită ca 
şi cum s-ar „deştepta" dintr-un somn secular, ca 
prinţesa din poveste. 

6. In filozofia istoriei, Hegel îşi expune doctrina 
despre viclenia raţiunii (List der Vernunft). Aceas¬ 
tă învăţătură despre cursa, şiretenia, viclenia ra¬ 
ţiunii universale se încheagă în jurul unuia din 
cele mai seducătoare gînduri ce au apărut vreo¬ 
dată în istoria filozofiei. Nu avem multe de spus 
despre această învăţătură la acest loc, doar atît că, 
de astă dată, Ideea apare personificată în chip mi¬ 
tic, întrucît i se atribuie chiar şi o „viclenie". 

Am relevat în cele de mai sus cîteva din laturile 
şi contururile mitice şi magice generale ale filo¬ 
zofiei lui Hegel, ţinînd de însăşi articulaţia siste¬ 
mului. Aspectele nu sunt simple motive accesorii 
sau de decor sau elemente susceptibile de a fi ros¬ 
tite şi altfel. Ele sunt esenţiale, făcînd parte din 
structura sistemului. Dacă filozofia lui Plafon, bu¬ 
năoară, poate foarte bine să fie imaginată şi fără 
de „mitul peşterii", filozofia lui Hegel va fi ane¬ 
voie de închipuit fără de mitul deghizat ca atare, 
al vicleniei raţiunii universale, sau fără de saltul 
magic de la Idee la Natură. 

Vedem aşadar cum, în pofida oricăror intenţii 
ce le-ar îndruma într-adins pe această pantă, sis¬ 
temele raţionaliste includ în chip structural mo¬ 
tive mitice şi magice. E lesne de întrezărit în ce 
măsură astfel de motive vor alcătui ţesutul unor 

sisteme mai imaginative, precum cele neoplato¬ 
nice, gnostice sau chiar acela al lui Platon. Siste¬ 
mul platonic nu cuprinde numai mituri lucide şi 
de decor, ci îşi are şi elementele sale mitice şi ma¬ 
gice mai secrete. Dominant apare aici motivul mi¬ 
tic al lui Demiurg, despre care ni se spune că ar 
face lumea cu lucrurile şi făpturile ei, luîndu-şi 
drept model Ideile supracereşti. Spaţiul mundan 
devine cu aceasta un atelier în care lucrează un 
mare artist, într-o materie dată, după izvoade su¬ 
preme spre care El îşi poate ridica ochii. Magicul 
este de asemenea de faţă, prin cutare sau cutare 
ungher al sistemului platonic. E suficient să evo¬ 
căm următorul detaliu. De vreme ce Platon con¬ 
feră o adevărată existenţă numai Ideilor, se pune 
problema ce fel de existenţă urmează să li se atri¬ 
buie lucrurilor şi fiinţelor concrete din lumea sen¬ 
sibilă. Platon le concepe doar o existenţă degradată, 
o semiexistenţă umbratică. Raportul dintre idei şi 
lucruri l-a preocupat pe Platon în permanenţă. La 
un moment dat, el lămureşte acest raport prin te¬ 
oria participării ( meteksis ). Potrivit acestei teorii, 
lucrurile concrete din lumea sensibilă participă la 
existenţa Ideilor. Dar despre Idei se afirmă că ar 
avea o existenţă a lor, separată, în cercul suprace- 
resc. Incît „participarea" lucrurilor sensibile la 
această existenţă devine cu totul obscură. S-ar zice 
că lucrurile participă la existenţa Ideilor în con¬ 
diţii de vrajă. Existenţa se relevă astfel ca o însuşire 
misterioasă, ce se comunică de la sine lucrurilor 
sensibile; acestea se contaminează oarecum ma¬ 
gic de „existenţa" proprie marilor Arhetipuri. 

Conduşi prin aceste ţinuturi populate de atî- 
tea surprize, cititorii se vor simţi, desigur, ispitiţi 
să-şi pună întrebarea dacă miticul şi magicul nu-şi 

li ic loc, într-un fel, în orice sistem metafizic. Din 
p.irte-ne, înclinăm aproape să credem că da. Nici 
chiar sistemele de orientare materialistă nu sunt 
străine de asemenea motive. în asemenea sisteme, 
motivele mitice vor fi însă prezente numai ca im¬ 
plicate foarte secrete. Şi nu e de mirat, căci în ex¬ 
presia lor nudă, miticul şi magicul sunt categoric 
repudiate din partea autorilor unor atari sisteme. 
' l’hales, reducînd toate lucrurile la o singură substan¬ 
ţă, la „apă", atribuia acestui element o mutabili- 
tate pe care o întîlnim doar în împărăţia basmelor, 
într-adevăr, „apa" ar putea să fie substanţa tuturor 
lucrurilor numai în virtutea unei puteri de meta¬ 
morfozare de natură „magică". Apa se transfor¬ 
mă în orice, precum în cutare mit pietrele se prefac 
în oameni sau în cutare basm peria aruncată în 
urma sa de Făt-Frumos se schimbă într-o pădure. 

Magicul se infiltrează în sisteme de multe ori 
în ciuda oricărei lucidităţi filozofice de care par 
călăuziţi gînditorii. E lesne, bunăoară, să afirmi, 
precum o face materialismul metafizic, că materia 
cu jocurile ei de particule, prin simpla ei mişcare, 
ar „produce" conştiinţa. Cînd examinăm mai de 
aproape chestiunea, descoperim însă că o aseme¬ 
nea afirmaţie implică, de fapt, o seamă de varii ne¬ 
cunoscute cărora, în tot ansamblul lor, li se atribuie 
o potenţă, echivalentă aceleia ce intervine în „mi¬ 
racole". Dacă spiritul nostru n-ar fi înzestrat din 
capul locului cu o „înţelegere" mitică şi magică, o 
afirmaţie cum este aceea a materialismului meta¬ 
fizic nu ar găsi nici o intrare în mintea noastră, ci 
ar cădea ca o pasere ce s-ar lovi de o fereastră opa¬ 
că. Elementele magice se furişează uneori aproa¬ 
pe neobservate în sistemele filozofice, datorită unei 
obişnuinţe a spiritului nostru care pune aceste ele- 

mente să lucreze de cîte ori el ajunge în faţa unui 
spaţiu ocupat de prea multe „necunoscute". Am 
arătat altădată* că ideea „magicului", deficientă, 
desigur, sub unghi ştiinţific şi filozofic, suplineşte 
adesea „cunoaşterea", putînd în mod licenţios şi 
în chip sumar să ţină loc de act cognitiv, aceasta 
mai ales cînd e vorba despre „ansambluri" de 
multiple şi varii necunoscute. Nu trebuie să ne mi¬ 
răm, prin urmare, prea mult că de ideea magicu¬ 
lui se face uz chiar şi în sisteme filozofice care o 
repudiază. O obişnuinţă ancestrală a spiritului, în¬ 
rădăcinată prin exerciţiul de zeci de mii de ani, îşi 
afirmă astfel puterea ei. Dar în filozofie, atîtea şi 
atîtea sunt actele ce capătă o justificare, dacă ve¬ 
ghem asupra lor necurmat. 


*A se vedea Trilogia valorilor („Gîndire magică şi religie"). 

ACCENTUL TRANSCENDENTAL 


Orice gîndire filozofică aspiră să găsească un 
punct arhimedic din care să pună în mişcare lu¬ 
mea, adică punctul fix în jurul căruia se vor des¬ 
făşura toate presupunerile, ipotezele, bănuielile, 
tatonările, convingerile, îndoielile şi presimţirile 
gînditorului. Orice sistem filozofic, orice viziune 
metafizică, crede că a găsit un asemenea punct. 
O filozofie postulează totdeauna o certitudine, căci 
numai pe un asemenea temei se poate clădi. Nu¬ 
mai o „certitudine" poate să ofere un suficient 
sprijin schelăriei arhitectonice ce garantează clă¬ 
dirii filozofice oareşicare durabilitate. Postulatul 
central se constituie fie printr-o teză, fie printr-un 
corp întreg, mai amplu sau mai redus, de teze. Gri¬ 
ja capitală a gînditorului este apoi aceea de a nu 
ajunge în cadrul sistemului sau al viziunii în si¬ 
tuaţia de a-şi contrazice postulatul. Un sistem sau 
o viziune suportă pînă la un punct contradicţii in¬ 
terioare, dar numai contradicţii ce nu se declară 
în raport cu postulatul central. Contradicţiile to¬ 
lerabile sunt sau aparente, sau organice, datora¬ 
te unei schimbări de perspectivă sau rezultatul 
unei inadvertenţe. Atari contradicţii sunt suscep¬ 
tibile de o netezire. O contradicţie interioară însă, 
care se pronunţă în raport cu postulatul central 
al sistemului sau al viziunii, rămîne de obicei ire- 

mediabilă, afară doar de cazul că sectorul incri¬ 
minat nu este atît de important ca să nu poată fi 
eliminat din întregul clădirii printr-o operaţie 
drastică. Certitudinea centrală este ca o stea po¬ 
lară în jurul căreia se învîrt toate constelaţiile ce 
fac împreună sistemul. Ea rămîne neclintită, nu 
dispare sub orizont, e permanent vizibilă: cap de 
osie a unei lumi aparte. 

In ce consistă certitudinea postulată, acest cen¬ 
tru de referinţă al unui sistem? Certitudinea aceas¬ 
ta este, în primul rînd, simţămîntul ce-1 încearcă 
un gînditor că a găsit undeva, într-o circumstanţă 
intrinsecă a conştiinţei sale, un acces în transcen¬ 
denţă. Certitudinea la care ne referim o identifi¬ 
căm totdeauna într-o anume credinţă intimă ce o 
are gînditorul că undeva, în conştiinţa sa, el po¬ 
sedă un punct de coincidenţă cu transcendenţa, 
că undeva, el a izbutit să traducă în termeni adec¬ 
vaţi Absolutul. Teza sau tezele, acompaniate de 
sentimentul certitudinii, obţin într-un sistem o im¬ 
portanţă în consecinţă. Datorită acestui halo afec¬ 
tiv de care sunt împrejmuite, teza sau tezele în 
chestiune devin centrul de echilibru al sistemului, 
care va căuta să nu încorporeze decît judecăţi şi 
aprecieri ce nu vor tulbura cu nimic mişcarea de 
precizie a întregului în jurul osiei sale. 

Certitudinea în jurul căreia se clădeşte un sis¬ 
tem nu s-ar înfiinţa dacă gînditorul nu ar admite, 
pe de o parte, un „ceva" ce ar fi accesibil condi¬ 
ţiilor subiective ale conştiinţei — şi certitudinea 
nu s-ar înfiinţa dacă, pe de altă parte, gînditorul 
n-ar atribui conştiinţei, cel puţin în unele din ac¬ 
tele ei, posibilitatea transcenderii. 

Sentimentul de certitudine implicînd aceste con¬ 
diţii face ca gînditorul să confere anumitor con- 

linuturi ale conştiinţei sale un anume accent pe 
care îl putem numi „accent transcendental". „Trans¬ 
cendental" este acest accent, fiindcă el apasă asu¬ 
pra unei presupuse adecvaţii între un conţinut de 
conştiinţă şi un conţinut al transcendenţei. Un ac¬ 
cent transcendental obţin acele facultăţi sau pre¬ 
dispoziţii ale conştiinţei despre care, într-un sistem 
filozofic, se presupune că ne deschid poarta spre 
transcendenţă, că sunt apte de actul transcenderii. 

In consideraţiile pe care le vom face asupra „ac¬ 
centului transcendental", vom urma accepţia dată 
acestui termen adineaori şi nu vom ţine seama de 
diversele semnificaţii cu care termenul de „trans¬ 
cendental" circulă prin unele filozofii, cum ar fi 
aceea a lui Kant, Fichte, Schelling, Ed[uard] von 
Hartmann, a neokantienilor sau a luiHusserl etc. 
Noi studiem sistemele filozofice, în general, sub 
unghi structural — şi facem caz de „accentul trans¬ 
cendental" ca de un element fără de care nu poate 
fi conceput nici un sistem. Nu ne va interesa, prin 
urmare, dacă un sistem oarecare face uz de ter¬ 
menul de „transcendental" sau nu. Noi vom căuta 
să identificăm accentul transcendental în toate sis¬ 
temele — şi chiar în unele care ignoră sau detes¬ 
tă asemenea termeni. 

Vom trece în revistă cu toată luarea-aminte o 
serie de filozofii, spre a înţelege mai de aproape 
cum şi în ce formă îşi face apariţia într-un sistem 
oarecare „accentul transcendental". Vom vedea că 
acest accent e deosebit de „săltăreţ" şi că de jocul 
lui, de deplasarea lui, cînd într-o parte, cînd în alta, 
depinde însăşi spontaneitatea neistovită şi crea¬ 
toare de atîtea forme a filozofiei. 

Filozofia naturalistă ionică se întemeia pe o în¬ 
credere nelimitată acordată inteligenţei acompa- 

niate de simţuri, dar şi puterii de intropatie prin 
care se animau elementele naturii. Pe această pre¬ 
supusă armonie şi colaborare între inteligenţă, 
simţuri şi intropatie cade, la ionieni, „accentul 
transcendental". „Accentul transcendental", ast¬ 
fel plasat, a îngăduit ionienilor acea fabuloasă vî- 
nătoare de stihii, ce va constitui o etapă ireversibilă 
în desfăşurarea gîndirii umane. Apoi, la un mo¬ 
ment dat, s-a produs o deplasare a accentului. Fi¬ 
lozofia eleată va arbora accentul transcendental 
pe gîndirea conceptual-logică, dominată de prin¬ 
cipiul noncontradicţiei. Raţiunea, destinată să 
opereze numai cu abstracţii ce nu conţin nici o 
contradicţie interioară, este la eleaţi singura facul¬ 
tate a spiritului căreia i se acordă un credit fără 
de rezerve. Despre celelalte facultăţi, precum ima¬ 
ginaţia şi simţurile, eleaţii cred că nu ne-ar putea 
conduce decît la păreri amăgitoare. Tentativa elea¬ 
tă, magnifică în felul ei, a promovat enorm raţio¬ 
nalismul purificîndu-i uneltele, totuşi ea s-a 
terminat cu o împotmolire într-o fundătură. Nu 
e mai puţin adevărat că, din gîndirea eleată, foar¬ 
te preţioase învăţăminte au trecut în gîndirea pla¬ 
tonică, în cadrul căreia se efectuează o nouă 
decisivă deplasare a „accentului transcendental". 
După concepţia lui I’laton, spiritul omenesc ar fi 
înzestrat, printre altele, cu o particulară putere de 
vizionare ideativă, mulţumită căreia el ar fi în sta¬ 
re să sesizeze singurele existenţe absolute: Ideile. 
Deplasarea platonică a „accentului transcenden¬ 
tal" pe puterea de vizionare ideativă a spiritului 
a avut imense repercusiuni în istoria gîndirii uma¬ 
ne şi nu a încetat nici astăzi de a ispiti pe unii gîn- 
ditori sau poeţi. In filozofia lui Plotin, „accentul 
transcendental" cade pe „extaz", o stare de care 
spiritul ar fi capabil uneori, în momente cu totul 

rare. în „extaz", conştiinţa individuală se anulea¬ 
ză, cel puţin aşa se pretinde, contopindu-se cu 
Unicul Absolut, cu Existenţa supracategorială a 
lui Dumnezeu. Celelalte facultăţi ale spiritului, 
precum puterea ideativă, inteligenţa şi simţurile, 
nu sunt private în concepţia lui Plotin de adecva¬ 
ţii posibile în raport cu anume existenţe. Dar 
aceste existenţe reprezintă ele însele niveluri 
degradate faţă de nivelul suprem al Unicului Ab¬ 
solut. Doctrina creştină a marilor dogmaticieni, a 
Sfinţilor Părinţi, îşi are şi ea „accentul transcen¬ 
dental"; de astă dată, accentul exaltă o anume pre¬ 
dispoziţie, atribuită spiritului omenesc, de a 
putea fi receptacol al unei revelaţii de natură di¬ 
vină. Pe această pretinsă posibilitate conferită spi¬ 
ritului omenesc de a fi un organ al unei inspiraţii 
divine se întemeiază doctrina creştină, operă în 
primul rînd a Sfinţilor Părinţi. Dar nu numai doc¬ 
trina creştină, d şi iudaismul, parsismul*, islamul 
se reazemă pe aceeaşi presupusă posibilitate a spi¬ 
ritului omenesc de a aduna în sine, ca într-un vas, 
„revelaţia divină". Creştinismul, parsismul, isla¬ 
mul, iudaismul au deci acelaşi „accent transcen¬ 
dental". 

Observaţii de un deosebit interes cu privire la 
jocul cu putinţă al „accentului transcendental" se 
pot face, atîtea, şi în marginea filozofiei de mai tîr- 
ziu. Vom releva cîteva momente instructive din 
istoria filozofiei moderne. Se ştie că un Descartes 
îşi fundează filozofia pe încrederea ce o acordă 
gîndirii raţionale, înţeleasă ca funcţie chemată să 
elaboreze concepte clare şi distincte. Descartes in- 

* Veche religie a perşilor, întemeiată de Zoroastru (Zara- 
thustra) la începutul mileniului I d.Cr. ( n.red.). 

dică un nou loc „accentului transcendental". Prin 
nimic nu se pune mai lămurit în lumină impor¬ 
tanţa spiritului uman. Nu faptul, foarte problema¬ 
tic de altfel, de a fi găsit un pivot filozofiei în acel 
cogito ergo sum* este meritul lui Descartes, ci fap¬ 
tul de a fi pus „accentul transcendental" pe gîn- 
direa prin concepte clare şi distincte. Cu aceasta 
se întemeia cartezianismul, acel flux de lucidita¬ 
te ce a format apoi, în bună parte, spiritul fran¬ 
cez şi căruia îi este tributară sub anume laturi toată 
cultura Occidentului. Raţionalismul metafizic al 
unui Spinoza sau Leibniz, însoţit, în primul caz, 
de o intuiţie de provenienţă mistică, iar în al doi¬ 
lea caz, de o imaginaţie teoretică de o extraordi¬ 
nară spontaneitate, face apel la oficiile conceptelor 
abstracte cu conştiinţa că acestea sunt cu atît mai 
valabile cu cît sunt mai clare şi mai distincte. Sim¬ 
ţurile n-ar oferi, după opinia acestor gînditori, de- 
cît cunoştinţe confuze care îşi aşteaptă lămurirea 
din partea raţiunii. 

Spre a vedea cum „joacă" accentul transcen¬ 
dental, luăm sub observaţie chiar pe aceşti trei ra¬ 
ţionalişti: pe Descartes, pe Spinoza, pe Leibniz. Se 
remarcă de la unul la celălalt o uşoară deplasare 
a accentului transcendental, oricît „raţiunea" ar 
circumscrie la tustrei spaţiul asupra căruia cade 
greutatea accentului. Fapt e că accentul transcen¬ 
dental nu relevă tocmai aceleaşi virtuţi cognitive 
la aceşti trei raţionalişti. La Descartes, ţinînd sea¬ 
ma de desfăşurarea reală a gîndirii sale, se dă o 
întîietate raţiunii acompaniate de empiric; la Spi¬ 
noza, primatul revine raţiunii, ajutată în puncte 

* In trad.: „gîndesc, prin urmare, exist" ( n.red .). 

rsenţiale de o intuiţie de orientare mistică; la Leib- 
niz, preferinţa e acordată raţiunii, însoţită de ima¬ 
ginaţia teoretică. 

Ne îndrumăm atenţia şi spre un grup de gîn- 
ditori care, prin sublinierile lor, pun accentul trans¬ 
cendental cu totul pe alte aptitudini ale spiritului 
uman. Un Locke, bunăoară, se încrede în chip de¬ 
clarat în simţuri. în simţurile asistate de puterea 
de gîndire care-şi extrage totul din simţuri sau, 
mai precis, gînditorul englez se încrede în acele 
virtuţi ale simţurilor prin care sesizăm însuşirile 
primare ale lucrurilor, adică soliditatea, volumul, 
configuraţiile, mişcarea, numărul lor. Accentul 
transcendental apasă, aşadar, la Locke pe senza¬ 
ţiile simţurilor, conjugate cu gîndirea conceptuală. 
Mult mai unilateral apare accentul transcenden¬ 
tal în filozofia unui Hume şi Berkeley: senzaţiile 
se bucură în filozofia lor de un regim preferenţial, 
dar acest regim nu are una şi aceeaşi semnifica¬ 
ţie la cei doi gînditori. La Hume, accentul apare 
în contextul unor consideraţii filozofice de natură 
sceptică, iar la Berkeley, în contextul unor consi¬ 
deraţii de natură metafizică, de orientare creştină 
dogmatică. Intervenţia punctului de vedere scep¬ 
tic la Hume şi a punctului de vedere metafizic 
creştin cu referinţe la revelaţia divină în filozofia 
lui Berkeley face ca accentul transcendental să nu 
aibă la nici unul din aceşti doi gînditori o poziţie 
în totul lipsită de echivoc. Totuşi, aria accentului 
rămîne aproximativ delimitabilă. 

Situaţia devine mai complexă cînd cercetăm fi¬ 
lozofia lui Kant. Amintim că ceea ce ne-am hotă- 
rît a numi „accent transcendental" nu are vreo 
legătură directă cu ceea ce Kant înţelege prin ter- 

menul de „transcendental"*. Dorind să stabilim 
în filozofia kantiană un „accent transcendental", 
se impune o deosebită atenţie la separarea sem¬ 
nificaţiilor. Mai indicat ar fi să facem abstracţie de 
toate locurile unde Kant însuşi recurge la termenul 
de „transcendental". Numai aşa se preîntîmpină 
confuziile. Un „accent transcendental", în accepţia 
pe care o dăm termenului în aceste cercetări ale 
noastre, găsim, fireşte, şi în filozofia kantiană. Fi¬ 
lozoful Criticilor conferă, nu în termeni, dar în fapt, 
un atare accent raţiunii etice, care ne-ar deschide 
prin postulatele ei perspective valabile spre lumea 
numenală, transcendentă. Postulatele raţiunii 
practice (morale), adică ideea de Dumnezeu, de 
nemurire şi de libertate, sunt considerate de Kant 
ca ferestre ale credinţei, ca adevărate spărturi prin 
care privim în transcendenţă. Mai descoperim însă 
în filozofia lui Kant şi un „accent transcendental" 
secund, cu care el învesteşte inteligenţa şi simţu¬ 
rile, privite ca o complexiune unitară de factori 
eterogeni ce, împreună, ar prilejui spiritului ome¬ 
nesc, dacă nu o „transcendere", cel puţin achizi¬ 
ţionarea unui corp de cunoştinţe care, pentru 
valabilitatea lor (generală şi necesară), constituie 
un echivalent „uman" al „transcenderii". 

Cu prestigiul unui „accent transcendental" apa¬ 
re la Hegel aşa-numita „gîndire concretă" sau 
„dialectică". Gîndirea dialectică redă, după păre¬ 
rea filozofului, însuşi procesul ritmic, cadenţat în 
tact de trei, al spiritului universal, care se realizea- 


* Kant numeşte „transcendentală" orice cunoaştere a con¬ 
diţiilor implicite ce fac posibilă cunoaşterea a priori — şi tot 
aşa, „transcendentală" este la el metoda sui-generis de expli¬ 
ci tare a condiţiilor în chestiune. 

/ă într-o infinitudine de momente, tot mai com¬ 
plexe, pe plan logic, natural şi spiritual. 

Un „accent transcendental" revine în filozofia 
I ui Schopenhauer acelei intuiţii interioare despre 
care se susţine că se emancipează de sub constrîn- 
gerea categoriilor intelectuale ca să pătrundă con¬ 
templativ pînă în substratul adînc al fiinţei noastre 
şi al tuturor lucrurilor, substrat care se arată a fi 
„voinţa universală". 

De un „accent transcendental" se bucură în fi¬ 
lozofia lui Bergson intuiţia, care cuprinde abso¬ 
lutul vieţii, în actul, în durata şi în elanul ei. Un 
accent transcendental poartă în aceeaşi filozofie 
şi inteligenţa, cu procedeele ei matematice în ra¬ 
port cu absolutul materiei. 

Cu un „accent transcendental" este înzestrată 
în filozofia lui Husserl intuiţia, care surprinde fi¬ 
inţa, esenţa lucrurilor. Exemplele din urmă ilus¬ 
trează, fiecare în felul său, posibilitatea de a aplica 
conceptul de accent transcendental fără de nici un 
echivoc. 

Acelaşi concept rămîne însă aplicabil şi în ca¬ 
zul atîtor filozofii cărora le repugnă orice termen 
ce ar începe cu silaba „trans". Astfel, bunăoară, 
în cadrul empirio-criticismului lui [Richard] Ave- 
narius şi Mach, putem să vorbim despre un ac¬ 
cent transcendental, oricîtă aversiune ar manifesta 
aceşti filozofi faţă de noţiuni care ar aminti, chiar 
şi numai pe departe, vreo problematică metafizică. 
Evident, Avenarius şi Mach se comportă de-a lun¬ 
gul întregii lor filozofii ca şi cum „senzaţiile" ar 
fi singurele elemente de conştiinţă ce ar fi absorbit 
în ele acel ciudat „accent transcendental" care con¬ 
stituie, precum văzurăm, secretul particular al ori¬ 
cărei filozofii. In comparaţie cu senzaţiile, conceptele 

abstract bunăoară, devin în filozofia lui Mach 
simple mijloace efemere, mai mult sau mai puţin 
econom ce ^ a j e inteligenţei omeneşti, un fel de or¬ 
gane cu care v i a ţ a îşi asimilează în chip folositor 
e * re ^i t; t ea „senzaţiilor". 

Fără lum ăr sunt facultăţile, posibilităţile, ap¬ 
titudinii, omului asupra cărora o filozofie oare¬ 
care poa 2 s ă_ s i plaseze „accentul transcendental", 
a a, t>unj oar ^ ^ idealismul magic al lui Novalis, 
tacultate l aleasă printre toate spre a purta accen¬ 
tul trans<g nden t a l este imaginaţia poetică. Abso- 
u u est( p r ivit, în concepţia lui Novalis, ca un 
basm mii acu j os gp re a pătrunde în acest basm, 
nu avem a jţg ca le d ec îţ aceea a imaginaţiei poe¬ 
tice, a vis; r jj care populează totul cu puteri si fan¬ 
tasme mi lunate 

Un bw^d en b or g ; vizionarul a cărui doctrină de¬ 
spre îerar^a puterilor spirituale şi despre cores- 
pondenţe e misterioase, de structură, din zidirea 
urnii a inî uen ţat pe atîţia scriitori şi poeţi, de la 
e ^§ lezu ^lake ori francezii Balzac şi Baudelaire 
pina la strc n j u j Strindberg şi cutare poeţi irlandezi 
sau amerii. an î ma î recen ţF avea, precum însuşi 

mărturiseşte^ darul „să vadă" cu ochii trupeşti 

constituţia un j versu j u j Fereastra sa spre secrete- 
e, spre arc îne j e cosm i ce era clarviziunea. 

acestt consideraţii ale noastre asupra „accen¬ 
tului trans^gj^dgj^al'^ am făcut poate abuz de 
exemple m(, n iţ e să ilustreze conceptul, ce-1 doream 
cît mai lămjjjât p a alegerea exemplelor am pro¬ 
cedat nu toc ma i sistematic, mai mult pe sărite, spi- 

cuindu-le le întîmplare din istoria filozofiei. Am 
procedat înl r . adins astfel/ 

căci am voit să scoatem 
în lumină tc )Cma î jocul" şi caracterul săltăreţ al 
„accentului transcendental" atît cît tine arta filo- 

zofiei (în ştiinţele exacte şi naturale se poate de 
asemenea vorbi despre un „accent transcenden¬ 
tal", dar în curs de trei-patru sute de ani, accen¬ 
tul s-a dovedit în aceste domenii deosebit de 
stabil). Scopul nostru a fost să arătăm cum se com¬ 
portă acest factor în filozofie. Dar scopul nostru 
a fost să elaborăm şi un concept cît mai clar cu 
privire la acest factor, un concept destinat să ne 
călăuzească, alături de încă alte vreo cîteva, în ope¬ 
raţiile de analiză structurală a sistemelor şi a gîn- 
dirii filozofice. De cîte ori ne găsim în faţa unei 
filozofii oarecare, una dintre cele dintîi întrebări 
ce urmează să ni le punem este aceasta: Unde cade 
în cadrul ei „accentul transcendental"? Locul „ac¬ 
centului transcendental" într-o filozofie este ho- 
tărîtor pentru fizionomia şi structura acestei 
filozofii. Şi în acest loc trebuie căutat şi punctul 
de majoră sau minoră rezistenţă al ei. 



MOTIVE FILOZOFICE 


înţelegem prin „motiv filozofic" o idee sau un an¬ 
samblu de idei ce se repetă cu variaţii ad-hoc în 
mai multe sisteme filozofice. Pentru studiul com¬ 
parat al diverselor filozofii, motivele sunt de un 
deosebit interes. Amatorii de cercetări în margi¬ 
nea sistemelor vor găsi în modul de valorificare 
al motivelor totdeauna un prilej de fertile şi sub¬ 
tile consideraţii. Motivele filozofice au o înfăţişa¬ 
re cînd mai abstractă, cînd mai concretă, cînd mai 
simplă, cînd mai complexă. Un motiv abstract şi 
simplu în acelaşi timp este, bunăoară, acela al „de¬ 
venirii", înţeleasă ca desfăşurare prin faze anta¬ 
goniste, în filozofia lui Heraclit şi în gîndirea lui 
Hegel. Un motiv mai concret şi în acelaşi timp mai 
complex este acela al lui ego sum cogitans* la Sfîn- 
tul Augustin, la Descartes, la Kant, la Fichte. 

Cînd descoperim în mai multe sisteme prezen¬ 
ţa aceluiaşi motiv filozofic, cea dintîi întrebare ce 
trebuie să ne preocupe este în ce măsură motivul 
este sau nu asimilat sistemelor în chestiune. în sis¬ 
temele filozofice mari şi care contează, într-un fel 
sau altul, în desfăşurarea gîndirii umane, vom des¬ 
coperi totdeauna unele motive comune. De fieşte- 


* în trad.: „eu, dat fiind că gîndesc, exist". Cf. cartezia¬ 
nul cogito ergo sum, mai sus, p. 132 şi notă ( n.red .). 

care dată, se cuvine însă să studiem întru cît moti¬ 
vul este regîndit şi organic integrat unei structuri 
sistematice. Ceea ce înseamnă că actul de identi¬ 
ficare a unui motiv în sisteme diferite nu este su¬ 
ficient şi nici nu poate fi un obiectiv de cercetare, 
fără de a fi completat prin operaţia de diferenţiere. 

Sistemele autentice îşi asimilează motivele tot¬ 
deauna într-o nouă situaţie teoretică. Ce trebuie 
să înţelegem prin „situaţia teoretică" în care pre¬ 
supunem că se precipită un sistem? 

O „situaţie teoretică" este: 1. ansamblul de pre¬ 
tinse cunoştinţe dintr-un anume moment istoric, 
atît teoretice, cît şi empirice; 2. ansamblul metode¬ 
lor şi gradul de rafinament al uneltelor de cunoaş¬ 
tere proprii aceluiaşi moment istoric, şi 3. cîmpul 
stilistic în care, datorită momentului istoric, se pla¬ 
sează un gînditor. 

Modul cum un motiv filozofic este adaptat unui 
sistem atîrnă, în cele din urmă, de toată situaţia 
teoretică în care se găseşte un gînditor şi, natural, 
şi de toate virtuţile, aptitudinile şi înclinările sale 
personale. Intenţia noastră este să dăm, în cele ce 
urmează, o serie de puncte de reper pentru identi¬ 
ficarea şi, mai ales, pentru diferenţierea unui mo¬ 
tiv filozofic. Operaţia de identificare a unui motiv 
nu este tocmai aşa de grea, mult mai anevoioasă 
este diferenţierea. Dar tocmai diferenţierea se im¬ 
pune, căci ea este decisivă pentru aprecierea de 
care vom învrednici prezenţa motivului intr-un 
sistem oarecare. 

Vom exemplifica. Un motiv filozofic dintre cele 
mai frecvente în sistemele filozofice, dar realizat 
aproape în tot atîtea variante, este acela al „unită¬ 
ţii" funciare a existenţei. Ne întîmpină acest mo¬ 
tiv în concepţia unui Parmenide, a lui Spinoza, de 

asemenea, în sistemul Vedanta etc. Fiecare dintre 
aceste sisteme a fost realizat însă în altă situaţie 
teoretică şi îndeosebi în alt cîmp stilistic, incit mo¬ 
tivul, deşi se repetă, prezintă de fiecare dată o altă 
fizionomie. La Parmenide, „unitatea" profundă a 
existenţei e concepută în sens finit; unităţii i se 
atribuie o rigiditate absolută şi limite sferice. La 
Spinoza, „unitatea" ia o înfăţişare infinită, iar în 
sistemul Vedanta, de asemenea. Totuşi şi cele două 
variante din urmă sunt susceptibile de o distinc¬ 
ţie: unitatea infinită e gîndită de Spinoza, printre 
altele, ca fiind „extensivă", manifestîndu-se în ne¬ 
numărate „accidente" de natură reală, cită vreme 
unitatea infinită din sistemul Vedanta este înţelea¬ 
să ca o existenţă profundă, interioară, în afară de 
orice extensie spaţială şi mai presus de timp, dar 
manifestările ei individualizate sunt socotite ca 
simple amăgiri ale simţurilor noastre. Ne găsim 
aici în faţa unui motiv filozofic identificabil în di¬ 
verse sisteme, dar purtînd de fiecare dată pecetea 
de netăgăduit a acestora. 

Un alt motiv: acela al „pluralismului" existen¬ 
ţei. In cultura antică întîlnim acest motiv, de exem¬ 
plu, în filozofia lui Plafon, unde ni se vorbeşte 
despre existenţa „plurală" a Ideilor, ca arhetipuri 
ale tuturor lucrurilor. Ideile-modele, supremele iz- 
voade, sunt multe, atîtea cîte genuri de lucruri, în- 
cît substratul metafizic al lumii dobîndeşte un 
aspect de discontinuitate repartizată într-un spa¬ 
ţiu ideal, celest. In cultura occidentală, motivul 
pluralismului existenţei e mai frecvent, şi deosebit 
de accentuat apare acest motiv în filozofia lui Leib- 
niz, care, în componenţa oricărui lucru concret, 
presupune un număr indeterminat de monade. 
Monadele sunt ultimele realităţi, de profunzime. 

şi ele sunt puzderie. Motivul pluralismului obţi¬ 
ne însă la Platon şi la Leibniz diverse înfăţişări. 
I ,a Platon, motivul e determinat de factorul stilis- 
lic al „tipizantului": „Ideile" sunt existenţe la plu¬ 
ral, dar fiecare Idee e tipică în raport cu indivizii 
aceleiaşi specii; iar în gîndirea lui Leibniz, mona¬ 
dele sunt existenţe superlativ individualizate: în¬ 
tre infinit de multe monade cîte palpită în univers, 
nu se găsesc nici două la fel. 

Un alt motiv filozofic: acela al „devenirii" (prin 
faze antagoniste), ca presupusă dominantă a exis¬ 
tenţei. Motivul îl găsim, bunăoară, la Heraclit, în 
Antichitate, şi la Hegel, în timpurile moderne. In 
ambele cazuri se pune în relief „devenirea" prin 
momente care se contrazic, adică procesul dialec¬ 
tic ca ritm al existenţei universale. La cei doi gîndi- 
tori, motivul îşi diversifică totuşi sensul. La Heraclit, 
„devenirea" ia o înfăţişare „circulară", repetîn- 
du-se indefinit, cîtă vreme la Hegel, devenirea, re- 
alizîndu-se în momente contrare şi în sinteze tot 
mai complexe, obţine un sens infinit, alcătuind un 
sistem ascendent, deschis. Motivul devenirii dia¬ 
lectice e gîndit aşadar, de fieştecare dată, cu totul 
în altă situaţie teoretică şi se configurează în con¬ 
secinţă. De cîte ori două sau mai multe sisteme ne 
reţin atenţia prin vreun motiv filozofic, se cuvine 
să cercetăm dacă situaţia teoretică deosebită a gîn- 
ditorilor n-a imprimat variaţii caracteristice mo¬ 
tivului în chestiune. Variaţiile nu trebuie să fie 
totdeauna de provenienţă strict stilistică. Există de¬ 
osebiri de „situare" a motivului faţă de axele in¬ 
trinsece ale sistemelor şi deosebiri de amploare, 
ce le ia motivul într-un sistem sau altul, de accent, 
de însemnătate. Aceste deosebiri posibile devin 
relevante mai ales pentru motive filozofice con- 

crete si mai c< , T T . , 

instructiv n e ] m P^ exe ' as emenea motiv, foarte 

ferite sisteme tru varia t iile în care a a P arut în di- 
tîinim motivi; este acela al lui e % osum cogitans. în- 
la Descartes 1; întîia oara la Sfîntul Augustin, apoi 
tura profiluri!^' ar ' t ' la Fichte etc - Să încercăm a con- 
Se ştie că c ' ce ' a m °tivul l a aceşti gînditori. 

ditor care s-s întul Au g ustin a fost cel dintîi g în " 

apreciabil asu a P lecat cu un inte , res deosebit de 
ta un domeni :,ra v ^ ebl sufleteşti, făcînd din aceas- 

subtilitate toi 1 P referat de investigaţii ce întrec în 
Antichităţii f te cerce tăril e de aceeaşi natură ale 
tinctie de p ce l dintîi, efectuează o severă dis- 
terie, pe dea]t! ltre sphit-suflet, P e de ° P arte ^ Şi ma- 
şi subsolurile L Sfîntul Augustin, cel dintîi, remarcă 

nind cu aceas ,labirintice " ale vie - ii sn^^Şti, deve_ 
derni preocup 3 ^ P recursor al cercetătorilor mo- 
ceea ce nrivesf 1 ^ de adm curile subconştientului. în 
tul Augustin j e A'xplicitarea" vieţii sufleteşti, Sfîn- 
doctrinare CL , )rocedeaza însă P e anume temeiuri 

domeniu de o erau do g matic date - E1 vine ^ acest 
că cu o seamâ >rcetarG de interpretare psihologi¬ 
ce prefăcute î de P reocu P ari Şi concepţii teologi- 
re si internref 1 adevarate perspective de cerceta- 
Sfîntul Augu« are Psihologică. în adevăr, ceea ce 

complexa viaf tin ne s P unC des P re suflet & des P re 
tut de idei teo :a interioară a acestuia apare străbă- 

nu se fereşte ( lo g ice „trinitare". Sfîntul Augustin 
face să treacă insa nici de °P era P a inversă, care-1 
Pe de o parte uneori de l a psihologie la teologie, 
tr-un fel analp el va în l e l e g e via î a sufletească în- 
divine pe de 3g cu structura lăuntrică a Trinităţii 

Trinitatea div altă P arte ' el va încerca sa a P ro P ie 
analogii cu pn ina de înţelegerea noastră, făcînd 
tul Aueustin op r i a noastră viaţă sufletească. Sfîn- 
6 va desfăşura, cu alte cuvinte, în co- 

ordonatele teologice ce le găsea, toate consecin¬ 
ţele ce se desprind din afirmaţia biblică potrivit 
căreia omul este făcut după chipul şi asemănarea 
lui Dumnezeu. Dincolo de această analogie, dez¬ 
voltată cu un lux de detalii ce trădează o remar¬ 
cabilă fantezie constructivă, Sfîntul Augustin 
mai vine şi cu unele idei de provenienţă mistică. 
El preface pe Dumnezeu şi sufletul omenesc în- 
tr-un fel de vase comunicante. Dumnezeu este 
conceput ca fiind prezent cu lumina sa în conşti¬ 
inţa noastră, iar sufletul e înţeles ca participînd în 
varii chipuri la viaţa divină. Mînecînd de la atari 
premise, e clar că Sfîntul Augustin va ajunge la o 
filozofie în care atîtea din elementele cunoscute 
nouă din Antichitate vor obţine noi semnificaţii 
şi inedite interpretări. Doctrina ideilor, bunăoară, 
de origine platonică, îndură la gînditorul creştin 
o seamă de modificări. La Plafon, Ideile sunt, pre¬ 
cum se ştie, existenţe supreme, dar atît. Ideile nu 
sunt gîndite şi nici concepute de vreun „subiect" 
divin. Să nu uităm că în filozofia lui Plafon, De¬ 
miurg are numai posibilitatea de a „privi" Ideile, 
dar nu de a le „concepe". Ideile sunt existenţe 
pure, eterne şi imobile, ce stau în sfera lor. De¬ 
miurg le „priveşte" şi alcătuieşte lumea naturală 
potrivit acestor modele. La gînditorii creştini, care 
admiteau un Dumnezeu ca fiinţă vie (animal vi- 
vens), creator al lumii din nimic, concepţia plato¬ 
nică despre Demiurg şi Idei se schimbă, în sen¬ 
sul că Ideile devin gînduri gîndite şi concepute de 
Dumnezeu. Situîndu-se în atari coordonate, Sfîn¬ 
tul Augustin îşi pune la un moment dat proble¬ 
ma cum poate omul să cunoască Ideile. Şi Sfîntul 
Augustin răspunde: prin simţuri, nu, căci Ideile 

nu ne sunt date în lumea sensibilă. Omul „vede" 
Ideile lui Dumnezeu prin intermediul lui Dumne¬ 
zeu. Iată o participare a conştiinţei noastre în viaţa 
interioară a lui Dumnezeu — şi a lui Dumnezeu 
la conştiinţa noastră. Iată pe Dumnezeu şi pe om 
ca vase comunicante. 

Să vedem, în sfîrşit, ţinînd seama de toată situa¬ 
ţia teoretică expusă în cele de mai înainte, cum tre¬ 
buie să înţelegem pe ego sum cogitans la Sfîntul 
Augustin. Teologul căuta, mai ales faţă de scep¬ 
ticismul antic, anumite certitudini absolute. în des¬ 
făşurarea acestor căutări pline de îndoieli, Sfîntul 
Augustin izbuteşte să formuleze certitudinea im¬ 
plicată a lui „eu sunt". Fapta filozofică a Sfîntului 
Augustin anticipează, fără îndoială, pe aceea a lui 
Descartes, destinată, după cum se cunoaşte, să de¬ 
vină punct incipient al filozofiei moderne. Ca for¬ 
mulă, privită izolat, desigur că afirmaţia Sfîntului 
Augustin cu privire la ego suni* este identică cu 
ceea ce a susţinut o mie şi atîţia de ani mai tîrziu 
Descartes. Dar formulele nu trebuie considerate 
izolat şi nici tăiate din corpul filozofic căruia ele 
îi aparţin. Ni se cere deci să stabilim diferenţele 
de coordonate şi de situaţie teoretică ce determină 
apariţia formulei în discuţie atît la unul, cit şi la 
celălalt. Cunoscînd premisele Sfîntului Augustin, 
se impune consideraţia că, în filozofia sa, ego se 
prelungeşte în Dumnezeu, şi Dumnezeu îşi ane¬ 
xează parţial „eul" nostru. La Sfîntul Augustin, 
certitudinea despre existenţa „eului" comunică ast¬ 
fel direct cu certitudinea despre existenţa lui Dum¬ 
nezeu. îndoielii iniţiale şi, să-i zicem, metodice, 

* în trad.: „eu exist" ( n.red .). 


144 



Sfîntul Augustin îi opune certitudinea lui ego sum 
cogitans, dar în formula sa, el subînţelege şi pe 
Dumnezeu. De unde urmează că formula ego sum 
nu are la Sfîntul Augustin nuditatea şi puritatea 
filozofică pe care o are la Descartes. E drept că şi 
Descartes ajunge de la certitudinea lui ego sum la 
certitudinea despre existenţa lui Dumnezeu, dar 
prin „deducţii" presupus stringente sau, cel pu¬ 
ţin, pe temeiul unei pretinse evidenţe ce revine, 
după opinia filozofului, conceptelor clar gîndite. 
Cită vreme deci certitudinea lui ego sum şi certi¬ 
tudinea despre existenţa lui Dumnezeu se găsesc 
la Sfîntul Augustin în reciprocă osmoză, la Des¬ 
cartes ele sunt distincte. Datorită acestei distincţii, 
ego sum cogitans cucereşte în gîndirea lui Descartes 
un loc mai central decît în gîndirea Sfîntului Au¬ 
gustin. Intenţia de a face din ego sum cogitans un 
punct incipient de filozofare se declară la Des¬ 
cartes cu toată claritatea, ceea ce nu putea să fie ca¬ 
zul la Sfîntul Augustin, unde ego sum cogitans este 
doar un mijloc de autolămurire a unui gînditor cu 
totul ancorat într-o viziune vădit teocentrică. 

La Kant, motivul în chestiune avansează şi mai 
hotărît spre centrul filozofării, întrucît acest ego 
sum cogitans devine la autorul Criticilor nucleul 
„apercepţiei transcendentale", al acelui act al con¬ 
ştiinţei în genere, în virtutea căruia se organizea¬ 
ză prin intermediul funcţiilor categoriale orice 
cunoaştere. Ego sum cogitans este la Kant un im¬ 
plicat transcendental al oricărei judecăţi de cu¬ 
noaştere. 

La Fichte, ego devine, în cele din urmă, centrul 
însuşi şi izvorul cunoaşterii şi al întregii experienţe 
mundane. însă lumea sensibilă este aici produsul 

imaginativ al lui ego. Chiar şi principiile logice, care 
atît la Sfîntul Augustin, cît şi la Descartes şi la Kant 
sunt elemente discontinui şi evidente prin ele în¬ 
sele, vor fi deduse la Fichte din ego sum. De exem¬ 
plu, principiul identităţii (A = A) este dedus din 
natura eului pur, identic cu sine şi de o activita¬ 
te constantă. De asemenea, şi funcţiile categoriale 
sunt deduse la Fichte pe rînd (într-un fel antite¬ 
tic şi sintetic ce aminteşte metoda dialectică) din 
acelaşi originar izvor al eului pur, esenţialmente 
activ. 

Se învederează cu acestea cum un motiv filo¬ 
zofic, acelaşi, îndură modificări în funcţie de co¬ 
ordonatele efective ale sistemului şi după cum 
figurează în corpul sistemului, adică mai mult 
spre periferia sau spre centrul acestuia. 

Studierea motivelor filozofice e desigur foarte 
necesară, căci cu ajutorul şi de pe urma lor putem 
stabili anume înrudiri între gînditori şi înrîuriri- 
le ce au putut avea loc. Din exemplele cercetate 
vedem însă cîtă grijă şi atenţie se cer cînd se pro¬ 
cedează la analiza motivelor filozofice. Identifica¬ 
rea unui motiv în două sau mai multe sisteme nu 
este niciodată o operaţie suficientă — nici sufi¬ 
cientă şi nici tocmai loială în raport cu filozofiile 
ce cuprind presupusul loc comun. Operaţia dife¬ 
renţierii, mai anevoioasă, e solicitată cu aceeaşi ho- 
tărîre, căci adagiul „si duo dicunt idem, non est 
idem"* e valabil mai mult decît oriunde în sfera 
filozofică. 


* în trad.: „dacă doi spun acelaşi lucru, nu este acelaşi lu¬ 
cru" ( n.red .). 

Cercetătorul care nu înţelege o asemenea îndru¬ 
mare rămîne prea lesne un rob al părerii că nimic 
nou nu este sub soare şi riscă să fie, pe drept cu- 
vînt, bănuit că are o conştiinţă filozofică prea pu¬ 
ţin educată şi o sensibilitate nu îndestul de suplă. 



GÎNDURI ŞI SISTEME 


Prin chemare, filozoful năzuieşte să devină autor 
al unei lumi. De la un asemenea punct de vede¬ 
re, spectaculos în felul său, urmează să pornim 
cînd vorbim despre modurile de dezvoltare ale 
ideii filozofice. Lumea filozofului îşi găseşte ex¬ 
presia fie sub modul unui „sistem", fie sub modul 
unor gînduri rostite „fragmentar" sau „aforistic". 
Că un filozof alege forma „sistemului" sau a „frag¬ 
mentului" nu este o simplă întîmplare. Alegerea 
se face sub constrîngerea înclinărilor spirituale ce¬ 
lor mai genuine ale autorului, dar e dictată şi de 
felul viziunii de ansamblu asupra lumii, pe care 
autorul a izbutit s-o închege. Există viziuni asu¬ 
pra lumii, simple şi adînci, susceptibile de a fi ex¬ 
primate într-o seamă de aforisme, dintre care 
fiecare poate să dea grai întregii viziuni. Aşa este, 
bunăoară, viziunea unui mistic ca Lao Zi. Repro¬ 
ducem cîteva din faimoasele aforisme versificate 
din Cartea despre sens şi virtute*: 

Treizeci de spiţe se întîlnesc în butucul unei roţi; 
pe golul din el însuşi se întemeiază folosul carului. 
Frămînţi lutul şi faci din el vase; 
pe golul din el se întemeiază utilitatea ulciorului. 


* Este vorba despre Dao dejitig/Cartea despre Dao (n.red.). 

Spargi pereţii, făcînd uşi şi ferestre, ca să ia fiinţă o casă; 
pe nimicul lor se întemeiază folosul casei. 

De aceea existenţa dă proprietate, neexistenţa dă fo¬ 
los. 


Sau: 


Dao stă singur şi nu cunoaşte schimbarea. 

Umblă în cerc şi nu cunoaşte nesiguranţa. 

Poţi să-l închipui ca muma lumii. 

Sau: 

Cel ce-şi cunoaşte puternicia bărbătească, 
dar rămîne în slăbiciune femeiască, 
acela este albia lumii. 

Pe acela nu-1 părăseşte viaţa veşnică, 
acela poate să se întoarcă 
şi să devină iarăşi copil. 

Ni se vorbeşte în aceste aforisme despre tîlcul 
tainic al lumii, despre eficacitatea rodnică a negati¬ 
vului, a golului, în cosmos, despre natura matem-fe- 
minină a sensului existenţei, despre desăvîrşirea 
germinativului şi a tuturor lucrurilor fragede. Nu 
e anevoios lucru să remarci că aceste aforisme nu 
au, de fapt, un caracter fragmentar, căci fiecare 
oglindeşte în felul său întregul sens al lumii. Şi ia¬ 
răşi, pe de altă parte, nu s-ar putea susţine că „lu¬ 
mea" lui Lao Zi ar fi mutilată; nu, lumea marelui 
mistic chinez e completă în felul ei, dar ea e sim¬ 
plă, firesc adîncă şi firesc înaltă — şi mai ales tai¬ 
nică, incit pentru rostirea ei nu e nevoie decît de 
cele cîteva cuvinte ale unui „aforism". 

Istoria îşi face uneori jocul ei cu operele umane. 
Din filozofia lui Heraclit ni s-au păstrat numai 
frînturi, o seamă de fragmente culese din opere 

filozofice ulterioare, în care paradoxalul filozof din 
Efes se găsea citat. Opera filozofică însăşi a lui He- 
raclit s-a pierdut, încît înfăţişarea ei de ansamblu 
şi modul cum era prezentată nu pot fi nici măcar 
bănuite. Faptul nu îl socotim numaidecît ca un ac¬ 
cident al istoriei — şi poate că nici nu trebuie prea 
mult regretat. E de presupus că viziunea lui He- 
raclit era de intuiţie în adîncime, simplă în esen¬ 
ţă, deşi paradoxală — oricum, făcută parcă anume 
ca să fie exprimată fragmentar, aforistic, gnomic: 

Războiul este tatăl tuturor lucrurilor. 

Naturii îi place să se ascundă. 

Nu poţi să te cufunzi de două ori în apele aceluiaşi 
fluviu. 

Istoria, prăpădind opera lui Heraclit şi conser- 
vînd din ea numai mădulare risipite, a procedat 
după o înţelepciune mai înaltă, căci pe de o par¬ 
te, se pare că filozofia lui Heraclit e în totalitatea 
ei conţinută realmente în ceea ce ne-a rămas, şi pe 
de altă parte, gîndurile astfel transmise nouă au 
cîştigat probabil enorm în sugestivitate. Indiferent 
de modul cum era prezentată, filozofia lui Hera¬ 
clit a devenit, sub constrîngerea istoriei, ceea ce 
din capul locului, ea, prin firea ei, trebuia să fie: 
o colecţie de aforisme, dintre care, unele cel pu¬ 
ţin, rostesc o întreagă viziune asupra lumii. 

Nu totdeauna aforismele au acest dar. Iată cî- 
teva gînduri de ale lui Pascal: 

în natură există lucruri perfecte, ca un semn că sunt 
o copie a lui Dumnezeu — şi există lucruri defectuoa¬ 
se, ca un semn că sunt numai copii. 

Pentru a face dintr-un om un sfînt, e nevoie de Gra¬ 
ţia divină; cine se îndoieşte de aceasta, nu ştie nici ce 
e un sfînt, nici ce e un om. 

E de neînţeles ca Dumnezeu să existe — şi e de neîn¬ 
ţeles ca el să nu existe; [...] ca lumea să fie creată — ca 
lumea să nu fie creată; ca păcatul originar să existe — 
sau să nu existe. 

Cea mai mică mişcare este importantă pentru toată na¬ 
tura; marea este în întregime pusă în mişcare de o pia¬ 
tră ce-o aruncăm în ea. Tot aşa, în imperiul Graţiei, cea 
mai neînsemnată faptă este de importanţă prin ur¬ 
mările ei pentru totul. Prin urmare, totul este impor¬ 
tant. 

Observăm, citind cele cîteva gînduri ale lui Pas¬ 
cal, că, luate separat, ele nu reflectă totul viziunii, 
cum un strop de rouă reflectă universul, ceea ce 
se întîmplă cu cele mai multe aforisme ale lui Lao 
Zi şi cu unele ale lui Heraclit. Nu e exclus ca şi 
din gîndurile lui Pascal, din fiecare, cu oarecari 
ocoluri şi speculaţii subsidiare, să ne putem realcă- 
tui viziunea de ansamblu, cam aşa cum din dinţii 
unui animal fosil poţi să-ţi făureşti, cînd ai ne¬ 
cesara experienţă şi cerutul simţ al corelaţiilor, 
imaginea despre întregul animal. Gîndurile cita¬ 
te din Pascal rămîn totuşi exemple elocvente pen¬ 
tru ilustrarea unui gen de aforisme, destinate să 
exprime o viziune metafizică mai mult prin înlăn¬ 
ţuirea lor decît în izolare. Se remarcă, în general, 
că aceste gînduri au fost scrise pentru ca împre¬ 
ună, piatră cu piatră, să clădească un întreg. As¬ 
pectul acesta devine şi mai evident cînd luăm în 
considerare aforismele lui Novalis sau ale lui Nietz- 
sche, care sunt de natură să reziste, unele ca sim¬ 
ple observaţii izolate, iar altele ca fragmente ale 

unui întreg sub ale cărui imaginare arcuri ele se 
cer îmbinate. 

Exclusiv pentru valabilitatea lor de sine stătă¬ 
toare, cît şi pentru puterea lor de pătrundere într-un 
obiectiv foarte îngust circumscris, sunt interesan¬ 
te aforismele lui La Rochefoucauld: 

Durata pasiunilor noastre nu depinde mai mult de noi 
ca durata vieţii noastre. 

Există persoane atît de uşuratice şi de frivole, că sunt 
deopotrivă departe de a avea adevărate defecte ca şi 
calităţi solide. 

In primele lor pasiuni, femeile îşi iubesc iubitul, în ce¬ 
lelalte, ele iubesc amorul. 

Poţi să fii un prost avînd spirit, dar niciodată avînd 
judecată. 

Femeile care iubesc iartă mai uşor marile indiscreţii 
decît micile infidelităţi. 

Nu va scăpa, desigur, nimănui neobservat faptul 
că fiecare din aceste aforisme există pentru sine. 
Avîndu-şi noima în sine, nici unul din ele nu so¬ 
licită întregirea prin celelalte. Dar la fel se remarcă, 
fără greutate, că în atari aforisme nu se întruchi¬ 
pează o viziune filozofică-metafizică asupra exis¬ 
tenţei ca Tot. Incontestabil, ele sunt rodul unei 
inteligenţe de o rară putere de observaţie, de o per¬ 
spicacitate fără pereche, implicînd şi o susţinută 
experienţă psihologică pe viu, dar nu e mai pu¬ 
ţin adevărat că ele sunt cu totul lipsite de acel mare 
halo de referinţe ce le-ar conferi o rezonanţă me¬ 
tafizică în consecinţă. 

Recapitulînd cele spuse, într-o primă concluzie 
vom afirma că o viziune filozofică-metafizică poate 
să fie rostită uneori şi în simple aforisme, cu toate 

că această formă ar părea improprie, întrucît e prea 
puţină ca să poată cuprinde Totul. Există totuşi 
gîncţitori care izbutesc, mai mult sau mai puţin, 
şi în acest sens. Recunoaştem că reuşitele sunt ex¬ 
cepţionale şi că autori de aforisme dintre cei mai 
prestigioşi numai rareori se apropie de norma pre¬ 
simţită a acestui gen. Să încercăm a regîndi, bu¬ 
năoară, următorul aforism al lui Novalis: 

Filozofia este, la drept vorbind, nostalgie, un imbold 

de a te simţi pretutindeni acasă. 

Cuvintele lui Novalis trădează nu ştim ce vagă 
referire la Totul existenţei, dar aforismul rămîne 
obscur cînd îl citim separîndu-1 de restul celor 
aproape două mii de fragmente dintre care face 
parte şi se umple de înţelesuri numai cu condiţia 
de a cunoaşte în prealabil toate jocurile gîndirii 
marelui romantic. De fapt, în genul aforismului, 
echivalent al unei viziuni metafizice, a reuşit în 
chip desăvîrşit şi aproape totdeauna, după părerea 
noastră, doar Lao Zi. Izbînda chinezului se explică, 
probabil, prin aceea că el face din „taina" existenţei 
un permanent dat sine qua non al sensului cosmic, 
aşa încît paradoxia lapidară, izbitoare, plastică, de¬ 
vine de la sine mijlocul de expresie cel mai indi¬ 
cat al filozofiei sale. 

Cînd o viziune metafizică devine mai complexă, 
atunci ea debordează posibilităţile de cuprindere 
ale formei aforistice şi cere neapărat, mai mult sau 
mai puţin, o desfăşurare de natură „sistematică". 
Se ştie, de altfel, că filozofia a cultivat în curgerea 
timpurilor, cu multă stăruinţă, ideea de „sistem". 

Pentru realizarea ideii de „sistem" nu există 
norme. Modul cum o gîndire filozofică înfloreşte 
sub formă „sistematică" e condiţionat de atîtea îm- 

prejurări, printre care factorul personal şi cel is¬ 
toric decid în primul rînd. Din punct de vedere 
„substanţial", deosebim sisteme care ambiţionează 
să fie durate, pe cît cu putinţă, dintr-un material cît 
mai omogen şi, dacă se poate, chiar monolitic — 
şi sisteme care preferă o arhitectură din materia¬ 
le variate, suficient de asemănătoare ca rezistenţă, 
ca să poată fi armonic şi compensator utilizate în 
una şi aceeaşi clădire. Printr-o arhitectură de sub¬ 
stanţă omogenă se caracterizează sistemele unui 
Spinoza, Fichte, Hegel. O arhitectură încheiată din 
substanţe diverse în sine susţine lăuntric sisteme¬ 
le unui Platon, Descartes, Leibniz şi colosalul tor- 
so al lui Kant. 

Sub raport „formal", facem o distincţie între sis¬ 
teme ce prind fiinţă în aspectele liniare ale unui 
cristal şi altele care manifestă un belşug de forme 
plastice, ca organismele. Un cristal cu muchii dia¬ 
mantine este sistemul lui Spinoza. La fel trebuie 
să fi fost în Antichitate sistemul lui Melissos. Or- 
ganismic este sistemul plastic structurat al unui 
Schopenhauer, al lui Leibniz. 

Dar o filozofie nu e „sistematică" numai prin 
substanţa şi forma viziunii sale. Acestor puncte de 
vedere li se mai adaugă şi cel „expozitiv". E les¬ 
ne de remarcat că, sub raportul „expunerii", unele 
filozofii şi-au găsit o formulare cu adevărat „sis¬ 
tematică"; exemple clasice în această privinţă ne 
servesc Spinoza, Fichte, Hegel, Schopenhauer. Alte 
sisteme, fără de a fi mai puţin sistematice prin 
structura lor, şi-au găsit o expunere mai rapsodică 
sau prin aspecte — aşa sistemul lui Leibniz, iar 
într-un fel şi al lui Platon. Nici înfăţişarea expo¬ 
zitivă nu este întîmplătoare pentru gîndirea unui 
filozof. S-ar zice că factorul personal intervine şi 

aici cel mai adesea. Dacă sistemul lui Spinoza a 
fost desfăşurat în mod geometric, liniar, într-o ope¬ 
ră corespunzătoare, de esenţe tari şi de gînduri 
monumentale, aceasta ni se pare că este în ordinea 
firească a lucrurilor, căci însăşi ideea centrală şi 
metoda acestei filozofii cereau o asemenea demon¬ 
straţie. Nu e cazul totuşi să vedem într-o aseme¬ 
nea expunere un ideal sau o normă. De obicei, 
sistemele îşi găsesc formularea ce ele o merită în 
virtutea spiritului lor intrinsec. Kuno Fischer, unul 
dintre cei mai avizaţi monografişti care s-au ocu¬ 
pat de opera lui Leibniz, are o foarte justă observa¬ 
ţie cu privire la modul cum autorul monadologiei 
şi-a expus sistemul. Printre lucrările lui Leibniz 
nu există o operă unitară, care să desfăşoare în în¬ 
tregime sistemul. Leibniz şi-a developat gîndirea 
într-o mulţime de lucrări. De fiecare dată, el reia 
viziunea sa de ansamblu, pe care va căuta să şi-o 
arate din noi şi noi puncte de vedere, astfel că fie¬ 
care din lucrări va reflecta altfel întreaga viziune. 
E ca şi cum aceste lucrări ale lui Leibniz ar semăna 
ele însele cu „monadele" filozofului, despre care 
[el] însuşi susţine că fiecare reflectă altfel întregul 
univers. Observaţia lui Kuno Fischer ne cade de¬ 
osebit de oportun în drum şi e cu adevărat me¬ 
nită să justifice în chip superior ceea ce la întîia 
vedere pare un defect al expunerii leibniziene. 

Nimic nu ne îndrituieşte de a crede în posibi¬ 
litatea vreunei pravili ce ar indica norme general 
valabile pentru expunerea unui sistem. Nimic mai 
variat şi mai personal decît formularea ce-o îm¬ 
bracă o gîndire sistematică. Schelling, de pildă, 
care era un spirit plin de spontaneitate, admirabil 
înzestrat pentru apergu -uri scînteietoare, nu s-a 
mulţumit cu crearea unui singur sistem; el a năs- 

cocit o serie întreagă de „sisteme". Dar şi de astă 
dată avem de-a face cu un „caz". Se pare că la 
Schelling totul pornea de la apergu-uri, iar dezvol¬ 
tarea sistematică se declanşa ca un proces secun¬ 
dar. Sistemele lui Schelling nu reprezintă, de fapt, 
o singură viziune care, prin felul ei, să fi cerut o 
atare desfăşurare explozivă, abruptă, iarăşi şi ia¬ 
răşi reluată de la capăt; sistemele sale trebuie so¬ 
cotite mai curînd ca tot atîtea apergu-uri dezvoltate 
în formă de sisteme. Aici avem de-a face cu feno¬ 
menul tocmai opus aceluia al gînditorilor care îşi 
concentrează viziunea metafizică în cîteva aforis¬ 
me. Schelling este mai degrabă gînditorul care, din 
cîteva apergu-uri aforistice, clădeşte un număr echi¬ 
valent de „sisteme". E şi acest lucru cu putinţă. 

Că există atîtea aforisme sau fragmente, ce nu 
depăşesc amploarea cîtorva rînduri şi care s-ar pu¬ 
tea dezvolta în adevărate sisteme, avem o strălu¬ 
cită dovadă în altă parte. Ne întoarcem la Novalis. 

Intr-un loc al Fragmentului 83, Novalis scrie, 
sub titlul Filozof ic şi logică patologică, următoarele: 

Totul e demonstrabil = totul e antinomic. 

Anevoie se va găsi vreun cititor, destul de um¬ 
blat prin ale filozofiei, care să nu bage de seamă 
că stăm în faţa unui gînd ce prefigurează toată fi¬ 
lozofia lui Hegel. în acelaşi sens, apoi, Novalis mai 
adaugă: 

A nimici principiul contradicţiei este, poate, proble¬ 
ma cea mai înaltă a logicii superioare. (Fragmentul 89) 

în Fragmentul 107, Novalis anunţă pe Kierke- 
gaard: 

Numai printr-un salt ajungi de la general, de la arbi¬ 
trar, de la n la special, individual, determinat. 

în Fragmentul 224, Novalis înseamnă: 

Cugetarea este, ca şi floarea, desigur, nimic alt decît 
evoluţia cea mai fină a puterilor plastice — şi numai 
puterea generală a naturii la potenţa atîta. 

Cine, luînd sub ochi a cest aforism, nu-şi amin¬ 
teşte de filozofia unui Mach, Avenarius, a prag- 
matistului Schiller? în Fragmentul 205, Novalis, 
uitînd parcă de toate visările sale, notează: 

în cele din urmă, întrebarea: Ce este aceasta... şi de 
ce? — să nu fie oare o simplă întrebare proastă? 

Fragmentul de faţă cuprinde o anticipare a 
chestiunii „pseudoproblemelor", aşa cum a pus-o 
recent neopozitivismul. Am putea, în cele din ur¬ 
mă, să mai cităm încă multe alte aforisme de-ale 
lui Novalis, care s-ar fi putut dezvolta ca adevă¬ 
rate „sisteme" şi care, ulterior, au şi luat realmen¬ 
te înfăţişare de „sisteme" la alţi gînditori. Novalis 
a fost suficient de incoerent ca să le prefigureze 
pe toate. 

în ultimul timp, sub influenţa lui Kierkegaard 
s-au înmulţit glasurile care condamnă tendinţa 
gîndirii spre „sistem". S-a văzut, credem, destul 
de lămurit că nici noi nu pledăm neapărat şi nici 
tocmai cu fanatism pentru gîndirea sistematică. 
Mărturisim tot atîta înţelegere pentru gîndirea afo¬ 
ristică sau de aspect. Nu înţelegem însă sfiala 
categorică a unor gînditori de ultim ceas faţă de 
„sisteme" pentru motivul, intenabil în esenţă, că 
„sistemul" ar scleroza gîndirea. Ca şi cum o gîn- 
dire mai complexă nu ar avea în chip firesc nevoie 
de un schelet interior sau de o carapace exterioară 
întocmai ca şi fiinţele vii mai complexe. Că de la 
o vreme, îndeosebi existenţialiştii o iau razna, pro- 
pagînd o adevărată fobie faţă de sisteme, nu este 

în definitiv de mirat, căci cuvîntul lor îşi are ră¬ 
dăcina cel mai adesea în neputinţă. Dar acestor 
existenţialişti, care repudiază sistemele filozofice 
fiindcă. Dragă Doamne, acestea ar duce de-a drep¬ 
tul la anchilozare, le răspundem că şi moluştele, 
dacă ar gîndi, ar sfătui vertebratele să nu-şi alcă¬ 
tuiască un schelet. în realitate, în ordine spiritu¬ 
ală nu se poate face nici o apropiere între „sistem" 
şi „scleroză spirituală" — cum în ordine organi¬ 
că ar fi cu totul r.elaloc să se asemene în vreun fel 
un „schelet" normal cu „scleroza" patologică a ar¬ 
terelor unui organism îmbătrînit. 



EFICIENŢE 


De obicei, cînd se face elogiul ştiinţei, nu se uită 
calitatea ei utilitaristă — precum, cînd se caută cu 
orice preţ a se defăima filozofia, nu se uită pre¬ 
tinsa ei gratuitate. O asemenea opinie despre şti¬ 
inţă şi filozofie nu e tocmai nouă, dar ea şi-a făcut 
vad mai vîrtos în epoca aceasta, preocupată de 
tehnică şi dominată în toate de gîndul folosului 
cu putinţă. E de văzut dacă şi în ce măsură opinia 
rezistă. 

Să cîntărim mai întîi chestiunea utilităţii prac¬ 
tice a ştiinţei. Nimeni nu i-o va contesta. Recunoaş¬ 
tem că în cele vreo trei-patru secole de cînd şi-a 
întărit temeiurile, ştiinţa a îmbogăţit patrimoniul 
născocirilor utile şi a înregistrat succese practice 
şi în alt înţeles, într-o măsură punînd în umbră tot 
ce omul a realizat mai înainte pe aceleaşi linii în 
cinci mii de ani de istorie şi în alte zeci de mii de 
ani de preistorie şi de antepreistorie. Nu e de mi¬ 
rat că aceste succese au putut să comunice con¬ 
ştiinţei umane o încredere şi un optimism ce au 
dus la o exaltare a ştiinţei tocmai pentru aspectul 
practic al ei. Nu numai oamenii de ştiinţă care pînă 
la un punct ar fi îndreptăţiţi la aceasta şi nici nu¬ 
mai vulgul ce cască gura în faţa spectaculosului 
de orice fel, ci şi o anume filozofie ce s-a lăsat prea 
repede luată de pe picioare s-au făcut vinovaţi de 

această exaltare a laturii practice a ştiinţei. De o 
suprapreţuire a ştiinţei exclusiv pentru funcţia ei 
practică s-a făcut culpabil îndeosebi pragmatismul 
american. S-au găsit o seamă de gînditori dispuşi 
să exagereze într-atît funcţia utilitaristă a ştiinţei, 
ca să nu mai vadă nici o altă latură din titlurile ei 
de nobleţe de altădată. Exagerarea aceasta, apăsînd 
pe un singur aspect, revine la o mutilare a rostu¬ 
lui ce urmează să şi-l păstreze şi pe mai departe 
ştiinţa. Unilateralitatea pragmatismului trebuie 
demascată. Detaşînd esenţa ştiinţei de logica şi va¬ 
lorile ei intrinsece şi angajînd-o pînă la absorbţie 
în serviciul acţiunii umane, pragmatismul ame¬ 
rican va defini „adevărul" judecăţilor ştiinţifice în 
funcţie de succesul lor practic ca atare. „Adevăra¬ 
tă" este, după concepţia pragmatică, o teorie ştiin¬ 
ţifică nu pentru o pretinsă adecvaţie în raport cu 
realul, ci pentru virtuţile ei în raport cu acţiunea 
umană în lumea dată. O judecată este adecvată nu 
în sine, ci pentru serviciile ce e în stare să le aducă 
acţiunii umane, prefăcută în centru de referinţă al 
existenţei. Nu credem că e cazul să intrăm într-o 
discuţie; ajunge să subliniem că această concepţie 
dislocă esenţa ştiinţei spre „consecinţe". Reducînd 
concepţia la substratul ei just, rămîne în picioare 
teza că ştiinţa are în subsidiar şi o funcţie prag¬ 
matică. Aceasta nu se poate tăgădui, şi mărturie 
stă toată civilizaţia de natură mai ales tehnică a 
omenirii, civilizaţie ce a sporit enorm, paralel cu 
dezvoltarea rapidă a ştiinţei în ultimele secole. Nu 
se poate contesta aşadar ştiinţei o anume finalita¬ 
te laterală pe linia utilului. Care e sub acest raport 
situaţia metafizicii sau a filozofiei? 

Evident, filozofia — şi în speţă metafizica — 
apare lipsită de acea utilitate practică în serviciul 

acţiunii umane ce aspiră să domine materia. Ur¬ 
mează oare de aici că filozofia sau metafizica repre¬ 
zintă un simplu joc gratuit al spiritului? Gratuitatea 
ce se atribuie în acest sens metafizicii este, după 
părerea noastră, chiar şi atunci cînd termenul nu 
e adus în accepţie peiorativă, numai o închipuire 
ieftină a unor spectatori care, în fond, rămîn în¬ 
văluiţi de criterii utilitar iste. Trebuie să respingem 
o asemenea caracterizare, ca fiind făcută într-o per¬ 
spectivă ce nu ţine seama de exigenţele spirituale 
mai profunde ale omului. Metafizica ar fi într-ade- 
văr un simplu „joc gratuit" dacă omul ar trăi nu¬ 
mai în orizontul lumii concrete, în zarea simţurilor 
şi în vederea autoconservării. Dar a defini astfel 
omul înseamnă a-1 constrînge la un exod pe pa¬ 
tru labe spre antepreistorie. Situaţia reală nu ad¬ 
mite o asemenea reducţie, căci omul trăieşte în 
chip accentuat şi în alt orizont, în orizontul mis¬ 
terului, pe care el simte nevoia de nedomolit de 
a şi-l revela prin plăsmuiri de tot soiul — între alte¬ 
le, şi prin plăsmuiri metafizice. Orizontul miste¬ 
rului ţine de structura, cînd mai clară, cînd mai 
obscură, dar fundamentală, a conştiinţei umane, 
iar setea de a revela misterul prin plăsmuiri me¬ 
tafizice este un corolar necesar al acestei structuri 
umane. în lumina acestor consideraţii de antro¬ 
pologie, sumare deocamdată, vom respinge epi¬ 
tetul de „joc gratuit" cu care unii spectatori, refuzaţi 
de spirit, califică preocupările metafizice. în per¬ 
spectiva pentru care pledăm, preocupările meta¬ 
fizice apar mai curînd ca simptome ale unei tragice 
seriozităţi, inerente genului uman. 

în pledoaria ce o intercalăm aici în favoarea 
preocupărilor filozofice, inclusiv pentru cele de fi¬ 
nalitate metafizică, prin consideraţiile noastre cu 
privire la „orizontul misterului", e poate indicat 

să arătăm în cîteva cuvinte ce ne apropie şi ce ne 
desparte de filozofia lui Kant. Ne apropie de fi¬ 
lozofia lui Kant singur faptul că acceptăm a vorbi 
despre presupuse „transcendenţe", inaccesibile în 
mod absolut adecvat aptitudinilor noastre cogni¬ 
tive. Dincolo de acest loc comun, nu există însă 
între filozofia noastră şi cea kantiană decît deose¬ 
biri. Găsim în primul rînd că Immanuel Kant a fi¬ 
lozofat prea mult asupra „lucrului în sine", dar 
prea puţin asupra ideii ca atare de „lucru în sine" 
şi [a] eventualului ei rol în conştiinţa umană. Ne- 
dînd nici o atenţie ideii ca atare de „lucru în sine"* 
în conştiinţa umană, Kant o prefăcea oarecum în- 
tr-un accident plin de echivocuri al filozofiei şi scă¬ 
pa o dată pentru totdeauna prilejul cu adevărat 
rodnic de a descoperi una din structurile funda¬ 
mentale ale conştiinţei şi fiinţei umane. După opi¬ 
nia noastră, „orizontul misterului" este un implicat 
structural de bază al conştiinţei umane şi parte in¬ 
tegrantă din fiinţa noastră.** Fără acest „orizont", 
omul nu ar fi om. După părerea noastră, omul se 
aşază, prin definiţie, într-un orizont de mistere, pe 
care, printr-o reacţie complementară, el va simţi 
nevoia de a şi le revela. Exigenţele metafizice ale 
omului îşi au temeiul tocmai în această structură, 
care ne îndrumă în chip complementar spre încer- 


* Ideea de „lucru în sine" este, după părerea noastră, 
una din numeroasele variante ale ideii de „mister". 

** „Orizontul misterului" ar rămîne, după părerea noas¬ 
tră, un implicat fundamental al conştiinţei umane, o struc¬ 
tură sine qua non a acesteia, chiar dacă nu i-ar corespunde 
nici un mister real, chiar dacă acest orizont s-ar consuma 
fără de nici o priză obiectivă, în perspectiva ficţiunii, a ilu¬ 
ziei. Totuşi, prin toată filozofia noastră, noi optăm pen¬ 
tru concepţia ce admite şi reala existenţă a misterului. 

cări revelatorii. Dacă însă metafizica este rodul 
unor exigenţe structural înrădăcinate în fiinţa 
umană, nu vedem nici cum speculaţiile metafizice 
ar putea fi puse sub interdicţie, precum doreşte 
Kant, şi nici cum ele ar mai putea fi numite un 
simplu joc gratuit al spiritului. Desfiinţarea ela¬ 
nurilor metafizice ar însemna o mutilare a fiinţei 
umane. Plăsmuirile metafizice rămîn, cu alte cu¬ 
vinte, pentru spirit o hrană cel puţin tot atît de ne¬ 
cesară ca şi cea materială pentru organismul 
animal. Ni se va întîmpina că situaţia ar putea fi 
totuşi alta, deoarece ar exista atîţia oameni care 
vieţuiesc fără de metafizică. Dar o asemenea pă¬ 
rere nu poate fi decît rezultatul unei observaţii gră¬ 
bite şi superficiale. Nu există om care să-şi merite 
calificativul, din moment ce-1 despuiem de meta¬ 
fizică. E drept însă că cei mai mulţi oameni se mul¬ 
ţumesc cu o metafizică convenţională, de circulaţie, 
sau cu o metafizică vulgară. 

Susţineam că „orizontul misterului" ar fi un 
implicat de temei al fiinţei umane. De încă o mică 
lămurire e nevoie aici. Implicatul în chestiune, deşi 
o condiţie a conştiinţei omeneşti — şi numai a 
acesteia, spre deosebire de toate celelalte fiinţe —■, 
implicatul, zicem, nu trebuie să fie el însuşi ceva 
deplin conştient. Implicatul rămîne adesea într-o 
stare de clarobscur sau e însoţit de o luciditate ce 
de-abia mijeşte. Fapt e însă că acest orizont e pre¬ 
zent în chip activ în fiinţa noastră, ca un perma¬ 
nent stimulent, imanent spiritului. Nu mai departe 
decît toată problematica, pe care cunoaşterea o 
pune, presupune prezenţa activă, secretă sau mai 
puţin secretă, a acestui orizont. Orizontul miste¬ 
rului ar putea să fie socotit ca un fel de a priori al 
întregii problematici ce omul şi-o pune. Iată o teză. 

într-adevăr fundamentală, ce ne deosebeşte de 
Kant şi de orice kantianism. Immanuel Kant, ne- 
bănuind această structură antropologică, a ajuns 
nu numai la concluzii antimetafizice, dar şi la o 
greşită interpretare chiar a problematicii ştiinţifi¬ 
ce, după cum am avut prilejul de a arăta în altă 
parte*. 

Cele expuse cu privire la substraturile mai pro¬ 
funde ale filozofiei şi ale creaţiei metafizice nu ne 
scutesc de sarcina de a cerceta dacă nu cumva s-ar 
putea face o comparaţie între filozofie şi ştiinţă şi 
sub unghiul eficienţei lor. 

De la început ni se pare clar că rostul filozo¬ 
fiei, dacă există vreunul, nu poate fi circumscris 
şi cîntărit prin eventualele ei foloase de sens teh¬ 
nic sau biologic. încercată numai prin criterii de 
acest soi, filozofia (mai ales în finalitatea ei meta¬ 
fizică) nu poate să reziste unei comparaţii cu şti¬ 
inţa, şi vrednicia ei s-ar învedera totdeauna drept 
foarte deficientă. Ceea ce nu înseamnă că filozo¬ 
ful trebuie să se abandoneze disperării. Nu. De¬ 
oarece atunci cînd ne referim la eficienţe sau 
succese, nu trebuie să ne gîndim numaidecît la 
efecte material palpabile. Există şi altfel de suc¬ 
cese, atîtea şi atîtea. Hotărît lucru, ştiinţa înregis¬ 
trează succese pe linia civilizaţiei. Nu ne vom 
ascunde faptul. Dar aceasta ne obligă să deschi¬ 
dem ochii şi în faţa celuilalt fapt: filozofia înregis¬ 
trează succese pe linia culturii. Dacă admitem, 
bunăoară, fără nici o rezervă că ideea ştiinţifică a 
determinismului matematic-mecanic, formulată 
cu progresivă claritate de Leonardo, Galilei, Des- 


* A se vedea Trilogia cunoaşterii („Cunoaşterea lucife- 
rică") şi Trilogia valorilor („Ştiinţă şi creaţie"). 

cartes, a condus geniul inventiv al omului spre 
născocirea unui uriaş maşinism pus în serviciul 
vieţii (cîteodată şi în serviciul distrugerii vieţii), 
de ce n-am concede că metafizica unui Platon, de 
pildă, şi-a avut şi ea în atîtea epoci rolul său de 
incomparabil ferment cultural? Faptul de a fi 
autonomă n-a împiedicat metafizica de a se ames¬ 
teca fecund cu celelalte preocupări spirituale ale 
omenirii. Metafizica şi filozofia în general au ro¬ 
dit şi dincolo de aria lor, aproape în tot ce poate 
fi numit „ţinut" de cultură, iar fertilitatea lor s-a 
dovedit în cele din urmă şi în viaţa social-politi- 
că. Spre a reveni la exemplul metafizicii lui Pla¬ 
ton: ea a jucat un rol propulsiv de primă forţă pe 
înseşi liniile inerente spiritului grec, încît Antichi¬ 
tatea nici nu poate fi imaginată fără de pecetea ei. 
Şi cu aceasta, puterea de rodire a metafizicii pla¬ 
tonice nu s-a istovit. Adăugăm că arta Renaşterii 
italiene ar fi fost cu neputinţă fără de fermentul 
ei — şi cu neputinţă ar fi fost fără de izvoadele 
platonice, de asemenea, atîtea din creaţiile clasi¬ 
cismului şi ale idealismului german. Fără de pu¬ 
ternicul fundal al „Ideilor", nu ne putem închipui 
atîtea din aspectele creaţiei lui Goethe şi aproape 
deloc poezia lui Plolderlin. Fără de anume infil¬ 
traţii platonice, nu ne putem imagina poezia lui 
Ştefan George, nici spiritualitatea lui Paul Vale- 
ry. Eficienţa filozofiei şi a metafizicii pe linia cul¬ 
turii permite să fie exemplificată cu documente în 
număr nelimitat. 

Orice metafizică poate să aibă incalculabile ur¬ 
mări, cîteodată de amploarea unor uriaşe curente 
de cultură — şi aceasta, uneori, chiar şi cînd au¬ 
torul însuşi nu atribuie ideii sale vreo deosebită 
importanţă. Un bulgăre de zăpadă ce cade ca din 

întîmplare şi fără de nici o intenţie poate să pro¬ 
ducă avalanşe de incredibile proporţii. Invocăm 
un exemplu deosebit de impresionant. 

Kant a întreprins la un moment dat, precum se 
ştie, un vast examen critic al cunoaşterii. Conclu¬ 
zia la care el avea să se oprească era aceasta: cu¬ 
noaşterea umană e alimentată de intuiţia prin 
simţuri şi de gîndirea prin concepte. După apre¬ 
cierea lui Kant, subiectul uman îşi culege cunoş¬ 
tinţele din cele două izvoare radical distincte ca 
natură, dar numai această dublă origine garantea¬ 
ză valabilitatea cunoştinţelor, căci intuiţia fără con¬ 
cepte ar fi oarbă, iar conceptele fără intuiţie ar fi 
goale. Kant vede în aceasta o situaţie definitivă 
peste care omul nu poate să treacă. Totuşi Kant 
afirmă undeva, într-un loc al Criticilor sale, mai 
mult marginal şi ca din întîmplare, că s-ar putea 
imagina un intelect care, prin natura sa, ar fi în 
stare, prin unul şi acelaşi act indivizibil, să gîn- 
dească şi să intuiască în acelaşi timp: un asemenea 
intelect ar fi „intelectul arhetipic", eminamente 
dumnezeiesc. Ficţiunea aceasta despre „intelectul 
arhetipic" (îi spunem „ficţiune", fiindcă se pare 
că însuşi Kant nu i a dat altă însemnătate) a fost, 
dacă nu punctul de plecare, atunci cel puţin unul 
din punctele de plecare ale acelui magnific curent 
reprezentat de idealismul şi romantismul german. 
Filozofii idealişti germani susţin anume că inte¬ 
lectul arhetipic, care pentru Kant a fost o simplă 
şi doar incidentală evadare în imaginar, ar fi, în 
fond, o posibilitate profundă chiar a omului. So¬ 
coteala speculativă a idealiştilor germani din în¬ 
treaga celebră falangă (Fichte-Schelling-Fiegel) a 
fost cam aceasta: dacă omul dovedeşte că e capabil 
de cunoaşterea „intuitiv-intelectuală", ca act sim- 

I >lu şi indivizibil, aşa cum Kant o atribuia prin ipo¬ 
teză unui imaginar intelect dumnezeiesc, atunci 
omul este Dumnezeu. Sau socoteala putea să fie 
şi aceasta: dacă omul este Dumnezeu (în sensul unei 
conjecturi de premise panteiste), atunci el, omul, 
trebuie să fie realmente capabil de acea minunată 
cunoaştere „intuitiv-intelectuală". Fiecare din cei 
trei mari gînditori idealişti s-a căznit să aşeze pe 
om în identitatea sa cu Dumnezeu. Eul absolut, 
care la Fichte circumscrie substratul activ al tutu¬ 
ror indivizilor umani, este, evident, înţeles în ace¬ 
laşi timp şi ca Dumnezeu. Pentru a ne transpune 
în punctul de incidenţă între om şi Dumnezeu, în 
substratul eminamente activ al „eului absolut", ni 
se cere, după Fichte, un act intelectual care, în ace¬ 
laşi timp şi eo ipso, este şi intuiţie. în fond, specu¬ 
laţiile de bază ale lui Fichte reprezintă o încercare 
de a arăta că intuiţia intelectuală este un act de care 
omul e realmente capabil — de unde apoi toate 
consecinţele idealist-panteiste. Mai apoi, intuiţia 
intelectuală, pe care Schelling o propune ca me¬ 
todă de cunoaştere absolută, variază acelaşi mo¬ 
tiv kantian al intelectului arhetipic, iar aşa-numita 
„gîndire concretă" a lui Hegel reia motivul într-o 
nouă prezentare. O ficţiune metafizică, gîndită fără 
de alte pretenţii din partea lui Kant decît aceea de 
a pune în relief, prin opoziţie, situaţia relativ pre¬ 
cară a omului şi a posibilităţilor spirituale date 
acestuia, a fost în stare să stimuleze o bogată pro¬ 
ducţie metafizică şi, prin consecinţele acesteia, o 
întreagă epocă spirituală de o efervescenţă, de o 
adîncime şi de un profil cu totul singulare în is¬ 
toria omenirii. Procesul, o dată declanşat printr-o 
aparent atît de neînsemnată împrejurare, se va com¬ 
plica, luînd incalculabile proporţii. Ideile metafi- 

zice ale lui Fichte, Schelling şi întru cîtva ale lui 
Hegel devin la rîndul lor fermentul poeziei, al epi¬ 
cii, al artei şi al criticii romantice. Idealismul magic 
al lui Novalis, o filozofie ce exaltă visul, miracu¬ 
losul, basmul, este de provenienţă fichteană. Toa¬ 
tă creaţia poetică, în sensul ei cel mai larg, proprie 
romantismului german, precum şi ideile condu¬ 
cătoare ale criticii literare, reprezentate cu deose¬ 
bire prin fraţii Schlegel, sunt imposibil de 
conceput fără de fundalul ideilor metafizice ale 
unui Fichte sau Schelling. Dacă nici în asemenea 
fapte nu se vede succesul metafizicii, atunci ce¬ 
rem îngăduinţa de a mărturisi că nu ştim ce ar mai 
putea să însemne acest cuvînt. 

Iar dacă cititorii ne-ar întreba în ce măsură fap¬ 
tele social-politice ce alcătuiesc corpul aşa-zicînd 
palpabil al istoriei umane sunt condiţionate de o 
prefaţare filozofică, am răspunde: priviţi, cam tot 
ce se petrece astăzi sub acest raport pe globul 
terestru vine să confirme teza despre eficienţa fi¬ 
lozofiei. Ne oprim asupra unui proces ce se des¬ 
făşoară sub ochii noştri, avîndu-şi totuşi obîrşia 
în idei mai vechi. Dialectica hegeliană şi-a dove¬ 
dit eficienţa, precum se ştie, între altele, şi prin 
consecinţele ei cu totul neprevăzute de autor, căci, 
în bună parte, sub sugestia ei şi-a constituit un 
Marx filozofia dialecticii materialiste. Şi pe urmă, 
ca să dăm afirmaţiei despre eficienţa filozofiei 
amploarea şi gravitatea ce-i revin, să ne punem 
întrebarea: Oare fenomenul istoric rusesc, de di¬ 
mensiuni uriaşe, poate fi închipuit fără de substra¬ 
tul filozofic al dialecticii marxiste? 

Sau să ne îndreptăm privirile spre mişcarea de 
noncooperare şi de boicot pe care Gandhi a con¬ 
dus-o timp de decenii în India. Nu ştim dacă în 

Ifilui ia omenirii a existat vreodată o mai mare si 
m.ii patetică mişcare social-politică. în dosul ei stă 
metafizica gîndirii indice, cu înclinările ei contem¬ 
pla li ve şi de retragere din lume. Mişcarea lui Gandhi 
dovedeşte că şi o filozofie acuzat pasivistă, străi¬ 
nă în aparenţă de orice acţiune, poate să devină, 
ni împrejurări date, un puternic motiv de organi¬ 
zare socială, dobîndind o potenţă istorică de pro¬ 
porţii aproape improbabile. 

Dar toate mişcările mari despre care ne vorbeş¬ 
ti' istoria sunt, una ca şi cealaltă, filozofie în marş. 
Nici un argument nu se poate invoca în acelaşi 
sens în favoarea ştiinţei. Să ni se arate o singură 
idee de natură strict „ştiinţifică", dotată cu simi¬ 
lare aptitudini de a pune în mişcare istoria. Să nu 
ne iluzionăm. Ştiinţa a fost în stare să pună unelte 
lehnice în serviciul marilor mişcări istorice. Nu 
vom confunda însă unealta cu mişcarea. Credem 
că nu mai e nevoie să stăruim. Dacă ştiinţa, pe de 
o parte, se mîndreşte, şi pe drept cuvînt, cu evi¬ 
dentele ei succese pragmatice sau cu izbînzîle ei 
în slujba vieţii, filozofia, cu ideile şi cu viziunile 
ei, prezintă, pe de altă parte, nu mai puţin învede¬ 
rate succese de altă natură: ea este un ferment, fără 
pereche în felul său, pe linia culturii şi a istoriei, 
a istoriei privite în plenitudinea semnificaţiei sale. 



FILOZOFIE ŞI STIL 


Ideea de „stil" s-a desprins iniţial din considera¬ 
ţii formale şi adesea exterioare asupra operelor de 
artă. Ideea de stil şi-a lărgit apoi încetul cu înce¬ 
tul sfera, asimilînd conţinutului ei tot mai multe 
note structurale, lăuntrice, proprii nu numai ope¬ 
relor de artă, ci şi altor creaţii din toate tărîmuri- 
le culturii şi civilizaţiei. In acest sens, mereu lărgit 
şi adîncit, ideea de stil putea astfel să-şi subsumeze 
toate operele de artă ale unui autor oarecare sau 
mai multe creaţii de artă ale unui mănunchi întreg 
de autori dintr-o epocă, sau, dacă împingem con¬ 
ceptul pînă la extrema limită a elasticităţii sale, 
chiar majoritatea creaţiilor de cultură dintr-un 
anume loc şi timp. în ideea de stil, suficient apro¬ 
fundată pe temeiuri tot mai întinse, ca să poată 
îmbrăţişa cele mai ample semnificaţii configura- 
tive, deţinem actualmente una din cuceririle cele 
mai pozitive ale filozofiei culturii şi ale filozofiei 
istoriei. Cînd se vorbeşte astăzi despre stilul do¬ 
ric şi ionic, despre stilul bizantin, romanic, gotic, 
despre stilul Renaşterii, al barocului sau al roco- 
coului, se face într-un fel mult mai studiat decît 
pe vremuri. Astăzi, analizele de stil se întreprind 
sub auspiciile unor noţiuni ce-şi scot seva, pe de 
o parte, din contemplarea mult mai susţinută a fi¬ 
zionomiei concrete, proprie creaţiilor de cultură. 

?..i, pe de altă parte, în perspective ce ţin seama mai 
liotărît şi de cele mai intime, mai secrete, impli¬ 
cate spirituale ale acestora. 

Analizele stilistice, spre care năzuiesc critica ar- 
listică şi filozofia culturii deopotrivă, presupun nu 
numai o eminentă putere de abstracţie, ci şi o sen¬ 
sibilitate de excepţională supleţe. E bine să ţinem 
necurmat în vedere această împrejurare, căci ca¬ 
renţa abstracţiei şi a supleţei ne pot duce la mari 
erori. Se mai cere apoi, ca o normă de conduită, 
să ne menţinem mereu trează conştiinţa că cel ce 
procedează la o analiză stilistică se angajează, de 
fapt, pe un drum care nu poate să ducă niciodată 
la rezultate exhaustive în raport cu obiectul cer¬ 
cetat. Exploratorul urmează să-şi păstreze luci¬ 
ditatea deplină că examenul ar putea oricînd să 
fie depăşit, atît sub raportul preciziei, cit şi sub 
[cel] al fineţii, de alte cercetări efectuate asupra 
aceluiaşi obiect. Discrepanţa între concept şi con¬ 
cret, între osatură şi carnaţie, apare de multe ori 
descurajantă tocmai în domeniile ce se îmbie, de 
altfel, aproape de la sine, analizei stilistice. Vom 
nota însă că aceste dificultăţi — şi cîte ar mai fi 
de aceeaşi natură — nu sunt numai ale domeniu¬ 
lui în chestiune; ele sunt inerente în general „cu¬ 
noaşterii" ce doreşte să concilieze concretul cu 
abstracţia şi abstracţia cu concretul. Să ne conso¬ 
lăm cu faptul că dificultăţile ţin de însăşi condiţia 
umană şi să ne îndemnăm cu aceea că, în defini¬ 
tiv, nu suntem făcuţi ca să ne lăsăm descurajaţi, 
ci ca să lucrăm pe măsura aptitudinilor ce ne sunt 
realmente date. Puşi în faţa greutăţilor, nu avem 
altceva de făcut decît să le înfruntăm cu îndîrjire, 
căutînd să obţinem un maximum de rezultate cu 
ajutorul mijloacelor de cunoaştere ce ne stau efec¬ 
tiv la îndemînă. 



Cît priveşte ideea de stil, se întîmplă însă ca ne¬ 
încrederea unora să persiste şi dincolo de atari 
consideraţii. Din cînd în cînd se mai aude cîte un 
glas care, în numele unei lucidităţi şi al unui cri¬ 
ticism de obicei rău înţelese, se arată dispus să pro¬ 
pună o abolire a stilisticii în forma sub care aceasta 
s-a încetăţenit de la o vreme printre preocupări¬ 
le filozofiei culturii. Nu tocmai de mult, un profe¬ 
sor de filozofie, amestecîndu-se în această chestiune 
(inoportun, profesorul fiind cu totul extraneu pro¬ 
blemelor în discuţie), ne punea în gardă faţă de 
ideea de stil, pe care o dor ea restrînsă iarăşi la sem¬ 
nificaţia sa „artistică". Astfel, după părerea pro¬ 
fesorului, aplicarea ideii de stil, bunăoară, asupra 
creaţiilor filozofice-metafizice nu ar duce decît la 
concluzii iluzorii. Replica noastră e simplă. Nu ne 
simţim cu nimic vinovaţi că un profesor de filo¬ 
zofie, care se pretinde contimporan — sau aproa¬ 
pe — cu marea generaţie de cercetători în ţinutul 
incriminat, este dotat cu o sensibilitate atît de opa¬ 
că, încît, după propria-i mărturisire, nu poate să 
remarce prezenţa „stilului" în creaţiile spirituale, 
privite în ansamblul lor, dintr-un anume loc şi din- 
tr-o anume epocă. Orbul care nu vede lucrurile ce 
atîţia alţii sunt totuşi în stare să Ie sesizeze ar pu¬ 
tea şi el în cele din urmă, în numele unui pueril 
şi desuet Iluminism, să-şi închipuie că, negînd exis¬ 
tenţa acestor lucruri, el rămîne singurul om cu 
adevărat realist şi critic. Ne exprimăm de altmin¬ 
trelea îndoiala că filozoful care pledează pentru 
limitarea conceptului de stil la artă şi-ar fi lucrat 
îndeajuns sensibilitatea, spre a surprinde prezenţa 
stilului chiar şi numai în sfera de baştină, căci dacă 
ar dispune de aparatul receptiv, ar fi cu neputinţă 

i-.’i nu întrezărească şi aiurea eficienţa factorului 
in discuţie. 

Faţă de rezervele, şi naive, şi obtuze, ce se mai 
rostesc uneori în această privinţă, mărturisim că, 
«lin parte-ne, concedem, dimpotrivă, înfăţişării sti¬ 
listice proprii unei creaţii filozofice-metafizice atîta 
importanţă, încît socotim inadmisibil ca un ase¬ 
menea eminent aspect să fie trecut cu vederea 
intr-o cercetare asupra gîndirii şi conştiinţei filo¬ 
zofice. 

Pornind la drum cu intenţia unei contrapledoa- 
i ii, vom spicui din istoria spiritului uman o sea¬ 
mă de exemple, destinate, dacă mai era nevoie, să 
(ie aduse în sprijinul tezei ai cărei apărători vom 
continua să fim. 

Mai întîi, un exemplu din Antichitate. Vechile 
seminţii greceşti, venind de undeva de la mia¬ 
zănoapte, şi-au cucerit la un moment dat ţările în 
care aveau să se statornicească. In noile ţări, se¬ 
minţiile greceşti au ajuns, precum se ştie, în con¬ 
tact cu populaţii care, în general, îşi aveau cultura 
şi civilizaţia lor mult mai avansate şi care şi-au trăit 
istoria în aceste forme arhaice, ce ne sunt cunos¬ 
cute începînd cu mileniile IV şi 111 î.Cr. Seminţi¬ 
ile greceşti invadau ţinuturile din preajma apelor 
egee. Aici grecii prindeau să-şi asimileze, cu avidi¬ 
tate de barbari, elementele unor culturi consuma¬ 
te, nu însă fără de a-şi impune şi ei glasul şi norma 
lor, stîngace încă, dar maleabile, proaspete, spon¬ 
tane. In Asia ionică, grecii ajungeau în atingere 
fertilă cu străvechi prelungiri de ale culturii şi ci¬ 
vilizaţiei babiloniene-asiriene. Atestat de atitea 
mărturii istorice este contactul lor cu cultura mai 
recentă, hitită, sau cu aceea a fenicienilor, intre- 
prizii şi temerarii mijlocitori ai orientalismului 

pînă în apele oceanice de la soare-apune. în insule¬ 
le egee şi în peninsula de-acum a lor, grecii puneau 
din plin gura lor setoasă la izvoare mikeno-cre- 
tane. Spaţiul egeic, unde se amestecau din timpuri 
imemoriale atîtea ecouri spirituale de aiurea şi 
acum atîtea afirmări locale genuine, devenea mat¬ 
ca în care avea să-şi dea minunatele roade geniul 
grec. Cele dintîi semne de vădită emancipare de 
sub atîtea înrîuriri şi de înjghebare reală a feţei 
greceşti le găsim, dacă se face abstracţie de poe¬ 
mele homerice, în arta ioniană şi în aceea a insu¬ 
lei Rhodos, începînd cu veacul VIII î.Cr. şi apoi, 
mai tîrziu, în arta atică (veacul VI î.Cr.). Deosebit 
de relevant din puncţ de vedere stilistic ni se pare 
paralelismul ce se declară şi se menţine necurmat 
între tendinţele propulsive proprii artei plastice 
preclasice greceşti şi acele ale gîndirii filozofice 
presocratice. Influenţa artelor egiptene, babilonie- 
ne şi a celor orientale-mediteraniene, caracterizate, 
în general, prin stilul lor abstract, hieratic, elemen¬ 
tar, asupra artei greceşti e încă puternică, dar arta 
ioniană şi apoi [cea] atică din epoca aceea, numită 
„a surîsului arhaic", se detaşează încetul cu înce¬ 
tul de pe fundalul modelelor copleşitoare. Acest 
proces de conturare se datorează unui tot mai viu 
interes acordat în arta preclasică grecească Naturii. 
Neapărat că şi arta preclasică grecească e constrîn- 
să încă în tipare abstracte, elementare şi hieratice, 
dar într-un fel atenuat, ce îngăduie şi naturii să 
se pronunţe. De remarcat că această caracterizare 
a artei preclasice greceşti ne îmbie termenii cei mai 
potriviţi şi pentru a schiţa profilul real al gîndirii 
greceşti din aceeaşi epocă, deoarece naturalismul, 
animat în perspectiva elementarului, este, precum 
ştim, şi o notă dominantă a gîndirii filozofice io- 

niene. Întîia oară în gîndirea umană. Natura în¬ 
sufleţită devine, ca atare, la filozofii ionieni, un su¬ 
biect de preocupare teoretică pentru un presupus 
substrat elementar al ei, pentru un presupus „arheu" 
. 1 1 ei. Natura îşi cucerea astfel autonomia şi toată 
măreţia de sine stătătoare — şi, în acelaşi timp, ca¬ 
litatea de unic cadru al vieţii omeneşti. Chiar şi 
numai o fugară privire asupra artei preclasice gre¬ 
ceşti din aceeaşi epocă ne spune că aici, în aceste 
plăsmuiri. Natura are cuvînt în acelaşi sens. Ri¬ 
giditatea eterată, aproape numai bidimensională, 
a artei egiptene, dar şi masivitatea reliefată a ar¬ 
tei babiloniene-asiriene, cu ale lor zeităţi transcen¬ 
dente, grave, severe ca animalele, cu ai lor 
demoni fabuloşi, corespund întocmai unei teocra- 
ţii sociale, congelate în forme de la care nu este 
abatere. La seminţiile greceşti, preocuparea teore¬ 
tică va trece de la transcendenţă spre Natură, iar 
cît priveşte conduita individului uman, accentul 
se va deplasa de la conformism spre libertate. Aici 
totul îndură o umanizare în forme mai puţin în¬ 
gheţate, gata de a face concesii firescului. Pe bu¬ 
zele figurilor din arta plastică preclasică grecească 
apare „surîsul", ca un simptom irecuzabil al natu¬ 
ralului şi umanului. Omul nu se mai simte tero¬ 
rizat de transcendenţe supramundane. Şi iarăşi, 
acest aşa-numit „surîs arhaic", simptom al unei 
anume stări de destindere a omului şi de eliberare 
a sa de sub constrîngerile supramundane, ni se 
pare că ar putea să fie invocat ca mărturie şi atunci 
cînd caracterizăm înţelepciunea umană, ce se des¬ 
prinde în general din fragmentele transmise 
nouă din operele filozofilor presocratici. Dacă n-ar 
fi să luăm seama decît la libertatea ce aceşti gîn- 
ditori îşi iau, de a gîndi pe cont propriu în ches- 

tiuni ce erau rezervate revelaţiei divine, şi am avea 
o minunată dovadă cu privire la deosebirea de si¬ 
tuare faţă de existenţă şi cosmos, ce s-a declarat 
între greci, pe de o parte, şi egipteni, babilonieni, 
hitiţi, mikeno-cretani, pe de altă parte. Paralelis¬ 
mul între tendinţele inerente artei preclasice gre¬ 
ceşti şi cele ale gîndirii filozofice presocratice este 
un fapt care, o dată observat, rămîne pentru totdea¬ 
una inventariat aşa cum este. 

Mai tîrziu, în epoca clasicismului grec, descope¬ 
rim un pronunţat consens stilistic între gîndirea 
unui Platon şi arta plastică a lui Phidias, Praxitele, 
Myron, ale căror opere plastice s-ar părea că ilus¬ 
trează într-adins chiar Ideile, prototipurile cereşti 
ale tuturor lucrurilor, aşa cum le „vedea" filozoful. 
Paralelismul e şi de astă dată o evidenţă. Numai 
închizîndu-ţi ochii şi mintea deopotrivă, poţi tă¬ 
gădui existenţa configurărilor asemănătoare în ţi¬ 
nuturi aparent atît de distincte cum sunt arta şi 
filozofia. Consensul stilistic ca fapt e, fireşte, la rîn- 
dul său, susceptibil de diverse explicaţii. In orice 
caz, consensul stilistic nu trebuie privit ca efect al 
vreunei înrîuriri din partea artei asupra filozofiei 
— şi nici invers, ca efect al vreunei înrîuriri din 
partea filozofiei asupra artei.*' Consensul este mai 
curînd rezultatul unor tendinţe spirituale profunde, 
inconştiente, ce stau la temeiul tuturor manifes¬ 
tărilor spirituale dintr-un anume timp şi spaţiu is¬ 
toric. Ce grad de consistenţă interioară pot să obţină 
uneori aceste tendinţe spirituale, inconştiente, de 
natură stilistică, ne arată un exemplu din aceeaşi 


* Există, desigur, înrîuriri reciproce între cele două 
domenii, dar consensul stilistic profund nu se poate explica 
pe această cale. 

epocă despre care tocmai vorbirăm. în secolele de 
injghebare ale spiritului grec, remarcăm o tendinţă 
lot mai precisă spre „finit". Arta greacă manifes¬ 
tă acest elan spre desăvîrşirea finită, ce-şi poartă 
echilibrul în sine însăşi, spre deosebire, bunăoară, 
de arta egipteană, care implică un transcendent 
magic indefinit, şi spre deosebire de arta indiană, 
care-şi are şi ea un particular orizont infinit. Se în¬ 
cadrează unui fenomen stilistic dintre cele mai în¬ 
vederate faptul, atît de bine cunoscut, că Parmenide, 
care s-a aplecat cu atîta patimă scrutătoare asu¬ 
pra existenţei unice, absolute, mai presus de amă¬ 
girile simţurilor, înzestrează această existenţă unică 
(ce ar părea la întîia vedere doar un ecou al unor 
idei metafizice din India) cu atributele finitului. 
Simpla gîndire ar fi putut să-l conducă pe Parme¬ 
nide şi spre o metafizică a Unicului infinit. Par¬ 
menide se supune totuşi, şi evident, fără a-şi da 
seama de acest lucru, tendinţei spre „finit", o 
dominantă a cîmpului stilistic, căruia el îi aparţi¬ 
nea. Niciodată o metafizică a Unicului nu a mai 
luat o asemenea înfăţişare în istoria gîndirii uma¬ 
ne, cu toate că ideea Unicului apare de atîtea ori 
la inzi, în neoplatonism, daoismul chinez sau în 
panteismul lui Giordano Bruno, Spinoza, Goethe. 
A nega eficienţa factorilor stilistici în cazul gîndirii 
lui Parmenide echivalează, după părerea noastră, 
cu negarea unei probe palpabile, şi cei ce o fac imi¬ 
tă exemplul regretabil al acelor scolastici care nu 
voiau să privească prin luneta lui Galilei, ca nu 
cumva să descopere lunile lui Jupiter — pe care un 
filozof demult perimat le ignorase, dar de sub a că¬ 
rui autoritate ei erau incapabili să se emancipeze. 

Dar iată încă alte probe că se poate vorbi de¬ 
spre „stil" şi în filozofie. Făcînd un salt peste multe 



veacuri, vom încerca o comparaţie stilistică între 
metafizica lui Leibniz şi opera muzicală a lui Jo- 
hann Sebastian Bach. Amîndoi sunt tipici reprezen¬ 
tanţi ai barocului. Fără de a fi tocmai contimporani, 
vieţile lor se întretaie. Pe la 1700, Leibniz îşi avea 
viziunea metafizică constituită, în timp ce Bach se 
găsea de-abia în perioada pubertăţii. Viaţa lui 
Leibniz coincide cu culminaţia barocului, iar a lui 
Bach, cu barocul tardiv şi cu declinul. Spirituali¬ 
ceşte, Bach se menţinea pe linia barocului în floa¬ 
re, în ciuda curentelor ce începeau să macine şi să 
surpe podişul. Operele muzicale ale lui Bach vor 
manifesta astfel o uluitoare coincidenţă de stil cu 
viziunea metafizică a lui Leibniz. Coresponden¬ 
ţele merită să fie puse în lumină. Barocul îşi rea¬ 
lizează modul şi profilul atît de caracteristice 
mulţumită perspectivelor sale largi, infinite, şi da¬ 
torită nesăţioasei sale dragoste de forme, ce nasc 
neliniştite, din ele însele, repetînd şi variind ne¬ 
limitat acelaşi motiv. Barocul se caracterizează prin 
aplecare spre tot ce e dinamic, prin repudierea cal¬ 
mului şi a simplicităţii liniare, prin înclinarea pă¬ 
timaşă spre mişcarea vie şi abruptă, spre clocotul 
în rotocoale al liniilor, spre umflare şi demăsurat. 
Barocul e eminamente spectaculos, şi excrescen¬ 
ţele sale formale, contorsionate, nu sunt totdea¬ 
una acoperite şi de un fond sufletesc, deşi, pe de 
altă parte, nici o altă epocă nu a dat dovezi de un 
mai amplu registru afectiv. Stau alături sau se îm¬ 
pletesc în baroc setea extazelor supraterestre, în¬ 
clinarea spre clarobscurul iraţional al vieţii şi, în 
acelaşi timp, avîntul nobil spre dominarea prin or¬ 
dine şi raţiune a dinamismului iscat din străfun¬ 
duri. Toate aceste tendinţe proprii barocului îşi taie 
drum şi îşi găsesc glas atît în viziunea metafizică 

,i lui Leibniz, cît şi în muzica lui Bach. Să nu ne 
închipuim totuşi că Bach ar fi stat în vreun chip 
m ib înrîurirea directă a metafizicii lui Leibniz. Nu. 
Bach a fost o conştiinţă stăpînită de o religiozitate 
I n ofundă, încadrată, pe de o parte, de idei teolo¬ 
gice lutherane, dar, pe de altă parte, atinsă şi de 
elanuri mistice, ceea ce îl apropie de unele apa¬ 
riţii medievale. Dincolo de aceste legături şi afi¬ 
nităţi, ce se pot stabili, apartenenţa lui Bach o 
identificăm stilistic în altă parte. Bach a dat lumii 
sale sufleteşti şi sublimărilor sale spirituale o ex¬ 
presie pe linii specifice barocului într-atît, încît 
opera sa, din punct de vedere stilistic, invită la o 
confruntare, aproape pe două coloane, cu viziunea 
metafizică a lui Leibniz. Muzica lui Bach şi meta¬ 
fizica lui Leibniz constituie un singur spaţiu popu¬ 
lat de simetrii, în care transpunerile de forme se 
impun de la sine, cu facilitatea unei demonstraţii 
dintr-un manual de geometrie. 

Să luăm seama cum în imaginaţia barocă a lui 
Leibniz „lumea" îşi pierde contururile liniare, sim¬ 
ple, pe care le are, bunăoară, în concepţia acelora 
care o reduc la o singură substanţă universală. Sis¬ 
temul metafizic al lui Leibniz nu are nimic din 
înfăţişarea unui cristal cu muchii geometrice, dia¬ 
mantine. Lumea lui Leibniz se alcătuieşte, de fapt, 
din nenumărate „lumi", căci ea e compusă din 
monade, şi fiecare monadă este în sine o lume. Cît 
de acuzat barocă este această înflorire de forme 
cosmice! Lumea nu este o unică substanţă, ea este 
mai curînd un motiv muzical pe care monadele 
îl variază, cu infinitezimale diferenţe în infinit de 
multe forme. Şi numai aceste forme împreună vor 
alcătui lumea concretă, reală. Să luăm apoi seama 
cum fiecare monadă este înzestrată cu • dinami- 

că lăuntrică, purtînd în sine tot trecutul şi tot vi¬ 
itorul ei, cînd într-un chip mai lucid, cînd într-un 
chip clarobscur, şi cum fiecare monadă este, în sine 
şi prin sine, de fieştecare dată un univers. Avem 
de-a face aici cu registrul vast al conştiinţei, pro¬ 
prie insului baroc, proiectat în fiinţa secretă a tutu¬ 
ror existenţelor. Monadele, împreună, fiecare cu 
dinamica sa lăuntrică, evoluează în sensul unei 
universale armonii. Cine, contemplînd aceste tră¬ 
sături ale viziunii lui Leibniz, nu-şi aminteşte cora¬ 
lele, cantatele, pasiunile, fugile lui Bach, cu polifonia 
lor contrapunctică, cu modul lor de a varia la in¬ 
finit motivul muzical, cu mişcarea lor, escaladînd 
treptele tuturor înălţărilor şi prăbuşindu-se abrupt 
în abisuri? Dumnezeu, monada supremă, este în 
polifonia metafizică a lui Leibniz un fel de cantus 
firmus*, întovărăşit contrapunctic de nenumăra¬ 
te melodii, ca să dea împreună marea armonie. Pe 
de altă parte, tonul lui Bach este el însuşi, în sine 
şi prin sine, o „lume", întocmai ca monada lui Leib¬ 
niz, iar liniile contrapunctice ale lui Bach se rezolvă 
totdeauna într-un fel de potrivire prestabilită, echi¬ 
valentă la Leibniz cu prezenţa divină în cosmos. 
Dacă monadele lui Leibniz ar cînta, viziunea lui 
s-ar transforma într-o audiţie de gen Johann Se- 
bastian Bach, închipuită la potenţă divină. 

Pentru a proba posibilitatea de a aplica filozo¬ 
fiei puncte de vedere stilistice, mai dăm un exem¬ 
plu, de astă dată din timpurile mai noi. Ne referim 
la filozofia lui Henri Bergson. E drept că această 
filozofie ne este încă aşa de apropiată în timp, în- 
cît o privire de ansamblu asupra ei, necesară unei 


* Linie melodică de bază în jurul căreia se compun ce¬ 
lelalte voci ( n.red .). 

înţelegeri stilistice, poate părea hazardată. Şi to¬ 
tuşi! încercarea, efectuată cu tactul şi cu prudenţa 
cerută de circumstanţe, se dovedeşte a fi operantă. 
Filozofia lui Bergson este în substanţă, prin toate 
implicatele şi consecinţele ei, o filozofie a „dura¬ 
tei", a „mişcării", a „devenirii", a „elanului". Ca 
metodă, filozofia lui Bergson se întemeiază pe un 
gen anume de intuiţie, ce vrea să restabilească da¬ 
tele imediate, pure, ale conştiinţei şi ale realităţii. 
Cel mai fundamental dat imediat, pur, în intimi¬ 
tatea căruia am avea posibilitatea de a pătrunde 
prin intuiţie, este, în concepţia lui Bergson, durata. 
Inteligenţa, cu procedeele ei, făcute pe măsura spa¬ 
ţiului şi materiei inerte, este demascată de Berg¬ 
son ca o funcţie ce falsifică, prin chiar natura ei, 
realul. în considerarea realului, Bergson vrea să 
substituie procedeelor matematice-geometrice 
ale inteligenţei punctul de vedere al „duratei". Sub 
acest unghi, realul îşi pierde osatura şi articulaţi¬ 
ile rigide de lucru „făcut", dobîndind înfăţişare 
mobilă, exprimabilă doar sugestiv, de lucru „ce se 
face". Realul acesta izbucneşte deosebit de genuin 
în conştiinţa noastră şi în tot ce e viaţă — şi trebuie 
surprins prin intuiţie în desfăşurarea sa curgătoa¬ 
re, nouă, creatoare în fiece clipă. Continuul, calita¬ 
tea, nuanţa, inefabilul sunt atributele acestui real, 
iar melodia, o formă dezmărginită a sa. 

Ce corespondenţe stilistice descoperim acestei 
filozofii în arta din ultimele două decenii ale se¬ 
colului XIX şi în primul din secolul nostru? Im¬ 
presionismul în pictură, desigur. Simbolismul în 
poezie; iar în sculptură, Auguste Rodin. Ne oprim 
un moment asupra acesteia din urmă. Fără de a 
exalta importanţa sculpturii lui Rodin, cum o făcea 
încă Rainer Maria Rilke, care vedea în aceasta una 

din rarele culminaţii ale artei în general, ne este 
permis să o apreciem totuşi drept cea mai caracte¬ 
ristică realizare pe care spiritul, mai mult muzical 
şi pictural al epocii, putea s-o dea în sculptură. 
Arta lui Rodin se complace în forme fluide, de 
contururi estompate, gata de a se topi ca zăpada 
în lumina din preajmă. în liniile, mai mult melo¬ 
dioase decît plastice, ale sculpturii lui Rodin, des¬ 
coperim o eclatantă ilustrare artistică a filozofiei 
lui Bergson, fără ca această artă să fi fost însă în¬ 
cercată de asemenea intenţii şi, evident, fără ca fi¬ 
lozofia lui Bergson să fi rîvnit vreodată să fie un 
comentariu] teoretic în marginea artei lui Rodin. 
Pentru examenul stilistic, alegem două din cele mai 
reuşite opere ale lui Rodin: Ioan Botezătorul şi Cen- 
tauriţa. Ioan Botezătorul reprezintă o figură nudă, 
în mers. Niciodată un sculptor nu s-a dedat unui 
mai complex, mai suplu şi mai susţinut efort — 
şi nu a mobilizat mai multe şi mai subtile mijloa¬ 
ce de a nu prezenta o figură umană „în mers" ca 
Rodin în această sculptură. încercarea, o izbîndă, 
desăvîrşită în felul ei, dacă nu ca artă, atunci ca 
realizare iluzionistă, întrucît ne amăgeşte să ve¬ 
dem realmente omul umblînd, încercarea, zicem, 
rămîne prin calitate un pandant al efortului epo¬ 
cal pe care filozoful Bergson îl face, recurgînd la 
atîtea subtilităţi şi sugestii, spre a ne transpune în 
„actul mişcării" ca într-un dat imediat şi absolut al 
realului. 

Paralelismul stilistic intervine uneori în istorie 
cu atîta putere, că se produc, în domenii diferite 
prin natura lor, opere ce par într-adins potrivite, 
chiar şi prin conţinutul lor „anecdotic", ca să stea 
alături şi să prilejuiască astfel un întreg sistem de 
referinţe reciproce. Cu Centauriţa lui Rodin ne gă- 


182 



sim, fără de vreun gînd anume din partea sculp¬ 
torului, în faţa unei splendide ilustrări a concep¬ 
ţiei bergsoniene despre elanul vital. Această cen- 
tauriţă, cu braţele întinse, cu toată făptura uşor 
contorsionată pe linia unui elan pierdut în vag, 
această centauriţă, cu trupul de femeie ce aproa¬ 
pe se detaşează, straniu planturos, din trupul greu 
de cal ce ţine totuşi de fiinţa sa, dă o expresie plas¬ 
tică parcă tocmai acelui elan vital despre care Berg- 
son ne vorbeşte într-o capitală operă a sa. Rodin 
a surprins în Centauriţă parcă tocmai acel moment 
al elanului vital cînd omul se desprinde de ani¬ 
malitate, în drumul ascendent al evoluţiei crea¬ 
toare. Vedem aici, sub specia duratei, a devenirii, 
reprezentate pînă şi cele două tendinţe de sens 
contrar, dominante în metafizica lui Bergson: ela¬ 
nul vital, conştiinţa, spiritul, cu aspiraţiile lor, ca 
un sistem deschis în sus, şi materia care cade. încă 
o dată însă: această apropiere o facem noi, în per¬ 
spectivă stilistică, şi este cu totul în afară de inten¬ 
ţiile urmărite de Rodin sau Bergson. Nu avem nici 
un indiciu cu privire la vreo reală interdependenţă 
între opera artistului şi opera filozofului. Apro¬ 
pierea e însă justificată prin afinitatea de structură 
a viziunilor lor, iar paralelismul se impune orică¬ 
rui scrutător suficient echipat cu uneltele necesa¬ 
re unei analize stilistice şi suficient de onest ca să 
nu închidă ochii în faţa faptelor. 



FILOZOFIE SI ARTĂ 


S-ar putea cita o seamă de autori prestigioşi, mai 
ales de la romantism încoace, care s-au simţit ten¬ 
taţi să echivaleze filozofia cu arta. Pentru cei ce 
urmăreau o asemenea ţintă, problema echivalen¬ 
ţei dintre filozofie şi artă permitea să fie rezolvată 
în diverse sensuri. Soluţiile încercate, cu variaţi¬ 
ile lor de sens, uneori aproape imperceptibile, sunt 
reductibile la două tipuri. Intîiul tip de soluţii ia 
fiinţă în conexiune cu întrebarea fundamentală ce 
şi-o pune gînditorul în ceea ce priveşte finalita¬ 
tea preocupărilor sale „filozofice" şi în legătură cu 
mijloacele presupuse ca fiind cele mai propice în¬ 
tru realizarea acestei finalităţi. Ştim că filozoful, 
îndeosebi în ipostaza de metafizician, năzuieşte 
spre o revelare a misterului existenţei în totalita¬ 
tea sa, spre o formulă a absolutului. (Că filozoful, 
străduindu-se să cuprindă chipul absolutului, iz¬ 
buteşte doar să-i pună o mască, este o altă latură 
a chestiunii, o latură ce nu ne interesează deocam¬ 
dată.) Ostenindu-se în acest sens şi pe această cale, 
cea dintîi întrebare ce i se iveşte este aceea a mij¬ 
loacelor celor mai sigure de a-şi ajunge ţinta. Un 
Schelling, filozoful romantic german, a optat la un 
moment dat pentru o soluţie „artistică". El găsea 
că arta, în general, se bucură, printre celelalte pre¬ 
ocupări ale genului uman, în chip eminent de pri- 

vilegiul de a fi în posesia mijloacelor celor mai 
certe de transpunere a spiritului în „absolut". De 
unde încheierea că filozofia trebuie să-şi însuşeas¬ 
că pe cît cu putinţă modul artei, dacă vrea să facă 
lată problemelor esenţiale pe care e chemată să le 
dezlege. E aici un punct de vedere pe care Schel- 
ling însuşi n-a înţeles să-l urmeze pînă la capăt şi 
pe care l-a părăsit pe nesimţite. Un Novalis se re¬ 
comandă a fi amintit în aceeaşi ordine de idei, căci 
şi el se găseşte prin apropiere în cadrul aceluiaşi 
tip de înţelegere filozofică atunci cînd propune ca 
organ de revelare a absolutului „imaginaţia". Pen¬ 
tru a înţelege poziţia lui Novalis, e de notat că 
„imaginaţia" despre care el ne vorbeşte nu este 
acea facultate productivă, în înţeles larg, ce inter¬ 
vine în atîtea activităţi spirituale, şi chiar în do¬ 
meniul ştiinţific, ci „imaginaţia" aproape arbitrar 
restrînsă la activitatea de „fabulaţie". Novalis pro¬ 
fesează un idealism magic potrivit căruia spiritul 
omenesc îşi ia în stăpînire chemar ea de re-produ- 
cător al absolutului, cu osebire în momentele cînd 
se lasă în grija imaginaţiei ce născoceşte basme pli¬ 
ne de miraculos, de neprevăzut şi chiar de inco¬ 
erenţe. Novalis se crede trăind într o lume care în 
fiinţa ei este basm, unde totul ia înfăţişare neobiş¬ 
nuită şi unde orice se poate transforma în orice. 
Filozofia lui Novalis, cuprinsă în faimoasele şi 
uluitoarele sale Fragmente, se resimte puternic de 
duhul basmului. 

Apropieri foarte strînse între filozofie şi artă 
face, pe altă linie şi cu alte ocoluri, fireşte, decît 
Novalis, un Schopenhauer — şi pe urmele aces¬ 
tuia apoi Nietzsche, gînditori care, atunci cînd „fi¬ 
lozofează", se conduc de varii sugestii culese din 
artă. De obicei, gînditorii, stăpîniţi de puternice 

înclinări artistice, vor căuta să asimileze filozofiei 
cît mai multe din procedeele artei. în filozofie, ei 
se vor lăsa îndrumaţi mai mult de o conştiinţă ar¬ 
tistică decît filozofică. în filozofie, ei vor cultiva 
mai ales gînduri şi plăsmuiri întruchipate după 
chipul şi asemănarea creaţiilor de artă. Pentru atari 
gînditori, filozofia şi arta devin vase comunicante 
ce îngăduie ample, masive transpuneri de mijloace 
şi moduri. Fără îndoială că, în cadrul acestui tip 
de soluţii date problemei raportului dintre filozo¬ 
fie şi artă, a fost şi este cu putinţă apariţia unui 
mod de filozofie care îmbogăţeşte cu variantele 
sale ispititoare panorama vastă a gîndirii umane. 
Linia de mişcare a acestui gen rămîne însă latera¬ 
lă faţă de drumul mare al filozofiei. Asupra situa¬ 
ţiei nu e cazul să ne facem vreo iluzie, căci filozofia 
şi-a înţeles chemarea ce-i incumbă şi, conştient sau 
instinctiv, i-a şi dat urmare, fără a se lăsa abătută 
de ademeniri mărginaşe. 

Spuneam că, în ceea ce priveşte problema ra¬ 
portului dintre filozofie şi artă, s-a mai pronunţat 
în cursul timpului şi un al doilea tip de soluţii. De 
astă dată, consideraţiile nu ţin în vedere cu pre¬ 
cădere filozofiile care, prin însuşi felul lor, ar culti¬ 
va mijloace, moduri, atitudini şi orizonturi artistice. 
Soluţiile ce le subsumăm celui de al doilea tip iau 
în considerare chiar apariţiile de mare amploare, 
concepţiile metafizice epocale, din istoria gîndi¬ 
rii. Dar tocmai acestea sunt prezentate în cele din 
urmă mai mult ca produs de natură artistică de¬ 
cît ca roade ale unei pretinse ştiinţe. Nu filozofia 
unui Novalis sau a unul Goethe, ci chiar şi concep¬ 
ţiile filozofice ale unui Platon, Aristotel, Plotin, 
Giordano Bruno, Spinoza, Leibniz, Fichte, Hegel 
etc. sunt înfăţişate exclusiv ca monumente spiri¬ 
tuale, echivalente întru totul creaţiilor de „artă". 

începutul modului de a vedea în acest fel filozofia, 
îndeosebi de orientare metafizică, îl descoperim 
în. acele aprecieri peiorative cu care erau gratifi¬ 
cate toate sistemele metafizice în perioada neocri- 
licismului şi a naturalismului pozitivist, ce a urmat 
după prăbuşirea falnicelor construcţii speculati¬ 
ve postkantiene. In acel timp, orice construcţie era 
dispreţuitor taxată ca simplă rizibilă „poezie de 
concepte". „Poezie de concepte" şi nimic altceva 
ar fi toată metafizica de la Platon pînă la Hegel — 
aşa suna verdictul umilitor, acceptat pe vremuri 
de atîta lume, căreia nu i se poate nega buna-cre¬ 
dinţă. Pe la sfîrşitul secolului XIX, concomitent cu 
o anume recrudescenţă a sensibilităţii metafizice 
sau, cel puţin, a interesului pentru metafizică, ter¬ 
menul de „poezie de concepte" şi-a pierdut însă 
tot mai mult din nuanţa peiorativă. Şi printr-o re¬ 
acţie ce pregătea încetul cu încetul o mai justă 
apreciere, diverşi gînditori au convenit a vorbi de¬ 
spre poezia de concepte a metafizicii într-o notă 
mai concesivă şi chiar pozitivă. Un neoromantism, 
firav şi cam de sfîrşit de veac, crea o ambianţă su¬ 
fletească prielnică spectrelor metafizice de demult, 
iar în această atmosferă, pe urmă, contele Her- 
mann Keyserling a îndrăznit, în primul deceniu 
al secolului XX, să schimbe în renume porecla de 
„poezie de concepte". Intr-un sens acum hotărît 
pozitiv, el va considera filozofia — şi, cu precăde¬ 
re, aceea de orientare metafizică — drept o „artă" 
ca oricare altă artă. Keyserling a publicat şi o car¬ 
te despre Filozofia ca artă*. Iată cîteva semnificati¬ 
ve frîngurele din lucrarea în chestiune: „In fapt, 
filozofia nu este o ştiinţă decît în măsura în care 


* Titlul original: Philosophie als Kunst (1920); studiul nu 
s-a tradus în româneşte ( n.red.). 

orice artă este una, adică în măsura în care e vor¬ 
ba de perfecta mînuire a mijloacelor de expresie, 
de a fi stăpîn peste o anumită tehnică, de a cunoaş¬ 
te şi de a înţelege materia de elaborat", ne spune 
Keyserling, spre a preciza apoi că, pentru un fi¬ 
lozof, „calitatea de savant nu e valabilă decît pen¬ 
tru această parte de meserie, ce se poate învăţa", 
cîtă vreme „a filozofa rămîne, la drept vorbind, o 
artă autentică". Filozofului îi incumbă sarcina „de 
a organiza cele pozitiv ştiute", „de a da o struc¬ 
tură unui «ce» amorf, de a octroia* o formă ma¬ 
teriei şi de a o trezi astfel la viaţă. Incît problema 
esenţială pentru filozofie, ca pentru orice artă, este 
aceea a formei. Chestiunea valorii cutărei viziuni 
despre lume se reduce la o chestiune de stil." (Ter¬ 
menul de „stil" e folosit aici în sensul de expresie 
formală a personalităţii.) Mai departe, Keyserling 
va susţine că, „perfecţiunea unei viziuni despre 
lume ne frapează în funcţie de adevărul ei". In 
funcţie de „adevărul" ei! Aşa se exprimă cam juve¬ 
nil autorul, după ce, o clipă mai înainte, ne asi¬ 
gura că valoarea unei metafizici se reduce la o 
chestiune de stil. întorsătura ne-ar încurca dacă 
nu am cunoaşte versatilitatea scriitoricească a fai¬ 
mosului eseist. Se cuvine deci să mai aşeptăm o 
clipă, spre a vedea ce devine „adevărul" în con¬ 
sideraţiile ulterioare ale lui Keyserling. Eseistul nu 
întîrzie să ne satisfacă curiozitatea şi va exclama: 
„Dar ce este adevărul dacă nu o formă particulară 
a perfecţiunii estetice?" Cu aceasta, meditaţiile îşi 
reiau firul normal. După opinia lui Keyserling, 
arta caută „să stabilească un raport viu între uni¬ 
vers şi spiritul uman". Spre aceasta aspiră şi filo- 


* A octroia (< fr. octroyer) = a acorda în chip de favoa¬ 
re ( n.red .). 

/.ofia. Cînd clădeşte o metafizică, filozoful se lup- 
lă cu sensul universului, nu altfel decît Beethoven 
în muzica sa. Compozitorul o face cu ajutorul su¬ 
netelor, filozoful, cu ajutorul conceptelor. Silind 
filozofia şi arta să apuce pe drumuri cît mai pa¬ 
ralele, Keyserling le va constr'inge în cele din urmă 
să accepte confluenţa. Şi deoarece arta se rosteşte 
în forme individuale, fiind o expresie nemijloci¬ 
tă a personalităţii, filozofia va deveni, sub ochii 
lui Keyserling, de asemenea strict personală. In pri¬ 
vinţa aceasta, Keyserling se încumeta să afirme că 
o filozofie e cu atît mai valabilă, cu cît e mai „per¬ 
sonală". „Nu există concepţie despre lume imperso¬ 
nală, chiar şi numai un asemenea termen cuprinde 
o contradicţie."* Orice filozofie se afirmă numai 
în virtutea şi prin puterea ecuaţiei sale personale. 

încercarea lui Keyserling de a da filozofiei un 
sens subliniat artistic apare sub orice raport ca fi¬ 
ind tocmai opusă aceleia ce ţine să imprime filo¬ 
zofiei un sens ştiinţific. Ambele tentative, deşi 
diametral opuse, se desprind deopotrivă dintr-o 
conştiinţă ce nu este just filozofică. Nu vom tăgă¬ 
dui că filozofia poate avea o linie laterală de des¬ 
făşurare, cu unele mîndre înfloriri asemenea celor 
ale artei, cum ea a dezvoltat, de altfel, uneori şi o 
activitate ce se situează în imediata apropiere a şti¬ 
inţei. Dar nu prin asemenea colaterale, remarca¬ 
bile, fără îndoială, dar oricum, mai mult sau mai 
puţin bastardizate, a reuşit filozofia să-şi joace co¬ 
pleşitorul rol în istoria spiritului, a culturii şi a ci¬ 
vilizaţiei umane. Drumul regesc de izbînzi, atîtea 


* Toate citatele din Comte Hermann de Keyserling, Sur 
l'art de la Vie, Librairie Stock, Paris, 1936, cap. „La philoso- 
phie est un art". 


189 



cîte le enumeră filozofia, nu se confundă în nici 
una din etapele sale cu abaterile de sens artistic 
sau ştiinţific prin care ea a rătăcit uneori, ignorîn- 
du-şi sau renegîndu-şi adevărata misiune. 

Tot ce Keyserling susţine cu privire la sensul 
artistic al filozofiei revine în cele din urmă la o ne¬ 
gare a autonomiei filozofice. încercarea de a pre¬ 
scrie filozofiei normele de comportare şi de reacţie, 
precum şi modul de precipitare ale artei o găsim 
cu atît mai reprobabilă, cu cît nu e lipsită de se¬ 
ducţie. Să examinăm pe rînd afirmaţiile lui Key¬ 
serling. 

Filozofului îi incumbă sarcina de a organiza 
cele pozitiv ştiute şi de a imprima o structură unui 
„ce" amorf... Iar chestiunea valorii cutărei viziuni 
despre lume s-ar reduce la o chestiune de stil... 
Găsi-vom oare în aceasta o suficientă justificare 
pentru echivalarea filozofiei cu o artă autentică? 
Oare ştiinţa nu organizează şi octroiază structuri 
— şi este ea oare o manifestare lipsită de stil? Fi¬ 
zica lui Aristotel, reprezentînd o fază, ce-i drept, 
depăşită a gîndirii ştiinţifice, „organiza" totuşi, 
pentru vremea sa, toate cele pozitiv ştiute în acest 
domeniu şi imprima structuri unui „ce" amorf; de 
asemenea, ea purta, în forma şi pe corpul ei, pe¬ 
cetea de nedezminţit nu numai a stilului grec, ci 
şi a stilului personal aristotelic. Cine va aprecia 
însă că fizica lui Aristotel ar fi, din această prici¬ 
nă, o „autentică artă"? Şi iarăşi, născocirea calcu¬ 
lului diferenţial şi integral nu este, prin toate 
aspectele sale derivînd din luarea în considerare 
a mărimilor disparate şi din tratarea dinamică a 
formelor şi liniilor, un produs ce se înscrie perfect 
nu numai în stilul baroc, ci şi în stilul personal al 
lui Leibniz? Dar cine dintre cei chemaţi în apre- 

ciere va susţine, fără a-şi trăda simţul riguros şi 
just al domeniilor, că născocirea matematică a lui 
Leibniz ar fi o operă de „artă autentică"? 

Afirmaţiile lui Keyserling trebuie controlate pas 
cu pas. Că „adevărul" nu ar fi decît „o formă parti¬ 
culară a perfecţiunii estetice"? Să ni se dea voie 
să nu înţelegem nimic din această frază! Propoziţia 
ar dobîndi un sens numai în cadrul filozofic al 
idealismelor de provenienţă platonică, unde Ide- 
ea este în acelaşi timp egală cu Adevărul — şi egală 
cu Perfecţiunea estetică. Din contextul în care fra¬ 
za apare la Keyserling, rezultă însă că ea nu are, 
din nefericire, nici o legătură cu singurul cadru 
în care ar obţine un înţeles. La Keyserling, omolo¬ 
garea adevărului cu perfecţiunea estetică pare mai 
mult circumscrierea vagă şi foarte stîngace a gîn- 
dului că „adevărul" trebuie să fie cît mai armonic 
închegat din elementele sale şi, în acelaşi timp, co¬ 
lorat cît mai personal, spre a deveni un „adevăr filo¬ 
zofic". Iar dacă acesta e înţelesul cerut de afirmaţia 
lui Keyserling, atunci rămîne să cercetăm în ce mă¬ 
sură un asemenea enunţ rezistă unei confruntări 
cu realitatea. Dar o cercetare, chiar fugară, infir¬ 
mă enunţul. Căci dacă în artă creatorul poate pur¬ 
cede la drum cu intenţia declarată de a alcătui o 
viziune cît mai armonic închegată din elementele 
sale şi colorată într-un sens cît mai personal, o ata¬ 
re lucrare nu se poate încerca în filozofie. In cele 
mai multe cazuri, filozoful nu procedează în acest 
sens. Intenţia lucidă sub egida căreia filozoful por¬ 
neşte este aceea de a revela, fie printr-un sistem 
de concepte, fie prin plăsmuiri de natură abs¬ 
tract-vizionară, misterul existenţei în totalitatea sa. 
Că „ecuaţia personală" îşi face loc şi în lucrarea 
filozofului e adevărat, dar ecuaţia personală nu 


191 



se declară prin vreo intenţie, ci împotriva orică¬ 
rei intenţii. O filozofie metafizică ce se creează 
într-adins, cu gîndul de a fi cît mai „personală", e 
condamnată dinainte, căci în filozofie nu e vala¬ 
bilă decît „personalitatea" ce se exprimă involun¬ 
tar şi oarecum fatalmente, filtrîndu-se puternică, 
de la sine şi inevitabil, prin intenţiile ce vizează 
cea mai perfectă obiectivitate impersonală! Prin 
zăgazurile ei de natură impersonală, filozofia 
pune la încercare tăria reală a unei personalităţi. 
Intenţiile cu care filozoful şi artistul calcă nu sunt, 
prin urmare, aceleaşi — şi nici regulile celor două 
jocuri. Arta invită personalitatea la dezlănţuire. Fi¬ 
lozofia o pune la încercare, ridicîndu-i în faţă 
condiţiile grave ale unei norme impersonale. în fi¬ 
lozofie, tendinţa spre depersonalizare e un pos¬ 
tulat, iar textura personală şi culoarea individuală 
sunt valabile numai cînd se rostesc în chip de ne¬ 
ocolit şi cînd fac impresia că sunt exponente ale 
obiectivitătii spirituale. Numai cu această condi¬ 
ţie, o mare filozofie, care este, desigur, totdeauna 
„personală", dobîndeşte o putere de îndupleca¬ 
re, dacă nu în raport cu toată colectivitatea umană, 
atunci cel puţin în raport cu un anume tip sau fa¬ 
milie de spirite. 

Dar nici mijloacele la care recurge artistul şi fi¬ 
lozoful întru realizarea viziunilor lor nu sunt ace¬ 
leaşi. Artistul lucrează cu mijloace ce ţin exclusiv 
de intuiţie şi de sensibilitate. Filozoful lucrează în- 
tr-un material de concepte şi de viziuni de supremă 
abstracţie. Şi să nu uităm nici celelalte deosebiri, 
atîtea, ce despart pe filozof de artist. Filozoful se 
situează în probleme lucide, deplin caracterizate 
ca atare, adică îmbinate de conştiinţă, şi optează 
pentru anume metode ce-şi au logica şi normele 

lor impersonale chiar şi atunci cînd ele sunt năs¬ 
cocite de unul singur. Filozoful „pledează" apoi 
pentru viziunea abstractă pe care el izbuteşte să 
o închege cu scopul de a convinge şi pe semenii 
săi, fiind totdeauna condus de buna-credinţă că 
viziunea sa nu este un capriciu arbitrar, ci poate 
li adoptată şi de alte inteligenţe cărora li se adre¬ 
sează. Creatorul de artă e angajat cu totul în alt 
sens şi cu alte mijloace în creaţia sa. In cazul artei, 
creatorul lucrează într-un material de intuiţie, ce 
se adresează în primul rînd sensibilităţii semeni¬ 
lor. Problemele creatorului de artă nu sunt expli¬ 
cit prezente în opera sa, ci numai implicit, fiind 
cu totul absorbite în „realizare". De remarcat e şi 
împrejurarea că creatorul de artă nu are „metode" 
ce fac parte chiar din corpul operei, cum ie pro¬ 
pune totdeauna un filozof: creatorul de artă po¬ 
sedă cel mult o tehnică, ce condiţionează opera şi 
poate fi doar bănuită din „realizare". Creatorul de 
artă nu „pledează" în operă pentru operă, cum 
face filozoful tot timpul, ci îşi prezintă pur şi sim¬ 
plu opera, aşteptînd din partea semenilor nu o 
aderare care să angajeze spiritul sub raportul ap¬ 
titudinilor sale de optare intelectuală, ci doar o re¬ 
acţie estetică fără de alte consecinţe decît cele ce 
decurg din atitudinea pură a contemplării. 



DESPRE CONŞTIINŢA FILOZOFICĂ 


* 

s 


în consideraţiile noastre cuprinse în lucrarea de 
faţă, am înţeles prin „conştiinţă filozofică" o sta¬ 
re posibilă, mai complexă, a conştiinţei. Socotind 
conştiinţa filozofică, printr-un gest de largă cir¬ 
cumscriere, ca un mod complex al conştiinţei, nu 
facem decît să o plasăm în cadrul ei cel mai ge¬ 
neral, fără de a spune ceva mai de aproape despre 
alcătuirea în sine a stării în chestiune. în foarte 
complexa ei calitate psiho-spirituală, conştiinţa fi¬ 
lozofică e caracterizată în primul rînd printr-o par¬ 
ticulară stare de luciditate cu privire la atitudinea 
de luat faţă de diversele demersuri ale filozofiei. 
De această caracteristică luciditate conştiinţa filo¬ 
zofică este însoţită în toate manifestările ei. Con¬ 
ştiinţa filozofică este, cu alte cuvinte, atunci cînd 
ia fiinţă şi acolo unde se împlineşte, un produs de 
supremă veghe a omului. în „conştiinţa filozofi¬ 
că", filozofia — ca unul din fundamentalele mo¬ 
duri umane de a rezolva raporturile cu ceea ce 
„este" — prinde ştire de sine. Nu s-ar putea ima¬ 
gina aşadar o conştiinţă filozofică fără de o seamă 
de acte de reflectare ale gîndirii filozofice asupra 
ei însăşi. 

Cînd am procedat la cercetările expuse în pre¬ 
zenta lucrare, ne-am dat seama că ele mînecau în¬ 
tru cîtva chiar spre constituirea obiectivului lor. 

t '.vi „conştiinţa filozofică" este, sub atîtea rapor¬ 
turi, ea însăşi „filozofie", adică un „ceva" ce rămî- 
ti<‘ în permanenţă de făcut, iar cîtuşi de puţin un 
„ce" încheiat şi dat o dată pentru totdeauna, ca un 
pretins „canon" ce ar trebui doar să ia act de sine. 

Interesul mai larg ce pot să-l prezinte cercetări 
de natura celor desfăşurate apare mai învederat 
dacă asemănăm funcţia ce o poate avea pentru noi 
„conştiinţa filozofică" cu funcţia ce o are pentru 
artişti şi pentru amatorii de artă „conştiinţa artis- 
lică". Căci întocmai cum se vorbeşte despre o con¬ 
ştiinţă artistică, suntem îndrituiţi de a vorbi şi 
despre o „conştiinţă filozofică". Ce vrem să spu¬ 
nem cu aceasta? 

Există, precum se ştie, creatori de artă cu sau 
fără de „conştiinţă artistică" — şi cînd spunem 
„cu" sau „fără", ne gîndim, fireşte, la o aproxima¬ 
tiv „justă" conştiinţă artistică. Constituită şi ali¬ 
mentată printr-o îndelungă experienţă, rafinată 
prin susţinute meditaţii asupra fiinţei şi rostului 
artei şi, mai ales, prin necurmata punere în exer¬ 
ciţiu a sensibilităţii, dat fiind că aceasta rămîne to¬ 
tuşi cel mai propice şi mai sigur mijloc de contact 
cu opera de artă. Se citează adesea nume mari de 
creatori de artă care s-au distins printr-o deose¬ 
bit de lucidă conştiinţă artistică: un Leonardo, un 
Edgar Allan Poe, un Flaubert, un Paul Valery. La 
fel, s-ar putea pomeni şi mai multe nume de mari 
creatori de artă cu duhul prea puţin acompaniat 
de o conştiinţă artistică, dar care au reuşit totuşi 
să creeze opere de capitală însemnătate şi valoa¬ 
re artistică pe temeiul simplu al unei sensibilităţi 
instinctive, personale, de provenienţă colectivă, 
impusă de un public capabil uneori, în pofida ca¬ 
renţei de luciditate, de reacţii uluitor de juste în 

faţa artei. Aşa au fost în timpul goticului tardiv 
un pictor precum Griinewald şi atîţia dintre pic¬ 
torii şi sculptorii primitivi ai Occidentului medie¬ 
val. De amintit ar mai fi apoi atîţia creatori de artă 
care, datorită geniului lor şi a unui climat spiri¬ 
tual anonim ce-i îndrumă, izbutesc să dea opere 
de valoare, în ciuda faptului că ei, în particular, 
sunt aserviţi unei conştiinţe artistice foarte eronat 
orientată: un pictor precum Courbet avea despre 
artă o concepţie grosolană, rivalizînd doar cu a fo¬ 
tografilor de mai tîrziu despre meşteşugul lor. Şi 
totuşi, ce opere a lăsat Courbet posterităţii! Un caz 
asemănător în multe privinţe este acela al scriito¬ 
rului elveţian Jeremias Gotthelf, care a scris roma¬ 
ne de o epocală valoare, în timp ce el însuşi era 
încredinţat că face simplă operă de propagandă 
împotriva viciilor sociale, precum alcoolismul şi 
prostituţia! Exemplele din urmă s-ar părea a do¬ 
vedi mai curînd că aşa-zisa justă „conştiinţă ar¬ 
tistică" nu ar fi tocmai o condiţie necesară unei 
producţii de înaltă calitate. Aşa ar fi dacă n-am în- 
tîlni în istoria artelor şi atîtea cazuri destinate să 
demonstreze altfel. Fapt e că există şi atîţia creatori 
de artă în faţa cărora ne încearcă sentimentul că 
ar fi putut să dea opere cu adevărat excepţiona¬ 
le dacă ar fi avut o mai justă „conştiinţă artistică": 
aşa a fost un [Arnold] Bocklin sau un Max Klin- 
ger, pe linie plastică; iar pentru a nu nesocoti nici 
poezia, cine mai e nelămurit asupra împrejurării 
cît ar fi cîştigat poezia franceză pe urma geniului 
poetic al lui Victor Hugo, dacă acesta ar fi fost aju¬ 
tat de o mai supravegheată conştiinţă artistică? 

Situaţia se repetă aidoma în filozofie. Un Pla¬ 
fon trebuie apeciat şi astăzi ca o apariţie, în toată 
Antichitatea, neîntrecută, atît ca geniu creator în 

filozofie, cîtşi sub raportul „conştiinţei filozofice". 
N u mai puţin în timpurile moderne, un Descartes 
sau Kant. La alţi gînditori, luciditatea conştiinţei 
filozofice apare mai ştearsă, fără ca această circum¬ 
stanţă să-i scoată totuşi din aproximativ justele fă¬ 
gaşe. Astfel, întru cîtva instinctiv, şi-au nimerit 
drumul cu adevărat filozofic metafizicieni precum 
Nicolaus Cusnaus, Giordano Bruno, Spinoza, Fichte, 
llegel. Totuşi, uneori, deficienţa conştiinţei filo¬ 
zofice ia proporţii şi nu rămîne fără de grave ur¬ 
mări. Cine nu regretă, bunăoară, că un Novalis, 
dotat cu atîta geniu filozofic, n-a fost condus în 
efervescenţa sa creatoare, aproape miraculoasă, 
decît de o foarte haotică conştiinţă filozofică? Şi 
cine, urmărind mai de aproape intuiţiile şi con¬ 
strucţiile teoretice, uluitoare uneori, ale lui Darwin 
sau Spencer, nu-şi dă seama că opera lor ar fi do- 
bîndit alte, superioare, carate filozofice, dacă ar fi 
fost însoţiţi în activitatea lor gînditoare de o con¬ 
ştiinţă filozofică mai justă? 

Dacă avem motive de a susţine că o conştiinţă 
filozofică nu poate fi decît de real folos creatori¬ 
lor de filozofie, cu atît mai mult înclinăm a crede 
că o asemenea conştiinţă poate să fie un util fac¬ 
tor de îndrumare pentru amatorii de filozofie. O 
conştiinţă filozofică deficientă sau nulă lipseşte pe 
iubitorii de filozofie de toate satisfacţiile mai sub¬ 
tile ce le pot oferi preocupările de această natură, 
cum pasionaţii artei rămîn, cînd sunt ocoliţi de o 
conştiinţă artistică, privaţi de cele mai alese satis¬ 
facţii ce le îmbie arta. 

Am căutat să desfăşurăm în cele de mai înain¬ 
te motivele ce ne-au îndemnat să punem problema 
conştiinţei filozofice şi să îndrăznim o configurare. 
Am vorbit în lucrarea noastră despre o seamă de 
aspecte, de puncte de vedere, de elemente şi fac- 

tori care, împreună, ar putea să constituie temeiul 
unei „conştiinţe filozofice". 

Dacă un critic de artă se lasă călăuzit în anali¬ 
zarea şi degustarea unei opere de artă nu numai 
de sensibilitate, ci şi de o seamă de concepte, adi¬ 
că de o conştiinţă artistică, cu atît mai mult incum¬ 
bă această sarcină criticului filozofic pus în faţa 
unei opere de gîndire care, de asemenea, poate fi 
judecată în perspectiva şi după criteriile unei „con¬ 
ştiinţe filozofice". Criticul de artă îşi are astăzi un 
arsenal întreg de unelte conceptuale — şi adus în 
faţa unei opere de artă, el îşi va pune numaidecît 
o seamă de întrebări care îl situează de-a dreptul 
în singura indicată relaţie cu obiectul contemplat: 
cum rezolvă artistul problema raportului dintre 
„liniar" şi „pictural", dintre „planuri" şi „adînci- 
me", dintre „forma închisă" şi „forma deschisă", 
dintre „multiplicitate" şi „unitate", dintre „clarita¬ 
te" şi „obscuritate" — sau alte întrebări de natură 
asemănătoare. Criticul filozofic îşi poate constitui 
şi el o „conştiinţă filozofică" — şi adus în faţa unei 
„gîndiri", el îşi va pune întrebări cum sunt urmă¬ 
toarele: în ce măsură gînditorul, a cărui operă este 
luată în considerare, încearcă somnolenţa noastră 
spirituală ca o autentică trezire? Cum şi-a asigurat 
gînditorul autonomia „filozofică" faţă de ştiinţă 
şi artă ori în raport cu alte domenii ale activităţii 
spirituale? Care este „aria" şi „zarea interioară" 
a problematicii sale? în ce măsură gînditorul re- 
culează în sfera prealabilului, ce inovaţii metodo¬ 
logice aduce şi întru cît este el autor al unei lumi? 
Ce dimensiuni are viziunea sa filozofică? Ce re¬ 
ziduuri ştiinţifice, mitice şi magice cuprinde gîn- 
direa autorului cercetat? Pe ce elemente pune 
gînditorul accentul transcendental? Ce motive fi- 

lt >zofice cuprinde gîndirea sa şi cum a izbutit să 
le asimileze? Ce forme ia în gîndirea sa elanul de 
sistematizare? Cum se integrează gînditorul în- 
Ir-un stil? 

„Justa" conştiinţă filozofică se profilează natu¬ 
ral în zarea noastră ca un deziderat de neatins, că¬ 
ruia suntem osîndiţi să-i dăm tîrcoale prin mereu 
alte aproximări. Ne dăm perfect seama că apro¬ 
ximările încercate aici rezumă numai o experien¬ 
ţă personală şi redau o anume sensibilitate; nu mai 
puţin, ele exprimă însă şi tot atîtea eforturi de re¬ 
flexie care, dacă nu sunt totdeauna pe măsura 
subiectului cercetat, fac totuşi un pas dincolo de 
pietrele de hotar puse de alţii în jurul problemei 
ce am abordat. 



ADDENDA 

TESTAMENT EDITORIAL 


I Iacă s-ar întîmpla să nu mai ajung în situaţia de 
a-mi publica opera filozofică, doresc ca urmaşii 
mei să se îngrijească de acest lucru. 

Cincisprezece volume alcătuiesc „sistemul" meu 
filozofic, pe care îl socot încheiat. Cele 15 vol[ume] 
sunt: 

Eonul dogmatic, Cunoaşterea luciferică, Cenzura 
transcendentă, Orizont şi stil, Spaţiul mioritic, Gene¬ 
za metaforei şi sensul culturii, Artă şi valoare, Despre 
gîndirea magică, Religie şi spirit, Ştiinţă şi creaţie, Di¬ 
ferenţialele divine, Despre conştiinţa filozofică, Aspec¬ 
te antropologice, Experimentul şi spiritul matematic, 
Fiinţa istorică. 

Sistemul are o arhitectură trilogială. Dorinţa mea 
este ca toate aceste lucrări să apară în patru to¬ 
muri, împărţite astfel: 

Trilogia cunoaşterii 

I. Despre conştiinţa filozofică (manuscris, li¬ 
tografiat*) 

I. Eonul dogmatic 

II. Cunoaşterea luciferică 

III. Cenzura transcendentă 


* In sensul de curs litografiat — vezi şi p. urm. (n re dl). 

2. Supliment: Experimentul şi spiritul mate¬ 
matic (manuscris) 

Trilogia culturii 

I. Orizont şi stil 

II. Spaţiul mioritic 

III. Geneza metaforei şi sensul culturii 
Trilogia valorilor 

I. Ştiinţă şi creaţie 

II. Gîndire magică şi religie 

1. Despre gîndirea magică 

2. Religie şi spirit 

III. Artă şi valoare 

Trilogia cosmologică 

I. Diferenţialele divine 

II. Aspecte antropologice (litografiat) 

III. Fiinţa istorică (manuscris) 

Baza editării trebuie s-o formeze trilogiile şi vo¬ 
lumele tipărite, litografiate sau manuscrise, ce se 
găsesc în biblioteca mea. Să se ţină seama de „co¬ 
recturile" ce le-am făcut eu personal în aceste cărţi. 

Lucian Blaga 


Cluj, 25 august 1959 



ANEXĂ 

LA 

TESTAMENTUL EDITORIAL 


De cîteva luni lucrez la cea din urmă carte făcînd 
parte din trilogiile mele filozofice. Titlul ei va fi 
Fiinţa istorică*. Expun în ea o seamă de idei despre 
om ca fiinţă istorică. începusem această lucrare 
încă în timpul războiului. Evenimentele m-au îm¬ 
piedicat să trec dincolo de primele patru capito¬ 
le. Alte probleme trebuiau lămurite mai întîi. 

în cei 15 ani ce s-au scurs de la război încoace, 
m-am închinat cu osebire poeziei. Dar am scris şi 
cîteva volume de filozofie. Prin anii '35, intenţia 
mea era să-mi dezvolt ideile filozofice în cinci tri¬ 
logii. Cîteva din ele au apărut**, părţi din celelalte 
au fost redactate. Acum, că mă apropiu de desă- 
vîrşirea Fiinţei istorice, am hotărît să reduc planul 
trilogiilor, fixîndu-le la patru. Dacă se va ţine cînd- 
va seama de dorinţa mea, ele vor apărea sub for¬ 
ma aceasta:*** 

Ce m-a determinat să refac planul trilogiilor în 
acest chip? Mai întîi, împrejurarea că sistemul meu 
a sporit cu unele lucrări ce nu figurau în proiec- 


* Studiu definitivat în toamna lui 1959 (n.red.). 

** Vezi mai sus, p. 33, notă; Trilogia culturii a apărut în 
volum la aceeaşi editură în 1944 (n.red.). 

*** Urmează sistemul filozofic, dispus trilogial, potrivit 
Testamentului editorial tipărit mai sus, pp. 201-202 (n.red.). 

tul iniţial. Asemenea lucrări sunt: Despre conştiin¬ 
ţa filozofică, un fel de introducere în filozofie în ge¬ 
neral, o amplă desluşire a conştiinţei filozofice. O 
altă lucrare ce nu figura în proiectul iniţial este Ex¬ 
perimentul şi spiritul matematic, în care dau o filo¬ 
zofie a „ştiinţei exacte" de astăzi, completînd cu 
aceasta teoria cunoaşterii.* 

O altă împrejurare, mult mai serioasă, ce m-a 
determinat să reduc planul trilogiilor la patru este 
aceasta: vreo trei lucrări urmau să se ocupe de 
unele chestiuni foarte „problematice" şi oarecum 
„deocheate", cum ar fi aceea a fenomenelor para¬ 
psihologice. Găsesc că este mai conform cu spiri¬ 
tul rigorii, ce m-a călăuzit întotdeauna, să mă ocup 
de atari chestiuni în proza mea literară, atribuind 
anume idei unui filozof fictiv. 

Mai urma să mă ocup şi de o seamă de proble¬ 
me în legătură cu „existenţa creatoare", de impli¬ 
catele acesteia şi de raportul cu moralitatea etc. 
Dar astăzi găsesc că aceste probleme pot fi tratate 
mai sprinten şi mai eficace sub formă de „aforis¬ 
me" — de observaţii, de apergu -uri în cadrul unor 
conversaţii ce au darul să netezească asperităţile 
colţuroase ale unei gîndiri pe care, de altfel, nici¬ 
odată nu am dorit-o prea „sistematică". 


* Vezi mai sus, „Notă asupra ediţiei", pp. 5-6 (n.red.). 

SCHIŢA UNEI 

AUTOPREZENTĂRI FILOZOFICE 


în prefaţa uneia din ultimele mele lucrări*, ţineam 
să-mi împart eu însumi activitatea filozofică în- 
tr-o fază pregătitoare şi una sistematică. Lucrări 
pregătitoare sunt cele apărute pînă la studiul meu 
despre estetica lui Goethe, intitulat Daimonion, iar 
studiile care se integrează ciclic într-un sistem în 
creştere încep cu Eonul dogmatic. Deoarece dura¬ 
ta acestei conferinţe e fixată prin lege la o oră, îmi 
voi îngădui să vorbesc mai întîi despre sistemul 
meu filozofic, rămînînd ca la urmă să spun şi cîteva 
cuvinte despre lucrările pregătitoare — şi mai ales 
despre acele dintre cele pregătitoare care se înscriu 
pe linia cercetărilor estetice. 

Cele şase studii sistematice apărute pînă acum 
se întregesc reciproc şi sunt clădite după un anu¬ 
me plan arhitectonic. Ele fac parte dintr-un întreg, 
pe care sper să-l pot duce pînă la capăt în cursul 
anilor. Toate aceste şase studii intră în unul şi ace¬ 
laşi cadru filozofic mai vast şi se revarsă, în cele 
din urmă, într-o viziune metafizică despre totali¬ 
tatea existenţei. 

Cîteva cuvinte despre planul arhitectonic al sis¬ 
temului. Spre deosebire de sistemele clasice, sis¬ 
temul acesta, la care construiesc, are un caracter 


* Censura transcendentă, Cartea Românească, Bucureşti, 
1934, pp. 5-6 ( n.red .). 

simfonic, el nu e sistemul unei singure idei sau al 
unei singure formule, ci e alcătuit ca o biserică cu 
mai multe cupole. Se împletesc în acest sistem mai 
multe laitmotive principale, care revin de la un 
studiu la altul, altemîndu-se ritmic. Sistemul e con¬ 
ceput ciclic, pe „trilogii" închinate cîte unui grup 
de fenomene, din acelea cu care putem avea un 
contact în experienţa noastră. Au apărut complet 
două trilogii: 

1. Trilogia „cunoaşterii", compusă din: 

Eonul dogmatic 
Cunoaşterea luciferică 
Cenzura transcendentă 

2. Trilogia „culturii", alcătuită din: 

Orizont şi stil 
Spaţiul mioritic 

Geneza metaforei şi sensul culturii 

Actualmente lucrez la Trilogia „valorilor" — şi 
am gata, într-o primă redactare, voi. I, Artă şi va¬ 
loare*. Vor urma, în aceeaşi trilogie, un volum de¬ 
spre „echivalentele adevărului" şi unul închinat 
problemelor etice. Poate că nu se cuvine să vor¬ 
besc despre lucrările pe care încă nu le-am scris, 
dar nici nu strică să arăt planul în care intră cele 
două trilogii apărute. Voi adăuga deci că alte două 
trilogii vor fi închinate unor probleme de filozo¬ 
fie biologică şi de metafizică pură. 

Există, desigur, în cele două trilogii apărute pînă 
acum o idee centrală, care e însă secundată şi de 
alte laitmotive: este ideea de mister sau aceea a 
existenţei noastre în orizontul misterului. Dat fi- 


* S-a tipărit în 1939. In versiunea definitivă a Trilogiei 
valorilor, volumul ocupă ultima poziţie — vezi mai sus, 
„Testament editorial", p. 202 (n.red.). 

ind că ideea de mister are o poziţie atît de centrală, 
s-au găsit oameni să ridice acuza că fac misticism. 
Deşi eu cred că nu e nici o crimă să faci misticism, 
trebuie să declar că, în filozofie, eu nu fac nici un 
fel de misticism. Fac, poate, uneori în poezie şi în 
dramă, unde trăirea mistică îşi are un loc pe care 
cred că nici un estetician modern nu-1 mai tăgă¬ 
duieşte. Dacă eu acord totuşi ideii de mister un 
loc central în filozofia mea, e tocmai fiindcă tind 
spre o supremă precizie şi exactitate în ceea ce 
mi-e dat să gîndesc filozofic. Astfel, în Eonul dog¬ 
matic şi în Cunoaşterea luciferică, supun — pentru 
întîia oară în istoria filozofiei — unei analize şi 
unui examen minuţios însăşi ideea de mister. Nici 
filozofii, nici teoreticienii ştiinţei n-au făcut-o pînă 
astăzi. S-a vorbit pînă acum, în adevăr, despre 
„mister" în chipul cel mai vag cu putinţă. Eu mi-am 
luat întîia oară sarcina să încerc o determinare a 
rolului pe care această idee îl are în constituţia cu¬ 
noaşterii umane. Atît în Eonul dogmatic, cît şi în 
Cunoaşterea luciferică m-am străduit să dau un fel 
de analiză logică, aproape matematică, a ideii de 
mister — şi, izbutind să găsesc un fel de coordo¬ 
nate geometrice de determinare a acestei idei, am 
arătat nenumăratele „variante" posibile ale ideii 
de mister. Pe aceia dintre auditori care n-au avut 
ocazia de a citi aceste studii, îi rog să nu se spe¬ 
rie de un titlu pur simbolic cum este Cunoaşterea 
luciferică. îi asigur că în acest studiu nu e vorba 
despre dracu', ci numai şi numai despre probleme 
de logică şi de teoria cunoaşterii. „Misterul" există 
pentru noi ca orizont originar, ireductibil, al exis¬ 
tenţei noastre. Sub presiunea şi operaţiile proce¬ 
sului de cunoaştere, misterul acesta se precipită în 
o mulţime de „variante" care, logiceşte, sunt foar¬ 
te determinabile tocmai în calitatea lor de mistere. 

Iată cîteva asemenea „variante". E mai întîi 
misterul ca orizont iniţial al modului specific uman 
de a exista. E apoi varianta misterului „semnalat" 
nouă prin simţuri, un mister deschis, ca atare, prin 
semne care ţin de sensibilitatea noastră empirică. 
Iată pe urmă varianta misterului „revelat" pe pla¬ 
nul constructiv al cunoaşterii noastre, pe planul 
imaginar şi pe cel al viziunilor abstracte. Acest 
mister imaginar-revelat poate fi din nou deschis 
ca atare şi poate fi supus unei noi „revelări". Pro¬ 
cesul e infinit. Şi ceea ce am arătat în lucrările po¬ 
menite este că niciodată misterul nu e convertibil 
în nonmister. Ceea ce am arătat în aceste studii 
este că „lucrul în sine", despre care vorbeşte Kant, 
nu e decît una din nenumăratele variante posibile 
ale ideii de mister. 

Analiza aceasta a ideii de mister m-a condus 
şi la găsirea unor variante foarte ciudate. Sunt cele 
ale misterului „potenţat" — sau „radicalizat". Aces¬ 
te mistere sunt exprimabile şi formulabile numai 
antinomic —- sau, mai precis, în antinomii trans¬ 
figurate. Pentru a ilustra această idee a misteru¬ 
lui potenţat, radicalizat, a fost necesar să culegem 
exemple din metafizica neoplatonică sau din te¬ 
ologia creştină. Şi aici ajungem la un punct asu¬ 
pra căruia aş stărui un moment. 

In legătură cu variantele misterului potenţat, 
radicalizat, exprimabil numai antinomic, am în¬ 
cercat să arăt că e posibil şi un tip de cunoaştere 
care n-a mai fost încercat tocmai din timpurile neo¬ 
platonice şi din timpul dogmaticii creştine. E vor¬ 
ba, subliniez, nu despre reactualizarea conţinutu- 
rilor ca atare ale acestor dogme, ci despre metoda 
care s-ar putea extrage din natura lor. Or, această 
metodă ni se pare că poate fi reactualizată şi asi- 


208 



milată filozofiei în anume probleme extreme. In¬ 
teresant e, de altă parte, că în fizica actuală, ca ur¬ 
mare a teoriei cuantelor, s-a enunţat ideea despre 
structura antinomică a luminii; fenomenul lumi¬ 
nii e privit şi ca „ondulaţie", şi ca un „«ce» corpus- 
cular". Ceea ce e un paradox, de neînţeles logi- 
ceşte. Şi totuşi, sunt experienţe care cer neapărat 
soluţia aceasta antinomică. Din cauza aceasta s-a 
crezut, şi de vreo zece ani se vorbeşte, despre o 
criză a fizicii moderne. Arătînd cum această teo¬ 
rie ondula[to]r-crepusculară despre natura lumi¬ 
nii se integrează, de fapt, într-un tip de cunoaştere 
sui-generis pe care l-am numit „minus-cunoaştere", 
cred că am putut să dovedesc că nu e vorba de¬ 
spre o criză în fizica modernă, ci de apariţia unui 
nou tip de cunoaştere. 

Se ştie că filozoful Kant a clădit o teorie a cunoaş¬ 
terii care, în fond, voia să legitimeze filozofic fi¬ 
zica clasică, a lui Newton. Pentru fizica modernă, 
actuală, fizica lui Newton nu mai reprezintă de- 
cît un caz de limită. Se impune, aşadar, necesita¬ 
tea de a legitima filozofic, printr-o nouă teorie a 
cunoaşterii, construcţiile fizicii actuale. Aceasta e, 
în fond, încercarea pe care am făcut-o în Eonul dog¬ 
matic şi mai ales în Cunoaşterea luciferică, introdu- 
cîndîn teoria cunoaşterii conceptul de „direcţie". 
Cunoaşterea nu are un sens unic (plus), cum se 
crede de la Kant încoace, adică sensul de „atenu¬ 
are" a misterului printr-un proces teoretic infinit; 
cunoaşterea are două sensuri opuse, plus şi minus. 
Şi în anume cazuri se impune direcţia „minus", 
prin care un mister nu e atenuat, ci potenţat, radi¬ 
calizat şi formulabil numai antinomic. Aşa ni se 
pare că procedează în anume cazuri fizica modernă. 

Teoriile acesteia nu sunt deci a se socoti ca un 
impas, ci ca apariţie a tipului de cunoaştere pe ca- 
re-1 numim „minus-cunoaştere". în viitor, eu în¬ 
sumi voi avea ocazia să aplic, în cîteva importante 
probleme, această metodă a minus-cunoaşterii, pe 
care am încercat s-o legitimez prin construirea 
unei noi teorii despre cunoaştere. Cercetările în 
acest domeniu m-au condus la descoperirea unor 
aspecte fundamentale, încă neobservate pînă acum, 
ale cunoaşterii umane. Regret că timpul nu-mi dă 
răgaz să arăt pas cu pas felul cum am procedat la 
această descoperire. Mă restrîng deci la indicarea 
cîtorva rezultate. 

Există un dualism de cunoaşteri radical şi ire¬ 
ductibil la un numitor comun: 1. Cunoaşterea ce 
se clădeşte în orizontul lumii date şi care poate fi 
completată cu simple „necunoscute"; şi 2. Cunoaş¬ 
terea ce se clădeşte în orizontul misterului, în care 
tot ce ţine de lumea dată nu e decît semn sau sem¬ 
nalizare, prin simţuri, a unor mistere. Întîia cunoaş¬ 
tere am numit-o paradiziacă, a doua, luciferică. în 
cadrul cunoaşterii paradiziace, care operează cu 
intuiţii şi cu concepte, cu categorii intelectuale 
— aşa cum, de la Kant încoace, au fost examina¬ 
te de atîtea ori —> nu joacă nici un rol ideea de mis¬ 
ter, care e foarte complexă, deşi şi în cadrul acestei 
cunoaşteri paradiziace putem avea aşa-zise „ne¬ 
cunoscute". Dar misterul implică o „necunoscută" 
în sens mult mai complex. Misterul şi încercarea 
de a-1 revela constituie obiectul şi sarcina cunoaş¬ 
terii luciferice. 

Cunoaşterea luciferică are articulaţii, structuri, 
cu totul sui-generis. în cadrul ei, toate elementele 
care joacă un rol şi în cunoaşterea paradiziacă — 
precum experienţa, intuiţia, conceptul, categori- 

ile — au altă funcţie decît în cadrul cunoaşterii pa¬ 
radiziace. Pînă acum, în toate teoriile cunoaşterii 
s-a încercat, de fapt, să se reducă cunoaşterea uma¬ 
nă la aspecte care ţin de cunoaşterea paradiziacă. 
Cînd văd în faţa mea un pom şi afirm: „Acest pom 
e un măr" (chiar dacă sunt jertfa unei iluzii), fac 
un act de cunoaştere paradiziacă. Cînd văd per¬ 
deaua mişcîndu-se la fereastră şi afirm: „Necunos¬ 
cuta, x-ul, care stîrneşte nori, care ar putea să fie 
vîntul", fac de asemenea un act de cunoaştere pa¬ 
radiziacă. Cînd însă afirm: „Lumina este ondula- 
ţie", fac un act de cunoaştere luciferică. Aici 
lumina a fost prefăcută mai întîi în „semn" sen¬ 
sibil al [unui] mister pe care încercăm să ni-1 re¬ 
velăm. Revelarea necunoscutei se substituie într-un 
anume fel sensului sensibil şi capătă un mai ho- 
tărît accent existenţial decît se atribuie „semnului". 
Necunoscuta nu se alătură cunoscutului pe ace¬ 
laşi plan ca în cunoaşterea paradiziacă, ci, o dată 
revelată, ea se substituie cunoscutului. 

Astfel, toate aspectele cunoaşterii luciferice di¬ 
feră radical de acelea ale cunoaşterii paradiziace*: 

Cunoaşterea Cunoaşterea 

paradiziacă: luciferică: 


în cadrul cunoaşterii luciferice se constituie şi 
se „variază" misterul prin procese infinite de „ate¬ 
nuare", de permanentizare sau de potenţare. Toate 
aceste aspecte sunt străine de cunoaşterea para¬ 
diziacă. 


* Tabloul celor 13 „aspecte polar-analogice" figurează 
în voi. Cunoaşterea luciferică — Humanitas, Bucureşti, 2003, 
p. 220 ( n.red.). 

Un alt rezultat al acestei cercetări este că mis¬ 
terul niciodată nu poate fi convertit în nonmister. 

Un studiu cu totul de altă natură decît Eonul 
dogmatic şi Cunoaşterea luciferică este al treilea vo¬ 
lum din Trilogia cunoaşterii. Cenzura transcenden¬ 
tă, pe care eu însumi l-am numit o încercare me¬ 
tafizică. 

La Universitatea de la Cluj, unde sunt atît de 
străluciţi profesori de filozofie, cred că nu e ne¬ 
cesar să legitimez metafizica. Vreau să spun nu¬ 
mai că metafizica este altceva decît ştiinţa — şi 
chiar altceva decît filozofia de aspecte ştiinţifice. 
Metafizica e, desigur, totdeauna un salt în incon- 
trolabil. Mai bine zis: experienţa nu joacă în me¬ 
tafizică decît rolul unui veto în cazul că metafizica 
o contrazice. Dar experienţa nu e deloc chemată 
să verifice şi să controleze în sens pozitiv concep¬ 
ţiile metafizice. 

Rezultatul la care am ajuns în cele două studii 
anterioare, acela al nonconvertibilităţii misterului 
în nonmister, mi-a dat mult de gîndit. M-am în¬ 
trebat dacă această situaţie la care suntem con¬ 
damnaţi nu are cumva un rost metafizic, un tîlc 
transcendent. De aici ni se deschidea, aşadar, o 
perspectivă metafizică. Să admitem că conştiinţa 
noastră individuală, din care face parte şi „cunoaş¬ 
terea", cu posibilităţile şi limitele ei, este, de fapt, 
întrecută şi controlată dintr-un centru metafizic, 
de natură tot spirituală, dar care ne întrece. Să nu¬ 
mim acest centru spiritual, transcendent în raport 
cu conştiinţa noastră, „Marele Anonim". Admiţînd 
o asemenea ipoteză metafizică, s-ar putea lămuri 
de ce omul nu poate converti misterul în chip 
pozitiv şi adecvat. Marele Anonim supune cu¬ 
noaşterea umană unei cenzuri prin care, chiar în 

avantajul nostru, suntem opriţi să cunoaştem în 
chip absolut sau să ne revelăm misterele adecva- 
ţional. Această cenzură transcendentă ni se apli¬ 
că în chip structural, prin constante senzoriale şi 
prin categorii intelectuale de care cunoaşterea 
umană e permanent legată. Categoriile intelectu¬ 
ale ar fi, aşadar, mijloacele unei cenzuri transcen¬ 
dente cu ajutorul cărora Marele Anonim ne ţine 
la distanţă de mistere, înadins, în avantajul nos¬ 
tru şi, poate, al existenţei în general. Căci în mă¬ 
sura în care am cunoaşte în chip absolut, am fi 
foarte primejduiţi, am înceta de a face eforturi sau 
ne-am substitui Marelui Anonim — prin ceea ce 
s-ar produce un fel de anarhie cosmică. în reali¬ 
tatea limitată a cunoaşterii umane trebuie să ve¬ 
dem, aşadar, nu un neajuns, ci rezultatul şi reflexul 
unei înalte metafizici. 

Această concepţie metafizică despre „cunoaş¬ 
tere" e, în conformitate cu o situaţie dată, aceea 
a faptului că misterul nu poate fi convertit în non- 
mister. Ea nu e contrazisă de rezultatele experien¬ 
ţei. Fiind însă o concepţie metafizică, ea nu e însă 
nici controlabilă în sens pozitiv, prin date de expe¬ 
rienţă. Dar aceasta e o notă comună a tuturor con¬ 
cepţiilor metafizice. Concepţia mea e, în orice caz, 
în ultimele timpuri, întîia încercare de metafizică 
a cunoaşterii. Cu totul nouă, ca atare. Şi autorul 
ei fiind român, cred că am dreptul să afirm că şi 
această concepţie metafizică e românească. 

Trec la a doua Trilogie, în care m-am ocupat cu 
alt mare grup de fenomene: cu cele ale culturii. 
Cercetările din ultimele decenii au scos tot mai 
mult în relief un aspect fundamental al fenome¬ 
nelor de cultură, anume: „stilul". S-a pus în evi¬ 
denţă, adică, o anume unitate de forme stilistice 

care caracerizează fenomenele de cultură: unul 
şi acelaşi „stil" se imprimă tuturor creaţiilor de cul¬ 
tură dintr- in anume loc şi timp. Acest aspect sti¬ 
listic, o daţi constatat, a devenit un obiect tot mai 
asiduu frecventat din partea nu numai a istorici¬ 
lor şi criticilor de artă, ci şi, în general, din partea 
mai multoi filozofi ai culturii. Fenomenul stilu¬ 
lui cerea în;ă şi o teorie explicativă. Această ten¬ 
dinţă explicativă se iveşte încetul cu încetul, întîile 
mijiri explicative fără conştiinţa precisă a acestui 
lucru s-ar p^tea găsi în clasicismul şi, mai accen¬ 
tuate, romantismul german. Astfel, de o pildă, 
pentru determinarea stilului grec (fără ca să fie nu¬ 
mit chiar „stil", C u semnificaţia ce se dă astăzi aces¬ 
tui termen), marele poet Holderlin, care era şi un 
gînditor ma; mare decît se crede, vorbea despre 
polaritatea „organicului" şi „aorgicului"*, ceea ce 
corespunde aproximativ apolinicului şi dionisia¬ 
cului lui Nietzsche. De altfel, prin aceşti termeni 
— ai apolini cu l u i şi dionisiacului — încercau şi 
fraţii Schlegel s ă se apropie de fenomenul grecesc 
mult înainte de Nietzsche, dar, desigur, nu cu am¬ 
ploarea vizionară a acestuia. De la Nietzsche pînă 
la Simmel, Frobenius şi Spengler, şi pe urmă, pe 
o linie mai îri strînsă legătură cu arta, de la un 
Alois Riegl pînă la Worringer, Wolfflin şi alţii, s-a 
încercat o teorizare explicativă a „stilului". După 

* în scrisoarea din iulie 1799 către Shelling, Holderlin 
identifică „aorgic; U l" cu inorganicul, i.e. cu situaţia în care 
sufletul nu-şi (mqi) locuieşte organul, iar purtătorul lui „îşi 
iese din fire". în A nmerkungen zur „ Antigonae“ (1804), Holder- 
lin distinge atitudinea „aorgică", socotită de sorginte orien¬ 
tală şi, prin urmaire, anterioară scrierilor homerice, de cea 
„organică", domiinînd personajele literaturii antice greceşti 
după această dată (n.red.). 

cum am arătat în Trilogia culturii, toţi aceştia în¬ 
clină însă să vadă „stilul" ca un fenomen, cum îl 
numesc, „monolitic" şi să-l reducă la un singur fac¬ 
tor prin procedeul ipostazării. Morfologia lui Fro- 
benius şi Spengler vede în cultură, ca fenomen 
unitar stilistic, rezultatul unui „suflet" al culturii, 
care creşte ca un organism special intr-un anume 
peisaj — şi numai în acesta. Cultura, stilul, ar fi 
un organism parazitar, suprapus vieţii sufleteşti 
a omului, şi ar avea toate însuşirile unui autentic 
organism: o naştere, o creştere, vîrste şi moarte. 
Durata unei culturi, care are caracter monadic, e, 
după Spengler, cam 800-1000 de ani. în fiecare cul¬ 
tură sau stil cultural stăpîneşte un anume sentiment 
al spaţiului legat de-un anume peisaj. Aceste teorii 
le-am supus unei ample critici în Trilogia cultu¬ 
rii, în care am propus şi o nouă teorie explicativă 
a stilului cultural, care ni se pare că învinge toate 
dificultăţile care se opun celorlalte teorii existente. 
Noi explicăm stilul cultural prin categoriile incon¬ 
ştientului. 

Am arătat că numai conştiinţa noastră are se¬ 
ria sa amplă de „categorii" cognitive, menite re¬ 
ceptării lumii date. în afară de aceste categorii ale 
cunoaşterii — despre care filozofii vorbesc cu atîta 
insistenţă de la Aristotel şi, mai ales, de la Kant 
încoace —, noi admitem o a doua, foarte amplă 
garnitură de categorii ale inconştientului, categorii 
pe care, pentru adîncimea lor şi a locului lor, le 
numim „abisale". Există, desigur, oarecare cores¬ 
pondenţă între categoriile cunoaşterii conştiente 
şi aceste categorii abisale ale inconştientului, dar 
acestea sunt altfel structurate decît cele ale cunoaş¬ 
terii. Dacă conştiinţa noastră are ca formă sau 
categorie a sensibilităţii „spaţiul" şi „timpul", noi 

admitem că şi inconştientul nostru posedă un spa¬ 
ţiu şi un timp al său, dar altfel structurate decît 
cele ale conştiinţei. Bunăoară, inconştientului care 
se exprimă în cultura apuseană îi atribuim o ca¬ 
tegorie a spaţiului tridimensional infinit, cîtă vre¬ 
me inconştientului care se exprimă, de o pildă, în 
cultura noastră populară românească îi atribuim 
un spaţiu ondulat. In cultura apuseană găsim ex¬ 
primată o anume formă temporală, aceea a timpu¬ 
lui ascendent, a timpului-havuz, cum l-am numit 
printr-o imagine. Dar în Antichitate, mai ales în 
cultura elenistă, găsim o altă formă a timpului, 
aceea a timpului-cascadă. Nu putem, fireşte, ilus¬ 
tra cu toate exemplele necesare acest lucru, dar ele 
se găsesc în cele trei cărţi ale Trilogiei culturii. 

In afară de spaţiu şi timp, mai există în incon¬ 
ştientul nostru categoria formativă, care tinde sau 
spre individualizare, sau spre tipizare, sau spre 
elementarizare. Există pe urmă în inconştient cate¬ 
goria „expansiunii" sau „retragerii" din orizont. 
Europeanul e stăpînit în creaţiile sale mai ales de 
categoria expansiunii, cîtă vreme indianul stă sub 
stăpînirea categoriei retragerii. Dar există, după 
cum spuneam, în inconştientul nostru o garnitură 
întreagă de categorii eterogene care, toate, converg 
în crearea unui cosmos stilistic. Toate plăsmuirile 
culturale — opera de artă, viziunea metafizică, 
marile construcţii ştiinţifice, mitologia şi altele — 
poartă pecetea acestor categorii abisale, care sunt 
oarecum în raport de paracorespondenţă cu ca¬ 
tegoriile cunoaşterii receptive şi conştiente, dar alt¬ 
fel structurate. Teoria aceasta înseamnă o nouă 
teorie „categorială", întrucît la ele [i.e. la catego¬ 
rii — n.red .] nu s-a gîndit nimenea pînă acum. Te¬ 
oria aceasta explică mult mai mulţumitor decît 

cele precedente multiplicitatea şi variabilitatea de 
aspecte ale fenomenului stilistic. Noi nu vedem, 
aşadar, în stil un fenomen „monolitic", ci un fe¬ 
nomen complex, la baza căruia punem un com¬ 
plex întreg de „categorii abisale", eterogene, şi 
de-o sinergie cosmogenetică. Această teorie mai 
are şi însemnătatea că pune întîia oară în lumină 
anume aspecte ale „inconştientului". 

Această teorie categorială despre baza fenome¬ 
nului stilistic, în afară de avantajele ei teoretice ge¬ 
nerale, ne-a dat şi posibilitatea de a supune întîia 
oară, în chip mai aprofundat, unui examen cul¬ 
tura noastră populară sub unghi stilistic. Studiul 
meu. Spaţiul mioritic, a avut darul să fie cel mai ci¬ 
tit dintre toate lucrările ce le-am publicat pînă 
acum. Am arătat în acest studiu că există o serie 
de categorii abisale, efectiv active, în creaţiile po¬ 
porului nostru. In doină am descoperit astfel spa¬ 
ţiul ondulat, acelaşi orizont cu alternanţă de deal 
şi vale l-am ghicit, în genere, şi în sentimentul des¬ 
tinului, propriu poeziei noastre lirice, în care se 
exprimă sufletul românesc. Am arătat pe urmă ce 
însemnătate are în cultura noastră categoria „so- 
fianică", a transcendentului care coboară, şi ca¬ 
tegoria „organicului" în toată viaţa spirituală a 
acestui Sud-est european. Am arătat pe urmă efi¬ 
cienţa categoriei „stihiale" sau elementarizante în 
arta populară. Şi aşa mai departe. Cu aceasta cred 
că am dovedit fertilitatea teoriei noastre despre stil. 
Remarc, de altfel, cu satisfacţie că cei mai mulţi 
critici literari ai noştri aplică aceste idei cu mult 
succes în diferite domenii şi-n studii monografice. 
Încît materialul care vine în sprijinul teoriei noastre 
devine tot mai impresionant. In orice caz, această 

teorie a deschis noi puncte de vedere, şi genera¬ 
le, şi speciale, care încep să dea roade. 

După ce am pus pe picioare teoria categoriilor 
abisale, a căror descoperire îmi aparţine în între- 
giine, nu s-a pus problema de a integra şi această 
tecrie despre „cultură" şi „stil" în viziunea meta¬ 
fizică la a cărei clădire lucrez. Acest lucru l-am fă¬ 
cut în Geneza metaforei şi sensul culturii. Ceea ce, 
în ultimă analiză, dezvolt în acest studiu, apărut 
de curînd*, este o antropologie metafizică şi o te¬ 
orie metafizică despre semnificaţia culturii şi a sti¬ 
lului. E propriu-zis întîia încercare în literatura 
filozofică de a da o metafizică a fenomenului sti¬ 
listic. în studiul despre care vorbesc, arăt că aspec¬ 
tele fundamentale ale oricărei creaţii de cultură 
sunt „metaforicul" şi „stilul". Orice creaţie de cul¬ 
tură este o încercare a omului de a-şi revela un mis¬ 
ter. Revelarea aceasta, prin plăsmuiri, fie artistice, 
fie teoretice, fie vizionare, are însă, constituţional, 
totdeauna un caracter metaforic şi se face în co¬ 
ordonate şi forme stilistice. Ceea ce înseamnă că 
niciodată revelarea misterului nu are un caracter 
adecviiţional. Nu numai cunoaşterea umană a lu¬ 
mii imediate este, aşadar, supusă unei cenzuri 
transcendente, ci şi încercările noastre de a reve¬ 
la misterele prin plăsmuiri sunt supuse unui fel 
de cenzură. Categoriile care stau la baza unui stil 
le privim ca tot atîtea frîne transcendente prin care 
Marele Anonim ne împiedică de a revela miste¬ 
rele în chip pozitiv şi absolut adecvat. Aceasta 
pentru ţa să nu ne putem substitui lui şi pentru 
a salva echilibrul cosmic, dar şi în avantajul nos¬ 
tru însuşi, pentru a ne menţine în permanentă sta- 


* La Fundaţia „Regele Carol I", Bucureşti, 1937 ( n.red .). 

re creatoare şi a ne apăra de neştiute primejdii pe 
care o revelare absolută le-ar reprezenta pentru 
noi. Omul, spre deosebire de animal, are un mod 
de existenţă cu totul specific: este modul de a exis¬ 
ta în orizontul misterului şi în vederea revelării 
acestuia. Dar actele sale revelatorii au numai un ca¬ 
racter metaforic în raport cu misterul şi sunt trans¬ 
cendent limitate prin frînele categoriilor abisale. 

Care este partea de estetică în aceste lucrări? 
întreaga Trilogie a culturii se referă inclusiv şi la 
artă — şi, ca teorie despre stil, ea are în mare par¬ 
te o însemnătate estetică. Dar şi Trilogia cunoaşte¬ 
rii, în care stabilim întîia oară modul de existenţă 
al omului ca mod în orizontul misterului, formea¬ 
ză o parte din cadrul filozofic mai vast în care va 
intra estetica noastră. în Orizont şi stil am avut 
adesea prilejul să analizăm arta, de o pildă, arta 
indică, bizantină, diverse curente de artă europea¬ 
nă. în Spaţiul mioritic ne-am ocupat îndeosebi de 
arta noastră populară — se găseşte aici o analiză 
stilistică a Agiei Sofia, dar şi a [unor] opere de li¬ 
teratură: de o pildă, poezia lui Eminescu sub un¬ 
ghiul teoriei noastre stilistice. în Geneza metaforei... 
am dezvoltat o nouă concepţie despre metaforă, 
dar în acelaşi volum se găsesc analize critice cu 
privire la concepţiile de ştiinţa artei, care circulă 
actualmente. 

în revista dlui profesor Iorga, Cuget Clar, s-a afir¬ 
mat de curînd* că aş fi singurul scriitor român care 
nu s-a ocupat niciodată cu nici o apariţie literară 
românească. Această afirmaţie s-a făcut la un an 


* în nr. 16 din 28 octombrie 1938, la p. 243, sub titlul „Su¬ 
flete îndoite". Menţionarea articolului a constituit un element 
suplimentar în stabilirea datei conferinţei (ti.red.). 

după ce a apărut Spaţiul mioritic, în care, pe baze 
noi, mă ocup exclusiv de fenomenul culturii ro¬ 
mâneşti şi în care, despre Eminescu, de o pildă, 
mă ocup chiar pe larg. Am deschis această paran¬ 
teză pentru a demonstra cu cită obiectivitate şi lip¬ 
să de sfială e condusă acea revistă. 

De încheiere, cîteva cuvinte despre lucrările 
mele mai vechi. în 1924 am publicat Filosofia sti¬ 
lului, în care aduceam în discuţie probleme de es¬ 
tetică în spiritul actualităţii. Mai tîrziu a apărut 
studiul Feţele unui veac, în care analizam „stilistic" 
cele patru mari curente de artă din veacul al XlX-lea: 
romantismul, naturalismul, impresionismul şi 
mişcările postimpresioniste. în studiul Fenomenul 
originar m-am ocupat de teoriile naturaliste ale lui 
Goethe şi de evoluţia ulterioară a ideii despre fe¬ 
nomenul originar. Studiul are o însemnătate şi es¬ 
tetică, întrucît ideea despre fenomenele originare 
e de aproape înrudită cu ideea goetheană despre 
„forma interioară" ( innere Form), care joacă un rol 
considerabil în estetica germană. într-un alt stu¬ 
diu, apărut mai întîi în 1926, Daimonion, am sis- 
tem[at]izat, în legătură cu apergu-urile lui Goethe 
despre „demonic", estetica acestuia. Deja în 1926 
am subliniat însemnătatea acestui concept. Evo¬ 
luţia ulterioară a literaturii filozofice germane a 
confirmat intuiţia ce-o avusesem acum 11 ani. 
Analizînd filozofia demonicului la Goethe, am 
afirmat că trebuie să facem o deosebire între tipul 
demonicului pur, romantic, şi tipul demonicului 
cu răspundere, stăpînit, cum era Goethe însuşi. 
Lucrarea mea a deşteptat încercări asemănătoare. 
Fără a fi măcar citată. Ceea ce se întîmplă în ulti¬ 
mul timp tot mai des. Pot afirma, desigur, fără a 
fi dezminţit, că indiferent de valoarea lor, studii- 

le mele filozofice au stîrnit un interes deosebit la 
generaţiile tinere româneşti. Am adus în discuţie 
o mulţime de probleme, ba am creat şi probleme 
cu totul noi. Să se alăture la aceasta neajunsurile 
vocabularului filozofic românesc, pe care am fost 
nevoit să le înfrîng. A trebuit, desigur, să inven¬ 
tez de multe ori noi termeni şi să actualizez cu¬ 
vintele, dîndu-le o nouă semnificaţie. Dacă astăzi 
eseurile şi studiile filozofice se scriu la noi altfel 
decît acum 15 ani, cred că mi-am dat şi eu contri¬ 
buţia la această schimbare. Fiindcă una din pre¬ 
ocupările mele permanente a fost totdeauna nu 
numai de a scrie filozofie, ci şi aceea de a scrie cît 
mai frumos, fără a compromite gîndul însuşi. 
Dacă acest lucru e un defect, aş dori din parte-mi 
la cît mai mulţi dintre filozofii români acest defect. 

